
I. MÂNGÂIERE PENTRU BOLNAVI 



Nota autorului 

Trăim într-o lume plină de deziluzii, de dezamăgiri 
sentimentale, de eşecuri financiare, în care nu se găseşte 
decât un singur vinovat: ghinionul. Dar ce este ghinionul? 
Cea mai simplă definiţie ar fi: o situaţie nedorită, care nu 
are cauze clare şi care se datorează arbitrariului vieţii. O 
întâmplare ghinionistă putea fi în egală măsură plină de 
noroc, dar datorită unui capriciu al sorţii norocul nu şi-a 
făcut simţită prezenţa. 

„Noroc, ghinion, capriciu al sorţii..." Cuvinte care 
nu ar trebuie să îşi facă loc în vocabularul creştinilor. Şi 
totuşi nu puţini sunt creştinii care vorbesc despre noroc 
sau ghinion. Totuşi, nu putem crede simultan în existenţa 
purtării de grijă a lui Dumnezeu şi în ghinioane. 

De ce sfinţii nu au scris despre cum să facem faţă 
situaţiilor ghinioniste? Pentru simplul fapt că ghinionul nu 
există. Toate întâmplările prin care trecem au loc cu 
îngăduinţa lui Dumnezeu. Când Dumnezeu ştie că ne-ar fi 
de folos să trecem prin încercări grele care ne pot aduce 
cunună, trimite asupra noastră boli sau necazuri. 

Cartea de faţă se vrea a fi un ajutor dat celor care vor 
înţeleagă învăţătura ortodoxă despre sănătate şi boală. Dar 
nu numai atât. In prima parte sunt şi câteva cuvinte de 
întărire pentru cei care îi îngrijesc pe bolnavi cu 
jertfelnicie. In a doua parte sunt adunate tămăduiri 
minunate, apoftegme ale bătrânilor Patericului precum şi 
fragmente despre crucea bolii din scrierile Sfinţilor Părinţi 
şi ale cuvioşilor contemporani. 



Ultima parte a cărţii o reprezintă câteva rugăciuni 
selectate din volumul învăţături de credinţă ortodoxă 
despre boală (Editura Christiana, 2001). Apărut sub 
îngrijirea Sfintei Mănăstiri Nera şi cu binecuvântarea Prea 
Sfinţitului Laurenţiu Streza, Episcopul Caransebeşului, 
volumul respectiv conţine cea mai amplă colecţie de 
rugăciuni pentru bolnavi tipărită până în prezent în limba 
română. 

Structura cărţii de faţă e aceeaşi cu cea folosită în 
cărţile - Despre înfruntarea necazurilor şi Cum să ne 
creştem copiii. Intenţionez să continui seria cu volume 
similare despre pocăinţă, despre lupta cu păcatele, despre 
moarte. 

In curând la Editura Sophia o să apară şi Despre 
înfruntarea bolii. Trebuie să menţionez că temele celor 
două volume despre boală sunt distincte. E şi firesc să fie 
aşa, din moment ce iniţial aveam de gând să adun tot 
materialul într-o singură carte. Dar, punând capitolele cap 
la cap, mi-am dat seama că ar fi un volum prea gros, care 
ar fi ajuns mai greu la cititori. 

In timp ce volumul de faţă se adresează mai ales 
oamenilor sănătoşi, care vor să înţeleagă învăţătura 
ortodoxă despre boală, şi celor care vor să ştie cum trebuie 
îngrijit un bolnav, Despre înfruntarea bolii este o carte 
adresată bolnavilor care caută să poarte cu vrednicie 
crucea bolii (din cuprins: Bolnavul şi puterea rugăciunii, 
Examenul bolii, Scrisoare către omul bolnav, Cărţile de 
folos pentru bolnav, Apusul cancerului.) 

Unul dintre minusurile pe care le-a implicat 
separarea temelor în două volume este că cel care va citi 
numai volumul de faţă ar putea rămâne cu impresia că 
boala este trimisă de Dumnezeu numai pentru ca omul să 
ceară ajutorul sfinţilor şi să se tămăduiască în chip 
minunat. Dar nu este deloc aşa. Rostul minunilor descrise 

în acest volum este de a-i ajuta pe cititori să înţeleagă 
faptul că Dumnezeu le poartă de grijă bolnavilor. Faptul că 
un bolnav nu este tămăduit în chip minunat nu implică 
automat faptul că are puţină credinţă (doar au fost sfinţi 
care au purtat crucea bolii ani de zile). Sfântul Teofan 
Zăvorâtul scria că „deplina supunere faţă de Domnul, cu 
primirea supusă a bolii trimise ca pe un lucru bun de la 
Domnul Cel bun, dă pace sufletului şi îl pleacă spre 
milostivire pe Domnul... Şi El fie că însănătoşeşte, fie că 
umple de mângâiere, în ciuda strâmtorării pricinuite de 
boală..." [19;. 35]. l 

Pentru a avea o imagine de ansamblu asupra 
problemei bolii le recomand cititorilor să citească şi 
Despre înfruntarea bolii. Cele două cărţi - apărute 
aproape simultan - se întregesc reciproc. 

Poate că peste câţiva ani voi scrie şi o cartea adresată 
bolnavilor care pe patul de suferinţă îşi pun pentru prima 
dată în viaţă problema vieţii de după moarte şi a mântuirii. 
Bolnavilor care nu ştiu ce este spovedania, care nu ştiu ce 
înseamnă viaţa în Hristos. Bolnavilor care, înţelegând 
deşertăciunea acestei lumi, vor să II cunoască pe 
Dumnezeu. Dacă, pentru a nu-i îngreuna pe cititorii 
neobişnuiţi cu limbajul duhovnicesc, acolo voi prezenta 
învăţătura ortodoxă folosind cât mai puţine citate din 
cărţile Sfinţilor Părinţi, în textele din Despre înfruntarea 
necazurilor şi Mângâiere pentru bolnavi am folosit un 



'Am folosit şi în acest volum sistemul alternativ de notare a citatelor, 
între parantezele drepte am indicat numărul cărţii, aşa cum apare în 
bibliografia de la sfârşitul volumului, şi pagina (sau paginile) de la 
care este luat citatul. întrucât unele dintre citatele folosite aici le-am 
copiat dintr-un caiet unde nu apăreau menţionate datele bibliografice, 
nu am identificat sursa tuturor citatelor. Sper că această scădere va fi 
trecută cu vederea de către cititori, ţinând cont de faptul că această 
carte nu este o lucrare de specialitate. 

număr mare de citate; şi aceasta pentru că m-am adresat 
mai ales cititorilor credincioşi, care se vor bucura mai mult 
să descopere diamantele Sfinţilor Părinţi şi ale cuvioşilor 
din vremea noastră decât să afle ipotezele sau părerile unui 
tânăr teolog. 

Scrisoare despre sănătate 
şi boală... 

Ce este mai de preţ: sănătatea sau boala? 

Un om obişnuit nu îşi pune o astfel de întrebare. Nici 
nu îi trece prin cap că boala poate fi de preferat sănătăţii. 
Şi totuşi... 

Sfântul Tihon de Zadonsk scria: 

„Boala, deşi îţi chinuieşte sufletul, totuşi îţi 
mântuieşte duhul". 

„Sănătatea trupului îi deschide omului uşa spre multe 
capricii şi păcate, iar neputinţa trupului o închide". 

„In vremea bolii noi simţim că viaţa omenească este 
asemenea unei flori care se usucă aproape imediat după ce 
îşi desface petalele şi asemenea unui nor care se risipeşte 
şi nu lasă nici o urmă; că zilele noastre dispar ca umbra, că 
trupul nostru se usucă asemenea florilor câmpului; că viaţa 
omului celui mai tare este numai o suflare; că cu orice 
respiraţie ea se scurtează şi că bătăile pulsului său, 
asemenea bătăilor unui pendul, îl apropie de ceasul din 
urmă, care aproape întotdeauna bate într-un astfel de 
moment când el crede că până la acel ceas mai e încă mult. 
O, boală amară, dar leac sănătos! Aşa cum sarea împiedică 
putrezirea cărnii şi a peştelui şi nu îngăduie să se 
zămislească într-însele viermii, tot aşa orice boală fereşte 
duhul nostru de putrezirea şi descompunerea duhov- 
nicească şi nu îngăduie patimilor, ca unor viermi sufleteşti, 
să se zămislească în noi." 

S-ar putea găsi şi alte cuvinte ale Sfinţilor Părinţi în 
care boala este arătată ca fiind de preferat sănătăţii. Ce să 

înţelegem, deci, că ar fi bine ca toţi oamenii să se 
îmbolnăvească pentru a avea sufletele mai curate? 

(„Asta e Ortodoxia, apologia bolii, credinţa 
oamenilor defecţi, propaganda suferinţei? Dacă e aşa, mai 
bine rămân cu credinţa din sufletul meu, care e mult mai 
frumoasă...", ar putea spune un necredincios. Sunt de 
acord cu ideea că celor care stau departe de Biserică nu are 
rost să li se spună cateheze dure, pentru că le-ar fi foarte 
greu să le înţeleagă cum trebuie. De obicei, auzind astfel 
de citate, necredincioşii se întăresc în necredinţa lor...) 

„Din moment ce boala e de preferat sănătăţii, de ce 
în rugăciunile Bisericii nu se cere boală pentru credincioşi, 
de ce se cere şi sănătate trupească, nu numai sufletească? 
De ce există slujba Sfântului Maslu, pentru tămăduirea 
celor bolnavi, şi nu există şi o slujbă de îmbolnăvire a 
celor sănătoşi?" 

In loc să răspund la astfel de întrebări, voi reproduce 
un fragment dintr-o scrisoare a Sfântului Nectarie din 
Eghina, marele făcător de minuni, adresată uneia dintre 
ucenicele sale: 

„Boala ta m-a întristat. Ai răcit din pricina umezelii 
chiliei tale... Deoarece era cu putinţă să o repari cu puţine 
cheltuieli, pentru ce nu mi-ai scris? Aş fi trimis bani... Nu 
mai îngheţa, nu-ţi primejdui viaţa. Boala nu îngăduie celor 
care nu sunt desăvârşiţi să sporească. Ai nevoie de 
sănătate pentru lucrarea duhovnicească. Să ştiţi că dacă cei 
care nu sunt desăvârşiţi şi se pogoară în arenă să lupte nu 
au sănătate, vor fi biruiţi din lipsă de putere, căci le va 
lipsi puterea morală care îi întăreşte pe cei desăvârşiţi. 
Pentru cei care nu sunt desăvârşiţi, sănătatea este carul 
care îl poartă pe atlet până la sfârşitul luptei. De aceea îţi 
recomand să ai discernământ şi măsură în toate şi te 
sfătuiesc să eviţi excesele. Nevoinţele merg împreună cu 
măsura virtuţii. Cel care nu are virtuţi morale înalte şi vrea 

să se întreacă cu cei desăvârşiţi, să ducă o viaţă aspră, 
acela aleargă spre primejdia părerii de sine şi a căderii" 
[32; 109]. 

Ce spune Sfântul Nectarie? „Pentru cei care nu sunt 
desăvârşiţi, sănătatea este carul care îl poartă pe atlet până 
la sfârşitul luptei." 

In faţa unor poziţii atât de diferite, unii oameni fac 
afirmaţii gen: „Iată cum se contrazic între ei sfinţii... 
Adevărul este întotdeauna la mijloc, chiar şi sfinţii au 
greşit..." O astfel de constatare este blasfemiatoare. Cei 
care abia aşteaptă să vâneze greşeli în învăţăturile sfinţilor 
pentru a-şi putea justifica poziţia lor rătăcită nu pot ajunge 
la cunoaşterea adevărului. 

„Dar nu e evident că se contrazic? Sfântul Tihon 
învaţă una, iar Sfântul Nectarie învaţă alta. . ." 

Sunt situaţii, extrem de rare, în care poziţia unui 
sfânt faţă de o anumită problemă este diferită de poziţia 
unui alt sfânt. Cine are dreptate? De obicei oamenii se 
simt provocaţi să se poarte ca nişte arbitri şi să judece 
după minţile lor de partea cui este dreptatea. Caută 
argumente, citesc, se roagă cu inima înfierbântată şi, în 
cele din urmă, dau verdictul. . . 

Numai că de foarte multe ori verdictul pe care îl dau 
este întâmplător. Nu suntem noi la măsura la care să 
decidem unde este adevărul. Tot ce putem face este să 
căutăm care a fost poziţia Bisericii privitoare la problema 
respectivă. Biserica, fiind Trupul lui Hristos, nu poate 
propovădui învăţături greşite. (Este adevărat şi faptul că 
există unii oameni rătăciţi şi chiar unii eretici care încearcă 
să îşi justifice născocirile şi greşelile făcând apel la 
predania Bisericii; şi nu sunt numai excepţii - marii eretici 
ai primelor veacuri încercau să se prezinte ca fiind 
mărturisitori ai acestei predanii... Nu este locul aici să 
vorbim însă despre astfel de probleme.) 

Dacă ar fi existat o contradicţie reală între învăţătura 
Sfântului Tihon şi cea a Sfântului Nectarie nu aş fi cutezat 
să scriu despre tema de faţă. Voi încerca să prezint pe 
scurt fiecare dintre cele două poziţii, şi apoi vom vedea în 
ce măsură ele se completează sau se contrazic. 

Să începem cu scrisoarea Sfântului Nectarie. Cui se 
adresează ea? Unei sore de mănăstire care se îmbolnăvise. 
De ce? Din pricina neglijenţei sale: având chilia umedă, a 
preferat să vieţuiască în ea în loc să o repare. Şi astfel s-a 
îmbolnăvit. Sfântul nu o laudă pentru nevoinţa sa, ci îi 
atrage atenţia că „dacă cei care nu sunt desăvârşiţi şi se 
pogoară în arenă să lupte nu au sănătate, vor fi biruiţi din 
lipsă de putere, căci le va lipsi puterea morală care îi 
întăreşte pe cei desăvârşiţi". 

Altfel spus, cei care sunt la începutul războiului 
duhovnicesc nu trebuie să se arunce în lupte mai presus de 
puterea lor. Dacă nu au grijă de sănătatea lor, sub pretext 
că pot răbda suferinţa bolii, se află în înşelare. Este 
adevărat faptul că unii dintre marii sfinţi ai Bisericii au 
trăit în nişte condiţii care le puneau în pericol sănătatea, 
numai că nu oricine le poate urma nevoinţa. Sfinţii Părinţi 
au scris destul despre păcatul râvnei fără de măsură, păcat 
în care cad începătorii care se străduiesc să ajungă la 
sfinţenie într-un timp cât mai scurt şi trecând cu vederea 
poveţele duhovniceşti ale înaintaşilor. 

Greşeşte cu ceva Sfântul Nectarie? Nu. Pur şi simplu 
aplică învăţătura despre dreapta socoteală la problema 
bolii. Fiind creştini, trebuie să ne luptăm pentru a ne omorî 
patimile, nu trupul. Credinţa creştină nu neagă trupul, care 
este templu al Duhului Sfânt. Cine îşi omoară trupul 
distrugându-şi sănătatea în loc să îşi omoare patimile, sau 
crezând că îşi omoară patimile, păcătuieşte: oare dacă i-ar 
fi fost de folos să fie bolnav, crezi că Dumnezeu ar fi 
şovăit să îi trimită această cruce? 

Nu, Dumnezeu vrea mai mult decât noi mântuirea 
noastră, şi ştie mai bine ce cruce ne este de folos să ducem 
la un moment dat. Nu cred că este nevoie de mai multe 
cuvinte: neglijarea sănătăţii este o formă de sinucidere 
lentă. Cei care caută boala în loc să caute să sporească în 
virtute se aruncă într-o luptă pentru care nu sunt pregătiţi. 

Privitor la cealaltă poziţie, pe care o găsim rezumată 
în cuvintele Sfântului Isaac Şirul - „Dumnezeu trimite 
bolile pentru sănătatea sufletului", trebuie precizate câteva 
idei mai importante. In primul rând, bolile care vindecă 
sufletul sunt trimise de Dumnezeu, nu sunt provocate de 
om. Boala poate fi aceeaşi, dar puterea de a o răbda diferă: 
omul care şi-a pricinuit boala se aseamănă celui care vrea 
să urce un munte înalt fără să fie pregătit, pe când omul 
care rabdă boala trimisă de Dumnezeu se aseamănă celui 
care s-a antrenat vreme îndelungată. 

De ce şi cum este sufletul vindecat de boală? 

Fără a încerca să despic firul în patru, fără a încerca 
să pătrund în taina bolii, voi face câteva observaţii 
generale. Omul bolnav (ca aproape orice om care are 
necazuri) trebuie să accepte o realitate pe care nu şi-a 
dorit-o: nu este în măsură să se folosească de trupul său 
aşa cum şi-ar dori. Cuţitul suferinţei îl smereşte. 

„Cum lucrează boala asupra sufletului?" 

Păcătoşilor le este de folos boala ca să înţeleagă că 
nu sunt stăpânii propriei vieţi. Dumnezeu le-a dat viaţă, 
Dumnezeu i-a adus la viaţă pentru a-i face părtaşi bucuriei 
împărăţiei Cerurilor. Dacă ei nu vor să trăiască decât 
pentru trup, boala le aduce aminte că trupul nu este 
nemuritor. Păcătoşilor, ca şi necredincioşilor, boala li se 
pare groaznică. Este factorul care îi scoate din priza la care 
se alimentează cu patimi şi cu pofte. Evident, bolnavii nu 
ajung la nepătimire instantaneu, bolnavii au patimile lor, 
dar boala îi împiedică să îşi satisfacă poftele pe care şi 

le-ar fi satisfăcut dacă ar fi fost sănătoşi. Boala îi 
îndeamnă să ia aminte la suflet, să se gândească la viaţa 
veşnică. 

„Da, păcătoşilor le este de folos boala, dar nu ar fi 
fost mai bine ca cei sporiţi în credinţă să fie în permanenţă 
sănătoşi?" 

O primă observaţie: mulţi dintre marii părinţi cu 
viaţă sfântă, care au vindecat bolile altora, au răbdat vreme 
îndelungată boli foarte dureroase. 

în cartea Ne vorbeşte părintele Porfirie acest cuvios, 
poate cel mai mare ieromonah făcător de minuni secolul 
trecut, ne mărturiseşte: „Mulţumesc lui Dumnezeu că mi-a 
dat multe boli. De multe ori Ii spun: «Hristoase al meu, 
iubirea Ta nu are hotar!» E o minune cum de mai trăiesc. 
Printre alte boli ale mele, am şi cancer la hipofiză. S-a 
făcut acolo o tumoare care creşte şi apasă pe nervul optic. 
De-asta nu mai văd acum. Mă doare înfricoşător. Mă rog, 
însă, ridicând Crucea lui Hristos cu răbdare. Vedeţi inima 
mea cum este? S-a mărit, nu mai este cum era. Este tot din 
pricina cancerului de la cap. Şi cu cât merg, o să se 
înrăutăţească. Se va mai mări, o să-mi fie greu să vorbesc. 
Mă doare mult, sufăr, dar este foarte frumoasă boala mea. 
O simt ca iubire a lui Hristos. Mă străpung la inimă şi 
mulţumesc lui Dumnezeu. Este pentru păcatele mele. Sunt 
păcătos şi Dumnezeu Se străduieşte să mă curăţească." 
[31; 367]. 

(Părintele Porfirie „a suferit de următoarele boli: 
infarct miocardic, insuficienţă renală cronică, ulcer cu nişă 
«cu repetate gastroragii», cataractă, herpes zosterial pe 
faţă, dermatidă stafîlococică pe mână, hernie inghinală «cu 
dese strangulări», guşă endemică cronică, adenom la 
hipofiză" [31; 367].) 

Dacă Dumnezeu a ştiut că le este mai de folos să 
rabde, în vreme ce noi am fi considerat că le era mai de 

folos să facă alte nevoinţe, înseamnă că trebuie să ne 
revizuim modul de înţelegere a bolii. 

Sfinţii Părinţi ne-au atras atenţia asupra faptului că în 
orice nevoinţă se poate amesteca mândria. Unul dintre 
părinţii pustiei, după ce întrerupsese un post exagerat de 
aspru, a văzut cum dracul pleca de la el. Adică tocmai 
întreruperea acelei nevoinţe lipsite de dreaptă socoteală i-a 
fost de folos, şi nu postirea aceea. Alţi părinţi au căzut în 
mândrie tocmai pentru faptul că se rugau vreme 
îndelungată şi socoteau că sunt mai presus decât ceilalţi. 

Mândria, patima cea mai grozavă care îl separă pe 
om de Dumnezeu, este o patimă foarte fină. întreaga 
predanie ortodoxă ne arată că cel mai bun leac împotriva 
mândriei este tăierea voii. In scrierile filocalice se pune 
accent pe ascultarea faţă de povăţuitorul duhovnicesc, 
ascultare care este numită mucenicească pentru că 
luptătorul renunţă la voia sa pentru a face voia lui 
Dumnezeu, Care îi vorbeşte prin povăţuitor. 

Dar mucenicie este numită şi boala, pentru că este tot 
o formă de tăiere a voii. Pentru cei care vor să ducă lupta 
cea bună, boala este un examen: dacă rabdă durerile, ştiind 
că aceste dureri le aduc sănătate sufletească, atunci 
răbdarea este o dovadă a smereniei. Dacă însă bolnavul 
cârteşte, dacă se supără că Dumnezeu nu 1-a lăsat cu 
nevoinţele sale, atunci prin aceasta arată că la baza 
războiului său nu stă dorinţa de a trăi după voia lui 
Dumnezeu, ci stă dorinţa de mărire, dorinţa de satisfacere 
a orgoliului, care se ascunde sub o mască duhovnicească. 
Narcisismul de care suferă oamenii părut duhovniceşti nu 
este cu nimic mai bun decât narcisismul celor care cad în 
patimi trupeşti. Şi unii şi alţii pun voia proprie deasupra 
voii dumnezeieşti. 

Boala este o cruce grea. Câtă vreme omul duce cu 
răbdare această cruce, boala îi este de folos. 

Numai că boala nu este singura cruce care duce la 
mântuire. Hristos nu a venit pe pământ să propovăduiască 
avantajele bolii. Hristos ne-a chemat să ne purtăm crucea 
pentru a dobândi raiul. Creştinii trebuie să se lupte pentru 
mântuire. Şi, fie că sunt bolnavi sau nu, fie că sunt în 
necazuri sau nu, ei trebuie să meargă spre rai. 

Boala nu este o virtute, aşa cum nici sărăcia nu este o 
virtute. Pe mulţi sărăcia i-a dus la deznădejde, pe mulţi 
boala i-a dus la disperare. Rea nu este bogăţia, ci folosirea 
ei spre satisfacerea patimilor şi a poftelor. Rea nu este 
sănătatea, ci folosire ei spre pierzania sufletului. Rea este 
grija excesivă pentru sănătate, idolatrizarea trupului. 

Sfinţii Părinţi nu au spus că trebuie să căutăm boala. 
Ci au spus doar că sănătatea poate fi spre pierzare, în timp 
ce boala poate fi leac pentru suflet. Boala este de preferat 
sănătăţii folosite greşit, folosite pentru satisfacerea 
poftelor. Totuşi, constatarea lui Dostoievski potrivit căreia 
„un om sănătos este totdeauna un om pământesc, 
material.... Dar cum ajunge bolnav şi ordinea naturală, 
pământească a organismului său se strică, îndată i se 
revelează posibilitatea unei alte lumi şi, pe măsură ce se 
agravează boala, raporturile cu această lume se 
îngustează", nu trebuie considerată literă de lege: au fost 
sfinţi care au avut o sănătate de fier, chiar dacă duceau o 
viaţă de aspră nevoinţă, şi au fost păcătoşi care, ajungând 
pe patul de boală, au mărit raporturile cu această lume. 
Sunt destule cazuri de beţivi care dovedesc aceasta. 

„Şi totuşi, de ce Sfinţii Părinţi au vorbit mai mult 
despre folosul bolii decât despre folosul sănătăţii?" 

Pentru că sănătatea, prin ea însăşi, nu este o cruce. 
Boala este o cruce. Omul sănătos îşi aduce mai greu 
aminte de moarte decât o face omul bolnav. Mulţi oameni 
s-au apropiat de Dumnezeu abia după ce s-au întâlnit cu 
boala (sau cu necazurile). Omul este ispitit să adopte un 

mod de viaţă în care credinţa este doar un compartiment 
care nu comunică cu celelalte; omul se mulţumeşte să fie 
creştin câteva ore pe săptămână, duminica, şi în rest 
trăieşte după alte legi, fără să mai ţină seama de legea 
dumnezeiască. Dar boala, ca orice suferinţă de altfel, îi 
răstoarnă socotelile. Boala este un dascăl înţelept care ne 
povăţuieşte să nu ne legăm de lumea în care trăim, ne 
învaţă că această lume este trecătoare şi noi înşine nu vom 
zăbovi mult în ea. 

Putem observa deci că între poziţia Sfântului Tihon 
şi poziţia Sfântului Nectarie nu există decât 
incompatibilitate aparentă. Creştinul trebuie să poarte 
crucea pe care i-a dat-o Dumnezeu. Dacă este sănătos, să 
se folosească de sănătate pentru a aduce roade 
duhovniceşti. Să nu caute boala, dar dacă se va îmbolnăvi, 
trebuie să ştie să rabde pentru a dobândi cununa bolii. 

Ca o concluzie, am putea observa că oamenilor 
necredincioşi, care cred numai în valoarea vieţii 
pământeşti, boala le este mai de folos decât sănătatea pe 
care ar folosi-o numai pentru a se deda patimilor. Iar 
pentru cei care trăiesc în patimi, purtând cu nevrednicie 
numele de creştini, boala le este iarăşi de folos, pentru că 
îi îndeamnă să ia aminte la roadele faptelor lor. Pe când 
sănătatea îi ajută să uite care este scopul vieţii pământeşti. 

Cine duce lupta cea bună a mântuirii o face şi dacă 
este bolnav şi dacă este sănătos. Acela poartă cu răbdare 
crucea, oricât ar fî de grea. Nu consideră că boala e rea şi 
sănătatea e bună, ci consideră că boala e bună în măsura în 
care duce la pocăinţă şi sănătatea e bună în măsura în care 
e folosită într-un mod binecuvântat. Consideră că boala şi 
sănătatea pot fi pierzătoare atunci când omul vrea să 
trăiască după propria voie, călcând poruncile dumneze- 
ieşti. Omul care este cu adevărat credincios Ii mulţumeşte 
lui Dumnezeu şi când este sănătos şi când este bolnav. Şi 

atunci când duce povara bolii, şi fără să vrea devine o 
povară pentru casnicii săi, primeşte totul ca din mâna lui 
Dumnezeu, şi se lasă ajutat de cei pe care el însuşi şi-ar fi 
dorit să îi ajute... 

Scrisoare către cei care îngrijesc 
sau vor îngriji bolnavi 

Iubitul meu frate (iubita mea soră) în Hristos, 

Iţi scriu aceste rânduri cu inima plină de emoţie. 

M-aş bucura foarte mult ca, după ce vei citi această 
scrisoare, în inima ta să sporească puţin dragostea pe care 
o porţi bolnavului pe care îl îngrijeşti. Un singur cuvânt 
frumos mai mult dacă îi vei spune, o picătură în plus de 
afecţiune dacă îi vei arăta, ar fi o dovadă că nu am scris 
degeaba. 

Dacă ar exista o scrisoare asemănătoare scrisă de un 
sfânt, ar avea puterea de a face ca în inima ta să se reverse 
dragostea faţă de aproapele tău greu încercat de boală. Eu 
îmi ştiu neputinţele şi îmi dau seama că nu pot să mişc 
inima ta prin iscusinţa mea scriitoricească. Nădăjduiesc 
totuşi ca întâmplările pe care le voi descrie să te ajute să 
înţelegi cât mai bine câtă nevoie au bolnavii de dragoste, 
cât de mare este responsabilitatea celor care au bolnavi în 
grijă şi cât de binecuvântată este cununa celor care se 
jertfesc pentru a-i ajuta pe bolnavi. 

Să nu te mire faptul că unul dintre motivele 
principale pentru care scriu această scrisoare este faptul 
că, fiind bolnav, mi s-a întâmplat să urlu de singurătate. 
Urletele mele au fost mute, nu mă auzea nimeni în afară de 
Dumnezeu, dar asta nu înseamnă că erau mai puţin 
dureroase. 

Bolnavii au mare nevoie de dragoste, de timp, de 
înţelegere. Ştii şi tu asta, aşa cum o ştiu şi eu. încerc să te 
rog să fii şi mai aproape de bolnavul pe care îl ai în grijă. 

Teoria privitoare la grija faţă de aproapele o ştim cu toţi. 
Doar practica lasă de dorit. 

Nu îţi scriu ca unul care, din prea mare dragoste de 
bolnavi, simte nevoia de a-i molipsi şi pe alţii de dragostea 
sa. Ci scriu pentru că eu însumi am de învăţat din asta. Iţi 
scriu cu aceeaşi deschidere cu care aş citi la rândul meu 
ceva pe această temă. 

îmi dau seama încă de acum că cea mai mare 
problemă a acestei scrisori este că nu are ca autor pe 
cineva care a îngrijit multă vreme bolnavi, ci pe cineva 
care scrie din experienţa sa de bolnav. Iţi scriu cum aş fi 
vrut să se poarte cu mine cei din jurul meu atunci când am 
fost bolnav. Este adevărat că fiecare om care suferă are 
particularităţile şi ciudăţeniile sale, şi la aceeaşi durere de 
dinţi sau de stomac doi oameni vor reacţiona diferit. Cu 
toate acestea, există multe caracteristici comune 
majorităţii bolnavilor. Când scriu că pe patul de spital 
bolnavul nu are nevoie numai de mâncarea rudelor, ci şi 
de dragostea lor, enunţ un adevăr care ar trebui să fie 
evident pentru toată lumea. 

Iţi voi scrie multe lucruri generale, voi încerca să îţi 
pun înainte gânduri şi cugetări ale cuvioşilor părinţi despre 
boală. In acelaşi timp, însă, voi face referire precisă la 
situaţiile în care m-am aflat eu însumi. Astfel de 
particularităţi pot ajuta la înţelegerea frământărilor prin 
care trece un bolnav. Şi nu este nevoie ca toţi oamenii să 
aibă ciroză pentru a înţelege puţin din deznădejdea şi 
apăsarea care îi cuprind pe unii dintre pacienţii care suferă 
de această boală. In manifestările lor, deznădejdea sau 
nădejdea, neliniştea sau liniştea sunt în acelaşi timp 
diferite şi comune tuturor bolnavilor. 

Nu încape îndoială că un părinte sporit duhovniceşte, 
chiar dacă ar avea cea mai gravă boală, nu va lăsa 
gândurile de deznădejde să intre în inima sa. Oricum, în 

scrisoarea de faţă, prin „bolnav" voi înţelege bolnavul 
obişnuit, bolnavul pe care îl întâlnim în orice spital. 

O greşeală mare ar fi să ne pregătim un anumit 
comportament standard faţă de bolnav, să luăm în 
considerare numai elementele comune tuturor bolnavilor, 
şi să ne purtăm cu ei ca şi cu nişte vietăţi de laborator. 

Bolnavii sunt persoane unice, fiecare cu 
sensibilitatea sa, fiecare cu fixurile şi cu nevoile sale. Dacă 
ne vom purta cu ei ca şi cu nişte obiecte fabricate în serie, 
vom dovedi că nu îi iubim. Dragostea ţine întotdeauna 
cont de trăsăturile celuilalt. Sau mai bine zis ar trebui să 
ţină întotdeauna cont, dar sunt situaţii în care anumiţi 
factori (oboseala, stresul, necazurile) îi îngreunează celui 
care iubeşte misiunea de a-şi arăta dragostea. 

Nu putem fi nişte roboţi, nişte super-maşini capabile 
să îngrijească bolnavii fără să facă cea mai mică greşeală. 
Ispita perfecţionismului este de scurtă durată: oamenii care 
încearcă să devină perfecţi îşi înţeleg neputinţa şi, de 
obicei, cad în extrema cealaltă, nefâcând nici ceea ce le stă 
în putinţă să facă. 

Scrisoarea de faţă nu este rezumatul unui curs pentru 
a deveni îngrijitorul perfect. Este eventual rezumatul unui 
curs pentru a deveni un îngrijitor mai bun, mai priceput, 
mai jertfelnic. 

Scriindu-ţi, am în suflet puţină nelinişte: dacă peste 
câteva luni sau ani voi avea de îngrijit un bolnav şi nu mă 
voi purta aşa cum îţi recomand ţie să te porţi cu bolnavii? 

In ultimele veacuri una dintre problemele reale ale 
propovăduirii creştine a fost tocmai ruptura dintre vieţile 
unor propovăduitori şi faptele lor. Sunt conştient că 
această ruptură are efecte dramatice. Şi ce să mă fac? Să 
măresc numărul învăţătorilor mincinoşi? 

Să mă ferească Dumnezeu. Iţi repet, însă, că scriu 
pentru că am fost bolnav, şi am avut nevoie de mângâiere. 

Poate că peste câtăva vreme voi fi iarăşi bolnav, şi voi 
avea nevoie de acelaşi sprijin sufletesc. 

Iar în ceea ce priveşte modul în care mă voi purta cu 
bolnavii, mă rog lui Dumnezeu să mă lumineze să fie aşa 
cum trebuie. încă de la început vreau să îţi scriu că mi s-a 
întâmplat să am un eşec în ceea ce priveşte suportul psihic 
pe care trebuia să îl ofer unei persoane a cărei sănătate a 
fost la un moment dat foarte slăbită - este vorba chiar de 
soţia mea. 

După prima naştere (când copilul a luat antibiotice 
încă din primele zile de viaţă - fapt care i-a dereglat 
organismul, stomăcelul său fiind supus unei adevărate 
torturi), soţia mea era foarte obosită. Faptul că micuţul 
plângea mai des decât o fac alţi copii o ţinea pe mamă 
într-o stare de extenuare aproape continuă. 

Când eram acasă, o ajutam cât puteam. Nopţile 
plimbam bebeluşul prin cameră până se liniştea. Dar 
greşeala mea a fost că nu mi-am dat seama cât de slăbită 
era ea în acea perioadă. Doi preoţi îmi atrăseseră atenţia 
asupra acestui fapt: „Ai grijă că femeia lăuză e foarte 
sensibilă, se supără foarte uşor, se enervează repede. După 
experienţa naşterii, sistemul ei nervos se reface încetul cu 
încetul. Mama trebuie protejată cât se poate". 

Numai că eu nu mi-am dat seama că ar fi trebuit să o 
sprijin şi mai mult. Fiind la rândul meu biruit de oboseala 
acumulată în timpul nopţilor, în timpul zilei căutam să am 
momente de evadare. Aveam de făcut nişte lucruri pe care 
le consideram foarte importante, numai că nu îmi dădeam 
seama că trebuia să stau şi mai mult lângă familie, 
încercam să păstrez un anumit echilibru; nu vroiam să mă 
las biruit de rutina îngrijirii unui bebeluş. 

Totuşi, mi-am dat seama că soţia mea se simţea 
foarte singură (deşi, aşa cum am scris, nopţile şi tot timpul 
în care eram acasă ne întreceam în a avea grijă de copil). 

întrucât mai multe prietene mă lăudau, spunându-mi că 
mai rar se găseşte un soţ ca mine, eu consideram că îmi 
fac datoria cu brio. Dar trebuia să ţin cont de soţia mea şi 
de neputinţele ei. Au trecut câteva săptămâni până să îmi 
dau seama unde greşesc, până să trec de la refrenul: „ce, 
vrei să fiu soţul perfect?..." la o atitudine mai caldă, în 
care sacrificiul pentru celălalt nu se numără în ore de 
nesomn şi nici nu se compară cu al altora, ci are ca etalon 
liniştea sufletească a celuilalt. 

Perioada de lăuzie a femeii, deşi nu este o perioadă 
de boală, se aseamănă în multe privinţe cu aceasta. îmi 
dau seama că greşeala mea ar fi fost aceeaşi şi dacă soţia 
mea ar fi avut atunci o boală foarte gravă. Din momentul 
în care am înţeles unde greşeam, am încercat să repar 
greşeala. Şi, dacă nu pot spune că în perioada de până 
atunci am fost un soţ bun, pot spune că din greşeala mea 
alţii au ce învăţa. Faptul că îmi dau seama că am greşit 
neavând mai multă grijă de soţia şi de copilul meu ar putea 
fi un contraexemplu pentru alţii. 

Nu vreau să dau dovadă de smerenie artificială şi să 
spun că am fost un soţ sau un tată mai rău decât sunt 
marea majoritate a celorlalţi taţi. Repet însă că nu asta 
contează, nu trebuie să ne raportăm la alţii pentru a ne 
îndreptăţi. Puteam face mai mult, şi recunosc că regret că 
nu am făcut-o. 

Un alt motiv pentru care îţi scriu este că am constatat 
că atunci când un om este bolnav, comunicarea sa cu 
ceilalţi devine mai dificilă: uneori bolnavul nu îşi spune 
frământările pentru a nu-i deranja pe cei care îl îngrijesc. 
Alteori bolnavul devine prea agasant cu pretenţiile sale, 
exploatând situaţia pentru a-şi satisface anumite dorinţe pe 
care dacă nu ar fi fost bolnav nu şi le-ar fi putut împlini. 

Cel mai simplu ar fi fost să îţi scrie un bolnav care 
este sincer cu sine însuşi. Chiar dacă acum nu sunt bolnav, 

am cunoscut încercarea bolii şi, răbdând dureri foarte 
mari, am vorbit în gând de foarte multe ori cu cei care ar fi 
putut să îmi întindă o mână de ajutor şi nu au făcut-o. 

In perioada în care m-am îmbolnăvit de plămâni în 
timp ce stăteam la un schit din Oltenia m-am gândit foarte 
mult la cei care pot milui bolnavul cu un cuvânt frumos. 
(In anii facultăţii am avut un moment de cumpănă: nu 
ştiam dacă e bine să mă căsătoresc sau dacă nu cumva este 
mai bine să intru într-o mănăstire. îmi era teamă că dacă 
voi rămâne în lume mă voi molipsi de duhul căldicel care 
i-a cuprins pe mulţi dintre slujitorii altarelor. Duhovnicul 
mi-a dat ascultare să plec patruzeci de zile la o mănăstire, 
ca să cunosc mai bine cum stau lucrurile acolo. Una este 
să stai trei zile sau o săptămână, când ţi se pare că şederea 
este o sărbătoare aproape continuă, şi cu totul altceva este 
să stai mai mult, să cunoşti o fărâmă din ispitele unui frate 
de mănăstire. Cu îngăduinţa părintelui stareţ stăteam la un 
schit aflat cam la o jumătate de oră de mănăstire. Acolo 
mai trăia un singur părinte. In timpul zilei veneam la 
mănăstire pentru slujbe, să mănânc, să mai stau de vorbă 
cu părinţii.) 

In biserica de la schit era foarte frig, aşa că am răcit 
destul de repede. Am făcut o formă avansată de 
pneumonie. Deşi doctorii spun că plămânii nu dor, eu 
simţeam că îmi picură durerea în piept, picătură cu 
picătură. îmi lipeam pieptul de soba încinsă, şi mi se părea 
că durerea se mai liniştea. Dar eram din ce în ce mai 
deprimat. 

Boala m-a îngenuncheat. Totuşi, nu mă gândeam să 
mă duc la spital, nu vroiam să ies din mănăstire. Mă bătea 
gândul să mă întorc la Bucureşti. Mă duceam la stareţ şi îl 
rugam să mă ţină cu forţa în mănăstire, să nu mă lase să 
mă întorc acasă: „Dacă nu te ţii singur, eu nu pot să te 
leg...", îmi răspundea. 

Se apropia Praznicul învierii. în Vinerea Mare nu am 
putut sta la prohod aproape deloc, fiindu-mi foarte rău. în 
noaptea de Paşti nici nu am putut merge la slujbă. Eram 
biruit de deznădejde. Toţi se bucurau de praznic, numai eu 
zăceam în chilie. 

Din rânduiala lui Dumnezeu, la mănăstire a venit o 
doctoriţă. La rugămintea stareţului, m-a consultat şi mi-a 
spus că am TBC. Pe loc m-am bucurat, gândindu-mă că 
Dumnezeu mi-a trimis boala ca pedeapsă pentru păcatele 
mele. I-am mulţumit lui Dumnezeu că Şi-a făcut milă de 
mine. 

Doctoriţa m-a internat în spitalul de la Târgu-Jiu. 
Prima zi de spital a fost uşor de îndurat. Dar contactul cu 
spitalul m-a descurajat. îmi era groază că voi sta atâta 
vreme între oameni cu care nu aveam nimic în comun. Cei 
din salonul meu erau oameni care nu credeau în 
Dumnezeu, şi nu aveam nimic de vorbit cu ei. 

Mi s-a făcut frică, foarte frică de viaţa din spital. 
După ce mi-au făcut radiografie pulmonară, vroiau să mă 
trimită la un sanatoriu pentru bolnavii de plămâni. 
Auzeam despre acel sanatoriu numai lucruri frumoase: „O 
să fie bine de tine, nu te speria, nu se mai moare de TBC. 
O să întâlneşti multe femei acolo... Ştii cum sunt... Se 
plictisesc să tot bolească, aşa că abia aşteaptă un tânăr ca 
tine...", mă încuraja un coleg de salon mai în vârstă. 

Mă gândeam cu sufletul strâns de durere că 
sanatoriul mă va schimba în rău. Nu vroiam să plec în acel 
loc în care nu cunoşteam pe nimeni. Eram departe de 
duhovnicul meu, departe de toţi cei la care ţineam. 
Dumnezeu mi-a dat gândul cel bun şi le-am cerut 
permisiunea de a mă interna în Bucureşti. M-au lăsat. 
Venind acasă, mi-a mai venit inima la loc. M-au consultat 
nişte doctori foarte buni care mi-au spus că aveam o 

pneumonie foarte avansată, şi nu TBC. La Târgu Jiu, 
radiografia fusese interpretată greşit. 

Tratamentul a durat multă vreme, dar nu avea cine 
ştie ce efect. Am avut dureri mari de piept în continuare. 
Durerea a culminat atunci când am fost la Iaşi cu ocazia 
aducerii capului Sfântului Apostol Andrei. Mi-a fost atât 
de rău, încât nici nu am putut ajunge să văd Catedrala 
Mitropolitană. A fost cel mai trist pelerinaj din viaţa mea. 
Am făcut sute de kilometri ca să zac într-o casă străină, în 
timp ce pelerinii cu care venisem stăteau la coadă ca să se 
închine la sfintele moaşte. 

M-am simţit groaznic. Mi se părea că Sfânta 
Paraschiva şi-a întors ochii de la mine. Durerea mea era cu 
atât mai mare cu cât cei cu care venisem nu se gândeau 
decât la praznic, iar mie nu îmi acordau atenţie. Şi 
simţeam cum durerea îmi picura în piept, aşa cum picura 
celebra picătura chinezească pe trupurile celor torturaţi. 

„Nu se poate, nu se poate, sunt şi eu om...", îmi 
spuneam, mirat că cei din jur nu încercau să mă ajute să 
depăşesc starea de deznădejde care mă cuprinsese. Eu 
eram deznădăjduit cu atât mai mult cu cât mă aflam între 
creştini. Mi-am dorit atunci să le vorbesc oamenilor despre 
nevoia bolnavului de sprijin sufletesc. Iată că, după atâţia 
ani de zile, încerc să îmi împlinesc această dorinţă. 

Am suportat dureri fizice mari în viaţa mea (odată, în 
copilărie, când mi-am spart capul, doctorul mi-a scos fără 
anestezie o aşchie de lemn care îmi rămăsese în cap), dar 
puţine au fost mai intense decât durerea fizică şi 
sufletească pe care am simţit-o atunci la Iaşi. Mai ales 
noaptea, când ceilalţi se odihneau, durerea mea se înteţea. 

Părintele Paisie Aghioritul observa că „noaptea omul 
se îngreuiază. In timpul zilei, bolnavii, având companie, 
discuţii, etc. îşi uită durerea. Iar noaptea, când sunt singuri, 
mintea lor se duce la durere şi li se pare că ea este mai 

mare. în boală vor exista totdeauna dureri, însă scopul este 
să răsucim butonul la altă frecvenţă, pentru a le uita. 
Pentru că de nu înfrunţi corect durerea, te va durea de 
două ori mai mult. Dacă te gândeşti la durere, ea se va 
mări. în timp ce cu un gând bun, de pildă dacă îţi aduci 
aminte de cei care suferă mai mult decât tine sau dacă 
psalmodiezi puţin, durerea se uită" [15; 234]. 

Am trăit pe propria mea piele această experienţă. Mă 
gândeam la durere, şi ea creştea. Cred că dacă cineva ar fi 
încercat să îmi ofere cel mai mic reazăm aş fi înfruntat cu 
totul altfel durerea. 

îmi dau seama că e nevoie de multă artă pentru a 
încuraja pe orice om care suferă şi, implicit, pe orice 
bolnav. De exemplu, Sfântul Varsanufie din Gaza îi scria 
unui părinte următoarele cuvinte: 

„O, iubite frate, Domnul a răbdat crucea şi tu nu te 
bucuri de necazurile a căror răbdare duce în împărăţia 
cerurilor? (...) Nu cere deci odihnă trupească dacă 
Domnul nu ţi-o dă. Căci Domnul priveşte cu scârbă la 
odihna trupului. Şi tot El a spus: în lume necazuri veţi 
avea (Ioan 16, 33). Domnul să te ajute în toate. Iartă-mă 
pentru cele ce ţi-am spus. Căci am vorbit ca unul care cere 
multe fără să le aibă el însuşi. Dar am spus cele ce le ştiu 
despre alţii, despre sfinţi. Roagă-te pentru mine" [25; 215- 
216]. 

Iar unui bolnav îi scria: „Boala este în chip 
recunoscut o certare spre îndreptare. Deci boala ţi s-a 
trimis ca unei slugi rele. Dacă însă îţi este greu să primeşti 
certarea, încetează să fii rău. Iar dacă eşti rău, primeşte 
certarea. Dar dacă te bucuri de certare, nu eşti rău. Iar cel 
ce nu e rău, este iubit. Şi Domnul îl ceartă pe cel pe care-l 
iubeşte (Prov. 3, 12; Evrei 12, 6). Ia seama deci cu 
adevărat cum eşti şi alege-ţi ţie una din cele spuse" [25; 
189]. 

îmi dau seama de faptul că asemenea cuvinte nu pot 
fi primite decât de un om întărit în credinţă. Nu pot fi 
repetate oricărui om aflat pe patul de boală. Pentru că riscă 
să aibă efecte nedorite. 

Ne-am obişnuit să citim cuvintele sfinţilor şi, de 
multe ori, încercăm să le transformăm în nişte formule 
magice, într-un fel de parole a căror repetare mecanică 
poate mişca sufletele oamenilor. Pierdem din vedere faptul 
că sfinţii nu scriau doar pentru a propovădui anumite 
adevăruri, nu scriau numai de dragul de a propovădui, ci 
scriau pentru a întoarce sufletele la Dumnezeu. 

(Dacă citim cum scrie despre o fecioară căzută 
Sfântul Ciprian al Cartaginei, şi dacă apoi comparăm cele 
citite cu o scrisoare a cunoscutului Gheron Iosif, isihastul 
de la Muntele Athos, adresată unei tinere care trăia în 
desfrâu, vom observa o diferenţă foarte pronunţată. 
Desfrâul în care cad unii creştini este acelaşi, indiferent de 
secolul în care trăiesc. Dar Biserica, ca o mamă iubitoare 
de fii, încearcă să le dea tămăduirea potrivită ţinând cont 
de trăsăturile lor sufleteşti.) 

Trebuie să avem o mare iscusinţă atunci când vrem 
să mângâiem sufletul unui bolnav: important nu este să ne 
facem noi datoria de a fi alături de el, ci trebuie ca el să fie 
într-adevăr mângâiat de cuvintele noastre. Sunt unii care 
polemizează înfocat cu sectanţii, după care au conştiinţa 
foarte liniştită că şi-au făcut datoria (şi aşteaptă chiar să fie 
răsplătiţi de Dumnezeu pentru osteneala lor). Nu ţin seama 
de faptul că poate nu au avut argumente suficiente pentru 
a-i convinge pe sectanţi de greşelile lor, dar din prea multă 
iubire de sine se laudă cu discursul lor. 

Când vorbim cu un om aflat în necazuri, trebuie să 
încercăm să mângâiem sufletul său. Nu trebuie să avem 
aroganţa că prin deşteptăciunea cuvintelor noastre îl vom 
trage de mână din groapa deznădejdii, ci trebuie să ne 

rugăm ca Dumnezeu să ne lumineze mintea şi sufletul 
pentru a-1 ajuta. 

înainte de orice, trebuie să ne dorim din toată inima 
să fim aproape de bolnav. Bolnavul se află într-o perioadă 
de sensibilitate sentimentală accentuată. Oricât de bune ar 
fi bananele sau oricât de bună ar fi ieşit ciorba adusă la 
spital, ea nu îl va sătura pe bolnav. El are nevoie şi de 
afecţiune (nu mă refer la bolnavii morocănoşi, care nu vor 
să fie vizitaţi de nimeni, şi nici la gurmanzii care nu se 
gândesc decât la bunătăţile pe care le aşteaptă de la rude; 
mă refer la bolnavii obişnuiţi). 

Este foarte important ca, oricât de gravă ar fi boala 
de care suferă, bolnavul să se afle într-o stare psihică bună. 
Cei care îl vizitează au un mare rol la acest capitol. Ei îl 
pot ridica sau îl pot coborî. Sfântul Teofan Zăvorâtul scrie 
despre o femeie bolnavă: 

„Liniştea sufletească este de mare ajutor la 
înzdrăvenire. Cât de bine ar face dacă ar putea să nu se 
mai gândească... In cap câte lucruri de nimic vin! Să se 
roage cu rugăciune scurtă Domnului şi Mântuitorului 
nostru, Maicii lui Dumnezeu şi îngerului păzitor. 

După aceea să spună pe dinafară vreun psalm pe care 
îl ştie şi să cugete la el fără să se grăbească. E bine de citit 
câte puţin din Evanghelie, iar ea să asculte. 

Să nu o lăsaţi singură. Şedeţi alături şi lucraţi ceva... 
Şi alţii să fie de faţă, dacă se poate. O să îi fie mai vesel, şi 
gândurile nu se vor învifora... Acestea sunt acum cei mai 
mari vrăjmaşi" [19; 19]. Precum vedem, după ce aminteşte 
de valoarea rugăciunii, sfântul vorbeşte despre nevoia 
bolnavului de a sta împreună cu alţii. 

Recitind cuvintele sale, îmi dau seama că şi eu ar fi 
trebuit să încep această scrisoare tot cu câteva cuvinte 
despre rugăciune. Nu am minimalizat importanţa ei, dar 
am avut în minte faptul că unii oameni se roagă pentru 

rudele lor bolnave, sau pentru prietenii lor bolnavi, şi prin 
asta cred că şi-au făcut porţia de jertfă. Reduc la rugăciune 
tot binele pe care l-ar putea face bolnavilor. Dacă bolnavii 
nu ar avea nevoie decât de rugăciune, dacă oamenii 
necăjiţi nu ar avea nevoie decât de rugăciune, atunci 
Hristos nu ne-ar mai fi poruncit să facem faptele dragostei, 
nu ne-ar mai fi cerut să îi hrănim pe cei flămânzi şi să îi 
îmbrăcăm pe cei goi, ci ne-ar fi cerut doar să ne rugăm 
pentru ei. 

Ia imaginează-ţi: un bogătaş merge pe stradă cu 
Mercedes-ul, vede un sărac, pune o frână bruscă. Coboară 
din maşină, ridică mâinile la cer şi spune: „Doamne, ai 
grijă de cerşetorul acesta, că moare de foame...". Se ridică, 
se şterge de praf şi pleacă mai departe. 

Mi-aş fi dorit ca scriind aceste rânduri să îmi 
imaginez o situaţie ridicolă. Totuşi, uneori realitatea este 
mai tristă decât situaţia imaginară pe care ţi-am prezentat-o. 

Ar fi fost într-adevăr bine să încep să îţi scriu despre 
rugăciunea pentru bolnavi, mai ales că sunt mulţi care se 
gândesc să îşi ajute bolnavii numai cu alimente sau cu 
vorbe frumoase, dar nu se roagă deloc pentru ei. 

Am citit nişte cuvinte foarte frumoase scrise de 
Sfântul Ioan din Kronstadt. Se potrivesc foarte bine 
rugăciunii pentru bolnavi: 

„Când eşti mişcat de suferinţa altora şi de neliniştea 
sufletului lor, şi te simţi îndemnat la rugăciuni pentru ei, 
cu o inimă compătimitoare şi profund mişcată cere lui 
Dumnezeu să aibă milă de păcatele lor cum ai cere iertarea 
propriilor tale păcate; adică roagă-te cu lacrimi ca să-i 
ierte. Roagă-te pentru mântuirea celorlalţi ca şi cum te-ai 
ruga pentru propria mântuire. 

Dacă ajungi la aceasta, dacă-ţi faci din ea un obicei, 
vei primi de la Dumnezeu un belşug de daruri 
duhovniceşti, darurile Duhului Sfânt, Care iubeşte sufletul 

preocupat de mântuirea aproapelui, pentru că El însuşi - 
Preasfântul Duh - vrea mântuirea noastră prin toate 
mijloacele posibile, cu condiţia să nu-I stăm împotrivă şi 
să nu ne împietrim inima. însuşi Duhul mijloceşte pentru 
noi cu suspine negrăite (Romani 8, 26)" [9; 54-55]. 

Sfântul Ioan a primit de la Dumnezeu darul 
tămăduirii bolnavilor mai ales pentru că s-a rugat pentru 
bolnavi, pentru că i-a iubit pe bolnavi, pentru că a simţit 
durerile acestora ca pe propriile sale dureri. La filantropii 
zilelor noastre nu găsim acelaşi duh jertfelnic: din 
economiile lor ei construiesc o policlinică sau un spital, 
cumpără câteva kilograme sau tone de medicamente pe 
care le distribuie gratuit, dar nu se simt niciodată una cu 
bolnavii: se văd întotdeauna deasupra lor, la mare 
înălţime, aruncând bani, ca nişte regi, grămezii de săraci 
care cer milostenie. Cheia dragostei nu stă în mulţimea de 
zerouri de pe chitanţa de sponsorizare, ci stă în 
profunzimea legăturii cu bolnavii. 

Cuviosul Paisie Aghioritul constata că „atunci când 
se îmbolnăveşte un membru al familiei, toată familia 
suferă" [15; 239]. In acelaşi duh Sfântul Teofan Zăvorâtul 
îi scria unei mame a cărei fiică era greu încercată de boală: 

„Pe sufletul dumneavoastră apasă mai mult decât 
orice boala fiicei. Indureraţi-vă pentru ea şi cu durere 
strigaţi către Domnul, şi pe fiica dumneavoastră 
îndemnaţi-o să facă acelaşi lucru, şi pe toţi casnicii 
dumneavoastră. Atunci toate rugăciunile pentru ea se vor 
împreuna şi vor alcătui un glas de trâmbiţă, în stare să 
atragă luarea-aminte a Domnului..." [19; 35]. 

E bine să ne rugăm pentru bolnavi cu frângere de 
inimă. Sunt unii care dacă plătesc câteva pomelnice la 
biserică şi dau acatiste de sănătate la două-trei mănăstiri 
consideră că au făcut tot ce se putea. 

Sfântul Teofan îi scria aceleiaşi mame: 

„E bine că aţi rânduit să se facă rugăciune pentru 
fiica dumneavoastră. Două molitfe pe săptămână şi 
pomenire la proscomidie. S-ar părea că este destul. Dar 
cine se roagă cu durere pentru bolnavă? Dumnezeu ia 
aminte la rugăciune atunci când pentru bolnav se roagă 
cineva din suflet. Dacă nimeni nu suspină din suflet, slujba 
va fi o poliloghie, iar rugăciune adevărată pentru bolnavă 
nu va fi. La fel cu proscomidia, la fel şi cu liturghia. 
Dumneavoastră mergeţi la slujbele pe care le-aţi 
comandat? Dacă nu, credinţa dumneavoastră este fără 
putere... Slujbele le-aţi comandat - însă, dând bani ca să se 
roage alţii, dumneavoastră v-aţi lepădat de pe umeri orice 
grijă... Nu este nimeni care să se îndurereze pentru 
bolnavă. Celor care săvârşesc slujba nici nu le trece prin 
minte să se îndurereze cu sufletul înaintea Domnului 
pentru cei pe care îi pomenesc la slujbe... Şi de unde să se 
îndurereze ei pentru toţi? 

Altceva este dacă sunteţi de faţă la slujbă atunci când 
este pomenită N... Atunci durerea dumneavoastră este 
purtată de rugăciunea Bisericii şi înălţată mai grabnic la 
Scaunul lui Dumnezeu... Şi face îndurerată însăşi 
rugăciunea Bisericii, chiar dacă cei care slujesc nu sunt 
îndureraţi. Vedeţi deci unde stă puterea! Mergeţi la slujbe 
dumneavoastră înşivă şi îndureraţi-vă cu sufletul pentru 
bolnavă... Şi treaba va ieşi bine" [19; 37-38]. 

Dacă rândurile nu ar fi fost scrise de un sfânt, s-ar fi 
putut găsi voci duhovniceşti care să ironizeze aceste 
cuvinte, să le considere anti-bisericeşti sau chiar sectante. 
Dar poziţia Sfântului Teofan este cât se poate de firească. 
Sectantă ar fi poziţia celor care susţin că este de ajuns să 
plăteşti un număr de pomelnice şi datoria a fost 
îndeplinită. Ar fi ceva similar indulgenţelor de la catolici. 
Numai că Dumnezeu nu are nevoie de banii pe care tot cu 

îngăduinţa Lui îi avem. El aşteaptă rugăciunile şi jertfa 
noastră. 

Mama căreia îi scria Sfântul Teofan îl întrebase unde 
este cel mai bine să dea liturghii pentru sănătatea fiicei 
sale. La o asemenea întrebare, eu aş fi răspuns dând 
numele a două-trei mănăstiri în care părinţii duc o viaţă 
mai sporită. Dacă mama respectivă ar fi avut o stare 
materială foarte bună, i-aş fi recomandat eventual să 
trimită un pomelnic la Eghina, la moaştele Sfântului 
Nectarie, sau la Evvia, la moaştele Sfântului Ioan Rusul. 

Aşa aş fi răspuns eu, numai că sfinţii au alte criterii 
după care măsoară lucrurile: 

„Unde să daţi liturghii? Unde vă trage sufletul, acolo 
să daţi... Lucrul cel mai însemnat este durerea sufletului 
dumneavoastră pentru bolnavă. Şi ajutaţi mai mult 
săracilor. Nu numai celor care umblă pe stradă, ci daţi 
uşurare unei familii apăsate de sărăcie. Rugăciunea ei vă 
va uşura povara de pe inimă..." [19; 38-39], scria Sfântul 
Teofan. 

Iată un răspuns mult mai de folos pentru mamă. 
Durerea sufletului pentru bolnav... Iată neologisme 
duhovniceşti pentru cei care cred că un pomelnic dat la 
locul ideal („ghici ghicitoarea mea, care o fi acela?", parcă 
am fi la rebusuri, nu alta!) e cât se poate de suficient. 

Această durere a sufletului este cât se poate de 
firească pentru cineva care iubeşte. Aşa este când există 
dragoste. îmi e mai uşor să suport eu însumi dureri mari 
decât să ştiu că le suporte soţia sau copiii noştri. Nu mă 
joc cu cuvintele. A trebuit să plec din Bucureşti două zile, 
ca să ţin o conferinţă la Arad. Ştiam că soţiei îi va fi greu 
cu copiii. Noaptea, fetiţa de un an se scoală de mai multe 
ori, şi eu o am în grijă. Gândindu-mă că soţiei îi va fi greu, 
m-am frământat tot timpul. Ba chiar mi s-a făcut mie rău 
pe fond nervos. A avut loc o masă festivă prilejuită de 

vizita mea, iar eu nu am putut gusta decât câteva măsline. 
Până ce nu m-am întors acasă, nu am avut linişte. 

Poate că exemplul acesta nu este foarte grăitor. Mai 
dau unul: în noaptea anterioară zilei în care soţia mea 
trebuia să îşi susţină dizertaţia de maşter în filologie i-a 
fost foarte rău. A avut o durere foarte mare de dinţi - 
făcuse o infecţie şi nu avea voie să ia antibiotice, fiind 
însărcinată cu fetiţa noastră. Durerile erau din ce în ce mai 
mari, la un moment dat simţea nevoia să lovească locul 
dureros ca să i se mai atenueze durerea. Eram neputincios. 
Mă rugam cu inima strânsă de durere la sfinţi, la Maica 
Domnului, dar durerile nu s-au liniştit. A fost o noapte de 
coşmar. Cel mai tare mă apăsa faptul că eram convins că 
îşi va rata susţinerea dizertaţiei, şi mă simţeam responsabil 
pentru asta. Fusese cel mai greu an pentru noi, mai ales 
pentru ea, care, pe lângă serviciu şi cursurile de masterat, 
mai lucrase şi la un manual pentru liceu. Alergătura se 
apropia de sfârşit, şi mi se părea că o încurajasem să facă 
eforturi peste puterile ei: dacă ar fi ratat susţinerea 
dizertaţiei, m-aş fi simţit vinovat. 

Faptul că se gândea că nu va ajunge a doua zi la 
facultate o făcea să simtă durerile cu şi mai mare 
intensitate. Şi eu eram atât de neputincios... Nu mă 
gândeam că Dumnezeu ne va ajuta să se termine totul cu 
bine. Pur şi simplu eram neajutorat... îmi răsunau în cap 
reproşurile unor rude care ne spuneau că suntem 
inconştienţi, că ne-am înhămat la prea multe lucruri 
deodată (mesajul subliminal fiind că nu era momentul 
potrivit să facem al doilea copil). Dar copilul vine (sau ar 
trebuie să vină) când vrea Dumnezeu, nu când îl 
programează părinţii. (Până la urmă programarea făcută 
de Dumnezeu, deşi părea nepotrivită, s-a dovedit cea mai 
bună: am reuşit să facem tot ce ne propuseserăm, fără să 

fim stingheriţi de faptul că urma să ne mai vină un puiuţ 
pe lume). 

E una dintre cele mai apăsătoare amintiri din ultimii 
ani. Pentru mine a fost o durere groaznică să ştiu că soţia 
mea trecea prin momente atât de grele. 

Da, când cineva din familie este bolnav, toţi suferă... 
atunci când între ei există dragoste. Sora mea, la care ţin 
mult, a fost multă vreme bolnavă. Dar nu m-a durut 
sufletul pentru ea aşa cum m-a durut pentru soţia mea. E 
firesc să îţi iubeşti soţia mai mult decât îţi iubeşti sora, dar 
îmi dau seama că aş fi putut să fiu mai aproape de sora 
mea atunci când i-a fost greu. 

In unele cărţi religioase este scris că este mai 
importantă iubirea celor care nu ne sunt rude decât iubirea 
rudelor. „Doar şi păgânii îşi iubesc rudele..." Afirmaţia 
aceasta îşi avea valoarea ei cu mult timp în urmă. Astăzi, 
când legăturile dintre membrii familiei au slăbit, asistăm la 
situaţii absurde în care pe copii nu îi interesează că tatăl 
lor este în spital decât pentru că financiar familia are de 
suferit, sau situaţii în care părinţii nu îşi vizitează copilul 
aflat în spital pentru că acesta este un copil nedorit. Şi 
părinţii stau şi se joacă acasă cu celălalt frate, fără să le 
pese de suferinţa bolnavului. 

Mi-aş dori mult să scriu o carte despre iubirea pentru 
ceilalţi. Vreau să scriu cât de important este să ne iubim 
rudele. Cred că trebuie să spun câteva lucruri şi aici... 

Citim că cei care îşi iubesc numai rudele, şi nu îi 
iubesc şi pe ceilalţi, nu au în ei dragostea lui Hristos. 
Citim că dragostea faţă de rude e o dragoste firească, o 
dragoste normală, în timp ce iubirea faţă de străini e o 
dragoste binecuvântată de Dumnezeu, pentru că ne rupe de 
lanţurile iubirii egoiste şi interesate. Aşa este: cine îşi 
iubeşte numai rudele nu cunoaşte dragostea adevărată. 

Problema este că din exces de zel unii încearcă să 
dobândească dragostea adevărată trecându-şi cu vederea 
rudele. Atunci când rudele lor se îmbolnăvesc, ei găsesc 
prilejul de a-şi arăta discernământul neavând grijă de ele, 
chipurile ca să nu fie părtinitori. Dar iubirea este 
părtinitoare. Iubirea la care ne cheamă Evanghelia nu este 
o iubire plată, o iubire searbădă. Evanghelia nu ne invită 
să ne iubim mai puţin rudele, pentru a avea o dragoste 
egală faţă de toţi oamenii. Evanghelia ne invită să îi iubim 
pe toţi din toată inima noastră: Să îţi iubeşti aproapele ca 
pe tine însuţi..., adică să îl iubeşti fără să pui bariere 
motivate de cine ştie ce interese meschine. Fără să te 
gândeşti ce avantaje ai putea avea ca răsplată pentru 
iubirea pe care i-ai oferit-o. 

Pentru că suntem creştini nu trebuie să ne iubim mai 
puţin rudele, ci trebuie să le iubim chiar mai mult decât le- 
am fi iubit dacă nu am fi fost creştini. Atunci când o rudă 
de-a noastră se află pe patul de spital nu trebuie să ne 
eschivăm de la a fi alături de ea, motivând că nu trebuie să 
avem mai multă grijă de ea decât de alţii care zac în spitale 
de cine ştie câtă vreme. 

Motivul invocat mai sus face parte din tolba unui 
număr foarte mic de credincioşi. Mulţi nu au grijă de 
rudele lor bolnave pur şi simplu pentru că nu vor să îşi 
complice vieţile. Reduc grija pentru bolnav la o vizită 
protocolară. 

Oamenii sunt din ce în ce mai comozi. Trăim nu 
numai într-un veac al păcatului şi al apostaziei, ci şi al 
comodităţii. De fapt, comoditatea se leagă destul de strâns 
de păcat, fiind una dintre pricinile alegerii acestuia şi al 
lepădării crucii virtuţii. 

Ne place să ne întâlnim cu rudele (şi aproape tot ceea 
ce voi scrie despre rude este valabil şi despre prieteni, 
colegi sau alţi cunoscuţi) numai la momente frumoase, la 

38 



mese întinse sau la petreceri. Când rudele trec prin 
momente grele, când au nevoie de ajutorul nostru, atunci 
ne străduim să le răspundem cu aceeaşi măsură de 
dragoste cu care ne-au măsurat ei. „De câte ori a venit 
cumnatu' să mă vadă la spital? De două ori. De două ori să 
mergem şi noi. Şi adu-ţi aminte că pateurile pe care mi le-a 
adus nici nu erau proaspete..." 

Ne purtăm cu bolnavii cu o iubire măsurată la 
miligram, nu cumva să fim noi mai fraieri şi să îi ajutăm 
mai mult decât ne-au ajutat ei. 

îmi dau seama că oamenii duhovniceşti nu se pot 
regăsi în rândurile de mai sus. Totuşi, ei nu trăiesc în rai, 
ci trăiesc în lume, sunt înconjuraţi de oameni care îşi fac 
calcule meschine, precum sunt cele cu pateurile... în 
acelaşi timp însă îmi dau seama că unii creştini s-au lăsat 
cuprinşi de duhul comodităţii şi, deşi îşi doresc să facă 
binele, au o viziune deformată asupra acestuia. Se rezumă 
la o filantropie care constă strict materială, care nu are 
nimic în comun cu împreună pătimirea. 

Oricum, nu ne este de nici un folos să arătăm cu 
degetul lipsurile altora. Este bine însă să ne dăm seama în 
ce măsură în lipsurile altora regăsim propriile noastre 
slăbiciuni. Ne este de mare folos să fim conştienţi de 
lipsurile noastre. 

Aş putea încerca să fac acum o listă cu situaţii 
penibile în care unii creştini care se spovedesc şi se 
împărtăşesc (dacă se spovedesc sau nu cum trebuie sau 
dacă se împărtăşesc cu nevrednicie, nu ştiu...) nu s-au 
purtat cum trebuie cu bolnavii aflaţi pe patul de spital. O 
scenă tristă este cearta rudelor pricinuită împărţirea 
moştenirii, cât încă bolnavul nici nu dă semne că ar fi pe 
moarte. Această secvenţă, prin ridicolul ei, este însă uşor 
de pus la zid. (Să nu trecem cu vederea faptul că, dacă 
nominalizăm numai păcate mari, riscăm să pierdem din 

vedere păcate care par mai mici, dar care trădează un fond 
sufletesc mult mai murdar.) 

Mai de folos este însă să prezint câteva situaţii 
vrednice de Vieţile Sfinţilor contemporani. îţi voi scrie pe 
scurt o întâmplare cu adevărat ieşită din comun, care a 
avut loc în vremea noastră, şi chiar în ţara noastră. O 
preoteasă, biruită de duhul diavolului, s-a hotărât să 
divorţeze. Asta nu e o situaţie rarisimă. Rarisim a fost însă 
motivul invocat de distinsa preoteasă în faţa instanţei: cum 
că părintele ar fi pedofil. După divorţ, părintele - un cleric 
cu viaţă aleasă - a fost mutat de ierarhul locului la o altă 
parohie de ţară. Numai că extraordinarul nu a început încă 
(prigoniţi au mai fost în istoria Bisericii şi Sfântul Ioan 
Gură de Aur, şi Sfântul Nectarie de Eghina, şi atâţia alţii). 
Preoteasa a ajuns la spital, fiind bolnavă de cancer. Şi cine 
s-a găsit să o îngrijească? Nu e greu de ghicit. Părintele în 
cauză. Cu o dragoste ieşită din comun, iertând-o nu de 
şaptezeci de ori câte şapte, ci mai mult decât atât. 

(Un alt preot, ucenic al acestui părinte, care mi-a 
relatat întâmplarea într-o scrisoare mai spunea că atunci 
„când venea părintele să o îngrijească ea repeta neîncetat 
«iartă-mă, iartă-mă».") 

Preotul a îngrijit-o cu o dragoste care ar trebui să fie 
pildă pentru toţi cei care au fost nedreptăţiţi de alţii. E uşor 
ca la nedreptate să răspunzi cu nedreptate, este mai greu să 
te rogi cu jumătate de inimă pentru prigonitori, şi este şi 
mai greu să îi ierţi. Dar să îi îngrijeşti pe patul de spital ca 
şi cum nu te-ar fi prigonit, iată o măsură de sfinţenie care 
rivalizează cu cea a bătrânului din Pateric care ar fi vrut să 
îşi dea trupul său unui lepros, pentru a-1 uşura pe acela de 
durerile bolii. 

Iată că în vremurile noastre găsim nu numai exemple 
de mari păcătoşi şi de păcate înfiorătoare, ci şi exemple de 

iubire creştinească, exemple care ar trebui să ne lumineze 
vieţile. 

E adevărat că puţini dintre noi au atâta iubire 
creştinească pentru rudele lor. Ce putem face când o rudă 
care ne-a nedreptăţit se află pe patul de spital? Poate că ar 
fi trebuit să extind întrebarea, ca să nu se înţeleagă că 
trebuie să avem grijă în mod special de cei care ne-au 
nedreptăţit (deşi este evident şi faptul că, purtându-ne 
creştineşte faţă de cei care ne-au nedreptăţit, nu îi vom 
neglija nici pe ceilalţi: nu trebuie să fim rigizi, şi să îi 
favorizăm pe unii numai datorită capriciului de a ne mări 
în proprii ochi, de a considera că am urcat pe culmile 
iubirii aproapelui). Deci: ce trebuie să facem când o rudă 
se află pe patul de boală? 

Poate că par agasant tot făcând referiri la rude. Poate 
că vor exista cititori care se vor mulţumi să înţeleagă că 
fac apologia ajutorării rudelor, ca şi cum credinţa creştină 
ar fi o religie de clan, de familie, de trib, ca şi cum ar fi 
poruncit Hristos să ne iubim numai fraţii, nepoţii şi 
verişorii până la gradul 3 sau 4. 

Aşa că, pentru a nu lăsa loc unor interpretări 
nepotrivite, reformulez întrebarea: ce să facem când 
aproapele care ne-a nedreptăţit se află pe patul de spital? 

înainte de a răspunde la această întrebare, precizez 
că îmi place să fac paralele lămuritoare. La capitolul 
despre îngrijirea bolnavilor ar trebui să scriu mai mult 
despre iubirea aproapelui. Dacă nu îi iubim pe ceilalţi, nu 
vom putea înţelege nici cum trebuie să ne purtăm cu ei. 

Mi-e teamă să nu lungesc prea mult această 
scrisoare, dar cred că mai sunt lucruri pe care ar fi bine să 
le scriu acum. 

Nu voi scrie aici despre lucruri care ar trebui să fie 
fireşti pentru creştini - cum ar fi vizitarea celor bolnavi pe 
care nu îi cunoaştem. 

întrucât am uitat să ne purtăm creştineşte cu cei pe 
care îi cunoaştem, nu voi scrie şi despre cercetarea 
bolnavilor pe care nu îi cunoaştem. Pe de o parte, aş scrie 
despre ceva ce eu însumi nu fac, pe de altă parte nici nu 
m-aş pricepe să prezint teoria. Cine nu cunoaşte din 
practică o virtute nu va reuşi decât să prezinte o imagine 
deformată a teoriei. Acesta este handicapul unor teologi: 
s-au învăţat să scrie despre lucruri înalte, mulţumindu-se 
că le-au cunoscut la nivel raţional. 

Şi iarăşi îmi permit să fiu puţin ironic şi să spun că 
printre Fericirile Evanghelice nu se numără şi aceasta: 
„Fericiţi cei care au citit şi i-au învăţat pe alţii multe 
despre virtuţi pe care nu le-au practicat, dar pe care le-au 
rumegat în minţile lor..." 

Nu neg faptul că ar fi fost foarte bine să avem o carte 
în care să fie prezentat cu lux de amănunte cum trebuie să 
se poarte un creştin cu aproapele său. Cuvântul aproape, 
aşa cum îl înţelege Evanghelia, depăşeşte cu mult cercul 
de prieteni şi de rude. Eu, dându-mi seama de neputinţele 
mele, şi necăutând a justifica puţinătatea dragostei mele 
prin sofisme, recunosc încă o dată că nu sunt cea mai 
potrivită persoană pentru a scrie despre virtuţile creştine. 
Totuşi, încerc să scriu fără să mă ridic la înălţimi teoretice 
pe care în practică nu le ating. 

Nădăjduiesc că cititorii nu vor face o delimitare 
egoistă în ceea ce priveşte aproapele lor. 

Şi cine este aproapele meu? - parcă acum întrebarea 
din Evanghelie se pune de la sine. Nu voi răspunde aici la 
această întrebare prin cuvintele mele. Voi da în schimb un 
exemplu cât se poate de grăitor: 

„Măria Săcăliuc, o credincioasă săracă din Bucureşti, 
are o deosebită grijă pentru pomenirea morţilor. Mai ales a 
celor uitaţi de rudele lor. Din vreme în vreme se duce prin 
cimitirele oraşului Bucureşti cu un caiet în mână şi 

42 



notează toate numele răposaţilor de pe crucile cele mai 
vechi, mai uitate, se opreşte la mormintele mai proaspete. 
După ce umple caietul cu câteva mii de nume ale celor 
răposaţi; îl copiază în mai multe exemplare, adaugă pe 
fiecare caiet câteva sute de lei din mica ei pensie, şi le 
trimite deodată la cele mai cunoscute mănăstiri din ţară, să 
fie pomenite, din banii ei. 

- De ce faci lucrul acesta, soră Mărie?, o întreabă 
uneori preoţii. 

- Părinţilor, morţii au mare nevoie de ajutorul celor 
vii, de milostenie şi Liturghii cu sărindare. Nu-i scriu pe 
toţi. Numai pe cei care mi se par părăsiţi de ai lor. Ii 
cunosc după cruci şi morminte. Notez şi pe cei care nu are 
cine să-i pomenească, morţi la spitale, în război, 
accidentaţi etc. Toţi au nevoie de rugăciunile Bisericii, ca 
să li se ierte păcatele şi să fie scoşi din întuneric la lumină. 
Nici unul dintre noi nu ne dăm seama cât de mult aşteaptă 
sufletele morţilor rugăciunile celor vii. 

- Dar de unde iei atâţia bani să plăteşti aceste 
pomelnice? 

- Eu sunt femeie săracă. Nu am avut niciodată 
familie. Din salariul meu de îngrijitoare pun deoparte, lună 
de lună, câteva sute de lei pentru pomenirea morţilor. 
Când se adună o sumă de câteva mii de lei, trimit la 
mănăstiri şapte rânduri de sărindare. Şi tot aşa. Măcar 
atâta să fac şi eu! Poate mă vor pomeni şi pe mine alţii, că 
şi eu sunt străină pe lume" [6; 74]. 

Cred că la întrebarea Şi cine este aproapele meu?, un 
răspuns foarte potrivit l-ar putea da această femeie. Dacă 
avea atâta dragoste creştinească încât să plătească 
pomelnice pentru pomenirea unor oameni necunoscuţi, 
cred că arăta la fel de multă iubire aproapelui pe care 
Dumnezeu i-1 scotea în cale. 

Voi spune doar că în aproapele nostru nu se rezumă 
la oamenii pe care nu îi cunoaştem. Intre hotarele 
aproapelui sunt incluse cu siguranţă şi rudele noastre şi 
prietenii pe care am fi putut să îi ajutăm mai mult când se 
aflau pe patul de spital. Sunt convins că cine îşi va iubi 
mai mult rudele şi prietenii, fără a căuta vreun câştig din 
această iubire, va învăţa să îi iubească şi pe ceilalţi. 

La întrebarea „cine este aproapele meu?" am primit 
un răspuns ascultând o emisiune de radio în care un fost 
deţinut politic povestea cum într-o celulă erau odată două 
bucăţele de zahăr. Mulţi deţinuţi, închişi din cauza 
credinţei în Dumnezeu şi a dragostei de neam, treceau prin 
celula respectivă, dar refuzau să mănânce zahărul. Deşi, 
din pricina condiţiilor inumane de detenţie, aproape toţi 
erau la limita rezistenţei fizice, totuşi fiecare se gândea că 
poate după el va veni cineva care va avea mai multă 
nevoie de ceva dulce. 

Şi dacă tot am amintit de cei prigoniţi pentru Hristos, 
ar fi poate cazul să vorbesc despre jertfa făcută de marele 
filosof creştin ortodox Mircea Vulcănescu: un coleg de 
celulă fusese bătut cu multă cruzime de către torţionarii 
comunişti - nu se mai putea ţine pe picioare (nu mai ştiu 
sigur dacă nu cumva chiar leşinase), şi în celulă era extrem 
de frig. Ca să îşi ajute fratele de suferinţă, Mircea 
Vulcănescu s-a întins pe jos, făcând din propriul său trup 
un pat pe care să stea cel bătut. Acela şi-a revenit, dar 
filosoful s-a îmbolnăvit şi a murit. Stând pe jos, în frigul 
din celulă, s-a îmbolnăvit şi în cele din urmă a trecut la 
Domnul. Am citit întâmplarea respectivă ca şi cum aş fi 
citit pătimirea unui mare mucenic al Bisericii (şi poate că 
prin jertfa sa Mircea Vulcănescu a ajuns şi el în ceata 
sfinţilor mucenici). 

Poate că, pentru că am făcut referire la jertfa sa, ar fi 
momentul să îţi scriu câte ceva despre jertfa pe care ar 

putea să o facă orice creştin pentru aproapele său aflat în 
suferinţă. Sfântul Nicolae Velimirovici observa că „este un 
lucru cu totul obişnuit ca mama să facă legământul de a 
posti în zilele de dulce când copilul îi e bolnav. Acesta 
este un lucru cu totul biblic. Şi împăratul David a postit cât 
i-a fost copilul bolnav" [21; 169]. 

Şi, dacă este cu totul obişnuit ca o mamă să facă 
această nevoinţă binecuvântată, putem spune că orice 
creştin - care vede în aproapele său un frate - ar putea face 
o nevoinţă asemănătoare. Nu propun aici ca un creştin să 
postească ori de câte ori aude că cineva s-a îmbolnăvit. Ar 
însemna să postească aproape continuu, şi o nevoinţă fără 
măsură are aproape întotdeauna urmări negative în plan 
duhovnicesc. Dar consider că sunt momente în viaţa 
noastră în care, dacă duhovnicul ne dă binecuvântare, am 
putea să îmbinăm rugăciunea pentru aproapele nostru cu o 
anumită nevoinţă. 

Părintele Paisie Aghioritul spunea că „dacă cerem 
ceva de la Dumnezeu fără să jertfim şi noi ceva, 
rugăciunea nu ne este ascultată. Dacă stau şi spun: 
«Dumnezeul meu, Te rog, fă-1 bine pe cutare bolnav», fără 
să fac vreo jertfă, este ca şi cum aş spune nişte cuvinte 
frumoase. Numai atunci când Hristos va vedea dragostea 
mea, jertfa mea, îmi va împlini cererea, desigur dacă ea 
este spre folosul duhovnicesc al aceluia. De aceea atunci 
când oamenii vă cer să vă rugaţi pentru un oarecare 
bolnav, să le spuneţi să se roage şi ei sau, cel puţin, să se 
nevoiască să-şi taie cusururile lor. Atunci când cineva îmi 
spune că nu se poate ruga pentru o rudă de-a sa care este 
bolnavă, eu îi spun să facă cel puţin o jertfa pentru cel 
bolnav. De obicei îi spun să facă ceva care îi va ajuta şi 
propriei lui sănătăţi". 

Şi tot el dădea un exemplu grăitor pentru capacitatea 
de jertfa a celor a căror dragoste pentru aproapele este 

îndoielnică: „odată la Coliba mea a venit un creştin din 
Germania a cărui fiică începuse să paralizeze. Medicii nu 
mai puteau face nimic. Sărmanul era cu desăvârşire 
deznădăjduit. «Fă şi tu o jertfă, i-am spus, pentru sănătatea 
copilului tău. Să faci metanii nu poţi, să te rogi nu poţi. 
Hai să zicem că nu poţi. Dar, ia spune-mi, câte pachete de 
ţigări fumezi pe zi?». «Patru şi jumătate», îmi răspunde. 
«Să fumezi numai un pachet, iar banii ce i-ai fi dat pentru 
celelalte să-i dai vreunui sărac». «Părinte, mai întâi să se 
facă bine copilul meu, şi eu voi lăsa fumatul». «Ei, atunci 
nu va avea nici un rost. Acum trebuie să-1 laşi. Aruncă 
ţigara! Nu-ţi iubeşti copilul?». «Eu să nu-mi iubesc 
copilul?, îmi spune acela. De la etajul cinci mă arunc 
pentru dragostea copilului meu». «Eu nu-ţi spun să te 
arunci jos de la etajul cinci, ci să arunci ţigara: dacă faci 
vreo nebunie şi te arunci de la etajul cinci, vei lăsa copilul 
pe drumuri şi-ţi vei pierde şi sufletul. Eu îţi spun să faci 
ceva uşor. Iată, aruncă acum ţigara!». Dar cu nici un chip 
nu a vrut s-o arunce. In cele din urmă a plecat plângând, 
aşa cum a venit. Cum poate fi ajutat un astfel de om? Cei 
care ascultă, însă, pot fi ajutaţi" [15; 245-247]. 

Cazul acesta este foarte grăitor pentru modul în care 
mulţi oameni înţeleg că trebuie să îşi ajute aproapele: prin 
declaraţii gratuite, care nu folosesc cu nimic celui 
suferind. 

Părintele Paisie i-a pus tatălui disperat un jug pe care 
îl putea purta: nu îl pusese nici să ţină cine ştie ce posturi 
negre, nu îl pusese nici să renunţe definitiv la fumat, nu îl 
pusese nici să îşi dea toată averea săracilor: îl pusese doar 
să reducă numărul ţigărilor pe care le fuma. Şi totuşi omul 
nu a vrut să îşi ajute copilul. Atitudinea sa este 
reprezentativă şi pentru modul în care mulţi oameni 
înţeleg boala şi celelalte necazuri. Tatăl fetei venise la 
părintele Paisie aşteptând cu disperare ajutorul pe care 

medicii nu fuseseră în stare să îl ofere. E important să 
înţelegem acest amănunt: el venise la părinte ca la ultima 
sa scăpare. Nu venise să se plângă de neputinţa doctorilor, 
ci venise să ceară ajutor. Aşa cum foarte mulţi oameni 
aflaţi în situaţia sa o fac. 

Problema este că părintele i-a dat un sfat care nu se 
potrivea cu aşteptările sale. Dacă omul ar fi ştiut ce sfat îi 
va da părintele, ar fi renunţat să călătorească până la el. 

Oamenii aşteaptă ca Dumnezeu să îi ajute fără ca ei 
să facă nimic. „Dacă s-ar putea ca Dumnezeu să le facă 
bine tuturor oamenilor fără ca aceştia să mişte un deget, 
totul ar fi perfect...", cred unii, fără să îşi dea seama că 
omul trebuie să se lupte cu toată fiinţa sa pentru bine. 
Dumnezeu le face un mare serviciu oamenilor lăsându-i să 
ducă această luptă: altfel, oamenii ar fi fost un fel de 
maimuţe care ar fi primit printre gratii hrana de la stăpân. 
Dumnezeu ne iubeşte, şi crucea face parte din viaţa 
noastră tocmai pentru a ajunge la înviere. Este adevărat că, 
dacă Adam nu ar fi căzut în păcatul neascultării, oamenii 
nu ar fi cunoscut nici suferinţa, nici boala. Dar aşa... 

In momentul în care dorim ca cineva să îşi 
redobândească sănătatea, trebuie să înţelegem că este 
important ca această sănătate să îi fie spre mântuire, nu 
spre pierzanie. 

într-o lume din ce în ce mai rea, Dumnezeu nu are 
cum să răspândească bunătatea cu forţa: Dumnezeu nu 
calcă în picioare libertatea oamenilor, ci le dă şansa de a-şi 
dori ei înşişi binele şi de a se lupta pentru el. Atunci când 
ne dorim ca cineva să fie vindecat de boala sa, şi ne dorim 
ca această tămăduire să îi fie spre mântuire, este foarte 
bine să fim noi înşine mai râvnitori în viaţa 
duhovnicească. Dacă îl iubim pe celălalt, vom înţelege că 
este absurd să ne dorim ca el să meargă pe calea mântuirii 
în timp ce de mântuirea noastră nu ne îngrijim. 

Şi atunci, ce facem? Facem schimb cu Dumnezeu, 
facem un mic sacrificiu ca aproapele nostru să fie 
vindecat? Problema nu trebuie pusă aşa. Nu este vorba de 
un troc, de o lege asemănătoare legii hinduse a karmei: eu 
fac un bine, deci Dumnezeu este obligat să îl vindece pe 
X..., tot aşa cum unii cred că binele sau răul pe care îl fac 
se întoarce în mod automat asupra lor. Trebuie să 
înţelegem că, deasupra socotelilor noastre, stă pronia 
dumnezeiască. Dumnezeu vrea ca toţi oamenii să se 
mântuiască şi la cunoştinţa adevărului să vină... 

Dacă ar fi de ajuns să spunem o rugăciune pentru ca 
bolnavul să se mântuiască, am fi lipsiţi de şansa de a ne 
arăta dragostea pentru el. Iubirea nu este o stare 
superficială, subiectivă, gen ce bine ar fi ca toţi vecinii să 
aibă bani pentru întreţinere sau mi-aş dori să nu mai fie 
nici un şomer în cartierul nostru... (iubirea nu este deloc 
comodă, nici utilitară), ci este o virtute care aprinde în 
inima omului dorinţa de a-şi pune sufletul pentru celălalt 
sau pentru ceilalţi... Mai mare dragoste decât aceasta 
nimeni nu are, ca sufletul să şi-l pună pentru prietenii săi. 
Aşa ne-a învăţat Hristos, aşa ne-a învăţat Sfânta Scriptură, 
aşa ne-au învăţat Sfinţii Părinţi. Şi aşa este. 

Când vrem sănătatea bolnavului, trebuie să fim gata 
să facem pentru el o anumită jertfă, o anumită nevoinţă. 
Dar cea mai importantă jertfă la care suntem chemaţi este 
rugăciunea făcută cu zdrobire de inimă. 

Vrem să se însănătoşească cineva? Să ne rugăm 
pentru el. Dar să nu o facem cu aerul cuiva care comandă 
pâine la brutărie sau bere la cârciumă. Să o facem 
înţelegând că Dumnezeu nu este obligat să răspundă 
rugăciunii noastre. Să ne dăm seama că trebuie să stăruim 
în rugăciune, nu să ne plictisim după câteva minute, ca şi 
nu am fi nemulţumiţi de faptul că ritualul magic nu a 
funcţionat. Rugăciunea nu este vrăjitorie. 

Nu s-a vindecat bolnavul? Asta nu trebuie să ne 
întristeze şi să ne deznădăjduiască. Să stăruim în 
rugăciune, şi poate că Dumnezeu îl va vindeca. Iar dacă 
Dumnezeu nu îl vindecă, poate că îi este mai de folos să 
rabde boala. 

In ceea ce priveşte stăruinţa în rugăciune, îţi voi 
reproduce nişte cuvinte al căror ecou mi-a rămas în minte 
încă de când le-am citit pentru prima dată. Iată ce relatează 
Sfântul Ioan de Kronstadt: „Micuţii Pavel şi Olga, prin 
mila nesfârşită a Domnului şi prin nevrednica mea 
rugăciune, au fost vindecaţi de duhul bolii care-i stăpânea. 
In ceea ce-1 priveşte pe micuţul Pavel, boala 1-a părăsit în 
timpul somnului; iar micuţa Olga s-a liniştit, faţa ei 
întunecată şi turmentată s-a luminat în întregime. De nouă 
ori m-am dus să mă rog la căpătâiul lor cu o încredere 
plină de îndrăzneală, socotind că încrederea mea nu va fi 
ruşinată, căci celui care bate i se va deschide, şi că, pentru 
stăruinţa mea, însuşi Dumnezeu va împlini rugăciunea 
mea; dacă judecătorul nedrept a dat în cele din urmă 
satisfacţie femeii care îl supăra, cu atât mai mult 
Judecătorul tuturor, Judecătorul plin de dreptate va primi 
rugăciunea mea săracă pentru aceşti copii inocenţi; El va 
lua în considerare osteneala pe care mi-am dat-o, 
mijlocirea mea, cuvintele mele rugătoare, îngenuncherea 
mea, îndrăzneala mea, încrederea mea în El. Şi tocmai 
aceasta a făcut Domnul: El nu m-a ruşinat pe mine, 
păcătosul. Am mers a zecea oară şi micuţii erau vindecaţi. 
Am mulţumit Domnului şi Ocrotitoarei noastre prea- 
grabnice"' [9; 96-97]. 

De nouă ori s-a rugat Sfântul Ioan, şi abia a zecea 
oară i-a găsit pe copii vindecaţi. 

Ce se întâmpla dacă ar fi abandonat lupta prin 
rugăciune? Ce s-ar fi întâmplat dacă, văzând că Dumnezeu 
nu i-a vindecat pe micuţi încă de la primele rugăciuni, ar fi 

renunţat să se roage? Nu e greu să ne dăm seama că 
sănătatea copiilor a depins de stăruinţa sa în rugăciune. 

Părintele Paisie Aghioritul îţi spune un cuvânt de 
folos: „Dacă nu suspini în pat, suspină cel puţin în 
rugăciunea pentru bolnavi. Dacă cei sănătoşi nu fac puţină 
rugăciune pentru cei bolnavi, Hristos le va spune la 
Judecată: «Aţi fost sănătoşi, dar nu aţi făcut rugăciune 
pentru cei care sufereau. De aceea nu vă cunosc pe voi...»'" 
[15; 250]. Iată că la cuvintele Mântuitorului: flămând am 
fost şi nu Mi-aţi dat să mănânc, însetat am fost şi nu 
Mi-aţi dat să beau... (Matei 25, 35) se adaugă încă o 
mustrare: în lipsuri am fost, dar nu v-aţi rugat pentru 
Mine... 

Cum, Hristos Dumnezeul nostru e flămând? Cum, lui 
Hristos Dumnezeul nostru Ii este sete? Nu, Dumnezeu nu 
e nici flămând şi nici nu Ii este sete, dar El primeşte 
fiecare bine pe care îl facem altui om ca şi cum i l-am fi 
făcut Lui... Şi, tot aşa, El nu are nevoie să ne rugăm 
pentru El. Dar, atunci când ne rugăm pentru aproapele 
nostru, El ne răsplăteşte ca şi cum i-am face chiar Lui 
acest bine. 

Şi ce le va spune Mântuitorul celor care nu au făcut 
faptele iubirii faţă de aproapele? Duceţi-vă de la Mine, 
blestemaţilor, în focul cel veşnic, care este gătit diavolului 
şi îngerilor lui (Matei 25, 41). 

Greu cuvânt... Cred că există oameni care şi-ar fi 
dorit ca în Evanghelie să nu existe astfel de cuvinte aspre, 
ci să existe doar cuvinte de mângâiere. Cuvintele Sfintei 
Scripturi care par aspre sunt însă şi ele cuvinte de 
mângâiere: mai precis, sunt cuvinte care îl ajută pe om să 
ajungă în raiul cel preadulce şi să se bucure de mângâierea 
dumnezeiască (iar cuvintele de mustrare adresate celor 
care nu se poartă creştineşte cu cei aflaţi în necazuri sau 
boli nu sunt oare cuvinte care ne atrag atenţia asupra 

responsabilităţii faţă de aceştia? Numai Dumnezeu ştie de 
câtă mângâiere au avut parte săracii şi bolnavii după ce 
alţii au citit sau au auzit cuvintele aspre ale Evangheliei...). 

Trebuie să ne rugăm pentru bolnavi... Este adevărat 
că atunci când au fost epidemii de ciumă, de lepră sau de 
alte boli groaznice, aproape toţi creştinii se rugau pentru 
bolnavi. Dar astăzi, când contactul cu cei bolnavi nu mai 
are loc faţă către faţă, când despre epidemii oamenii află 
din ziare sau de la televizor, se simt mai greu urniţi să se 
roage pentru cei bolnavi. 

Dar totuşi, trăim într-o lume în care există multă 
sărăcie, multe necazuri, mulţi bolnavi. Şi aceste necazuri 
şi boli se vor înmulţi, vor culmina în vremurile de pe 
urmă. 

Trebuie ca acei creştini care vor trăi în acele vremuri 
de coşmar să fie şi mai plini de dragoste pentru aproapele. 
Un călugăr 1-a întrebat un pustnic când va fi sfârşitul 
lumii. Pustnicul a răspuns: 

„Când nu va mai fi cărare de la vecin la vecin! 
Adică, atunci când nu va mai fi dragoste şi înţelegere 
creştinească între fraţi, între rude, între creştini şi între 
popoare! Atunci când nu se vor mai iubi oamenii deloc, cu 
adevărat, va fi sfârşitul lumii. Căci fără iubire şi fără 
Dumnezeu nu pot să mai trăiască oamenii pe pământ!" 
[6; 34-35]. 

Cine va avea grijă de cei bolnavi atunci? 

Dragostea se va împuţina, bolnavii vor fi din ce în ce 
mai singuri. O, dacă mi-ar da Dumnezeu putere şi 
înţelepciune să scriu o carte care să îi mângâie pe cei care 
vor suferi în acele vremuri. Mult îmi doresc aşa ceva. . . 

înainte de a termina această scrisoare voi mai scrie 
foarte puţin despre rugăciune. (Altfel, scrisoarea ar fi 
incompletă, ar semăna cu un păun fără pene. Dacă ar vorbi 
cineva despre îngrijirea bolnavilor trecând cu vederea 

rugăciunea pentru ei, ar pierde din vedere tocmai 
esenţialul.) Oamenii nu sunt conştienţi de cât de mult 
poate fî schimbată viaţa unui bolnav dacă alţii se roagă 
pentru el. 

„Dacă nu facem rugăciune pentru un bolnav, boala 
îşi va continua drumul ei firesc. In timp ce, de vom face 
rugăciune, se poate schimba cursul ei. De aceea 
întotdeauna să faceţi rugăciune pentru cei bolnavi" 
[15; 250], ne îndeamnă părintele Paisie Aghioritul. 

Da, prin rugăciune se poate schimba cursul vieţii 
celorlalţi. Nu prin ea însăşi, că rugăciunea nu este o 
formulă magică; ci Dumnezeu, care primeşte rugăciunea 
ca pe o jertfă binecuvântată, răspunde cu milostivire la 
aceste rugăciuni. Şi nu numai rugăciunea pentru bolnavi, 
ci toate rugăciunile făcute cu zdrobire de inimă pentru 
ceilalţi le pot schimba vieţile. Dumnezeu vede când 
rugăciunile noastre sunt dovezi ale dragostei, când sunt 
mâini întinse celui care se află pe patul durerii sau în focul 
încercărilor. Şi nu şovăie să fie grabnic ajutător. 

Să ne rugăm pentru bolnavi, să ne rugăm cu zdrobire 
de inimă, şi vom vedea că Dumnezeu răspunde 
rugăciunilor. 

Şi să ne apropiem de bolnavi cu sufletul deschis şi să 
încercăm să alinăm suferinţa lor. Să nu o facem pentru ca, 
mai târziu, bolnavii să se revanşeze faţă de noi pentru 
eforturile făcute. Ci să o facem din iubire, să o facem 
pentru că suntem creştini. Suntem fiii adevăratului Doctor 
al sufletelor şi al trupurilor. Suntem fii ai Dumnezeului 
celui Viu... 

P.S. „într-unui din marile spitale ale New York-ului 
toate sunt pregătite pentru operaţia domnului Gheorghiu 
Scura, cetăţean american de origine greacă, care are într-unui 
din plămâni o tumoare canceroasă mai mare decât o 

gutuie. Soţia acestuia, doamna Atanasia, cere însă o mică 
amânare a operaţiei. Directorul spitalului îi acordă o 
amânare de două zile. Ce se întâmplase? In ultima clipă a 
simţit în sufletul ei dorinţa de a-i da soţului, înainte de 
operaţie, câteva picături de agheasmă şi mir de la candela 
care arde fără întrerupere în faţa raclei cu sfintele moaşte 
ale Sfântului Ioan Rusul. A telefonat în Grecia, la biserica 
sfântului, şi a rugat pe preotul de aici să-i trimită aceste 
daruri simple cu primul avion pentru New York. Aşa se şi 
întâmplă; cu primul avion este trimis un pacheţel 
conţinând două sticluţe: una cu agheasmă şi cealaltă cu 
mir de la candela sfântului. 

Pe marele aeroport al New York-ului, atunci când 
primeşte în mână micul pacheţel, doamna Atanasia nu-şi 
mai poate stăpâni lacrimile. Consideră că 1-a primit pe 
însuşi Sfântul şi i se roagă fierbinte pentru vindecarea 
soţului. 

Domnul Gheorghiu priveşte cu ochii plini de lacrimi 
la soţia care, săvârşind parcă o sfântă slujbă, îi oferă cu 
dragoste binecuvântările (agheasmă şi mirul) primite din 
Grecia. Doamna Atanasia merge apoi la directorul 
spitalului şi îi cere să se mai facă o dată analizele. Mirat de 
insistenţele acesteia, directorul dă poruncă să i se facă 
bolnavului o radioscopie simplă. 

Minunea pe care o aştepta, care din prima clipă a 
nădăjduit că o să se întâmple, într-adevăr se întâmplase. 
Uimiţi, se încredinţează că noua radiografie nu mai arată 
nici o tumoare; insistă, încearcă să explice ştiinţific 
minunea pe care o văd împlinită în faţa ochilor lor. 

«Explicaţie ştiinţifică nu se poate da însă minunii 
făcută de Sfântul Ioan», spune credincioasa doamnă 
Atanasia Scura şi se bucură de tovarăşul ei de viaţă care 
s-a reîntors în sânul familiei, la serviciul său, şi slăveşte zi 

şi noapte pe Dumnezeu şi pe Sfinţii Săi. 3 iunie 1983" [23; 
38-39]. 

Această minune ne îndeamnă pe fiecare dintre noi ca 
atunci când aproapele nostru se află la vreme de boală să îl 
ajutăm pe cât ne stă în putinţă: nu este de ajuns să îl 
îngrijim sau să ne rugăm pentru el. Ii putem aduce mir sau 
apă sfinţită, îi putem aduce o reproducere a vreunei 
cunoscute icoane făcătoare de minuni. Ii putem aduce cărţi 
cu vieţile şi minunile marilor sfinţi Rafail, Nicolae şi Irina, 
Ioan Maximovici, Nectarie din Eghina, Xenia din 
Petersburg, Ioan Iacob Românul sau Ioan Rusul. Dacă 
vom avea nădejde, aşa cum a avut această doamnă 
Atanasia Scura, mult îl vom folosi pe bolnav. 

Dacă bolnavul se poate deplasa, am face foarte bine 
dacă l-am convinge să meargă la o slujbă de maslu. Şi o 
mare victorie ar fi dacă am reuşi să convingem un bolnav 
care a dus o viaţă de păcat, o viaţă departe de Biserică, să 
se spovedească. Dacă am reuşi să îl convingem că boala 
este consecinţa păcatelor sale, şi că trebuie să caute nu 
numai să scape de consecinţe, ci şi să înlăture cauza lor. 

Sunt bunicuţe care merg ani de zile cu nepoţeii lor 
bolnavi la liturghii şi la masluri. Nenumărate discuţii 
contradictorii cu părinţii copiilor, părinţi care consideră 
totul un simplu capriciu de om bătrân. Şi totuşi, numai 
Dumnezeu ştie cât de mult îi ajută pe copii acele slujbe. 

Sunt soţii care se luptă cu soţii lor bolnavi pentru a-i 
convinge să se spovedească. Şi această luptă poate dura 
săptămâni, luni sau chiar ani de zile. Cine poate spune însă 
bucuria soţiei când, în cele din urmă, soţul renunţă la 
cerbicia lui şi se hotărăşte să se spovedească? 

Să nu uităm că nu trebuie să precupeţim nici cel mai 
mic efort pentru a-i ajuta cu adevărat pe bolnavi. Sau s-a 
zbătut cumva degeaba binecredincioasa doamnă Atanasia? 

Catedrala milosteniei. . . 

- Alo, bună ziua, la telefon Măria Mihailidou. . . 

- Da, ce doriţi? 

- Cum aţi spus că vă numiţi? 

- Măria Mihailidou, nu mă cunoaşteţi, vă sun pentru 
prima dată. Vă rog tare, tare mult, să îmi daţi o mână de 
ajutor. Un om bolnav are nevoie de sprijinul 
dumneavoastră... 

- Ce bolnav? Ce aş putea să fac pentru el? 

- Să îi împrumutaţi o carte. 

- Ce să fac? 

- Să îi împrumutaţi o carte. . . 

- Ce carte? Eu nu prea am obiceiul să îmi împrumut 
cărţile, mai ales că am rămas fără câteva cărţi la care 
ţineam mult. Nu mi-au fost înapoiate nici după ani de 
zile... 

- Şi totuşi, dacă s-ar putea. . . 

- Ce carte vreţi? Poate că nici nu o am în 
bibliotecă... 

- E foarte probabil să o aveţi. De fapt, nu e vorba de 
o carte anumită, aş vrea să îi împrumutaţi cartea care vi se 
pare cea mai potrivită pentru el. 

- Pentru cine? II cunosc pe bolnav? 

- E vorba de un bolnav pe care îl cunoaşteţi. Sau 
poate chiar de un om necăjit. Ştiţi, o carte poate ajuta 
foarte mult. In cazul meu. . . 

Rândurile de mai sus fac parte dintr-un dialog 
imaginar între tine, cititorule, şi doamna Măria 

55 



Mihailidou, care locuieşte în Kritos Marotos, din Pafos, şi 
care s-a stabilit de mulţi ani în Lemesos. 

Ce ar putea să îţi spună această femeie? Nu ştiu. Dar 
ştiu ce a spus celor care au ascultat o emisiune 
radiofonică, când a povestit o istorioară tulburătoare: 

„In 1987 m-a lovit o boală cruntă numită scleroză în 
plăci, care, aşa cum spune medicina, este incurabilă. 
Evoluţia bolii a fost rapidă. In 1990 eram deja într-o stare 
foarte gravă. Nici prin casă nu mai puteam merge fără să 
fiu ţinută de cineva. Am început să caut un scaun cu rotile. 

O dată pe săptămână venea de la Biroul de Asistenţă 
Socială o femeie care mă îngrijea, pentru că eu nu mai 
puteam face absolut nimic. Cele două fetiţe ale mele, 
Anthi şi Zina, erau „bastonaşele mele vii", aşa cum le 
numeam eu. 

Aveam încontinuu ameţeli, urechile îmi vuiau, 
buzele mi se strâmbaseră, muşchii mi se contractau mereu, 
îmi lipsea simţul tactil, nu-mi puteam ţine echilibrul, 
leşinam, eram epuizată şi aveam o slăbiciune cumplită. 
Era imposibil să mă ridic singură din pat. Cădeam tot 
timpul şi picioarele îmi erau în permanenţă pline de răni şi 
de vânătăi de la căzături. Nu mai aveam nici un fel de 
control asupra mea. Mâinile îmi tremurau şi nu mai 
puteam să ţin nici măcar ceaşca de cafea. Era îngrozitor, 
foarte îngrozitor, incredibil de îngrozitor. Cât despre 
picioare, era ca şi cum nu le aveam deloc, ca şi cum n-ar fi 
fost parte din trupul meu. 

Până şi vederea îmi fusese afectată. Vedeam dublu. 
In ochii mei, obiectele căpătau dimensiuni uriaşe: 
drumurile, blocurile şi toate celelalte. Doctorii spuneau că 
nu era exclus să-mi pierd cu totul vederea şi să rămân 
oarbă. 

îmi dădeau foarte mult cortizon, care nu avea alt 
efect decât acela că mă umfla şi-mi deforma şi mai mult 
trupul şi faţa. 

Situaţia mea era tragică. Vă daţi seama că şi psihic 
mă aflam într-o stare foarte proastă. In fiecare zi simţeam 
că mă afund din ce în ce mai mult în disperare. îmi 
aşteptam moartea. 

Atunci, m-am hotărât să mă duc la un duhovnic ca să 
mă spovedesc pentru ca, după aceea, să mă împărtăşesc. 

Ieşind afară din biserica unde mă dusesem să mă 
spovedesc, s-a apropiat de mine o doamnă necunoscută şi 
mi-a cerut numărul de telefon de acasă. Am şovăit, după 
cum puteţi să vă daţi seama, pentru că, în situaţia în care 
mă aflam, n-aveam cum să-mi fac cunoştinţe noi. Dar 
femeia aceea a insistat atât de mult, încât în cele din urmă 
i l-am dat. 

Câteva zile mai târziu m-a sunat şi mi-a spus că vrea 
să vină acasă la mine să mă vadă. Am încercat să-i explic 
că, din cauza bolii, casa mea nu era într-o stare potrivită 
pentru a primi musafiri. Dar doamna a insistat şi am fost 
nevoită să accept. însă cu cât se apropia ora la care ne 
înţelesesem să vină, cu atât mai mult mă cuprindea 
mâhnirea. Casa mea era într-o stare jalnică, aşa cum eram 
şi eu. De aceea, cu puţine minute înainte de întâlnire, 
m-am sculat şi am plecat de-acasă. M-am întors trei ore 
mai târziu. 

Nu mult după ce m-am întors, pe când stăteam eu 
aşa, cumplit de supărată pentru felul în care am fost 
obligată să mă port, am auzit sunând la uşă. A deschis una 
din fetele mele şi, cu stupoare, am văzut că a intrat 
înăuntru doamna aceea care nu se lăsase descurajată de 
faptul că nu m-a găsit de prima dată şi a revenit trei ore 
mai târziu. „N-o să vă deranjez deloc - mi-a spus. Am 
venit numai să vă aduc o carte". I-am mulţumit şi a plecat. 

De atunci, n-am mai văzut-o. Era o carte cu minuni ale 
Sfântului Rafail. Am început să o citesc imediat. Sorbeam 
fiecare pagină şi fiecare minune care era scrisă acolo" [10; 
76-78]. 

Ce s-a întâmplat după aceea? Poţi citi singur în 
cartea Noi minuni ale Sfântului Rafail, în care sunt tipărite 
o serie de emisiuni radiofonice realizate de către Klitos 
Ioannidis, în care invitaţii sunt oameni care au fost 
tămăduiţi în chip minunat de către Sfântul Mucenic Rafail 
din Mitilene. 

Acum vreau să îţi scriu despre altceva: despre nevoia 
bolnavului de a auzi un cuvânt de mângâiere şi de a citi 
cărţi care să îi dea putere duhovnicească. Poate că şi noi 
am ajutat un bolnav. Dar puţini dintre noi au avut stăruinţa 
pe care a avut-o femeia care a insistat să o viziteze pe 
doamna Măria Mihailidou. Cu ce s-a ales femeia 
respectivă? A venit în vizită, a lăsat o carte şi a plecat. Nu 
a mai avut prilejul să revină să viziteze bolnava. Abia 
după ce a auzit la radio relatarea acesteia şi-a dat seama că 
ea îi dăruise cartea. 

Vrei să afli şi tu povestea vindecării doamnei 
Mihailidou? Atunci, ca să nu mai aştepţi prea mult, vei 
afla în rândurile de mai jos restul relatării radiofonice. 
Cred că, după aceea, ţi-ar fi mai uşor să înţelegi cât de 
important poate fi ajutorul pe care îl poţi da unui bolnav 
(sau unui om necăjit, sau unui om aflat în mari ispite...). 
Aşa că reproduc în continuare mărturia ei. (Te rog citeşte 
aceste rânduri ca şi cum ai fi fost tu cel care ai fi dăruit 
cartea cu pricina. „Dar eu nu am auzit de Sfântul 
Rafail..." Atunci gândeşte -te că i-ai dăruit o carte cu 
minunile sfântului la care ai mai multă evlavie. . .). 

„ [...] Mi-am petrecut noaptea citind şi rugându-1 cu 
lacrimi pe Sfântul Rafail să mă vindece şi pe mine. Era în 
noaptea dinspre sâmbătă spre duminică. Am adormit pe la 

trei dimineaţa şi am avut un vis în care mama mea mi-a 
spus: «în străinătate este un doctor foarte bun. Să te duci 
acolo şi el o să te facă bine, aşa cum erai mai înainte». Eu 
i-am răspuns: «Dar nu ştii că boala mea este incurabilă şi 
că nimeni nu poate să o vindece?» Exact în acel moment a 
apărut între noi Sfântul Rafail. 

M-am trezit imediat, am plâns şi, din acel moment, 
am crezut că, dacă ajung la el, voi primi vindecarea. M-am 
rugat din tot sufletul la Sfântul Rafail şi i-am spus: «Sfinte 
Rafail, pe 28 iunie se închid şcolile copiilor mei. Ajută-mă 
să ajung pe 29 la tine». 

Aşa a şi fost. Pe 29 iunie am plecat spre Mitilene cu 
mama şi cu cele două fetiţe ale mele. 

Klitos Ioannidis: Măria, te cunosc de mai mult timp 
şi ştiu că starea ta economică era foarte proastă, pentru că 
nu puteai munci. Aşadar, cum de-aţi reuşit să călătoriţi 
patru persoane cu avionul pe ruta Larnaka - Atena şi apoi 
Atena - Mitilene? 

M.M.: Sfântul Rafail a avut grijă şi de asta. In câteva 
zile, fără ca eu să ştiu în ce fel, au venit la mine diferiţi 
oameni şi mi-au dat în mână în total o mie trei sute de lire, 
adică atât cât aveam nevoie pentru călătoria aceasta. Din 
clipa în care m-am hotărât să plec spre Mitilene şi până 
când am pus piciorul pe insulă, dar şi cât timp am stat 
acolo, Sfântul Rafail n-a încetat să m-ajute. 

K.I.: Era mereu aproape de tine. 

M.M.: Exact. Auziţi ce mi s-a întâmplat pe 
aeroportul din Atena. Am ajuns acolo frântă de oboseală. 
Eram epuizată din cauza drumului şi a formalităţilor 
vamale. M-am prăbuşit într-un scaun şi nu puteam să mă 
mai mişc. Când am aflat că zborul de la Atena la Mitilene 
avea întârziere, mi-am pierdut curajul şi mi-am spus: 
«Până aici! Nu pot să merg mai departe». 

în clipa aceea am simţit că cineva m-a împins. M-am 
uitat în stânga şi în dreapta, dar n-am văzut pe nimeni. Nu 
era nimeni care să şadă sau să stea în picioare lângă mine. 
După câteva secunde s-a repetat acelaşi lucru. Una din 
fetele mele, care stătea în faţa mea, m-a întrebat: «De ce-ţi 
mişti umărul?» 

Atunci, am înţeles că Sfântul Rafail mă împingea, cu 
siguranţă, ca să-mi arate ceva ce trebuia să văd repede. 
Am trimis-o pe una din fete să întrebe de zborul nostru 
spre Mitilene. S-a întors peste puţine momente alergând şi 
strigând: «Ridică-te, că pierdem avionul!» 

K.I.: Cum să pierdeţi avionul? 

M.M.: Nu ne aşezasem în sala care trebuia. De acolo 
de unde stăteam, în loc de Mitilene, ne-am fi dus la New 
York... 

K.I.: Uimitor lucru. 

M.M.: Am ajuns aşadar în Mitilene. In ziua 
următoare, într-o sâmbătă, pe 30 iunie 1990, la ora şapte 
dimineaţă, am intrat în biserica Sfântului Rafail. Eu, care 
nu puteam să stau dreaptă nici măcar un minut, am stat 
timp de două ore şi jumătate deasupra mormântului 
Sfântului Rafail. Duminică, în ziua următoare, iar am stat 
timp de două ore şi jumătate deasupra mormântului, ţinând 
în braţe o coloană. 

La Sfânta Liturghie, în momentul în care preotul a 
rostit: «pe împăratul tuturor să-L primim...», a trecut prin 
tot trupul meu un curent electric foarte puternic. Am 
înţeles că acela era sfârşitul bolii mele. Totuşi nu m-am 
mişcat de unde eram. 

După ce s-a terminat Sfânta Liturghie, ai mei au 
venit ca de obicei să mă sprijine ca să pot merge. «Nu este 
nevoie - le-am spus. Acum pot să merg şi singură». Şi am 
început să merg normal, şi cu toţii stăteau şi mă priveau 
uimiţi. 

K.I.: A fost o vindecare de la Dumnezeu. 

M.M.: Nu este uşor; este aproape imposibil de spus 
cum se simte omul după o minune, domnule Ioannidis. 
Una este să trăieşti şi alta să povesteşti. 

K.I.: Ai dreptate, Măria. înţeleg foarte bine ceea 
ce-mi spui. 

M.M.: Sunt foarte emoţionată. Nu-mi găsesc 
cuvintele. 

K.I.: Cum te simţi acum? 

M.M.: Nu mai am nici o problemă. Nu mai iau 
medicamente şi nici nu mai urmez vreun alt tratament. 
Este ca şi cum n-aş fi fost bolnavă niciodată, ca şi cum nu 
aş fi fost eu cea care am trecut prin tot acest chin. Doctorul 
care m-a examinat după ce m-am întors din Mitilene mi-a 
spus exact aşa: «Dumitale ţi s-au întâmplat lucruri care nu 
pot fi explicate de ştiinţa medicală, lucruri care sunt 
dincolo de ştiinţă, peste care se pare că se află ceva mai 
puternic». 

K.I.: Măria, văzându-te şi eu, care te ştiu de dinainte 
de minune, pot să spun că am în faţa mea un cu totul alt 
om. Nu greşesc dacă afirm că ceea ce ţi s-a întâmplat a 
fost o înviere din morţi. Eşti, cu adevărat, un alt om, cu alt 
chip (Marcu 16, 12), aşa cum spune Scriptura. 

M.M.: După cum vedeţi, acum zâmbesc în 
permanenţă, în vreme ce mai înainte plângeam tot timpul. 
Aşa cum cred că vă aduceţi aminte, ochii mei erau fără 
încetare în lacrimi. 

După ce m-am întors din Mitilene, am fost nevoită 
să muncesc din greu. Eu, care nu puteam să stau în 
picioare, mă trezeam acum la şase şi jumătate dimineaţa şi 
mă culcam după miezul nopţii, ca să pot ţine două slujbe 
în fiecare zi. Şi, slavă lui Dumnezeu, am scos-o la capăt 
foarte bine. 

K.I.: Mare eşti, Doamne, şi minunate sunt lucrurile 
Tale şi nici un cuvânt nu este de ajuns spre lauda 
minunilor Tale [10; 78-82], încheie Klitos Ioannidis. Cu 
altă ocazie el mărturisea că „în cazul doamnei Măria 
Mihailidou ni s-a dat efectiv ocazia să «punem degetul pe 
semnul cuielor». Am întâlnit-o de multe ori atunci când, 
din cauza bolii, trebuia să fie susţinută de alţii ca să 
meargă. Pe picioare i se vedeau rănile şi vânătăile ce 
proveneau din faptul că tot timpul cădea şi se lovea. Am 
rămas cu adevărat uimiţi atunci când am întâlnit-o în 
Lemesos, cam la două săptămâni după călătoria în 
Mitilene, după vindecarea ei minunată" [10; 81-82]. 

Fiecare dintre noi am rămâne uimiţi (sau poate că 
am avut prilejul să rămânem deja uimiţi) la vederea un 
bolnav care a fost tămăduit în chip minunat. Dacă ne 
gândim că în acest caz totul a pornit de la o carte. . . 

Este adevărat că nu era orice carte. Dacă i s-ar fi 
adus un volum de studii de teologie dogmatică era foarte 
puţin probabil ca bolnava să fie mişcată atât de profund. 
Era o carte despre Sfântul Rafail, cel care, împreună cu 
Sfinţii Nicolae şi Irina, face parte din soborul celor care au 
primit moarte mucenicească de la închinătorii lui 
Mahomed. 

Dacă femeia care a dăruit cartea nu ar fi fost 
impresionată ea însăşi de minunile Sfântului Rafail, şi 
dacă nu ar fi avut credinţa că sfântul o poate ajuta pe 
bolnavă, nu s-ar fi ostenit să îi aducă acea carte. Cred că 
multor creştini nu le lipsesc banii de a dărui altora cărţi, ci 
le lipseşte credinţa că acele cărţi pot face mult bine 
celorlalţi. („Dacă pe mine nu mă schimbă cărţile, cum i-ar 
schimba pe alţii. . .") 

într-un capitol al cărţii mele Sfinţii - prietenii noştri, 
capitol inclus în volumul Noi minuni ale Sfântului 
Nectarie, scriam despre jertfa celor care devin 

propovăduitori ai minunilor dumnezeieşti. „Au fost 
creştini care, deşi nu au fost tămăduiţi în chip minunat de 
sfinţi sau de Maica Domnului, au fost adânc impresionaţi 
de minunile pe care le-au citit şi le-au mărturisit altora. 
Această lucrare de apostolie este binecuvântată de 
Dumnezeu şi va avea plată veşnică. Cei care au mărturisit 
minunile unui sfânt (nu pentru a se arăta înţelepţi şi 
virtuoşi, ci pentru a-şi folosi aproapele) vor fi răsplătiţi de 
acel sfânt. Sfinţii nu rămân datori. Aşa cum un sfânt ajută 
ctitorii care înalţă o biserică în cinstea sa, tot aşa îi ajută şi 
pe cei care se fac propovăduitori ai minunilor sale. Aceştia 
nu ctitoresc biserici de piatră, dar îi ajută pe alţii să îşi 
ctitorească biserici vii în inimile lor. Sfinţii nu se uită la 
mulţimea banilor, ci se uită la jertfirea cu care au fost 
dăruiţi banii. Ei preferă un sărac care a vorbit multora 
despre minunile sfinţilor decât un bogat care dintr-o 
grămadă mare de bani a dat o părticică pentru ridicarea 
unui paraclis, a unei clopotniţe sau a unei case parohiale" 
[32; 53- 54]. 

Despre această lucrare misionară am scris şi o 
scurtă poezie, pe care am intitulat-o Ctitorii de taină: 

Am visat o biserică mare, foarte ciudată: 
Era construită din cărţile Părinţilor, 
Aşezate ca nişte cărămizi, cu multă grijă, 
Atât de firesc încât nu te mirai 
Cum de biserica stă în picioare, 
încercam să îi înţeleg taina, 
Şi o priveam cu multă atenţie. 
„O, câte cărţi alese sunt aici, 
Fericit este cel care le are!" 
M-am gândit, şi am intrat înăuntru. 
Am găsit oameni luminaţi la chip, 
îmbrăcaţi în veşminte de sărbătoare. 
O voce îngerească mi-a zis: 

"Nevoinţa lor a fost aparte; 

Au muncit din greu şi au strâns bani 

Cu care au luat mâncare duhovnicească. 

Au cumpărat cât mai multe cărţi, 

Cărţi care acum par cărămizi, 

Şi le-au dăruit celorlalţi. 

Iată cum din bănuţii văduvei 

S-a ctitorit Catedrala Cărţilor..." 

Şi tu poţi fi ctitor al acestei Catedrale. Şi tu îi poţi 
ajuta pe bolnavii sau pe oamenii necăjiţi care au nevoie de 
o carte care cu adevărat le-ar putea schimba vieţile. Şi, 
dacă ai vrea să faci o asemenea milostenie, dar nu ai nici 
măcar cei doi bani ai văduvei, (deşi puţini oameni sunt 
chiar atât de săraci, dar mulţi se consideră săraci numai 
pentru că se compară cu cei mai bogaţi decât ei...), totuşi 
nu trebuie să te întristezi. 

Scopul nu este de a dărui o carte, ci de a ajuta cartea 
să ajungă la cititorii care au nevoie de ea. Este de ajuns să 
împrumuţi o carte (sau mai multe) celor care au nevoie de 
o astfel de hrană. E adevărat că se va întoarce la tine mai 
îndoită pe la colţuri, un pic pătată (dacă nu cumva se va 
rătăci prin alte biblioteci)... Dar vei simţi că Dumnezeu a 
văzut dorinţa ta de a veni în ajutor. 

„Şi dacă, neavând nici cei doi bani ai văduvei, nu am 
nici măcar cărţi pe care să le împrumut altora?" 

Atunci îţi vei da seama că de fapt bolnavului i-ar 
putea fi de folos chiar şi numai cuvintele tale. Mulţi au 
aflat despre mijlocirile sfinţilor făcători de minuni din 
cărţi, dar mulţi au aflat şi din relatările altora. Şi prin asta 
nu împart oamenii în trei categorii: unii care pot dărui 
cărţi, alţii care pot împrumuta, iar alţii care pot vorbi 
despre ceea ce au aflat sau au citit la rândul lor în alte 
cărţi. Nu. Cine poate dărui cărţi, poate şi împrumuta altora 
cărţi, şi poate şi vorbi despre ele. 

Aşa cum am scris despre Catedrala cărţilor aş fi 
putut scrie şi despre Catedrala cuvintelor. Da, la judecată 
vom fi răsplătiţi - sau osândiţi - nu numai pentru faptele 
noastre, ci şi pentru vorbele noastre. Şi, la judecată, 
cuvintele pe care le-am dăruit altora ne vor mai uşura 
povara păcatelor. 

Iată o scurtă mărturie despre ajutorul venit după ce o 
creştină, care se vindecase ea însăşi de o boală prin 
mijlocirea minunată a Sfântului Rafail, a vorbit unei 
bolnave de cancer despre acest doctor binecuvântat... 
Femeia care avea cancer „se numeşte Dimitra 
Konstantinou Vetsou şi are în jur de 40 de ani. Femeia 
aceasta a observat că i-a apărut un nodul lângă sân, după 
nişte lovituri pe care le-a primit în locul acela. A făcut 
biopsie: era tumoare malignă. S-a operat şi i-au scos o 
bucată de carne. A început să facă iradieri, dar i-au apărut 
încă patru noduli mai jos. Avusese loc metastaza 
cancerului şi trebuia să mai facă o operaţie. 

Am sunat la Mănăstirea Sfântului Rafail din 
Mitilene. De cealaltă parte a firului s-a auzit o voce ca de 
înger, care mi-a spus: «Nu vă temeţi, pentru că o să 
vorbesc cu Maica noastră, care se va ruga din adâncul 
inimii, şi femeia se va face bine». Aveam şi ulei de la 
Sfânt, adus de o femeie care a fost acolo să se roage, şi a 
început să se ungă pe locul unde erau nodulii. 

I-am spus: «Dimitra, să te rogi şi să crezi din tot 
sufletul tău că Sfântul Rafail o să te facă bine». înainte 
femeia nu avea legătură cu Biserica. Nu se ruga, nu 
mergea la biserică, nu se mărturisea şi nici nu se 
împărtăşea. 

Acum a fost o întoarcere la 180°. S-a dus de s-a 
spovedit şi s-a împărtăşit, iar în fiecare duminică mergea 
cu familia la biserică şi se ruga. Dimineaţa şi seara cădea 

în genunchi şi se ruga cu lacrimi amare, făcea metanii, 
credea din tot sufletul şi aştepta minunea. 

Şi minunea a venit! înainte de a termina tratamentul, 
s-a uitat într-o zi, şi minune! Nodulii dispăruseră" [10; 
129- 130]. 

- Alo, bună ziua, la telefon, Măria Mihailidou. . . 

- Aa, bună ziua, îmi pare bine să vă aud. Ştiţi, de 
când am citit mărturia dumneavoastră, o fărâmă din viaţa 
mea s-a schimbat. Am vorbit cu mai mulţi oameni despre 
ajutorul lui Dumnezeu şi al sfinţilor. Am împrumutat 
câteva cărţi altora, două din ele s-au şi pierdut, dar una 
singură a fost o săgeată trasă la ţintă. Un bolnav care 
căzuse în deznădejde a găsit puterea de a goni această 
ispită. Chiar dacă e tot la pat, starea lui sufletească e mult 
mai bună. . . Bolnavul mi-a mulţumit din tot sufletul. . . 

Nu are rost să mai continui acest dialog imaginar. 
Nu vreau să te îndemn să dăruieşti cărţi sau cuvinte pentru 
ca alţii să îţi mulţumească. Nu pentru mulţumirile lor 
trebuie să jertfeşti din timpul sau din banii tăi. Ci pentru 
a-i ajuta. 

Klitos Ioannidis spunea că „femeia care a fost acasă 
la Măria Mihailidou şi i-a dat cartea cu Sfântul Rafail - 
după cum, fără nici o îndoială, Sfântul însuşi a îndemnat-o 
să facă, poate chiar fără ca ea să-şi dea seama de acest 
lucru - nu s-a mai întâlnit cu doamna Mihailidou. Insă pe 
24 ianuarie 1991, când a auzit-o pe doamna Mihailidou 
vorbind despre minune în cadrul emisiunii Ortodoxia 
astăzi, a Programului 1 a Fundaţiei Radiofonice Cipriote, a 
înţeles ce s-a întâmplat. De aceea, s-a dus repede la casa 
doamnei Mihailidou ca să vadă cu ochii ei minunea la 
săvârşirea căreia Sfântul a folosit-o ca mijlocitor" [10; 78]. 

Poate că femeia care i-a adus cartea doamnei Măria 
Mihailidou nu ar fi aflat niciodată care a fost roadă 
ostenelii ei. Dar roadă nu ar fi fost mai mică. 

Viu este Dumnezeu, şi nu va lăsa ca buna ta intenţie 
să rămână stearpă. Poate că, după ani de zile, măcar unul 
dintre oamenii pe care i-ai ajutat în acest fel îşi vor 
îndrepta viaţa, poate că măcar unul dintre bolnavi va 
prinde putere în lupta cu deznădejdea. Sigur merită să faci 
pasul de a-1 ajuta. Sigur merită să fii şi tu ctitor la 
Catedrala milosteniei. Nu crezi?... 

Când duhovnicul e bolnav... 

Scriu aceste rânduri cu inima strânsă: mă gândesc la 
durerea prin care treci, mă gândesc la apăsarea pe care o 
simte sufletul tău şi îmi aduc aminte cât de întristată a fost 
inima mea când am fost în situaţia ta. 

Nu îţi scriu ca să îţi alin durerea, ci îţi scriu pentru a 
te ajuta să înţelegi mai bine crucea pe care o poartă 
părintele tău. 

Fără voia mea, am fost nevoit să sufăr nu o dată 
pentru faptul că duhovnicul meu era grav bolnav. (Am 
avut mai mulţi duhovnici, doi dintre ei au trecut la 
Domnul înainte să ajungă la bătrâneţe.) De fiecare dată 
fiecare boală a părintelui duhovnic te apasă într-un mod 
aparte. Fiecare creştin ortodox are un duhovnic, şi boala 
acestuia îi provoacă dureri pe care ceilalţi nu le pot 
înţelege. In primul rând îţi scriu că într-un fel ar trebui să 
fii fericit că boala părintelui tău te mâhneşte. O, ce şansă 
rară ai de a înţelege în toată adâncimea ei această taină 
care îl uneşte pe duhovnic cu ucenicul său... 

O să îţi scriu ceva despre aceasta şi poate că, deşi 
cele mai multe lucruri le ştii, amintirea lor îţi va prinde 
bine. 

Câţi oameni se spovedesc în ziua de astăzi? Nu 
foarte mulţi. Şi încă, dintre aceştia, foarte puţini au înţeles 
ce înseamnă un duhovnic. Cei mai mulţi cred că 
duhovnicul este preotul la care se spovedesc de Paşti şi de 
Crăciun. 

îţi voi scrie despre felurile de duhovnici tocmai 
pentru a te ajuta să înţelegi cât de privilegiată este situaţia 
ta, chiar şi în acest ceas de suferinţă. 

Fără a încerca să fac o împărţire prea nuanţată, voi 
scrie că există cel puţin patru feluri de duhovnici: cei 
foarte iscusiţi, care merg pe urmele sfinţilor Bisericii, cei 
care se luptă să meargă pe această cale, dar care, fiind mai 
puţin râvnitori, caută să II mărturisească pe Hristos chiar 
dacă au anumite lipsuri, dar încercând să nu transforme 
aceste neputinţe în piedici pentru poporul credincios. Mai 
sunt duhovnicii de ocazie, care spovedesc poporul doar în 
cele patru posturi ale anului, şi care în restul anului nu sunt 
căutaţi de către credincioşi decât foarte rar. Şi mai sunt 
preoţii care prin căderile lor tulbură turma lui Hristos, 
punându-i piedici pe calea mântuirii prin sminteala pe care 
o produc. 

Voi vorbi puţin despre boala fiecăruia dintre aceşti 
duhovnici, nu după cum am citit la rândul meu în alte 
părţi, ci după ceea ce am înţeles eu însumi din discuţiile pe 
care le-am purtat pe această temă cu duhovnici iscusiţi şi 
cu oameni sporiţi în viaţa duhovnicească. 

Voi începe cu preoţii care smintesc poporul. Nu e 
greu de înţeles că, de cele mai multe ori, bolile pe care le 
suferă aceştia sunt trimise de către Dumnezeu tocmai 
pentru îndreptarea lor. (Nu vreau să crezi că numai pe 
aceştia îi pedepseşte Dumnezeu prin boli. Există anumite 
corespondenţe, dar nu voi insista asupra lor.) Ce se 
întâmplă când un asemenea duhovnic este bolnav? Cred că 
ştii prea bine: „L-a pedepsit Dumnezeu!", spun 
credincioşii, oftând ca şi cum Dumnezeu le-ar fi făcut 
dreptate. 

Nu cred că oftatul este o soluţie. Când un preot 
păcătos este bolnav, oamenii nu trebuie să se bucure. 
Dimpotrivă: trebuie să se roage, cu zdrobire de inimă, 

pentru ca păstorul lor să înţeleagă mustrarea lui Dumnezeu 
şi să îşi schimbe viaţa. 

Când oamenii se bucură pentru faptul că un preot 
păcătos este bolnav arată că nu sunt cu nimic mai buni 
decât acela. Hristos ne-a poruncit să ne ajutăm aproapele, 
iar cei care îi judecă pe preoţi, indiferent din ce motiv, vor 
avea osândă. Şi nu puţine sunt cazurile celor care, după ce 
i-au judecat pe alţi păcătoşi care zăceau pe patul de boală, 
fie că aceştia erau preoţi sau credincioşi, au ajuns ei înşişi 
să sufere boli şi mai apăsătoare, şi au simţit pe pielea lor 
judecata lui Dumnezeu. 

Când un preot păcătos suferă, toată turma sa trebuie 
să treacă printr-un examen (poate te întrebi de ce m-am 
apucat să îţi scriu despre boala preotului păcătos, în loc să 
încep să scriu direct despre suferinţa părintelui tău; îţi 
repet: vreau să te ajut să înţelegi cât mai bine măreţia 
încercării prin care trece părintele tău. Şi o vei înţelege 
mult mai bine dacă o vei compara cu alte încercări). Dacă 
turma se roagă cu inimă zdrobită lui Dumnezeu, boala 
păstorului poate să fie spre înţelepţirea sa. Nu puţini 
oameni s-au apropiat de Dumnezeu pe patul de boală. Şi 
nu puţini preoţi şi-au îndreptat viaţa după ce au dat ochii 
cu boala. Dar dacă oamenii se bucură, dacă le pare bine că 
păstorul lor suferă, şi prin aceasta simt alinarea răzbunării, 
atunci Dumnezeu îi lasă în răutatea lor. In acest caz, pe 
bună dreptate putem spune că aşa cum e păstorul, aşa e şi 
turma. 

Nu vreau să vorbesc mai mult despre astfel de preoţi, 
aşa cum de altfel nu îţi voi scrie prea multe nici despre 
următorul fel de duhovnici - aşa numiţii „duhovnici de 
ocazie". Chiar dacă prin hirotesia care urmează hirotoniei 
întru preot acesta devine duhovnic, totuşi iscusinţa 
duhovnicească nu depinde numai de hirotesie. Există 
duhovnici care nu se pricep să îşi conducă ucenicii pe 

calea mântuirii. Există destule istorioare duhovniceşti în 
care sunt prezentate astfel de cazuri. 

Aşa cum în clipa în care o mamă naşte nu devine 
neapărat şi un bun pedagog, tot aşa nici preotul care 
devine duhovnic nu devine neapărat duhovnic iscusit. într- 
un oraş, duhovnicii iscusiţi sunt câţiva, şi de obicei îi ştie 
toată lumea. Dar nu toţi credincioşii se spovedesc la ei. 
Cei mai mulţi, din diferite motive, se spovedesc la 
duhovnicul în a cărui parohie se află locuinţa lor şi la ale 
cărui slujbe merg. Spovedaniile au loc foarte rar, de obicei 
în posturi. Dar oamenii sunt mulţumiţi de faptul că, 
neavând parte de o călăuzire atentă, neprimind canoane 
grele, pot duce o viaţă căldicică, o viaţă de compromis, 
îmbinând „utilul cu plăcutul", învăţăturile lui Hristos cu 
„învăţăturile lumii acesteia". 

Acum nu generalizez, nu mă refer la cazurile în care 
duhovnicii de parohie păstrează linia duhovnicească pe 
care au mers sfinţii care au strălucit ca focul în mijlocul 
lumii. Mă refer la ceilalţi, de care creştinii se simt legaţi 
numai pentru faptul că le acceptă greşelile şi defectele, şi 
chiar patimile, fără să le îndrepte, şi care propovăduiesc o 
virtute care este virtute numai dacă o compari cu marile 
patimi în care cade omul zilelor noastre. Intre astfel de 
duhovnici există unii care fac pogorăminte de la rânduiala 
Bisericii, numai ca să ţină lumea în biserică. Dezleagă 
posturile cu multă uşurinţă, numai pentru ca să fie 
mulţumiţi credincioşii. Din Postul Crăciunului, recomandă 
să se ţină doar prima săptămână de post şi ultima, „că sunt 
mai importante". Nu ţin seama de predaniile Bisericii, 
considerându-le depăşite pentru vremurile noastre... 

Cum se simt ucenicii unor astfel de duhovnici când 
aceştia sunt bolnavi? Speriaţi, panicaţi, neliniştiţi. De ce? 
Pentru că le este teamă că părintele lor ar putea muri, sau 
ar putea rămâne cu sănătatea atât de slăbită încât să nu mai 

poată sluji şi spovedi, caz în care ei ar trebui să aştepte 
venirea unui alt preot. 

Ce poate presupune întâlnirea cu un alt preot? 

In primul rând întâlnirea cu un slujitor al altarului 
care să nu fie îngăduitor nici cu patimile, nici cu poftele 
lor. Ar putea veni un preot care să îi povăţuiască pe calea 
cea îngustă a mântuirii. Ori, tocmai asta îi sperie. 
Posibilitatea ca viaţa lor căldicică să fie pusă în primejdie. 

Ei se tem de schimbare, se tem de o adiere de aer 
duhovnicesc curat. Se tem aşa cum se temeau fariseii de 
Hristos. Nu este greu să observăm nici tendinţa de a 
transforma credinţa creştină într-o morală rece, moartă. 
Viaţa în Hristos este o viaţă care sufocă trândăvia, 
făţărnicia, compromisul. Şi, ca să poată trăi o viaţă 
căldicică, enoriaşii se roagă cu disperare ca Dumnezeu să 
le vindece păstorul. Numai ca să nu fie nevoiţi să pună 
început bun mântuirii. 

Ce se întâmplă cu părintele lor pe patul de spital? 

Părintele poate ori să se revolte împotriva lui 
Dumnezeu, care 1-a lăsat să se îmbolnăvească, ori să se 
roage ca Dumnezeu să îi arate unde a greşit. 

Boala este o întâlnire cu durerea, durere pe care nici 
făţărnicia şi nici minciuna nu o pot micşora. Durerea dă 
ocazia reaprecierii întregului mod de viaţă. Astfel, 
duhovnicul poate să îşi dea seama că drumul pe care a 
mers este greşit, şi are prilejul de a începe o nouă viaţă. 

De multe ori, prinşi în vârtejul vieţii cotidiene, uităm 
că această viaţă se va sfârşi. Chiar şi preoţii pot cădea în 
această cursă: predicile şi catehezele despre vremelnicia 
vieţii pământeşti riscă să devină şabloane, şi vorbitorii 
înşişi uită că vor muri. 

Or boala le aduce aminte acest lucru. Boala îi poate 
ajuta să îşi reevalueze viaţa. Şi, dacă vor avea dorinţa de a 

se îndrepta, atunci cu adevărat boala le va fi prilej de 
mântuire. 

Am ajuns şi la duhovnicii iscusiţi şi modul în care 
primesc boala. Nu voi face o demarcaţie clară între 
duhovnicii care au ajuns la mari măsuri de sfinţenie şi 
duhovnicii care se luptă să dobândească sfinţenia, chiar 
dacă mai au mult de urcat până să ajungă la măsurile celor 
dintâi. Voi face anumite precizări pentru a lămuri 
lucrurile, dar totuşi îi voi include pe toţi în aceeaşi 
categorie. (In fond, nici un muritor nu a ajuns la capătul 
sfinţeniei; pe de altă parte, sfinţenia nu îi este străină nici 
unui creştin adevărat.) 

Cuvântul că boala este îngăduită de Dumnezeu 
pentru curăţirea şi sfinţirea sufletului este foarte potrivit în 
cazul duhovnicilor iscusiţi. De multe ori, creştinii nu îşi 
dau seama de aceasta. Ei văd doar că părintele lor lipseşte 
de la parohie, şi inimile lor sunt pline de tristeţe. Ei vor ca 
părintele să fie în mijlocul lor şi să le îndrepte paşii spre 
Hristos. Şi asta vrei şi tu. Dorinţa ta este cât se poate de 
normală. Numai că, indiferent de voia noastră şi de nivelul 
nostru de înţelegere, Dumnezeu rânduieşte toate atât spre 
binele păstorilor, cât şi spre binele turmei. El ştie de ce e 
mai bine ca păstorul să sufere. 

Suferinţa duhovnicului iscusit este privită de multe 
ori ca ceva fără rost, ca ceva care dăunează turmei. Ar 
trebui să facem o observaţie. Oricât de mult ar spori în 
viaţa duhovnicească, duhovnicului îi este de folos să ducă 
şi crucea bolii. Dacă până şi marilor sfinţi ai Bisericii le-a 
fost de folos să poarte această cruce, înseamnă că îi este de 
folos şi părintelui tău. 

Părintele Paisie Aghioritul spunea ceva greu de 
înţeles pentru mintea noastră obişnuită să judece nevoinţa 
numai după numărul mătăniilor şi al închinăciunilor: 

„Cât de mult m-am folosit eu din boală, nu m-am 
folosit din toată asceza pe care am fâcut-o până astăzi. De 
aceea spun că dacă cineva nu are îndatoriri, să prefere 
bolile în locul sănătăţii" [15; 229]. 

Tot el povestea despre un episcop sfânt care avea 
picioarele atât de umflate, încât atunci când din întâmplare 
nişte monahi le-au văzut s-au înfricoşat. Dar cuviosul 
vlădică a spus: „Acestea sunt cele mai preţioase daruri pe 
care mi le-a dat Dumnezeu. Şi II rog să nu mi le ia înapoi" 
[15; 229]. Iată adevăraţi păstori. . . 

Oricât ar fi de râvnitor, părintele tău este un om care 
merge pe calea desăvârşirii. Şi, cu cât se curăţeşte mai 
mult sufletul, îşi dă mai bine seama de patimile sale, şi cu 
atât mai mare este dorinţa de a se lepăda de ele. Noi avem 
tendinţa de a limita vieţuirea duhovnicească la rugăciune, 
metanii, iubire de aproapele, pelerinaje, slujbe, şi trecem 
cu vederea tocmai esenţialul: sălăşluirea lui Dumnezeu în 
om. Boala nu este o piedică pentru ca Hristos să Se 
sălăşluiască în inima omului, ba dimpotrivă: este un prilej 
foarte bun pentru ca omul să rămână singur cu Dumnezeu. 
Nu este greşit dacă ne dăm seama că, în măsura în care toţi 
oamenii au nevoie ca sufletele lor să se curăţească, nu 
putem spune că i-ar fi fost mai de folos părintelui tău să fie 
sănătos. El avea nevoie de această încercare. Şi nu numai 
el, ci întreaga parohie. 

Nu putem separa păstorul de turma sa. Trebuie să 
înţelegem cât de puternică este legătura dintre un duhovnic 
iubitor şi cei pe care îi păstoreşte. Cu cât el va ieşi mai 
luminat din această încercare a bolii, cu atât le va putea da 
un ajutor mai potrivit ucenicilor săi. Păstorul duce o luptă 
foarte strânsă cu puterile întunericului. Diavolul încearcă 
să îi aducă în minte gânduri de mândrie, încearcă să îl rupă 
de Hristos. 

Una dintre ispitele des întâlnite este aceea prin care îl 
face să se simtă foarte sporit în viaţa duhovnicească, să 
aibă o părere bună despre sine, să fie mai atent la punerea 
în valoare a iscusinţei sale decât la vindecarea 
credinciosului: adică, după ce vreme îndelungată părintele 
a ajutat mulţi credincioşi, a apărut o anumită rutină: în loc 
să Ii mulţumească lui Dumnezeu că a reuşit să ajute atâţia 
oameni, părintele a început să fie mulţumit de iscusinţa sa, 
a căzut în iubire de sine, şi aceasta 1-a făcut să piardă harul 
lui Dumnezeu. 

Fără să îşi dea seama de greşeala sa, el poate 
continua să dea reţete fără să fie atent la caracteristicile 
bolnavului. Pentru suflete nu există medicamente 
universale. Nu se poate da un canon general, care să 
mântuiască orice patimă. Este adevărat că nimeni nu dă 
astfel de reţete, dar totuşi mulţi duhovnici se grăbesc 
uneori să dea canoane fără să se gândească dacă nu cumva 
sunt prea grele sau prea uşoare faţă de puterile ucenicilor. 

Ajungând pe patul de spital, părintele înţelege că în 
problema suferinţei nuanţele sunt foarte importante. îşi 
poate da seama unde anume a greşit şi se poate îndrepta. 
Iţi atrag atenţia asupra faptului că vorbesc acum despre 
duhovnici iscusiţi, aşa cum este şi duhovnicul tău. Nici un 
duhovnic, oricât ar fi de iscusit, nu este perfect. Toţi mai 
au de luptat cu ei înşişi. 

Fiind întrebat odată de ce are atâtea necazuri şi boli, 
Sfântul Ambrozie de la Optina a răspuns că şi duhovnicii, 
oricât ar fi de sporiţi, au momente în care în loc să asculte 
glasul lui Dumnezeu vorbesc după propria minte, şi atunci 
nu dau sfaturile cele mai potrivite. 

Fac o paranteză ca să îţi spun că şi în felul acesta se 
vede puterea ascultării. Dacă duhovnicii ar da întotdeauna 
cele mai bune sfaturi, atunci nu ar fi de mirare că ucenicii 
ar avea întotdeauna parte de sporire dacă i-ar asculta. 

Trebuie însă să ţinem seama de ambele aspecte ale 
ascultării: atunci când duhovnicul dă sfatul potrivit, îl dă 
tocmai pentru că Dumnezeu i-a pus în minte acel sfat. Iar 
ucenicul, ascultând duhovnicul, îl ascultă pe Dumnezeu. 
Ce se întâmplă însă atunci când duhovnicul nu dă sfatul 
cel mai potrivit? 

Pentru ascultarea ucenicului, Dumnezeu va rândui în 
aşa fel încât această ascultare să îi aducă cunună. 
Dumnezeu întoarce lucrurile în aşa fel încât pentru 
ascultarea ucenicului să se folosească atât el, cât şi 
duhovnicul său. 

Să vorbim însă despre boală. Duhovnicului tău îi este 
bine să ducă această cruce grea a bolii. El se sfinţeşte. 

„Da, dar ce se întâmplă cu mine şi cu ceilalţi ucenici 
ai săi, care avem atâta nevoie de el?", m-ai putea întreba. 
Daţi-vă seama că încercarea părintelui vostru este în 
acelaşi timp a întregii parohii. Aveţi prilejul să vă arătaţi 
dragostea faţă de părintele vostru. Când părintele era cu 
voi, era foarte uşor să vă arătaţi dragostea pe care i-o 
purtaţi, fiind ucenici ascultători. Dar acum? Acum e greu. 
Acum v-au înconjurat ispitele şi nu ştiţi ce să faceţi. 
Diavolul profită întotdeauna de fiecare portiţă care i se 
deschide pentru a intra în cetatea sufletului. 

Ştii cum a căzut Constantinopolul? Datorită unei 
singure porţi nesupravegheate, prin care au intrat 
duşmanii. Tot aşa încearcă şi diavolul să intre în suflet, ori 
de câte ori are prilejul. „Când pisica nu-i acasă, joacă 
şoarecii pe masă...", zice un vechi proverb. Când 
duhovnicul nu-i acasă, ucenicii pot cădea uşor în plasele 
vrăjmaşului. 

Problema este că ucenicii nu sunt ucenici ai 
duhovnicului decât în al doilea rând. In primul rând ei sunt 
ucenici ai lui Hristos. Şi ucenicii nu trebuie să părăsească 

lupta duhovnicească motivând că părintele lor este bolnav 
şi că nu are cine să îi supravegheze. . . 

Hristos este lângă ucenici, chiar dacă aceştia sunt 
lipsiţi de poveţele părintelui lor. Duhovnicul nu trebuie 
idolatrizat. In momentul în care ucenicii, lipsiţi de 
părintele lor, se dedau patimilor şi poftelor, arată că de 
fapt ei nu îşi iubesc duhovnicul cu o dragoste 
binecuvântată. Ei îl idolatrizează, şi această idolatrie le 
primejduieşte mântuirea. 

Duhovnicul este bolnav şi este departe de turmă. Dar 
Hristos nu este nici bolnav şi nici nu este departe de turmă. 
Şi cum se va simţi duhovnicul când, întorcându-se din 
spital, va vedea rănile turmei sale? Oare inima lui nu va 
sângera? Ia aminte la faptul că nimic nu îl doare mai tare 
pe duhovnic decât să vadă că turma sa merge pe căi 
greşite. 

„Dar dacă părintele moare în spital?"... 

Această întrebare este dureroasă. Da, părintele poate 
muri în spital... 

„Cei care aveau ocazia să petreacă mai multe ore, 
rugându-se sau citind din Evanghelie la căpătâiul 
părintelui Serafim [Rose], nu vor uita niciodată intensa, 
înfiorătoarea experienţă pe care au avut-o acolo. Era un 
timp de cugetare la moartea care se apropia cu repeziciune 
sau la sensul suferinţei pentru Hristos. Cu totul neajutorat, 
legat de pat pentru a evita posibile atacuri de apoplexie, 
firele dispozitivelor de monitorizare i se încrucişau pe 
piept; cu braţele străpunse de tuburi, respirând printr-un 
aparat respirator, părintele Serafim avea figura unui 
răstignit. Efectiv eram martorii unui martiriu. Vorbea atât 
de des despre suferinţă şi folosul ei pentru sufletul 
creştinesc. Avea o mare compasiune şi admiraţie pentru 
suferinţele ortodocşilor din spatele Cortinei de Fier. Poate 
că Dumnezeu îngăduia să sufere, să pătimească împreună 

ei. îmi venise în gând un pasaj scrip turistic: Pentru că cea 
curând trecătoare uşurare a necazului nostru, cu 
covârşire întru covârşire, veşnică greutate a slavei 
lucrează nouă (II Cor. 4, 17). 

Pentru toţi cei apropiaţi ai părintelui Serafim era o 
experienţă foarte profundă şi epuizantă - afectiv, fizic şi 
spiritual. Telefonul din camera de aşteptare a STI (Secţia 
de Terapie Intensivă) a început să sune continuu din toată 
ţara, de la oameni care se rugau pentru el şi care întrebau 
despre părintele Serafim. Aici, dar şi peste hotare, 
rugăciuni arzătoare se îndreptau către tronul lui 
Dumnezeu, implorându-L să-1 cruţe pe părintele Serafim, 
nu de dragul lui, fiindcă el se pregătise de mult timp 
pentru acest ceas, ci pentru aceia dintre noi care aveam 
nevoie de călăuzirea lui pentru mântuirea sufletelor. Un 
om de o rară statură duhovnicească, o candelă a adevăratei 
înţelepciuni într-o epocă a confuziei şi întunericului 
spiritual... Oare chiar aşa de repede ne va lipsi Dumnezeu 
de o astfel de lumină strălucitoare? Câmpiile albe de rod, 
în care părintele Serafim muncise atât de mult... Cine l-ar 
putea înlocui? Predicile lui simple dar străpungând inima 
cine le va vesti? Mulţimea de articole pline de învăţătură şi 
inspiraţie, cărţile pe care le scrisese călăuzind sufletele pe 
calea împărătească... Cine va fi în stare să-i preia 
condeiul? Cât de multă nevoie aveam de el! Dar trebuie să 
avem în minte un lucru esenţial: căile Domnului nu sunt ca 
şi căile noastre, drept care trebuie să ne pregătim a-I 
încuviinţa voia" [ 1 6 ; 335]. 

Iată un exemplu de duhovnic pe care 1-a luat 
Dumnezeu în floarea vârstei: părintele Serafim Rose. El a 
murit la 48 de ani. De ce 1-a răpus boala? De ce nu 1-a 
cruţat Dumnezeu? Avea mulţi ucenici, făcea o misiune 
enormă. Nu ştiu dacă la ora actuală în America mai există 

cineva care să aibă râvna lui. Şi totuşi, Dumnezeu 1-a luat 
la El. 

De ce? De ce Dumnezeu nu 1-a lăsat să mai 
propovăduiască Ortodoxia? Oare Dumnezeu nu a văzut cât 
de bogate erau roadele propovăduirii sale? Ba da, 
Dumnezeu a văzut, şi totuşi a vrut să îl cheme în rai. 

Ţi-am reprodus rândurile despre ultimele clipe din 
viaţa părintelui Serafim numai ca să înţelegi că voia lui 
Dumnezeu diferă de voia oamenilor. Nu vreau să te sperii, 
Dumnezeu a rânduit de multe ori ca duhovnicii să fie 
vindecaţi pentru rugăciunile ucenicilor lor. Aceşti ucenici, 
fiind răstigniţi ei înşişi prin boala păstorului lor, s-au rugat 
fierbinte ca Dumnezeu să îl tămăduiască pe acesta. Şi 
rugăciunile lor nu au rămas fără răspuns... 

Scriindu-ţi, mă gândesc: dacă ar fi acum părintele 
meu bolnav, şi chiar în primejdie de moarte? Cum aş primi 
cuvintele cuiva care ar încerca să îmi spună că îmi este de 
folos ca părintele meu să treacă la Domnul? (Este uşor să 
spunem: „Da, de acum părintele Serafim îi ajută mai mult 
pe oameni, pentru că mijloceşte pentru ei înaintea tronului 
împăratului Ceresc".) 

In orice caz, nu aş fi încântat să ascult astfel de 
sfaturi. De ce? Pentru că nu ştiu cine m-ar putea ajuta aşa 
cum mă ajută părintele meu. Totuşi, dacă părintele meu ar 
fi pe patul de moarte, ar fi normal să mă gândesc la faptul 
că, dacă ar muri, va trebui să îmi găsesc un alt duhovnic. 

Nu ştiu dacă aş putea să împărtăşesc bucuria celor 
care au nădejdea că duhovnicii lor au trecut la Domnul. La 
înmormântarea părintelui Sofian de la Antim, de exemplu, 
atmosfera nu a fost deloc mohorâtă: creştinii se bucurau că 
părintele lor a fost chemat în împărăţia cea Cerească. 

Dacă mi-ar fi fost duhovnic părintele Sofian, cred că 
la înmormântare aş fi avut inima zdrobită pentru simplul 
fapt că, fiind la primii paşi în vieţuirea creştină, aş fi avut 

mare nevoie de un povăţuitor atât de iscusit. Poate că şi tu 
eşti în aceeaşi situaţie ca a mea. 

Cred că la moartea unui duhovnic ucenicii nu se pot 
bucura decât dacă ultimele zile sau săptămâni din viaţa 
duhovnicului lor au fost pentru acela pline de dureri 
apăsătoare. Ucenicii se pot bucura numai gândindu-se că 
părintele lor a ajuns la odihnă. Dar dacă s-ar gândi la 
starea lor, nu pot fi veseli. Ucenicul nu poate spune că a 
ajuns la o măsură atât de înaltă încât nu mai are nevoie de 
părintele său. (Este adevărat că în istoria Bisericii au 
existat sfinţi care au ajuns la o măsură atât de înaltă încât 
duhovnicii înşişi i-au trimis să primească călăuzire de la 
alţi dascăli ai nevoinţei şi rugăciunii. Dar, în zilele noastre, 
cei care consideră că au învăţat tot ceea ce puteau învăţa 
de la duhovnicii lor sunt căzuţi în înşelare din cauza 
mândriei şi a iubirii de sine.) 

înţeleg de ce nu vrei să te gândeşti la faptul că 
părintele tău ar putea trece la Domnul. înţelege însă şi tu 
că, pe măsură ce sporim în viaţa duhovnicească, ne 
cunoaştem mai bine neputinţele. O dată cu această 
cunoaştere ne dăm seama din ce în ce mai bine câtă nevoie 
avem de povăţuirea duhovnicului nostru. Trecerea 
timpului nu te va ajuta să depăşeşti mai uşor lipsa sa. 

Oricum, în această legătură un lucru este foarte 
important: nici un duhovnic iscusit nu caută să îşi 
agonisească discipoli, nu caută să îi facă pe ucenici 
dependenţi de persoana sa sau de sfaturile sale; orice 
duhovnic iscusit caută să îi ajute pe ucenici să stea pe 
picioarele lor. Hrana uşoară să fie înlocuită cu hrana tare. 
Bucuria duhovnicului este mare atunci când vede că 
ucenicii au sporit, că au depăşit primele etape ale 
războiului duhovnicesc. 

De ce fac atâtea paranteze şi nu vorbesc strict despre 
boala părintelui tău? 

Unul dintre motive este că nu pot explica altora ceva 
decât în modul în care mie mi-ar fi plăcut să mi se explice. 
In viaţa duhovnicească există anumite întrepătrunderi, 
anumite relaţii foarte fine. Şi cred că parantezele pot fi 
foarte folositoare pentru înţelegerea oricărui subiect 
privitor la viaţa duhovnicească. Dacă ţi-aş fi scris numai 
despre boală, boală, boală, cred că te-aş fi plictisit. 

Cred că ar trebui să te bucuri că te afli într-o situaţie 
atât de deosebită: să ai un duhovnic iscusit, pe care ştii să 
îl preţuieşti şi faţă de care simţi atâta dragoste. Oricât ar fi 
de grea boala părintelui tău, tu nu trebuie să pierzi din 
vedere această minune: că, în vremuri atât de grele, totuşi 
Dumnezeu te-a luminat să îţi găseşti un duhovnic bun. 

Părintele tău duce acum crucea bolii. E momentul să 
îţi arăţi dragostea pe care i-o porţi. Aceasta o poţi face în 
mai multe feluri. în primul rând, rugându-te pentru el, 
rugându-te ca Dumnezeu să îl dăruiască sănătos turmei 
sale cuvântătoare. 

Inima preotului care zace pe patul de spital e 
împunsă de săgeţile grijii faţă de copiii săi duhovniceşti. 
El se frământă, se întristează că nu este alături de ei decât 
prin rugăciunile sale. 

Să nu crezi că, dacă zace pe patul spitalului, părintele 
se gândeşte doar la el. Nu, se gândeşte mai ales la voi, la 
ucenicii săi, şi îşi doreşte ca voi să nu slăbiţi în războiul 
duhovnicesc. Şi până ce se va întoarce la voi, să vă ia din 
nou sub aripile sale, părintele stă cu inima încordată. Voi, 
ucenicii lui, trebuie să nu vă împuţinaţi râvna faţă de cele 
duhovniceşti. Cât l-ar durea pe părinte să ştie că, atunci 
când a stat în spital, unii creştini nu au venit la biserică. . . 

La biserică nu venim pentru preot, venim pentru 
Hristos. Şi când preotul duhovnic lipseşte, creştinii trebuie 
să se roage cu şi mai multă râvnă la slujbă pentru el. Ce 

folos ar avea dacă voi aţi da grămezi de pomelnice pentru 
sănătatea lui, dar nu v-aţi mai duce la slujbe? 

Sunt unii care îşi tot vizitează duhovnicul, atunci 
când acesta este bolnav, dar biserica nu o mai vizitează. 
Aşa ceva nu îi place nici părintelui, şi nici lui Dumnezeu. 

Iar în privinţa vizitelor la spital, sunt boli şi boli, 
bolnavi şi bolnavi. Unii preoţi se bucură să fie vizitaţi de 
ucenicii lor, alţii se bucură de linişte. Unii se bucură să îşi 
vadă fiii duhovniceşti, alţii se bucură să îşi vadă păcatele 
şi să plângă pentru ele. Chiar dacă păcatele lor sunt atât de 
mici încât pe lângă ale noastre par virtuţi. 

Ucenic adevărat nu este cel care sub masca grijii de 
bolnavi îşi oboseşte duhovnicul prin vizite prea lungi şi 
prea dese (în care chipurile îl ţine la curent cu ce se mai 
întâmplă prin lume şi prin parohie). Ucenic adevărat este 
cel care face canonul şi ascultarea primită de la părinte, 
chiar dacă ispitele sunt mari şi râvna i s-a împuţinat. 

Ca nu cumva să rămâi cu tristeţe în suflet după ce 
ţi-am scris despre adormirea părintelui Serafim Rose, îţi 
voi copia aici minunea la care mă gândesc ori de câte ori 
duhovnicul meu este bolnav. E vorba de vindecarea 
părintelui Nectarie Moulatsioti, un bătrân duhovnic din 
Grecia: 

„în 1980, după zilele încărcate de sărbătorile 
Crăciunului, am simţit o mare slăbiciune, mă simţeam 
total epuizat, şi de aceea am hotărât să mă duc la doctor. 
După ce m-a examinat, mi-a spus: «Nu aţi observat că, 
atunci când tuşiţi, din piept vă curge sânge şi puroi?» 

«Ba da, am răspuns eu, dar am crezut că este din 
cauza multelor metanii făcute ş a oboselii. Mi-a dat 
imediat trimitere la mai multe spitale şi laboratoare pentru 
analize mai complexe. La unul dintre spitale, profesorul 
universitar Papaconstantin mi-a spus că am cancer la 
plămâni şi că nu mai am de trăit mai mult de două luni şi 

jumătate. I-am răspuns că vreau să ştiu precis, deoarece 
eram la mijlocul construcţiei cu biserica cea nouă a 
Sfântului Nectarie şi doream să-mi aranjez toate cele 
necesare. Am mers apoi şi la alte spitale, şi la alţi medici. 
Toţi mi-au spus acelaşi lucru, că trebuie să mă pregătesc, 
să-mi rezolv toate socotelile cu viaţa aceasta deoarece, 
peste puţin timp, voi pleca dincolo. Ba unul mai hazliu 
mi-a spus: «Părintele... Aliluia, Aliluia». 

îndată după toate acestea, am început să mă simt din 
ce în ce mai obosit. Tuşeam din ce în ce mai mult şi 
sângele îmi ţâşnea pe gură. Aveam în piept dureri 
îngrozitoare şi eram galben la faţă, aproape de moarte. 

M-am dus în faţa icoanei Sfântului Nectarie şi m-am 
rugat îndelung. Apoi i-am spus: «Ce se va întâmpla cu 
mine, Sfinte Nectarie?... Eu muncesc întruna ca să-ţi ridic 
această biserică. . ., atât de mulţi se vindecă în jurul meu. . ., 
nu ai putere să Ii spui Mântuitorului Hristos să mă mai 
lase...? De ce mi-ai mai spus în vis să îţi ridic biserică de 
vreme ce nu o pot termina...? Dar în sfârşit, lasă să mor, 
nu mai contează. . .» 

Toată lumea din sat aflase de starea mea. Mulţi 
plângeau, făceau rugăciuni şi privegheri pentru mine. I-am 
mai spus Sfântului Nectarie: «Lasă-mă măcar să termin 
biserica, să slujesc doar o Sfântă Liturghie şi după aceea 
pot să mor liniştit!» 

Intre timp m-am apucat să mă îngrijesc pentru cele 
necesare înmormântării. Am comandat sicriul, am aranjat 
locul de veci şi toate celelalte. Au venit şi fraţii mei de 
peste tot şi au început să se plângă la Sfântul Nectarie, 
zicând: «De ce ni-1 iei pe fratele nostru, de ce nu îl mai 
laşi?», şi altele ca acestea. Apoi m-au luat din nou şi m-au 
dus pe la cei mai buni doctori. Degeaba. Acelaşi rezultat 
peste tot. Le spuneau: «De ce-1 mai chinuiţi pe drumuri...? 
Lăsaţi omul să moară liniştit!» M-au dus şi la Spitalul 

Central ca să mă interneze. Acolo, când m-au văzut în ce 
hal eram, nici nu m-au mai primit. Apoi am fost la spitalul 
Sfântul Sava. Un doctor de acolo le-a spus: «Dacă nu 
moare până în 2 iulie, perioadă în care sunt ocupat cu alte 
operaţii care au prioritate, aduceţi-1 la mine să încerc să-1 
operez, deşi nu are decât foarte puţine şanse de 
supravieţuire». M-au adus din nou acasă. Aveam dureri 
îngrozitoare şi aşteptam sfârşitul. Cu mare dificultate mai 
coboram din când în când la biserică şi mă rugam. 

într-o zi, pe când mă aflam în Sfântul Altar şi citeam 
canonul de rugăciuni, am auzit că a intrat cineva în 
biserică. L-am trimis pe paracliser să vadă cine este şi 
i-am spus că dacă nu este nimic important să spună că nu 
sunt acolo, că lipsesc. Mă simţeam foarte obosit. De 
curiozitate, am dat şi eu la o parte perdeaua Sfintelor Uşi 
şi m-am uitat. Era un călugăr în vârstă, mic de statură, cu o 
rasă ponosită şi cu un fes călugăresc pe cap. A venit 
imediat paracliserul înapoi şi mi-a spus: «Părinte, 
călugărul acesta care a intrat acum în biserică seamănă 
foarte mult cu Sfântul Nectarie pe care îl avem în icoană». 
Eu, crezând că vrea în acest fel să mă încurajeze, i-am 
răspuns: «Iţi mulţumesc, domnule Sofian, că vrei să mă 
încurajezi şi că te porţi cu mine ca şi un părinte, dar acum 
sunt foarte obosit». 

Intre timp, călugărul cel străin a aprins câteva 
lumânări şi s-a închinat la sfintele icoane, la cea a Maicii 
Domnului, la a Mântuitorului şi a Sfântului Ioan 
Botezătorul, dar nu şi la icoana Sfântului Nectarie. Apoi 
1-a întrebat pe paracliser: 

- Duhovnicul este aici? 

- Nu este, este acasă bolnav, are gripă. Aveţi nevoie 
să îl chemăm cumva pe preotul cel tânăr al parohiei? 

- Nu, răspunse călugărul, Pastele cu bucurie! (Era în 
apropierea sărbătorii Paştelui anului 1980.) 

Prezentă în biserică era şi pictoriţa de biserici Elena 
Kitraki, împreună cu o ucenică de-a ei. A venit şi ea apoi 
într-un suflet şi mi-a spus: 

- Părinte, e adevărat, chiar Sfântul Nectarie a fost în 
biserică şi a plecat. Eu, emoţionat, am început să cred că 
este adevărat şi le-am spus: 

- Fugiţi repede şi chemaţi-1 înapoi! 

Au plecat într-un suflet. Eu între timp am înaintat cu 
greu până la icoana Mântuitorului şi am spus: 

- Doamne, fie fă-mă sănătos, fie ia-mă mai repede, 
că numai rezist! 

Peste puţin timp femeile s-au întors şi mi-au spus 
emoţionate: 

- A venit, părinte. Este aici! 

Am înaintat cu greu până în mijlocul bisericii şi l-am 
văzut. M-am aplecat să îi sărut mâna, dar nu m-a lăsat. 
Dimpotrivă, a reuşit să o sărute el pe a mea. L-am privit o 
vreme bine-bine şi i-am spus: «Părinte, paracliserul v-a 
spus că sunt bolnav de gripă. Nu a spus adevărul. De fapt, 
sunt bolnav de cancer. De aceea, vă rog să mă însemnaţi 
cu semnul Sfintei Cruci. Apoi i-am spus: 

- Faţa Sfinţiei Voastre seamănă cu cea a Sfântului 
Nectarie din icoană. 

A zâmbit şi nu a spus nimic. Atunci am prins curaj, 
l-am prins de braţe şi i-am spus: 

- Nu te mai las să pleci până când nu îmi spui. . . Mă 
voi face bine sau nu? Eu sunt gata de plecare, spovedit, 
împărtăşit...! Nu te las să pleci! I-am spus din nou: 
«însemnează-mă cu semnul Sfintei Cruci». Atunci am 
văzut că din ochii săi curgeau lacrimi. Mi-a spus ceva, dar 
nu am înţeles ce. Apoi m-a îmbrăţişat cu adevărat. In acea 
clipă m-am entuziasmat şi am încercat să îl îmbrăţişez şi 
eu. Şi în timp ce la început gândeam că este imaterial, am 
simţit că era trupesc, i-am atins pentru o clipă braţele şi 

fruntea. Deodată însă, am simţit că îmbrăţişez în gol, deşi 
continuam să îl văd în faţa mea. Mi-am dat seama în cele 
din urmă ce se întâmpla. Era o minune. Femeile desigur că 
se pierduseră cu totul. Şi eu la fel. 

Apoi i-am spus: «Veniţi să vedeţi ce avem jos la 
muzeu...!» 

Am coborât spre muzeu (...) A început îndată să se 
închine la diferitele moaşte ale diferiţilor sfinţi pe care le 
aveam expuse, dar nu şi la părticele din moaştele sale. Noi 
ne priveam unul pe altul uimiţi, neştiind ce să mai spunem. 
M-am apropiat din nou de el şi l-am întrebat: «Părinte, 
unde locuieşti?» 

Mi-a arătat în sus, spre tavan, adică spre biserica de 
deasupra, şi mi-a spus: «Casa mea încă nu e terminată şi 
sunt supărat...» Se referea la biserica ce se construia în 
cinstea sa. 

- Spune -mi, voi muri sau voi trăi. . .? 

- Este doar o încercare, copilul meu, mi-a răspuns. 
Am văzut că vroia să plece. I-am spus din nou: 

- Te rog, te implor, spune -mi că mă voi face bine, ca 
să ştiu ce să fac. 

Se duse spre icoana Mântuitorului. L-am strigat din 
nou: «Părinte, spune -mi...!» Mi-a răspuns: «O, copilul 
meu, Nectarie, nu te mai supăra atât. Este doar o încercare. 
Te vei face bine şi se va auzi aceasta în toată lumea!» 

Apoi, deşi uşa era închisă, a dispărut din faţa noastră. 
Am rămas cu toţii înmărmuriţi. (...) 

Cu toate acestea, starea sănătăţii mele nu s-a 
ameliorat. Au urmat două luni de dureri îngrozitoare. In 
sfârşit, am ajuns la ziua de 2 iulie 1980, zi în care eram 
programat pentru operaţie la Spitalul Sfântul Sava. (...) 

înainte de a pleca, m-am dus în biserică în faţa 
icoanei Sfântului Nectarie şi l-am rugat: 

- Sfinte Nectarie, de ce oare nu ai apucat să mă 
salvezi? Iată, acum plec, mă duc să mă opereze, te rog să 
te găseşti lângă mine. Vreau să mă întorc, să continui 
lucrarea pe care am început-o. Nu în sicriu, sfinte ale meu, 
ci pe picioarele mele aş vrea să mă întorc. Şi de mă voi 
întoarce sănătos, voi cerşi, de va fi nevoie, ca să îţi fac o 
icoană de argint. 

Am plecat deci cu toţii la Spitalul Sfântul Sava. 
Acolo era director domnul Papaconstantin, un om foarte 
credincios. I-a spus deci Mitropolitul: 

- Vă încredinţez acest vrednic preot al meu. Spuneţi 
medicilor care îl vor opera să aibă mare grijă de el, 
deoarece îl va plânge un întreg sat care îl iubeşte, văduve, 
copii orfani şi toţi credincioşii pe care i-a ajutat. 

- Nu este nevoie, Prea Sfinţia Voastră, să vorbesc eu 
cu medicii profesori, aceştia doi au aranjate lucrurile. 

- Care aceştia doi? întrebă Mitropolitul. 

- Păi, Sfântul Nectarie şi părintele Nectarie. . . 

Am fost încurajat de ceea ce auzisem în acea clipă. 
M-au pus pe o targa şi m-au dus la chirurgie. Eu atunci am 
început să mă rog, cerând ca sufletul mamei mele să îmi 
vină în ajutor. Clipele erau foarte dramatice. «Voi veni să 
te întâlnesc, mamă, spuneam. Din păcate însă, nu am 
terminat lucrarea la biserică...» Le-am cerut asistentelor 
medicale prezente să dea dovadă de milă şi de înţelegere. 
In faţa mea au apărut doctorii cu măştile lor pe faţă. Când 
m-au văzut aşa de terminat şi au auzit cum mă rugam, au 
spus: «Noi nu punem mâna să îl tăiem pe părintele ăsta. . .» 
Toţi stăteau la îndoială. . . 

Tocmai atunci venise în clinică un doctor din 
străinătate, mare specialist, ca să opereze un alt bolnav. 
M-a văzut şi pe mine, m-a consultat, şi la urmă a spus: 
«Lăsaţi-mă să îl operez eu, şi dacă e să moară în mâinile 

noastre, ce să facem, doar nu e prima dată când moare un 
pacient pe masa de operaţie. . .» 

A venit apoi anestezistul şi mi-a spus: «Părintele, te 
voi adormi, nu ştiu dacă te vei mai trezi. Dacă va fi să nu 
te mai trezeşti, să nu pleci supărat pe mine, şi să te rogi şi 
pentru sufletul meu». 

«Imediat, am spus, voi chema pe profesorul meu, pe 
Sfântul Nectarie, să vină aici.» Am spus: «Sfinte Nectarie, 
vino repede, cuţitele sunt pregătite să mă taie! Te rog, 
aleargă repede! Şi când vei veni, să nu vii singur. Ia 
împreună cu tine şi sufletul mamei mele şi adu-1 lângă 
copilul ei, ca să îngenuncheze în faţa ta şi să te roage să 
mă salvezi...!» 

Am ameţit o clipă din cauza anesteziei şi apoi am 
adormit. îndată am simţit o mână moale care mă mângâia. 
«Mamă, ai venit îndată, îţi mulţumesc...» Această 
mângâiere mi-o aduc aminte de când eram copil. «Iţi 
mulţumesc, dulcea mea mamă. . .» 

Acestea au fost ultimele cuvinte, pe care le-au auzit 
şi cei prezenţi. Apoi am auzit îndată o voce groasă, 
bărbătească, care îmi spunea: «Copilul meu, nu sunt mama 
ta. Eu sunt Sfântul Nectarie şi m-am coborât acum de la 
tronul lui Dumnezeu ca să-ţi aduc un mesaj de la 
Mântuitorul Hristos, şi anume că nu îi vom lăsa să te 
opereze. Te vei face bine, copilul meu, se va petrece 
minunea şi se afla în lumea întreagă!» 

După câteva ore m-am trezit într-un salon al 
spitalului şi nu într-o rezervă separată, aşa cum mă 
aşteptam să fiu de vreme ce supravieţuisem operaţiei. 
Oamenii din jurul meu se uitau la mine parcă ciudat, cu 
curiozitate. Am început să-mi privesc pieptul şi să caut 
urmele tăieturilor operaţiei, dar nu reuşeam să descopăr 
nimic. M-a văzut îndată unul dintre doctori şi mi-a spus: 
«Nu te nelinişti, Sfântul Nectarie nu ne-a lăsat să te 

operăm! Mai înainte de a te opera a venit profesorul acela 
din străinătate şi te-a mai consultat o dată cu atenţie. Ţi-a 
introdus pe căile respiratorii un instrument special de 
investigare şi a constatat că tumorile canceroase pe care le 
aveai şi apăreau pe radiografie între timp au dispărut; s-au 
eliminat încet-încet prin expectoraţie şi printr-un lichid 
negru care a apărut în excremente. Nu mai e nevoie, deci, 
de operaţie. Nu mai ai cancer. Să te rogi de aici înainte şi 
pentru noi, toţi cei de aici». 

Ştirea s-a răspândit cu repeziciune pretutindeni. Erau 
foarte mulţi cunoscuţi care aşteptau cu înfrigurare 
rezultatul operaţiei. In satul meu clopotele au început să 
bată în ritm de mare sărbătoare. Cu mare bucurie ne-am 
întors cu toţii în sat. Cu greutate am coborât din maşină, 
cu biletul de externare în mână. Eram doar piele şi oase, 
după cum se spune. (...) 

A urmat apoi o perioadă de refacere a sănătăţii mele, 
după care m-am apucat din nou să lucrez la ridicarea 
bisericii. Cu ajutorul lui Dumnezeu şi al patronului ei, am 
terminat-o, şi în vreme ce cerusem de la Sfântul ca măcar 
o Sfântă Liturghie să săvârşesc într-însa, iată că se 
împlinesc de acum 19 ani de când slujesc şi încă mai 
trăiesc. (...) 

Pe toţi sfinţii îi iubesc din toată inima. Dar cu Sfântul 
Nectarie, după cum vedeţi, sunt într-o legătură foarte 
strânsă. (...) El este pentru mine protectorul meu, mama 
mea, tatăl meu, vindecătorul meu, cel căruia în clipele cele 
mai grele îi vorbesc. 

Zice de multe ori lumea: «Părintele iar vorbeşte cu 
sfântul!» şi are dreptate. Merg în faţa icoanei sale şi îi 
spun: «Acela doreşte să se rezolve o problemă gravă, un 
altul să se vindece de cutare boală, şi aşa mai departe. Eu 
te rog, deci, ascultă-le rugăciunea, arată-ţi harul şi mila 
ta». De aceea, pe toţi îi îndemn neîncetat să alerge la 

bogăţia milei sale şi să se roage fierbinte, cu cugetul curat 
şi spălat de Sfânta Taină a Spovedaniei, şi nu vor pleca 
neizbăviţi" [37; 79-88]. 

Aşa cum părintele Nectarie Moulatsioti a fost 
vindecat de boala sa, aşa poate fi vindecat şi părintele tău. 
Şi, dacă cei care îi sunteţi ucenici aveţi credinţă în 
Dumnezeu, şi dacă este de folos, părintele vostru va 
rămâne în viaţă. (Oricum, nu uita principalul sfat pe care 
1-a lăsat părintele Nectarie: cine vrea să fie ajutat de sfinţi 
trebuie să se curăţească prin Sfânta Taină a Spovedaniei, 
„şi nu va pleca neizbăvit. . ."). 

Nu vreau să închei acest cuvânt fără a-ţi spune câte 
ceva şi despre bolile suferite de rudele preotului. Dar 
înainte de aceasta îţi redau o întâmplare din viaţa Sfântului 
Iona, marele făcător de minuni din Odessa: 

„Odată a fost adus la Sfântul Iona un îndrăcit. 
Bolnavul a început să facă gălăgie. După ce s-a rugat, 
părintele a poruncit duhului rău: 

- Ieşi din el! 

- Sunt înfricoşător! - a răspuns diavolul prin gura 
celui bolnav. Dreptul de tine nu se teme, iar cel păcătos nu 
te vede - a zis părintele Iona. 

Şi aşa s-a întâmplat de trei ori, iar după a treia oară 
diavolul a ieşit. 

După ce părintele a izgonit acel duh rău, în casa sa a 
izbucnit imediat un incendiu care nu părea să aibă o cauză 
firească. Vrăjmaşul diavol, care se răzbuna crunt pe 
familia părintelui după fiecare exorcizare, nu a întârziat 
să-şi arate colţii" [36; 15]. 

Ce înţelegem de aici? Că fiecare exorcizare, că 
fiecare tămăduire trupească şi fiecare tămăduire 
sufletească lucrată de Dumnezeu prin preoţi îi stârneşte pe 
diavoli să se răzbune pe slujitorii altarului. Diavolul nu 
suportă să vadă că oamenii îi scapă din gheare. Chiar dacă 

în cazul exorcizărilor ne este mai uşor să înţelegem 
această luptă dintre forţele întunericului şi Dumnezeu, o 
luptă asemănătoare are loc şi în cazul spovedaniilor unor 
păcate foarte grele. Deci, chiar dacă nu toţi preoţii au darul 
izgonirii demonilor, prin spovedanie toţi dau dezlegare de 
păcate şi întind o mână celor care vor să se ridice din 
cădere. Ar putea oare diavolul să lase nepedepsită o 
asemenea/YgmVe? 

Iată ce mai putem citi în viaţa Sfântului Iona: 

„Pentru viaţa sfântă a părintelui Iona, vrăjmaşul s-a 
răzbunat pe cei apropiaţi ai săi. Copiii săi au avut parte de 
necazuri aproape toată viaţa lor. Au fost alungaţi din 
şcoală, au avut căsătorii nefericite şi li s-au întâmplat 
multe alte necazuri. Părintele a fost tare supărat din cauza 
vieţii fără rânduială pe care a dus-o fiica sa, Sofia. înainte 
de a muri, părintele i-a spus Sofiei: «Am să mă rog lui 
Dumnezeu pentru tine, ca să-ţi dea o moarte năprasnică 
pentru iertarea păcatelor tale şi să te mântuieşti». După o 
vreme, Sofia şi-a ieşit din minţi şi a fost dusă la spitalul de 
nebuni. După adormirea sfântului, când au venit nemţii, 
i-au împuşcat pe bolnavii psihic de acolo, printre care se 
afla şi fiica părintelui" [36; 34-35]. 

Trei elemente mi se par foarte importante în cele 
relatate mai sus: că, pentru sfinţenia părintelui, cei din 
familia sa sunt loviţi puternic de diavol. Că deşi părintele 
poate fi sfânt, copiii săi nu sunt predestinaţi să ducă o viaţă 
aleasă. Că şi atunci când pare de ocară, boala poate fi spre 
mântuire. 

Ce să înţelegem: că ar fi mai bine pentru preotul de 
mir să îşi cruţe familia, să părăsească drumul cel îngust al 
sfinţeniei pentru binele rudelor sale? 

Nu, în nici un caz. Dimpotrivă: cu cât părintele se 
jertfeşte mai mult pentru Hristos, cu atât rugăciunile sale 
pentru ai săi vor fi mai puternice. Şi, chiar dacă asupra lor 

se vor abate greutăţi, totuşi Dumnezeu le va întoarce în 
bine. Şi chiar dacă oamenii nu îşi vor da seama că 
Dumnezeu le întoarce în bine, ba chiar l-ar putea judeca şi 
defăima pe preot, importantă nu este gura lumii, ci 
importantă este ţinerea poruncilor Domnului. Şi cine se 
teme de gura lumii şi părăseşte poruncile Domnului poate 
va scăpa de ocara oamenilor, dar nu va scăpa de osânda 
veşnică. 

Da, fiica părintelui Iona a ajuns la nebunie. Dar ar fi 
o mârşăvie să vedem numai această jumătate a paharului. 
Părintele nu s-a rugat ca fiica sa să fie pedepsită pentru 
păcatele ei. Nu a vrut răul fiicei sale, ci a vrut ca fiica sa să 
aibă parte de o moarte prin care să i se ierte păcatele. Şi 
Dumnezeu a ascultat rugăciunea sa. (Nu vreau să spun că 
cei care au în familia lor preoţi cu viaţă sfântă se pot culca 
liniştiţi pe o ureche la gândul că se vor mântui pentru 
rugăciunile aceluia. Cei care şi-au făcut astfel de socoteli 
viclene vor fi ruşinaţi de Dumnezeu.) 

Este de o mie de ori mai bine să mori precum Sofia 
şi să ajungă în rai decât să mori de o moarte liniştită, în 
patul tău, dar să ajungi în iad. Au trăit mulţi oameni care 
nu au păcătuit ca Sofia, care au dus o viaţă mult mai 
cuminte, dar care au fost căldicei. La ce le-a ajutat că au 
avut o moarte liniştită, dacă nu s-au învrednicit să ajungă 
în rai? 

Cred că ţi-ai mai pus şi altă întrebare: oare cazul 
Sofiei nu răstoarnă învăţătura ortodoxă privitoare la 
educaţia copiilor? „Degeaba duc părinţii o viaţă curată, 
dacă fiii lor tot pe drumuri greşite ajung..." 

Să nu gândeşti aşa. Cred că principala luptă a 
vremurilor noastre nu este direct împotriva credinţei, ci 
împotriva râvnei pentru a duce o viaţă modelată de 
credinţă. Diavolul s-a convins că oamenii nu pot renunţa la 
credinţă, că prigoanele nasc martiri. Şi atunci a schimbat 

tactica. Face tot ce îi stă în putinţă pentru ca oamenii să 
creadă că vremea credinţei a trecut, că poruncile 
Evangheliei sunt utopice pentru omul mileniului III. 

Datorită unei crize din ce în ce mai puternice la 
capitolul modele vii, creştinii sunt îngrijoraţi de faptul că 
şansele ca fiii lor să ducă o viaţă curată sunt foarte mici. 
Marii duhovnici spun răspicat: „dacă părinţii duc o viaţă 
bineplăcută lui Dumnezeu, sau dacă măcar unul dintre 
părinţi duce o astfel de viaţă, copilul va avea un model 
care îl va impresiona şi care va contrabalansa influenţa 
negativă a societăţii destrăbălate". 

Şi totuşi, de ce Sofia nu a urmat exemplul tatălui ei? 
întrucât nu vreau să lungesc scrisoarea, îţi voi spune că nu 
ar fi ceva îngrozitor dacă din nouă copii, câţi a avut 
Sfântul Iona, doar unul a luat-o pe drumuri greşite şi în 
cele din urmă s-a mântuit. Important este că de cele mai 
multe ori copiii urmează exemplele bune ale părinţilor lor 
(dacă aceştia sunt exemple reale şi nu habotnici care 
sufocă libertatea copiilor în numele unui apostolat familial 
greşit înţeles). 

Dă-ţi seama că, pentru lupta pe care o duce părintele 
tău, diavolul vrea să se răzbune, aducând asupra sa şi a 
celor din familia sa boli şi necazuri apăsătoare. Când vei 
auzi că preoteasa lui sau copiii sunt bolnavi, să te rogi 
pentru ei. Să înţelegi că viitorul părintelui tău depinde 
foarte mult de cel al familiei sale. Că, deşi nimic nu 
trebuie să ne despartă de dragostea şi de slujirea lui 
Dumnezeu, totuşi, oameni fiind şi având neputinţe, avem 
mare nevoie de linişte ca să putem face faţă tumultului 
lumii înconjurătoare. Şi dacă noi avem nevoie de linişte, 
dă-ţi seama câtă nevoie are preotul care la slujbe şi la 
scaunul de spovedanie stă ca un erou pe câmpul de luptă. 
Familia îl poate ajuta să aibă parte de puţină linişte sau îl 
poate apăsa ca un jug. Şi uneori rugăciunile credincioşilor 

pot înclina această balanţă spre binele tuturor: al preotului, 
al familiei sale şi al întregii turme pe care o păstoreşte. 

Ţi-am scris această încheiere nădăjduind că părintele 
tău se va face bine cât mai curând şi că va reveni degrabă 
în mijlocul vostru. Şi ca să te rogi nu numai pentru el, ci şi 
pentru toată familia lui. Aşa cum cei care au duhovnic 
călugăr trebuie să se roage şi pentru toată obştea din care 
acesta face parte. 

Dumnezeu să îţi asculte rugăciunile şi să îţi 
dăruiască liniştea Sa! 

Danion Vasile 

P.S. Am revăzut astăzi scrisoarea pe care tocmai ai 
terminat-o şi tu de citit. îmi dau seama că este incompletă, 
că lipseşte din ea ceva esenţial: tocmai descrierea modului 
în care un duhovnic cu viaţă curată înfruntă boala. Cred că 
ar fi bine să îţi reproduc aici câteva citate din Viaţa 
Sfântului Antonie de la Optina: 

„Stareţul nu s-a plâns de suferinţele sale nici 
oamenilor, nici lui Dumnezeu. Mulţi, văzându-i chipul 
mereu senin şi ascultându-i vorbele întotdeauna vioaie, nu 
înţelegeau cât de suferind stă în faţa lor. Alţii, observând 
statura sa robustă, gândeau că e foarte sănătos şi doar se 
preface a fi bolnav. (Notă: Cineva care 1-a vizitat pe 
părintele Antonie îl descria ca pe cel mai sănătos dintre 
oameni. Un altul i-a spus în faţă: «Jumătate din Moscova e 
plină de sfinţi ca dumneata»). 

Nici nu e de mirare ca oamenilor din lume, care chiar 
şi în caz de boală uşoară nu se gândesc şi nu le pasă decât 
de tihna lor, răbdarea stareţului să le fi părut imposibilă 
sau de neînţeles. Părintele Antonie făcea un mare efort, 
chiar şi atunci când chinurile îi erau cumplite, să îi 
întâmpine foarte amabil şi cu o înfăţişare voioasă nu 
numai pe cei sosiţi pentru povăţuire duhovnicească, ci, în 

general, pe toţi vizitatorii mănăstirii. Şedea şi vorbea cu 
dânşii, ascultându-le cu răbdare lucruri care oricum nu 
aveau nici o importanţă pentru nimeni, nici pentru ei, nici 
pentru el, iar la plecare le făcea cele mai bune urări. Care 
dintre aceşti vizitatori, plecând, după o primire atât de 
afectuoasă, mângâiaţi şi îmbărbătaţi de către părintele 
Antonie, şi-ar fi putut vreodată închipui că stareţul, după 
ce îi însoţise pe oaspeţi până afară, adesea revenea în 
chilia sa cu mare efort şi gemând de durere? Părintele 
Antonie era gata să îl întâmpine pe următorul oaspete cu 
aceeaşi bunătate, în ciuda faptului că asemenea eforturi îi 
măreau suferinţa" [18; 75-76]. 

Pentru că mulţi se plâng de bolile lor, chiar şi atunci 
când acestea sunt uşoare, cred că ar fi bine să afli cât de 
grea a fost crucea pe care a purtat-o Sfântul Antonie de la 
Optina: 

„în scurt timp, boala de la picioare, care începuse în 
1836, după cum am spus deja, spori într-o asemenea 
măsură, din pricina efortului prea mare de a rămâne mai 
mult timp în picioare, încât i s-au umplut de răni până la 
genunchi. Odată, la o priveghere de toată noaptea, a curs 
atâta lichid din rănile părintelui Antonie, încât cizmele noi 
de piele i s-au înmuiat complet, de parcă ar fi stat în apă 
până la genunchi. După aceea rănile s-au închis, dar 
durerea deveni şi mai ascuţită, deoarece puroiul, căruia 
rănile îi slujiseră ca un canal natural, rămăsese înăuntru. 
Odată, după ce rănile se închiseseră, un frate începător 
care trecea pe lângă chilia părintelui 1-a văzut zăcând la 
podea inconştient şi plin de sânge. Din pricina rănilor, 
părintele leşinase, iar în cădere se lovise la amândouă 
picioarele. Mai târziu, rănile s-au deschis iarăşi, şi a 
început un alt fel de chin. Nu vom descrie toate stările 
bolii sale, ci vom spune pe scurt că suferinţa aceasta a 
ţinut până la moartea stareţului, adică vreo treizeci de ani. 

Zi şi noapte a avut de îndurat dureri groaznice la picioare, 
ca şi cum în acelaşi timp cineva le-ar fi tăiat cu cuţitul, 
le-ar fi ars cu foc, le-ar fi zgâriat cu o perie şi le-ar fi 
împuns cu ace. Nu te puteai uita la ele fără să te înflori. 
Bolnave, picioarele i se făcuseră tari ca lemnul, şi 
semănau mai mult cu nişte buturugi, groase cam de 25 cm, 
de un roşu închis şi complet inflamate. Din răni, care erau 
deschise până la os, sângele curgea în permanenţă. 
Doctorul A.I.L. spunea chiar că, atunci când îi bandaja 
picioarele, a văzut în carne viermi mari de aproape 3 cm" 
[18; 73-74]. 

Sfinţii Părinţi au scris rânduri tulburătoare despre 
mucenicia nesângeroasă a celor care rabdă crucea 
încercărilor, fie că sunt săraci, bolnavi, flămânzi, singuri 
sau prigoniţi într-un fel sau altul. Sfântul Antonie a scris, 
prin răbdarea sa, pagini care arată că răbdarea sa a fost 
într-adevăr mucenicească. Şi această răbdare a fost 
acoperită de smerenie. 

„Când durerile ajungeau prea mari, îşi amintea de 
Dreptul Iov şi obişnuia să îi mângâie pe alţii şi pe sine 
însuşi spunând că toate suferinţele sale nu făceau nici 
măcar cât un singur suspin al acelui îndelung-răbdător 
mucenic din Vechiul Testament. Şi, ca şi cum n-ar fi băgat 
în seamă propria îndelungă-răbdare, odată, mângâind pe 
unul din fiii săi duhovniceşti aflat într-o situaţie dureroasă, 
îi spuse aşa: «Mă doare sufletul că trebuie să treci prin 
atâtea încercări, dar te invidiez că Domnul te iubeşte aşa 
de mult. Domnul vede necazurile tale şi îţi aude suspinele 
inimii. Dacă ai şti, doar, câte răsplătiri şi mângâieri 
negrăite a pregătit El pentru tine! Iar eu, un biet infirm, 
nici nu am prea multe răni, şi chiar şi acestea mi se par 
uneori de nesuportat. Vai mie, nevrednicul! O să rămân cu 
mâna goală»" [18; 75]. 

Cu alt prilej, sfântul stareţ scria că „viaţa mea de 
acum, mulţumită Domnului Dumnezeu, este plăcută şi 
liniştită, deşi mă simt foarte istovit din pricina diferitelor 
suferinţe, mai ales a durerii, tot mai mari, de dinţi şi de 
picioare; cu toate acestea, ele nu sunt lipsite de folos" [18; 
73]. 

Ar mai fi de amintit aici, spre luarea aminte a celor 
care la cea mai mică durere de dinţi sau de mijloc lipsesc 
de la slujbele Bisericii, că Sfântul Antonie „se silea din ce 
în ce mai mult la nevoinţele cele de rugăciune pentru 
dragostea de Dumnezeu. In ciuda permanentelor sale 
chinuri trupeşti, ţinea să meargă întotdeauna la biserică, şi 
în zilele de sărbătoare şi în zilele de lucru, încercând de 
fiecare dată să ajungă înainte de începutul slujbei. (...) 

Câteodată, atâtea ore de stat în picioare provocau 
inflamarea lor [a picioarelor], iar stareţul nu mai putea să 
îşi părăsească chilia o lună sau chiar şi mai mult. In astfel 
de situaţii trebuia să înlocuiască slujba bisericii cu pravila 
de chilie. Noaptea, când dangătul clopotelor chema obştea 
la Miezonoptică şi Utrenie, cei care treceau pe lângă 
fereastra părintelui Antonie vedeau întotdeauna lumină în 
chilia sa. Dacă nu putea fi prezent în biserică, stareţul 
citea, fără să sară nimic, toată rânduiala pravilei sale de 
rugăciune, în chilie, în acelaşi timp cu slujba din biserică, 
ca şi cum nu ar fi fost bolnav" [18; 76-77]. 

Se pare că post-scriptum-ul acestei scrisori a depăşit 
cu mult întinderea pe care te-ai fi aşteptat să o aibă. Cu 
toate acestea, nu voi încheia fără să îţi reproduc încă un 
citat din cartea despre viaţa Sfântului Antonie, citat care 
pe cât este de lung, pe atât este de ziditor, de tulburător, de 
şocant, de... nu mai găsesc cuvinte ca să îmi exprim 
aprecierile... 

"Pe vremea în care stareţul Antonie conducea noul 
Schit al mănăstirii noastre, printre fraţii din obşte se afla şi 

un monah cu o bună aşezare călugărească, dar care suferea 
de o patimă bolnăvicioasă, din pricina lipsei de odihnă 
noaptea, din a cărei cauză adesea nu venea la slujba de 
dimineaţă a obştii. In schit, ca şi în mănăstire, Utrenia se 
cântă la ora unu sau două dimineaţă. Cu trecerea timpului, 
acest obicei a prins rădăcini într-atât în călugărul nostru, 
încât a încetat cu totul să se mai trezească la Utrenie. In 
acelaşi timp, însă, rănile picioarelor părintelui Antonie 
s-au adâncit atât, că nici nu putea să-şi mai încalţe ghetele, 
şi de aceea nu mai venea la slujbele de obşte, împlinindu-şi 
pravila de rugăciune la chilie. Se pare că acest călugăr, ca 
îndreptăţire pentru nepăsarea sa, sau poate din cauza 
vrăjmăşiei demonilor (cine ştie?), s-a îndărătnicit până 
acolo în neascultarea lui încât, atunci când monahul pus să 
îi trezească pe fraţi venea să îl cheme la Utrenie din partea 
stareţului, el nici nu răspundea. Acest lucru s-a adus la 
cunoştinţa bătrânului care, bineînţeles, nu a şovăit să îl 
cerceteze pe păcătos. 

- Ce faci, sări peste Utrenie?, îl întreabă mai-marele 
Schitului. 

- Iartă-mi neputinţa, batiuşka, pentru Dumnezeu, îi 
răspunse monahul. Dar, vă spun drept, nu mă pot deştepta 
atât de devreme. Aş face orice, m-aş strădui cu toată râvna 
să mă îndrept, dar asta e peste puterile mele. Oare chiar 
l-ar plăcea lui Dumnezeu ca, ascultându-vă, să duc o 
ascultare peste puterile mele, cârtind şi, purtând-o, a doua 
zi să nu mai fiu bun de nimic? 

Părintele Antonie 1-a îndemnat pe fratele îndărătnic 
cu toată dragostea şi puterea sa de convingere, 1-a rugat, 
1-a implorat şi a încercat să îi dovedească faptul că 
neascultarea într-un singur lucru face zadarnică orice altă 
îndreptare în altele. Numai că monahul nostru nu se lăsa 
convins nici dacă ar fi trebuit să părăsească Schitul pentru 
totdeauna. In ce fel 1-a făcut stareţul să înţeleagă? 

Călugărul cu pricina continua să se ducă să-1 trezească, dar 
monahul nostru continua să doarmă la Utrenie, până când 
s-a întâmplat un anumit lucru care a frânt îndărătnicia 
inimii lui împietrite. într-o zi se slujea Utrenia şi stareţul 
însuşi era de faţă. Slujba s-a terminat, fraţii au ieşit din 
biserică, iar în urma lor a ieşit şi stareţul. Nu s-a dus la 
chilia sa, se îndreptă direct spre chilia acelui călugăr. Se 
apropie de uşă, rosti o rugăciune şi intră. Monahul, 
văzându-1 pe mai marele schitului, sări din pat speriat, dar 
părintele Antonie, în mantie, căzu în genunchi în faţa lui: 

«Frate, fratele meu care te pierzi, sunt răspunzător 
pentru tine, pentru sufletul tău, în faţa Domnului. Pentru 
că nu ai venit tu la sfânta ascultare, atunci am venit eu 
după tine. Fie-ţi milă, frate, de tine însuţi şi de mine, 
păcătosul!» 

Vorbea la picioarele ucenicului său. Plângea, iar sub 
mantia lui era o baltă de sânge. Sângele îi cursese din 
rănile deschise, în ciubote, cât stătuse în picioare, iar când 
s-a plecat la pământ în faţa fratelui său, a curs tot, ca dintr-o 
găleată. 

Aşa 1-a mântuit marele bărbat pe fratele său mai 
slab" [18; 236-238]. 

Nu ar mai fi nevoie să fac nici un comentariu... Zic 
doar că, deşi nu toţi marii duhovnici au ciubotele pline de 
sânge precum sfântul stareţ Antonie de la Optina, totuşi 
fiecare dintre ei se răstigneşte neîncetat nu numai pentru 
mântuirea sa, ci şi pentru a ucenicilor săi. 

Să nu aşteptăm ca în faţa ochilor noştri să se reverse 
sânge din ciubotele celor care ne sunt duhovnici. Să 
încercăm să ducem lupta cea bună, aşa cum ne cere 
Evanghelia, pentru a răsplăti marea dragoste cu care ne 
înconjură Dumnezeu. Şi, pentru rugăciunea, nevoinţa şi 
toată jertfa noastră, Părintele ceresc va avea grijă de 
sănătatea părinţilor noştri duhovniceşti. 

Nu îl mai suport... 

„Nu îl mai suport... Atâtea reproşuri, atâtea 
observaţii, atâtea nemulţumiri... De ce nu înţelege că sunt 
la capătul puterilor? Vrea să cedez? Vrea să îmi pierd 
minţile? M-am săturat. Vreau să scap de crucea asta. . ." 

Când va veni Fiul Omului întru slava Sa, şi toţi 

sfinţii îngeri cu El, atunci va şedea pe tronul slavei Sale. 

Şi se vor aduna înaintea Lui toate neamurile şi îi va 

despărţi pe unii de alţii, precum desparte păstorul oile de 

capre. Şi va pune oile de-a dreapta Sa, iar caprele de-a 

stânga. Atunci va zice împăratul celor de-a dreapta Lui: 

Veniţi, binecuvântaţii Tatălui Meu, de moşteniţi împărăţia 

cea gătită vouă de la întemeierea lumii. Căci flămând am 

fost şi Mi-aţi dat să mănânc, însetat am fost şi Mi-aţi dat 

să beau, străin am fost şi M-aţi primit; gol am fost şi M-aţi 

îmbrăcat, bolnav am fost şi M-aţi cercetat, în temniţă am 

fost şi aţi venit la Mine. Atunci drepţii Ii vor răspunde, 

zicând: Doamne, când Te-am văzut flămând şi Te-am 

hrănit? Sau însetat şi Ţi-am dat să bei? Sau când Te-am 

văzut străin şi Te-am primit, sau gol şi Te-am îmbrăcat? 

Sau când Te-am văzut bolnav sau în temniţă şi am venit la 

Tine? Iar împăratul, răspunzând, va zice către ei: 

Adevărat zic vouă, întrucât aţi făcut unuia dintre aceşti 

fraţi ai Mei prea mici, Mie Mi-aţi făcut. Atunci va zice şi 

celor de-a stânga: Duceţi-vă de la Mine, blestemaţilor, în 

focul cel veşnic, care este gătit diavolului şi îngerilor lui. 

Căci flămând am fost şi nu Mi-aţi dat să mănânc, însetat 

am fost şi nu Mi-aţi dat să beau, străin am fost şi nu M-aţi 

primit, gol, şi nu M-aţi îmbrăcat; bolnav şi în temniţă, şi 
nu M-aţi cercetat. Atunci vor răspunde şi ei zicând: 
Doamne, când Te-am văzut flămând, sau însetat, sau 
străin, sau gol, sau bolnav, sau în temniţă, şi nu Ţi-am 
slujit? El însă le va răspunde, zicând: Adevărat zic vouă: 
întrucât nu aţi făcut unuia dintre aceşti prea mici, nici 
Mie nu Mi-aţi făcut. Şi vor merge aceştia la osândă 
veşnică, iar drepţii la viaţa veşnică (Matei 25, 31-46). 

Frate, îţi scriu cu durere în inimă. Mă gândesc la 
încercările prin care treci şi îmi dau seama că este foarte 
greu să rezişti fără să faci vreo greşeală. Mă simt puţin 
stingherit şi de faptul că îţi scriu, când eu însumi ar trebui 
să învăţ de la tine. Dar îţi scriu cu dragoste, îţi scriu pentru 
a încerca să te încurajez. 

Este groaznic momentul în care simţim că nu mai 
putem rezista stresului, efortului sau încercărilor la care ne 
supune cel bolnav, cu sau fără voia sa. în astfel de 
momente deznădejdea se apropie de inimile noastre, şi ne 
simţim foarte singuri. Tocmai de aceea îţi scriu: ca să îţi 
spun că nu eşti primul om aflat în această situaţie. Şi aşa 
cum alţii au reuşit să depăşească acest moment, îl poţi 
depăşi şi tu. 

Este foarte plăcut să te duci cu prăjituri la un bolnav 
aflat pe patul de spital. Greu este însă să îţi asumi crucea 
îngrijirii unui bolnav vreme îndelungată. Această cruce 
este uneori extrem de grea, pare mai grea decât putem noi 
duce. 

E uşor să fîi erou pentru câteva minute. Mi s-a 
întâmplat să fiu erou de moment când, mergând pe stradă, 
am găsit un tânăr aflat în comă alcoolică. Am chemat 
repede o maşină şi am pornit în viteză spre spital. II ţineam 
pe tânăr cu capul la mine în braţe şi, pentru că voma la 
intervale scurte de timp, trebuia să îi ţin gura deschisă şi să 
îi prind limba între degetele mele, ca să nu se înece. Am 

ajuns la spital plin de vomă pe haine, dar fericit că tânărul 
a primit la timp asistenţă medicală. Când faci aşa ceva, 
inima îţi este plină de bucurie, ai senzaţia că ai salvat viaţa 
unui om. 

„Ce faci, îmi scrii ca să te lauzi?" 

Nu, deşi aşa pare. Iţi scriu ca să te conving că 
eroismul de moment de care am dat dovadă păleşte în faţa 
răbdării de care dă dovadă cel care îngrijeşte un bolnav 
pentru o perioadă mai lungă de timp. 

Pentru câteva momente este uşor să fii erou. Dar, 
practic, efortul depus s-ar putea să fie mult mai mic decât 
cel depus în aceeaşi perioadă de timp de cineva care 
îngrijeşte un bolnav. Ştiu cât de blazată şi de plictisitoare 
este uneori îngrijirea bolnavului. Dar, chiar dacă este 
plictisitoare, tocmai în aceasta stă şi măreţia ei. 

Faptul că cel pe care îl îngrijim duce de multă vreme 
crucea bolii trebuie înţeles de noi şi ca o cruce a noastră. 
Dumnezeu i-a trimis bolnavului crucea bolii, iar nouă 
crucea îngrijirii bolnavului. Şi, aşa cum bolnavul nu poate 
scăpa de boală prin propriul efort, tot aşa nici noi nu ar 
trebui să părăsim crucea pe care o purtăm numai pentru că 
ne-am săturat de ea. 

Ce e mai uşor, să îngrijeşti sau să fii îngrijit? La 
această întrebare, oamenii comozi ar răspunde că este mult 
mai uşor să îngrijeşti... Ei nu îşi dau seama cât de mare 
este responsabilitatea celui care trebuie să aibă grijă de 
bolnavi. 

Scopul scrisorii de faţă nu este de a exagera rolul 
îngrijirii bolnavilor, de a reduce credinţa creştină la 
asistenţă medicală. După cum ne arată predania ortodoxă, 
îngrijirea bolnavilor este doar una dintre căile de mântuire. 
Trebuie să înţelegem însă că este doar una dintre aceste căi 
atunci când este aleasă drept nevoinţă de toată vremea. 
Unii părinţi îşi alegeau nevoinţă ascultării, alţii pe cea a 

primirii celor străini, alţii pe cea a postirilor îndelungate. 
Tot aşa există creştini care îşi aleg nevoinţa îngrijirii 
bolnavilor. Dar dacă această cruce nu este asumată de 
bună-voie de către oricine, totuşi fiecare creştin are 
porunca de a-şi iubi aproapele. Şi nu putem spune că îl 
iubim pe săracul căruia îi dăm o pâine, dar nu avem timp 
să îl iubim pe cel care zace pe patul de boală. 

Trebuie făcută deci o diferenţă clară între cei care, 
plini de harul Duhului Sfânt, îşi aleg slujirea dificilă a 
bolnavilor şi cei care sunt puşi în faţa situaţiei de a îngriji 
un bolnav. Prima situaţie se aseamănă cu cea a alegerii 
căii monahale. Pe când a doua este starea oricărui creştin, 
care pentru a se mântui trebuie să împlinească poruncile 
primite de la Dumnezeu. Trebuie să ne dăm seama că şi 
cei care refuză să îngrijească bolnavii vor asculta aceleaşi 
cuvinte înfricoşătoare din gura preablândului Mântuitor: 
întrucât nu aţi făcut unuia dintre aceşti prea mici, nici 
Mie nu Mi-aţi făcut. Şi vor merge aceştia la osândă 
veşnică, iar drepţii la viaţa veşnică. 

Nu sunt de părere că frica de iad ar trebui să fie 
cauza pentru care ar trebui să îi îngrijim pe bolnavi. Dar 
cred că, atunci când ne aflăm în momente de cumpănă, 
când puterile noastre cedează şi când simţim că nu mai 
avem putere deloc, când suntem lipsiţi de vlagă şi abia ne 
ţinem pe picioare, atunci când suntem ispitiţi să spunem: 
„gata, prea mult, îmi ajunge...", e bine să ne aducem 
aminte de faptul că nu ne lepădăm de un simplu bolnav, ci 
ne lepădăm de însuşi Hristos, care Se arată în faţa noastră 
sub chipul celui bolnav. 

Poate că, fiind la limita puterilor, ni se pare că 
bolnavul este lipsit de importanţă şi că este suficient ceea 
ce am făcut pentru el. Dar Dumnezeu îl vede altfel. Hristos 
S-a răstignit pentru mântuirea tuturor, deci şi pentru a 
bolnavului de care noi vrem să ne lepădăm. 

Este ştiută râvna celor care au grijă de un bătrân, 
nădăjduind că aceştia le va lăsa ca moştenire o casă sau 
cine ştie ce sumă de bani. Pentru bani, omul păcătos face 
orice: aşa cum desfrânatele îşi vând trupurile, tot aşa 
acesta îşi vinde demnitatea. Mimează dragoste, dă dovadă 
de răbdare, dar gândul lui nu este decât la moştenire. Şi 
pentru a o obţine rabdă multe; cuvintele urâte, înjurăturile 
nu îi descurajează. Fiecare zi trecută este o zi câştigată: 
ziua răsplăţii se apropie. Câtă vreme creştinii sunt slabi în 
credinţă, ar putea găsi în râvna celor care se lăcomesc la 
astfel de moşteniri un corespondent al râvnei pe care ar 
trebui să o aibă pentru a moşteni împărăţia Cerurilor. Este 
adevărat că cei sporiţi duhovniceşte se vor îngriji de 
bolnavi pentru a împlini porunca dragostei. Cei mai slabi 
însă, care îşi dau seama că nu au destulă dragoste, o pot 
face chiar şi numai pentru a aştepta răsplată de la 
Dumnezeu. 

Trebuie să îngrijeşti un bolnav? Sfântul Ioan din 
Gaza îi scria unui monah: „Dumnezeul cerului şi al 
pământului să sporească credinţa ta, o, prea cinstite şi prea 
iubite frate; şi să întărească iubirea ta întru frica Lui, ca să 
împlineşti hotărârea ta cea bună în privinţa aproapelui. 
Căci dacă te osteneşti puţin după putere, nu te va lipsi 
Dumnezeu de plata ostenelii tale. Deci odihneşte pe bătrân 
atâta cât poţi. Căci aceasta place lui Dumnezeu mai mult 
decât sfânta slujbă şi decât jertfa" [25; 158]. Să ţinem 
minte cât de măreaţă este această slujire. . . 

In această scrisoare mă voi referi în mod special la 
momentele de cumpănă din îngrijirea bolnavului. Astfel de 
momente de cumpănă nu apar numai la cei care îngrijesc 
bolnavi ce suferă de afecţiuni grave. Suferinţa pe care o 
aduce boala nu poate fi prinsă în nişte intervale foarte 
precise. Există bolnavi care rabdă dureri mari fără să 
crâcnească, şi există bolnavi care la cele mai mici dureri 

au izbucniri nervoase ce par anormale pentru cei care îi 
privesc. 

Au existat mai multe motive care m-au făcut să scriu 
această scrisoare: unul dintre ele este că mi-am dat seama 
că, vrând să ai grijă de un bolnav care are dureri foarte 
mari, de un bolnav care se află într-o stare de instabilitate 
emoţională, sau de un bolnav care se răzvrăteşte împotriva 
lui Dumnezeu din pricina suferinţelor sale, este cât se 
poate de normal şi de firesc să ai momente de cădere, în 
care să nu te porţi cu celălalt cu atenţia cuvenită. 

Aceste momente nu vor fi înţelese de către cei care 
îngrijesc bolnavi a căror suferinţă nu depăşeşte anumite 
bariere, bolnavii politicoşi, care nu sunt covârşiţi de 
durerile lor. Dar în aceste momente se regăsesc toţi cei 
care, având de îngrijit pentru o perioadă mai lungă sau mai 
scurtă de timp bolnavi care sunt îngenuncheaţi de 
suferinţă. 

Răbdăm, răbdăm, răbdăm, până când? Bolnavul nu 
îşi dă seama că ne sacrificăm peste puterile noastre? Nu, 
nu îşi dă seama. Asta e foarte neplăcut, dar foarte real. E 
adevărat că în unele momente înţelege că jertfa noastră e 
mare, şi atunci inima lui e plină de recunoştinţă. Dar 
aceste momente sunt de obicei rare. 

„Bolnavul pe care îl îngrijesc eu e deosebit. Nu 
cârteşte niciodată, nu reproşează nimic, duce totul în 
tăcere. Pe faţa lui nu se vede suferinţa. . ." 

Eu nu scriu pentru oamenii care îngrijesc astfel de 
bolnavi. Eu scriu pentru cei care sunt pur şi simplu făcuţi 
bucăţi de comportamentul sau de suferinţa celui bolnav. 
Există părinţi care suferă într-o noapte la căpătâiul 
copilului lor mai mult decât suferă alţii vreme de 
săptămâni întregi îngrijindu-şi bolnavii. Un prieten de-al 
meu, ziarist, a slăbit într-o noapte câteva kilograme după 
ce copilul lui înghiţise un nasture care îi blocase căile 

105 



respiratorii. (De cazurile în care părinţii intră în panică 
pentru că a făcut copilul puţină febră nu are rost să 
amintesc aici.) O noapte de suferinţă a copilului poate fi 
pentru un părinte mai grea decât o noapte de boală. 

Nu ştiu dacă există cineva care în viaţa lui să nu fie 
pus în situaţia de a îngriji un bolnav care trece prin 
suferinţe grele. Şi ce să faci când bolnavul geme de 
durere? Ce să faci când te simţi atât de neputincios? 

Ispita deznădejdii se apropie nu numai de sufletele 
bolnavilor, ci şi de cele ale persoanelor care îi îngrijesc pe 
bolnavi. Nu trebuie să lăsăm deznădejdea să ne intre în 
suflete. In momentul în care am ajuns la deznădejde nu îi 
mai putem ajuta pe bolnavi aşa cum trebuie, şi ajungem 
noi înşine să avem nevoie de ajutorul altora. Cel care 
îngrijeşte bolnavul trebuie să îşi dea seama că se află într-o 
luptă foarte grea şi că nu trebuie să cedeze. Trebuie să se 
lupte pentru a-şi păstra pacea minţii. Dacă se lasă biruit de 
deznădejde sau de panică îşi va vătăma şi propriul suflet şi 
îl va vătăma şi pe cel al bolnavului pe care trebuie să îl 
ajute. 

Nu vreau să mă lungesc cu vorba. Iată o întâmplare 
din Pateric: „Un frate slujea unui bătrân bolnav şi s-a 
întâmplat de s-a slăbănogit trupul bătrânului şi a scos o 
bubă cu putoare şi îi zicea fratelui gândul: fugi, că nu poţi 
suferi putoarea aceasta. Iar fratele, luând un hârb, lua 
puroiul bolnavului şi îi zicea lui gândul: fugi! El 
răspundea gândului: de voi vrea să fug, din acesta voi bea. 
Şi iar îi zicea gândul: nici nu fugi, nici nu bei putoarea 
aceasta! Iar fratele se ostenea şi răbda slujind bătrânului. 
Şi văzând Dumnezeu osteneala fratelui, 1-a vindecat pe 
bătrân" [33; 352]. 

Mulţi se află în ipostaza acestui frate, dar puţini au 
răbdarea lui. 

O întâmplare care a avut loc la sfârşitul secolului al 
XlX-lea ne arată o altă icoană a răbdării: 

„In războiul din 1870, mulţi monahi s-au oferit 
voluntari pentru transportarea răniţilor de pe câmpul de 
luptă şi pentru îngrijirea lor în spitale. 

Medicul care se îngrijea de bolnavi s-a oprit în faţa 
unui sărman care era pe de-a-ntregul plin de răni, de 
nenumărate bube negre care-i erau răspândite pe corp. 

- Nu există nici o speranţă, a şoptit plecând. Pentru a 
fi salvat, otrava va trebui scoasă din fiecare rană, şi acest 
lucru e imposibil. 

Un monah a auzit aceste cuvinte. S-a gândit puţin şi 
cu o voinţă eroică a început să scoată otrava din răni cu 
ajutorul unei ţepuşe, a mâinilor şi a buzelor. 

Simte acest sacrificiu, dar nu şovăie; ore întregi 
lucrează fără întrerupere. 

- Ce faceţi acolo? i-a zis cineva care trecea şi a văzut 
această privelişte înfricoşătoare. Nu vă e teamă? 

- II îngrijesc pe Iisus aflat în persoana fratelui meu, a 
răspuns. 

- Eu nu aş fi făcut asta, nici dacă mi-ar fi dat cineva 
tot aurul din lume. 

- Nici eu, a răspuns simplu monahul. Dar fac asta 
pentru Dumnezeu. Acela îmi dă putere!..." [26; 187] 

Dacă oamenii nu rabdă pentru Dumnezeu, feştila 
răbdării lor arde foarte repede. Trăind într-un secol al 
vitezei, omul îşi pierde răbdarea din ce în ce mai repede. 
Dar dacă rabdă pentru Domnul, poate mărturisi ca acest 
monah: Acesta îmi dă putere... 

(Când îmi plânge unul dintre copii în braţe şi când 
mă doare capul de oboseală şi când nu mai am răbdare, mă 
gândesc: „mai bine să ascult aici aceste ţipete câteva 
minute, ca o mică plată pentru păcatele mele, decât să 
ascult ţipetele dracilor în iad o veşnicie. . .".) 

Sfântul Teofan Zăvorâtul îi scria unei femei care, 
deşi nu scăpase cu totul de boală, avea dorinţa de a îngriji 
un bolnav: „puterile dumneavoastră, deşi nu s-au refăcut 
deplin, se arată îndestulătoare totuşi pentru îngrijirea unui 
bolnav care nu merită asemenea îngrijire; însă Domnul Cel 
milostiv nu Se va uita la nevrednicia bolnavului şi va ţine 
în socoteală îngrijirea ca şi cum l-ar fi fost dată chiar Lui - 
iar după aceea va trimite în schimb mângâiere, sau deplină 
însănătoşire, sau va pune deoparte răsplata cuvenită pentru 
veacul cel viitor" [19; 18]. 

Nu trebuie să uităm asta - că Domnul primeşte 
răbdarea noastră ca şi cum L-am îngriji pe El însuşi. Dacă 
în locul bolnavului în faţa noastră ar sta Hristos, fiecare 
ne-am purta cu mai multă grijă, cu mai multă atenţie, cu 
mai multă iubire. De ce ? Pentru că Hristos e Mântuitorul 
lumii, Hristos e Fiul lui Dumnezeu făcut om pentru 
mântuirea noastră. 

Dar tocmai asta este taina, că Hristos Se ascunde în 
chipul fiecărui bolnav, al fiecărui om necăjit, al fiecărui 
om sărac şi lipsit de dragoste. Noi însă îl iubim pe bolnav 
doar câtă vreme iubirea noastră este comodă. Când devine 
o cruce... 

„- Părinte, unii oameni atunci când se îmbolnăvesc 
dobândesc multe ciudăţenii. 

- Cei sănătoşi trebuie să înţeleagă puţin neliniştea, 
nemulţumirea şi capriciile bolnavilor, pentru că acestea 
sunt fireşti la cei bolnavi. Şi mai ales cel care nu s-a 
îmbolnăvit niciodată nu-1 poate înţelege pe cel bolnav, 
pentru că nu 1-a durut vreodată, şi de aceea inima îi este 
puţin înăsprită" [15; 239], spunea părintele Paisie 
Aghioritul. 

Numai cine a cunoscut astfel de ciudăţenii ale 
bolnavilor îşi poate da seama cât de tare îl împovărează ele 
pe cel care are grijă de bolnav. Dar bolnavul are aceste 

ciudăţenii fie că vrem, fie că nu. Cel care se luptă să îl 
convingă pe bolnav să renunţe la ciudăţeniile sale se află 
în ipostaza celui care vrea să convingă un păcătos să 
renunţe la păcatele sale. Există riscul ca, din cauza unei 
presiuni şi a unor insistenţe prea mari, bolnavul să se 
încăpăţâneze să respingă orice sfat venit din afară. 

Lupta celui care îngrijeşte un bolnav trebuie să se 
îndrepte mai ales spre propria sa schimbare, spre sporirea 
în răbdare şi în dragoste. Dacă puterea este canalizată cu 
precădere spre îndreptarea bolnavului, rezultatele nu vor fi 
cele aşteptate. 

Nu numai bolnavul se poate sfinţi prin crucea sa. Şi 
cel care se îngrijeşte de el poate dobândi sfinţenia. Cu cât 
încercările sunt mai grele, cu cât crucea e mai grea, cu atât 
cununa va fi mai mare. Tot părintele Paisie Aghioritul 
spunea că „cei care îi slujesc pe cei bolnavi, invalizi, etc, 
cu dragoste şi răbdare, dacă au păcate li se şterg prin jertfa 
pe care o fac, iar dacă nu au se sfinţesc" [15; 238]. 

Despre mucenicia bolii au scris mai mulţi Sfinţi 
Părinţi. Dar iată că Sfântul Ioan Gură de Aur a scris şi 
despre mucenicia celui care îl îngrijeşte pe bolnav. 
Referindu-se în mod special la suferinţele mamei, el spune 
că „de va suferi cineva durerile şi va mulţumi, a luat 
cununa de mucenicie. Precum adică, (atunci când) copilul 
este bolnav şi (mama sa Ii) mulţumeşte lui Dumnezeu, 
aceasta maicii îi este cunună. De câtă muncă nu este mai 
grea scârba? Dar aceea nu face silă să scoată afară cuvânt 
amar. 

Moare (copilul)? Iarăşi a mulţumit, s-a făcut fiică a 
lui Avraam. Că deşi nu 1-a junghiat cu mâna sa, dar s-a 
bucurat pentru jertfă, care este întocmai fiindcă nu s-a 
scârbit când i s-a luat darul (acesta). 

S-a bolnăvit iarăşi? Nu a făcut baiere (un fel de 
farmece), mucenicie i se socoteşte ei, deoarece cu mintea a 

jertfit pe fiul. Pentru că deşi acelea nu folosesc nimic, ci 
sunt din înşelare şi batjocură, dar erau cei ce o plecau cum 
că folosesc. Şi ea a ales mai mult să vadă pe copil mort, 
decât să sufere închinare de idoli. Că precum aceasta este 
mucenică, ori la sine, ori la copil de ar fi făcut aceasta, ori 
la bărbatul său, ori la altul oarecare din cei preaiubiţi ei - 
tot astfel cealaltă este închinătoare de idoli [8; 143]. 

Cu adevărat, mucenicie este să rabzi neputincios 
suferinţa celui pe care îl iubeşti. Dar mucenicie este şi să 
rabzi suferinţa pe care ţi-o poate provoca bolnavul prin 
ciudăţeniile sau chiar răutăţile sale. 

Mă simt puţin stânjenit scriindu-ţi numai lucruri 
teoretice. Poate că bolnavul pe care îl îngrijeşti e 
nemulţumit de ajutorul pe care îl primeşte. Poate că, deşi 
tu faci tot ce îţi stă în putinţă, el nu încetează să îţi facă 
observaţii. 

Of, şi cât de greu este să rabzi zi de zi astfel de 
observaţii... In urma unei întâmplări nefericite din timpul 
războiului, bunicul meu a asurzit. îmi petreceam vacanţele 
la bunici, şi auzeam cum bunicul o persecuta pur şi simplu 
pe bunica mea. In loc să fie mulţumit de îngrijirea pe care 
o primea, îi vorbea urât aproape în fiecare zi. Dar bunica 
răbda şi îl îngrijea fără să ţină seama de durităţile 
bunicului. 

„- Dar cum îl rabzi?", am întrebat-o. 

„- îmi aduc aminte ce om deosebit era înainte să 
asurzească. îmi aduc aminte de momentele frumoase pe 
care le-am trăit împreună. 

„- îl mai iubeşti, după tot ce îţi face?" 

„- Da, îl mai iubesc. . ." 

De fapt cheia îngrijirii bolnavului stă în dragostea pe 
care i-o purtăm. Dacă nu avem dragoste pentru bolnav, 
vom ceda repede. Dar trebuie să îl îngrijim până la capăt. 



110 



Dacă renunţăm la jumătatea luptei, pierdem cununa şi îl 
vom avea pe conştiinţă. 

Părintele Paisie ne avertizează asupra faptului că „cei 
care slujesc unui bolnav, şi mai ales celui care este ţintuit 
la pat, trebuie să fie foarte atenţi ca să nu-1 facă să 
murmure. Se poate să-1 slujească ani de zile, dar dacă îl 
fac să murmure o singură dată, la sfârşit pierd totul. Este 
dureros pentru suflet să plece cârtind din lumea aceasta" 
[15; 239]. 

Nu mă pot aduna deloc acum când îţi scriu. Am 
inima strânsă, simţindu-mi neputinţa de a-ţi scrie. 

Iartă-mă, poate că ar fi trebuit să nu îţi scriu. Dar m-am 
aflat în situaţia ta, şi mă voi mai afla iarăşi. Aşa că mi-e 
pur şi simplu teamă că dacă nu îţi voi împărtăşi puţinele 
cunoştinţe pe care le am, atunci Dumnezeu mă va pedepsi. 
Nu am să îţi spun cine ştie ce lucruri ieşite din comun, dar 
cu toate acestea mă gândesc că poate te vor ajuta. Cât de 
puţin. 

Ideea centrală a acestei scrisori ţi-am scris-o deja: că 
trebuie să înţelegi cât de serioasă este lupta pe care trebuie 
să o duci. 

Un sfat esenţial: nu eşti singur în lupta aceasta, 
Dumnezeu este alături de tine la fiecare pas. Sunt 
momente de cumpănă, momente în care cazi de pe 
picioare. 

„Oare Dumnezeu nu le vede? Oare Dumnezeu este 
orb?" Nu, în nici un caz. Dumnezeu ştie prin ce treci. El 
este alături de tine, El vrea să duci această cruce până la 
capăt. 

Am citit de curând în Limonariul mirenilor - una 
dintre cele mai folositoare cărţi pentru creştinii care trăiesc 
în lume - o întâmplare interesantă, care a avut loc în 
Grecia: 

„Erau, într-adevăr, o pereche potrivită. El, funcţionar 
la bancă. Ea, absolventă de liceu, politicoasă şi plină de 
însuşiri. Cunoştea limba franceză şi pianul. Şi era o 
gospodină deosebită. Toţi îi lăudau... 

Insă uneori încercările vin atunci când nimeni nu le 
aşteaptă... Fără ca cineva să ştie ce se întâmplă, Kostas s-a 
trezit într-o dimineaţă cu tulburări de vedere. Până la 
amiază orbise de tot. Jale şi durere în casă. Tânăra soţie, 
Avgi, s-a îndurerat. Au fost chemaţi medici. I-au făcut 
examinări repetate. I-au dat medicamente. Insă nimic. 
Kostas nu vedea. 

Au trecut aşa şase luni. Nici o ameliorare. Şi, într-o 
după-amiază, Kostas a chemat-o pe Avgi lângă el: 

- Avgi, a început să-i spună încet, cu emoţie. 
Niciunul dintre noi nu şi-ar fi putut închipui această 
întâmplare. Când s-a săvârşit căsătoria noastră, toate erau 
bune. Astăzi însă!... M-am gândit bine. Şi am hotărât. 
Consider că nu-i bine ca o fată tânără ca tine să-şi 
îngroape tinereţile alături de un orb. Eu mă voi duce la un 
azil şi voi trăi cu pensia pe care o primesc. Tu însă trebuie 
să te bucuri de viaţă. Ascultă. De astăzi îţi dau dreptul de a 
divorţa. Mergi şi găseşte-ţi un tânăr care să te facă 
fericită... 

Acestea le-a zis, şi ochii săi întunecaţi s-au umplut 
de lacrimi. 

- Kostas, ce vorbe sunt acestea pe care le spui? Eu 
nu te-am luat pentru ochii tăi. Eu am iubit sufletul tău. Ce 
dacă ochii tăi vor fi închişi? Vor vedea ai mei. O să lucrez 
eu şi vom trăi şi noi şi copiii noştri. Voi rămâne cu tine 
toată viaţa mea... Cu tine! 

Asta a spus şi 1-a îmbrăţişat cu afecţiune. 

[Asta este dragostea adevărată, asta este dragostea de 
care au nevoie bolnavii. Dragostea îmbibată cu 
jertfelnicie.] 

O, Dumnezeul meu! Cât de mare eşti! 

- Avgi, Avgi, draga mea soţie, a strigat cu lacrimi în 
ochi Kostas, încep, încep să văd iarăşi... Iată! Te văd în 
faţa mea, ca şi înainte... Slavă Ţie, Doamne! 

Au venit medicii. Au privit cu nedumerire. într-adevăr! 
Kostas îşi recăpătase vederea! 

Specialiştii au spus că emoţia mare pe care a avut-o 
auzind cuvintele lui Avgi i-au provocat un şoc puternic 
care 1-a vindecat... 

Ceilalţi însă nu au crezut. Au zis că Dumnezeu a 
răsplătit dragostea credincioasei soţii..." [27; 107]. 

Nu toţi bolnavii care sunt îngrijiţi cu dragoste se 
tămăduiesc de bolile lor. Dar sufletele lor simt o 
mângâiere şi o pace de nedescris. Iar bucuria de care a 
avut parte Avgi în viaţa aceasta păleşte în faţa bucuriei de 
care vor avea parte în viaţa cealaltă cei care i-au îngrijit cu 
răbdare pe bolnavi. 

Dacă răbdarea ta va ajunge la capăt, poate îţi va fi de 
folos să îţi aduci aminte cuvântul Sfântului Grigorie de 
Nazianz: „Să respectăm boala pe care o însoţeşte sfinţenia 
şi să-i cinstim pe cei ale căror suferinţe i-au dus la 
biruinţă; poate că printre aceşti bolnavi se ascunde un nou 
Iov". ' 

„Dar pe cel pe care îl îngrijesc eu boala nu îl duce la 
biruinţă. Cârteşte tot timpul, se mânie pe Dumnezeu. . ." 

Cine suntem noi să stabilim ce se va întâmpla cu un 
semen al nostru? De unde ştii tu cum va fi el mâine? Poate 
că va şti să alerge la Dumnezeu, şi poate că viaţa sa se va 
schimba. 

„Da, dar acum cârteşte. . ." 

Nu e bine să cârtim, nu e bine să ne certăm cu 
Dumnezeu. Dar de unde ştii tu că va mai cârti şi mâine? 

„Asta face în fiecare zi." 

Da, dar poate că până la urmă va înţelege că se zbate 
în zadar. Nimeni nu poate fi sigur că un păcătos nu se va 
pocăi, sau că un om care greşeşte nu se va îndrepta. 

Voi scrie acum, trecând repede de la o problemă la 
alta, despre lipsa de recunoştinţă a bolnavilor. 

Ce bine ar fi ca bolnavii să fie în permanenţă 
mulţumitori, să fie ca nişte copii cărora le aduci daruri. 
Dar cei care aşteaptă o astfel de răsplată pământească 
pentru jertfa lor trec cu vederea faptul că bolnavul nu are 
parte de liniştea şi de bucuria de care au parte copiii. Sunt 
situaţii în care cei care au grijă de bolnavi nu numai că nu 
sunt apreciaţi pentru jertfa lor, ci chiar sunt clevetiţi că nu 
îşi fac datoria aşa cum trebuie. Aş putea să îţi dau acum un 
exemplu standard, cum a fost cazul bunicului meu. Prefer 
însă să îţi redau un caz ieşit din comun, cu o femeie „care 
venise la catedrală, îmbrăcată în haine simple, plângând şi 
povestind că sora ei din Rusia avusese o cădere psihică, 
înnebunise şi că nu o putea ajuta în nici un chip. După ce a 
ascultat-o, Fericitul Ioan (Maximovici) nu i-a spus nimic, 
ci a binecuvântat-o numai cu semnul Crucii şi a plecat... 
Ea a izbucnit în lacrimi şi mai amare decât înainte şi a 
început să cârtească împotriva celor de acolo, pentru că o 
trimiseseră la cineva căruia nici măcar nu-i părea rău 
pentru ea. 

A trecut apoi cam o lună. Odată, când Fericitul Ioan 
slujea în catedrală, femeia s-a întors. De data aceasta ţinea 
în mâini o scrisoare în care i se spunea că sora ei, Barbara, 
se însănătoşise. Ea venise să-I mulţumească Domnului 
pentru acest lucru. Episcopul tămâia, mergând cu cădelniţa 
prin catedrală, şi se apropia de femeie. In acea clipă, ea i 
s-a adresat în gând: «Vezi, sora mea s-a făcut bine fără 
rugăciunile tale». Pe când trecea pe lângă ea şi cădelniţa 
înspre ea, episcopul i-a spus: 

- Ei, mărit să fie Domnul! Slavă Domnului, sora ta, 
Barbara, s-a făcut bine. 

Şi a mers mai departe. Sărmana femeie a fost 
îngrozită. Au început să-i ardă picioarele; îi venea să intre 
în pământ de ruşine. Ii spusese «sora mea s-a făcut bine 
fără rugăciunile tale» când el o îndrepta spre mila lui 
Dumnezeu, spunându-i pe nume surorii ei, deşi ea nu i-1 
spusese înainte. A înţeles, fireşte, ce mare slujitor al lui 
Dumnezeu era ierarhul nostru, Fericitul Arhiepiscop Ioan" 
[17; 239]. 

Dacă unii oameni nu sunt recunoscători nici măcar 
faţă de Dumnezeu atunci când primesc binefacerile Sale, 
cum să fie recunoscători faţă de oamenii care mijlocesc 
pentru ei în rugăciune? 

Am redat descrierea acestui caz pentru a pune în 
evidenţă faptul că de multe ori bolnavii nu înţeleg sau nu 
vor să aprecieze la justa valoare jertfa celor care îi 
îngrijesc. Caută să aprecieze această jertfă după tot felul 
de tipare, care de care mai ciudate, caută să găsească nod 
în papură, în loc să fie mulţumitori. 

„De ce caută bolnavii nod în papură?" 

Este foarte greu ca omul să îşi vadă neputinţele şi 
lipsurile sale. Faptul că omul refuză pocăinţa îi apasă 
sufletul. Pentru a se uşura, omul trebuie ori să se pocăiască 
- ceea ce i-ar ştirbi mândria - ori să caute alternative mai 
comode. Găsirea unui vinovat pentru propria stare de nervi 
face parte din aceste alternative. 

Este foarte trist pentru cel care îngrijeşte un bolnav 
să vadă că acesta se luptă împotriva propriei mântuiri. Tu 
te lupţi să îi întinzi o mână de ajutor, iar el, în loc să te 
sprijine, se poartă ca şi cum ar fi propriul său duşman. 

Se lasă biruit de deznădejde, începe chiar să 
hulească. Fiind internat într-un spital, am auzit cum un 
pacient care avea dureri mari le înjura pe asistente şi II 

blestema pe Dumnezeu. Cine să iubească un astfel de 
bolnav? 

Şi totuşi, dragostea adevărată toate le rabdă (I Cor. 
13, 2). Răbdare, răbdare, răbdare, răbdare, răbdare, 
răbdare, răbdare, răbdare, răbdare, răbdare, . . . 

Devin agasant repetându-ţi de atâtea ori că trebuie să 
rabzi, nu? Dar nimeni nu poate spune că a ajuns la capătul 
răbdării. De-a lungul timpului, unii îndrăgostiţi au scris 
scrisori de dragoste în care cuvintele Te iubesc era repetate 
de sute de ori. Aşa ar trebui să îţi scrii şi tu în inimă, de 
sute de ori, cuvântul „răbdare". 

Bolnavul nu te înţelege? Te judecă pe nedrept? Te 
acuză că nu îl înţelegi? Te ceartă că nu te ocupi cum 
trebuie de el? 

Rabdă. Şi când nu mai poţi, strigă la Dumnezeu. El 
te va auzi. 

Când s-a născut primul nostru copil, am trecut prin 
nişte momente mai dificile. Noaptea mă plimbam cu el 
prin cameră, pentru a-1 linişti. Soţia mea era sfârşită de 
oboseală. într-o noapte, s-a supărat pe mine fără motiv. 
Am răbdat. Pe la 2 noaptea, după ce copilul s-a mai liniştit 
(avea dureri mari de la colici), m-am dus să mă culc. Dar, 
după câteva minute, copilul s-a trezit. M-am dus iar să îl 
iau în braţe (e vina noastră că îl învăţasem să stea mult la 
noi în braţe...). Şi nu mai ştiu ce am făcut, am vărsat un 
medicament pe jos sau ceva asemănător, şi soţia mea, fiind 
foarte obosită, a ţipat la mine. M-am lăsat biruit de mânie 
şi am ţipat: „Doamne, nu mai pot..." Locuiam la etajul 7, 
şi cred că m-au auzit şi vecinii de la etajul 3. 

In zilele care au urmat mi-a fost ruşine: oare ce cred 
vecinii când aud astfel de „ki-ai"-uri la o oră atât de 
târzie? 

Am luat hotărârea să mă lupt cu mine însumi şi să nu 
mai scot astfel de exclamaţii. De atunci, ori de câte ori 

simţeam că mă biruie mânia, mă duceam la icoana Maicii 
Domnului şi spuneam în gând: „Maica Domnului, tu vezi 
că nu mai pot!" 

Atunci când am ţipat, îmi doream cu toată inima să 
mă audă Dumnezeu. Dar Dumnezeu aude şi dacă Ii 
vorbim în şoaptă. 

învăţam să scriu la maşină cu toate degetele, fără să 
privesc tastele (metoda oarbă). Şi am citit un sfat de 
mărire a vitezei: „Dacă nu aţi făcut greşeli, înseamnă că nu 
v-aţi solicitat la maximum". Sfatul mi s-a părut 
extraordinar, şi am încercat să îl aplic la viaţa de zi cu zi. 

Dacă nu facem greşeli, înseamnă că nu ne-am zbătut 
destul să facem binele. Fraza asta poate fi înţeleasă şi ca o 
îndreptăţire a greşelii. Dar eu nu o înţeleg aşa, ci 
dimpotrivă. Eu o înţeleg astfel: „Cine are de îngrijit un 
bolnav cu ciudăţenii şi capricii, va face sigur greşeli, dar 
mai bine să facă aceste mici greşeli decât să refuze 
îngrijirea bolnavului sub pretextul că nu poate face aceasta 
de nota 10. Perfecţionismul poate fi o patimă". 

Oricum, trebuie să fim foarte atenţi ca să nu greşim 
faţă de bolnavi. Şi, atunci când greşim, să căutăm să nu 
persistăm în greşeală. într-o perioadă în care soţiei mele îi 
era foarte greu cu copiii - şi din această pricină devenise 
mai irascibilă - mă biruia foarte des mânia. Şi un sprijin 
sigur l-am găsit în spovedanie. La fiecare spovedanie 
spuneam şi faptul că nu mă port cum trebuie cu familia 
mea. Şi de fiecare dată plecam mai întărit. (Mi-am făcut 
obiceiul de a nota în caietul în care îmi scriu în fiecare 
seară păcatele şi greşelile şi cum mă port cu soţia şi copiii 
mei.) Foarte mult mă ajuta şi rugăciunea pe care o făceam 
după ce se culcau ceilalţi: în linişte, îl rugam pe 
Dumnezeu să îmi dea putere să mă port cum trebuie. . . 

E nevoie de multă hotărâre în această luptă de 
îngrijire a unui bolnav. Dacă însă vei înţelege că 

Dumnezeu este alături de tine la fiecare pas, vei rezista 
până la capăt. 

Când bolnavul te exasperează pur şi simplu, când îţi 
vine să strigi: „Nu îl mai suport...", atunci cuvinte atât de 
slabe ca ale mele nu îţi pot fi de mare folos. Dar prin 
faptul că te-ai ostenit să citeşti această scrisoare ai dovedit 
că eşti în căutare. Că, deşi eşti apăsat de propriile 
neputinţe, totuşi nu te leneveşti să cauţi o gură de aer 
duhovnicesc, nu te leneveşti să găseşti o cale de a îndrepta 
lucrurile. 

Tot ce pot eu să îţi spun este că niciodată Dumnezeu 
nu ne trimite poveri mai grele decât cele pe care le putem 
duce. Şi, chiar dacă nu găsim atât de repede pe cât ne-am 
dori punctele de reper pentru a merge pe drumul cel bun, 
totuşi chiar şi căutarea lor face parte din crucea noastră. 
Dacă avem credinţă, le vom găsi. Şi vom uita atunci cât de 
greu ne-a fost fără ele. 

M-am întâlnit astăzi la biserică cu cineva care a citit 
câteva din cărţile scrise de mine, şi care este nemulţumit 
de faptul că în loc să devin specialist într-un domeniu, 
tratez teme foarte diferite: 

„Acum scrii despre îngrijirea bolnavului... Nu-ţi 
ajunge cât te-ai împrăştiat? Tu crezi că e aşa simplu? Uite, 
sora mea îl îngrijeşte pe socrul ei, care zace în pat de 
câţiva ani. Socrul o înjură, e nemulţumit, iar ea nu mai 
poate. Abia aşteaptă să îl îngroape. Ei ce ai să îi spui? Să 
rabde ca proasta?" 

Faptul că trec de la o temă la alta, de la creşterea 
copiilor la combaterea reîncarnării, de la înfruntarea 
necazurilor la întemeierea unei familii, mi s-a mai 
reproşat. Dar reproşul primit astăzi mi-a dat o sugestie 
bună: să scriu şi despre cei care abia aşteaptă moartea 
celui pe care îl îngrijesc. 

Să presupunem că te afli în această tristă situaţie. 
Bolnavul te chinuieşte, şi nu mai rabzi. Poate că nu te 
chinuieşte direct, poate că pur şi simplu îţi e greu să îi 
porţi de grijă, deşi el face tot ce îi stă în putinţă pentru a nu 
îţi îngreuna viaţa. Poate că oftezi, întrebându-te: „De ce 
oare nu îl ia Dumnezeu mai repede?" 

Nici un om nu poate spune că e pregătit să 
părăsească această lume. Dar, totuşi, unii oameni - şi mai 
ales cei spovediţi şi împărtăşiţi, cei care s-au pocăit de 
păcatele lor - sunt pregătiţi să treacă la Domnul. 

Dacă bolnavul nu e pregătit să părăsească această 
lume, dacă sufletul său nu s-a curăţit prin pocăinţă, şi dacă 
ai şti că moare şi s-ar duce în iad, oare ai putea avea inima 
atât de împietrită încât să preferi să moară nepregătit? 
încearcă să fii sincer cu tine: da, e greu să îl îngrijeşti, 
poate că îţi mănâncă timpul, banii (prin medicamente sau 
cine ştie ce hrană specială), nervii. . . 

Şi totuşi, ai prefera să îl ştii în iad? Nu cred că un 
creştin ar răspunde pozitiv la această întrebare. De fapt, 
nici păgânii nu ar fi atât de lipsiţi de inimă încât să 
răspundă: da. Poate că se va găsi un cititor care, fiind 
sincer cu sine însuşi, ar recunoaşte faptul că, în inima lui, 
ar da răspunsul pozitiv. „Nu mai pot, simt că, dacă nu 
moare el, cedez eu. îmi pierd minţile. . . Mai bine să ajungă 
bolnavul în iad decât eu la spitalul de nebuni." 

Cine pune problema în acest fel nu înţelege că 
Dumnezeu nu i-a dat o cruce mai grea decât poate duce. 
Dumnezeu nu ne pune niciodată în situaţii fără ieşire. 
Dumnezeu, dându-i bolnavului timp de pocăinţă, îi dă şi 
celui care îl îngrijeşte puterea de a-1 îngriji. întotdeauna 
Dumnezeu ştie precis ce ne lipseşte pentru a face faţă 
oricărei situaţii, oricât ar părea de absurdă. 

Dacă cel care îngrijeşte bolnavul ar fi în stare să 
dorească ca acesta să ajungă în iad, numai să nu îi mai 

îngreuneze viaţa, înseamnă că e lipsit de inimă. Pentru asta 
nu trebuie privit cu dispreţ: lumea de astăzi este o şcoală a 
dezumanizării, o şcoală a renunţării la demnitate şi virtute 
în numele patimilor şi poftelor animalice. El trebuie privit 
ca fiind mai bolnav decât bolnavul pe care îl îngrijeşte. Şi, 
cu adevărat, este mai de plâns decât acela. . . 

A doua variantă: bolnavul este pregătit să părăsească 
această lume, dar Dumnezeu nu îl ia. De ce? Poate că 
Dumnezeu, văzându-i răbdarea, vrea să îi pregătească o 
cunună mai strălucită. Dar poate că motivul e cu totul 
altul: poate că el mai trăieşte tocmai pentru ca tu să ai 
ocazia să îl îngrijeşti. Poate că tocmai această cruce te va 
ajuta să dobândeşti mântuirea. Poate că tocmai pentru tine 
Dumnezeu îl lasă să rabde. Te-ai gândit la asta? Dacă e 
pregătit să treacă la Domnul, dar nu trece, trebuie să 
înţelegi că există un rost în această încercare. Dumnezeu 
nu e absurd, nu îl lasă în viaţă degeaba, în loc să îl ia la El. 

Şi, dacă sufletul tău are nevoie să fie curăţit, dacă 
păcatele tinereţii (sau ale bătrâneţii) te apasă, poate că 
tocmai îngrijirea acestui bolnav va fi calea ta de mântuire. 
Poate că, gândindu-te mai des la moarte - boala fiind o 
formă de moarte - îţi vei rândui viaţa cum trebuie. Poate 
că îngrijindu-1 pe el vei dobândi mântuirea. Poate că 
bolnavul acesta a fost şansa ta de îndreptare. Te-ai gândit 
la asta?... 

Orice ar fi, cu siguranţă Dumnezeu ţi-a dat cu un rost 
această cruce. E grea, e apăsătoare. Dar e o cruce 
frumoasă. 

Când eram student am scris o poezie despre Hristos 
care ducea crucea spre Golgota. Dar crucea Sa era de fapt 
omul, cu toate neputinţele şi răutăţile sale. Şi cuiele cu 
care Hristos a fost pironit pe cruce erau tocmai patimile 
omului. Acum, gândindu-mă la crucea ta, mă gândesc că îl 
duci în spate pe aproapele tău... Sau poate că de fapt 
bolnavul te duce pe tine?... 

Despre împreună-pătimire 

Cunoscuta măicuţă Gavriila ne spune o istorie care a 
schimbat viaţa unuia dintre prietenii ei, şi mai apoi a 
schimbat vieţile unui mare număr de indieni care aveau 
lepră: 

„Era într-adevăr o povestire emoţionantă. A început 
ca avocat la Warora. In timp ce era preşedinte al 
Consiliului Comunal a început să se intereseze de 
activitatea socială. Pentru a cunoaşte mai bine modul şi 
condiţiile de viaţă a lucrătorilor din comună, a lucrat el 
însuşi multe luni ca om de serviciu la toaletele publice, 
într-o zi când se pregătea să facă curăţenie, a văzut un om 
căzut la podea. Era în ultimul stadiu al leprei şi corpul lui 
era plin de răni. Cu toată compasiunea pe care o simţea, nu 
a putut face nimic. La fel ca atâţia alţii, a trecut pe lângă 
el. Dar, diferit de atâţia alţii, nu şi-a putut scoate din 
minte, nu a putut uita imaginea lui şi sentimentul acela pe 
care 1-a simţit. Faţa acelei ruine umane îl fugărea zi şi 
noapte, până ce a înţeles că nu şi-ar fi putut găsi linişte şi 
odihnă în suflet dacă nu făcea ceva pentru a uşura durerea 
miilor de victime ale acestei boli îngrozitoare pe care 
indienii o numeau atât de îndreptăţit Maharoga. Aşa s-a 
născut Anand Wan... Guvernul i-a dat destule hectare de 
pământ în junglă şi, cu ajutorul ofertelor prietenilor şi 
cunoscuţilor, şi-a început lucrarea. 

începutul s-a făcut cu câţiva bolnavi, pe care i-a 
adăpostit mai întâi într-un cort mare, şi având doar o vacă 
şchioapă. Nimic încurajator... Până să înceapă să se lupte 
cu lepra, trebuia să se lupte cu stihiile naturii. Terenul era 

plin de şerpi, scorpioni şi tot felul de reptile. Câinii pe 
care-i avea deseori erau înşfăcaţi noaptea de tigrii 
înfometaţi. Trebuia să taie copaci, arbuşti, să dezgroape 
stânci... Aici era într-adevăr o lucrare care cerea curaj, 
credinţă şi răbdare în cel mai înalt grad... Dar V.A. şi 
colaboratorii lui aveau toate aceste trei virtuţi. 

Şi astăzi, imaginea care se prezintă în faţa ochilor 
vizitatorului este cu totul diferită. în loc de junglă, acum se 
întind înaintea lui ogoare verzi care întreţin şi hrănesc 
satul leproşilor. In loc de corturi şi cocioabe, acum vezi 
locuinţe. Grajdurile au acum 40 de vaci şi 60 de boi şi le 
asigură un venit bun din laptele pe care îl vând. La 
început, însuşi V.A. şi soţia lui aveau grijă de animale. 
Acum se îngrijesc de ele doi leproşi care s-au vindecat. 

La Anand Wan sunt internaţi acum 112 pacienţi. 
Pacienţii externi ajung la câteva mii pe an. Ar fi putut să 
fie mult mai mulţi dacă existau mijloacele de transport 
potrivite, dar până astăzi fiecare cerere făcută în legătură 
cu această problemă a fost respinsă. Numai contribuţiile 
sărace ale pacienţilor şi ofertele prietenilor ajută la 
continuarea lucrării. 

Dar Anand Wan nu este pur şi simplu un spital 
pentru leproşi. Aici pacienţii se vindecă nu numai de boala 
trupului, dar şi de boala la fel de înfricoşătoare a sufletului 
lor, care o însoţeşte atât de des: de sentimentul singurătăţii 
desăvârşite care este rezultatul îndepărtării sociale, care la 
rândul ei naşte deznădejdea. 

De multe ori se întâmplă ca leproşii vindecaţi să fie 
respinşi de familia lor! Aşa s-a întâmplat şi cu infirmiera 
care îl ajută pe V.A. 

Pentru toţi aceşti nefericiţi ispăşitori există mereu o 
casă - Anand Wan. Aici nu se vindecă pur şi simplu, dar se 
şi reintegrează. Asta se vede pe feţele lor zâmbitoare şi din 
cântecele vesele care se aud ziua întreagă... Toate acestea 

şi atâtea altele arată că Anand Wan este cu adevărat o 
Casă a Bucuriei. Nu este doar un simplu nume, ci un 
eveniment" [26; 39-41]... 

Unul dintre cele mai delicate subiecte legate de 
problema bolii este „împreună-pătimirea". Nefiind în 
măsură să vorbesc din experienţă, mărturisesc că acest 
subiect nu mi se pare cu nimic mai prejos decât vederea 
luminii dumnezeieşti, rugăciunea lui Iisus sau harismele 
dumnezeieşti. 

Faţă de acest subiect simt... Dar oare cum pot spune 
despre „împreună-pătimire" că este un subiect?... Este o 
problemă de viaţă şi de moarte. Despre ea nu pot scrie 
aproape nimic, pentru că vorbele mele sunt seci. Ce rost au 
nesfârşitele studii teologice despre rugăciunea neîncetată 
câtă vreme cei care le-au scris nu au atins această treaptă a 
rugăciunii? 

Tot aşa, ce rost ar avea să scrie despre împreună- 
pătimire cineva care nu vorbeşte din experienţă? Vorbele 
lui ar fi sterile. Ştiu, şi îmi este teamă de asta când scriu. 
Dar şi de această dată nădăjduiesc că Dumnezeu mă va 
lumina să nu mă întind mai mult decât îmi este plapuma, 
ci să scriu doar pentru a atrage atenţia asupra unei comori. 

înainte de a-ţi scrie câteva gânduri despre această 
cale de sfinţire, îţi voi reproduce câteva cuvinte ale 
părintelui Paisie Aghioritul, unul dintre coloşii care au luat 
asupra lor această jertfelnică nevoinţă: 

„Atunci când pe om îl doare pentru semenul său, 
Dumnezeu Se înduioşează şi Se bucură într-un anumit fel, 
pentru că unul ca acesta, prin dragostea pe care o are, se 
înrudeşte cu El şi de aceea primeşte mângâierea Lui cea 
dumnezeiască. Altfel nu ar fi putut suporta durerea pentru 
semenul său. 

- Părinte, cum poţi simţi durerea celorlalţi? 

- Atunci când ai şi tu vreo durere dar te gândeşti la 
durerea celuilalt, te pui în situaţia lui şi te doare mai mult 
pentru acela. Adică durerea ta te ajută să înţelegi durerea 
celorlalţi. Iar atunci când primeşti cu bucurie propria ta 
durere, dăruieşti mângâiere celor îndureraţi. 

Oricum, altceva este să afli că s-a îmbolnăvit cineva 
şi altceva este să te îmbolnăveşti tu. Abia atunci îl înţelegi 
pe cel bolnav. Auzeam despre chimioterapii şi credeam că 
sunt hymoterapii (hymos = suc de fructe), adică credeam 
că bolnavilor de cancer li se face terapie cu sucuri, cu 
alimente naturale. De unde să ştiu? Acum însă am înţeles 
ce suferinţă este" [15; 236]. 

Tot despre răbdarea durerii el spunea: 

„Eu nu fac rugăciune ca să treacă [durerea mea], 
pentru că astfel sufăr împreună cu lumea care suferă. 
Astfel îi înţeleg mai mult pe cei îndureraţi şi particip la 
durerea lor. De altfel şi pe mine boala mă foloseşte 
duhovniceşte. Cer de la Dumnezeu numai să mă pot sluji 
puţin pe mine şi să slujesc pe alţii. Dar facă-se voia lui 
Dumnezeu. Când ai vreo problemă de sănătate şi nu te 
preocupă aceasta, atunci într-un anumit fel ai dreptul să-L 
rogi pe Dumnezeu să îmbunătăţească starea sănătăţii 
celorlalţi. Iar pe cel care nu are propria sa durere este bine 
să-1 doară cel puţin pentru cei care suferă. Să-ţi iau 
gatadocul tău, spuneau farasioţii, adică durerea ta, chinul 
tău, suferinţa ta. 

- Părinte, dar în ce fel îl luau? 

- Prin dragoste. Atunci când cineva spune cu 
dragoste lasă-mă să-ţi iau durerea, o ia cu adevărat. Iar 
dacă o ia, atunci este trebuinţă de multă răbdare, multă 
bărbăţie şi multă putere pentru a o putea înfrunta" [15; 
237].' 

Cred că aceste citate te-au ajutat să înţelegi ce este 
împreună-pătimirea mai bine decât o definiţie rece. (Chiar 

dacă părintele se referea la împreună-pătimirea cu cel 
bolnav, asupra căreia mă voi opri în această scurtă 
scrisoare, rodul acestei nevoinţe îi acoperă şi pe cei care 
sunt apăsaţi de orice fel de suferinţe. Dar asupra celorlalte 
ramificaţii ale împreună-pătimirii nu mă voi opri acum. 
Acesta este un teritoriu minat, pe care numai cei plini de 
dragoste pot merge. Şi numai ei pot vorbi sau scrie despre 
harta lui.) 

îndrăznesc să îţi scriu despre împreună-pătimire 
pentru că de ani de zile mă gândesc la acest subiect. Am 
citit de multe ori Patericul - este cartea pe care am citit-o 
şi recitit-o cel mai des în viaţa mea, şi aproape de fiecare 
dată m-a izbit cuvântul Avvei Agathon: „De mi-ar fi fost 
cu putinţă să găsesc un bubos, să-i dau trupul meu şi să îl 
iau pe al lui, bucurie aş fi avut, căci aceasta este dragostea 
cea desăvârşită" [33; 27]. 

Atât de mult m-a impresionat acest cuvânt, încât am 
scris o poezie care are acelaşi mesaj. Din poezie am făcut 
o povestioară. Din poveste am făcut un act al unei piese de 
teatru. Şi de la teatru religios am ajuns să dezvolt ideea 
într-un roman. (Ai putea spune că sunt lipsit de idei, din 
moment ce prelucrez atât de mult o singură idee. Dar nu 
este aşa: este singura idee pe care am prelucrat-o atâta, 
pentru că, dezvoltând-o în scris, cugetam eu însumi la 
modul în care trebuie trăită împreună-pătimirea.) 

Nu vreau să crezi că îmi place această temă numai 
pentru că poate fi prelucrată literar într-o puzderie de 
moduri. De altfel, mi se pare demnă de compătimit 
atitudinea scriitorilor care pun pe hârtie poveşti 
tulburătoare, dar care nu se lasă modelaţi ei înşişi de ceea 
ce scriu. Repet: nu îmi place această temă pentru că pot 
scrie multe pe marginea ei, ci am scris multe pe această 
temă tocmai pentru că mi s-a părut esenţială pentru viaţa 
oricărui creştin (uneori scriu pentru alţii, alteori scriu 

pentru mine, dar de cele mai multe ori scriu şi pentru mine 
şi pentru alţii; părinţii duhovniceşti scriau numai pentru a-i 
lumina pe ceilalţi - eu nu sunt la această măsură, şi nici nu 
ştiu dacă Dumnezeu va rândui să ajung vreodată). 

„Oare eu aş da trupul meu unui bubos?" 

„Bineînţeles că da. Aşa ne cere Evanghelia, să ne 
iubim aproapele din tot sufletul." 

Cred că mulţi oameni şi-au pus întrebarea de mai 
sus. Numai două categorii de oameni au dat şi răspunsul 
de mai sus: cei ajunşi la sfinţenie şi cei ajunşi la făţărnicie. 

Eu nu cred că mi-aş da trupul unui bubos. Sunt o 
sumedenie de motive pentru care nu aş face-o. In primul 
rând, din frică de boală. Apoi, pentru faptul că nu aş mai 
putea avea grijă de familia mea. 

Totuşi, chiar dacă nu mi-aş da trupul unui bubos, 
asta nu înseamnă că îmi pare bine de neputinţa mea. 
Hristos nu ne-a poruncit să ne dăm trupurile buboşilor. El 
ne-a învăţat să ne iubim aproapele. Şi nu există dragoste 
mai mare decât aceea de a ne pune viaţa pentru el. 

Nu numai cei care ar putea să ia trupurile unor 
buboşi trăiesc taina împreună-pătimirii. Căci taină este. In 
dragoste există măsuri şi măsuri, trepte şi trepte. 

Dragostea Avvei Agathon nu poate fi copiată 
orbeşte, aşa cum nu pot fi urmate orbeşte nici grelele 
nevoinţe ale sfinţilor. Poarta spre înşelare este deschisă şi 
în acest caz. Tot părintele Paisie, care a avut boli peste 
boli (şi a murit după lungile torturi ale cancerului), 
povestea: 

„Vin unii şi îmi spun: «Părinte, vreau să vă iau 
durerea». Unii o spun cu toată credinţa lor, alţii, mai 
fricoşi, nu ştiu ce spun. Aceştia pentru cel mai mic lucru 
aleargă la medic şi uşor cad în deznădejde. Puţina lor 
durere nu o pot duce şi spun că vor să o ducă pe a mea. 
Mai bine este să facă răbdare în durerea lor, să primească 

cu bucurie tot ceea ce Dumnezeu îngăduie pentru ei şi să 
nu ceară, chipurile din dragoste, să ia durerea altuia. 
Pentru că dacă Dumnezeu le împlineşte cererea şi uită că 
ei înşişi au cerut aceasta, vor murmura şi se poate chiar să 
se şi răzvrătească împotriva lui Dumnezeu" [15; 238]. 

Asta e foarte trist: când dintr-o intenţie bună se 
ajunge în prăpastie. Răzvrătirea împotriva lui Dumnezeu 
nu a fost un rezultat al unei intenţii bune, a fost un rezultat 
al puţinătăţii cunoaşterii de sine. 

Sunt unii care citesc despre Sfântul Antonie cel Mare 
şi cred că în câteva zile îl pot întrece în nevoinţă. Sunt alţii 
care citesc despre Avva Agathon şi se gândesc că şi ei ar fi 
în stare să îşi dea trupul unui bolnav. 

Trebuie să existe discernământ în toate. Iar în ceea 
ce priveşte nevoinţă împreună-pătimirii trebuie să existe 
binecuvântare de la duhovnic. Aşa cum spunea părintele 
Paisie, mulţi zic că ar vrea să ia boala cuiva, dar, când e 
vorba să facă aceasta, se leapădă. 

Un părinte vroia să se îngrijească de un bolnav, deşi 
el însuşi era bolnav. Sfântul Varsanufie din Gaza i-a spus: 
„Nu-ţi cere Dumnezeu să faci bine aproapelui peste 
puterea ta. Căci zice: Nu înceta de a face bine aproapelui 
după puterea ta (Prov. 3, 27). A venit orbul. Dar eşti şi tu 
foarte bolnav. Cine te va sluji şi pe tine şi pe el? Iar cel 
ce-ţi pune în faţă aceste chipuri ale dreptăţii, îţi va spune 
pururea: Iată, ai adus o povară în mănăstire. Şi omul este, 
precum ştii, o fiinţă care nu suportă uşor, cum zice 
Scriptura: Cine va suporta un om, mai ales un bătrân 
descurajat? (Prov. 18, 14). Dar dacă trebuie să guşti 
puţine zile rele, fă cum doreşti. Dacă n-aş fi fost întrebat, 
n-ar fi trebuit să vorbesc. Iar cele ce le-am spus, le-am 
spus pentru iubirea lui Hristos, ca să nu se amăgească 
fratele meu. Dar dacă compătimeşti cu el pentru 
Dumnezeu şi crezi că puternic este Dumnezeu ca să-1 

ajute, roagă-te Lui şi va face cum va voi. Nu te-am legat, 
frate, nici nu ţi-am dat o poruncă. Fă deci cum voieşti. Şi 
iartă-mă pentru Domnul şi roagă-te pentru mine, cel prea 
mic" [25; 77] . 

Iată că sfântul nu 1-a sfătuit să îşi ia un jug mai greu 
decât putea duce. Ci 1-a îndemnat să aibă dreaptă 
socoteală. E frumos să te gândeşti că vei duce un jug greu, 
dar este groaznic să te laşi covârşit de greutatea acestui 
jug. Degeaba îşi asumă cineva o nevoinţă grea dacă nu 
este în stare să o ducă până la capăt. 

De ce îţi scriu despre împreună-pătimire? De ce 
ţi-am scris despre Awa Agathon? 

(Pentru mine Awa Agathon înseamnă o lovitură dată 
auto-suficienţei care uneori mă ispiteşte. Când mi se pare 
că ard de dragoste pentru ceilalţi, că inima mea e plină de 
harul iubirii de aproapele, mă gândesc la Awa Agathon. 
Atunci părerea de sine păleşte. îmi dau seama că nu sunt 
nici măcar o colină pe lângă un munte. Dacă nu se vor 
folosi în alt fel cei care citesc zicerea lui, se vor folosi 
smerindu-se. Că nu are rost să ne minţim singuri, 
crezându-ne de aceeaşi măsură, câtă vreme nu suportăm 
nici cele mai mici jigniri sau rele pe care aproapele nostru 
ni le „dăruieşte".) 

Ţi-am scris despre Awa Agathon pentru că bolnavii 
au nevoie de suflete care să împreună-pătimească 
împreună cu ei. Eu nu ştiu ce înseamnă măsurile înalte ale 
acestei virtuţi la care făcea referire din experienţă părintele 
Paisie. Chiar dacă nu ştiu ce înseamnă „a lua gatadocul" 
cuiva, totuşi, după slabele mele puteri, înţeleg că şi eu sunt 
chemat la această nevoinţă. De fapt, toţi creştinii suntem 
chemaţi la „împreună-pătimire" unii cu alţii. Porunca 
iubirii este, în cele din urmă, porunca împreună-pătimirii. 

Maica Gavriila vorbea despre pricina pentru care a 
fost ridicată Casa bucuriei. Un prieten al ei, V. A., a fost 

tulburat de întâlnirea cu un lepros. Oare era primul om 
sănătos care avea parte de o astfel de întâlnire? Nu, 
bineînţeles că nu. Dar atunci ceilalţi de ce nu s-au gândit 
să ridice o astfel de Casă a bucuriei? Pentru că le-a lipsit 
dragostea, pentru că leproşii nu îşi aveau loc în inimile lor. 
Mai bine zis, inimile lor erau prea pline cu satisfacerea 
propriilor pofte pentru a avea loc şi pentru cei bolnavi de 
lepră. 

Trebuie să recunoaştem faptul că oamenii nu 
participă sufleteşte nici măcar la suferinţa celor care le 
sunt rude, aşa că nu este de mirare că nu sunt impresionaţi 
de bolile unor străini cu care nu au - sau nu consideră că 
au - nimic în comun. 

Să facem o scurtă referire la un caz: un om este 
bolnav. Sâmbăta, copiii lui vin la spital, îi aduc mâncare 
proaspătă şi bună, apoi pleacă acasă. Se schimbă de haine 
şi pleacă la discotecă. 

Unde este problema? Problema este că bolnavul are 
nevoie de împreună-pătimire, are nevoie ca cei apropiaţi 
lui să ducă o viaţă mai curată, să ducă o luptă mai serioasă. 
La unele mănăstiri, înainte de izgonirea demonilor din cei 
îndrăciţi, preoţii care ţin posturi aspre cer şi rudelor 
apropiate ale celor demonizaţi să postească. 

(Nu spun că trebuie ca, atunci când un părinte este 
bolnav, copiii lui să evite discoteca exclusiv spre binele 
părintelui lor. Discoteca este un loc de pierzare care 
trebuie evitat întotdeauna. Dar, totuşi, sunt tineri care 
merg la discotecă săptămânal. Dacă măcar atunci când 
părinţii lor sunt bolnavi ar avea înţelepciunea de a renunţa 
la discotecă, Dumnezeu ar putea folosi această mică 
„jertfă" a lor nu numai spre sănătatea părinţilor, ci şi spre 
binele lor.) 

Cred că pe măsură ce lumea devine mai rea, pe 
măsură ce oamenii devin mai egoişti, creştinii trebuie să 
sporească şi mai mult în dragoste. 

Pentru măsurile noastre slabe, împreună-pătimirea ar 
putea fi înţeleasă măcar ca rugăciune pentru toţi cei 
bolnavi, singuri, flămânzi, părăsiţi, deznădăjduiţi, pentru 
toţi cei cărora nimeni nu le întinde o mână prietenească. 
Sfântul Ioan din Kronstadt scria despre această formă de 
împreună-pătimire : 

„Când te rogi, încearcă să te rogi mai mult pentru 
ceilalţi decât pentru tine însuţi, iar în timpul rugăciunii 
imaginează-ţi foarte viu pe toţi oamenii uniţi cu tine ca 
într-un singur trup şi pe fiecare ca mădular în parte al 
trupului lui Hristos, căci noi suntem mădulare unii altora 
(Efeseni 4, 25). Roagă-te pentru toţi aşa cum te-ai ruga 
pentru tine însuţi, cu aceeaşi sinceritate, cu aceeaşi 
ardoare; priveşte ca pe ale tale suferinţele şi mizeriile lor; 
ca pe ale tale - ignoranţa spirituală, greşelile şi patimile 
lor; ca pe ale tale - ispitele şi durerile lor, ca şi mulţimea 
suferinţelor lor [9; 168]". 

Sfântul Ioan Maximovici, care în toată viaţa sa a 
arătat o grijă deosebită faţă de cei suferinzi, nici după 
trecerea sa la Domnul nu a încetat să mărturisească faptul 
că împreună-pătimirea prin rugăciune îi este bineplăcută 
lui Dumnezeu. 

„Am avut un vis despre Fericitul Vlădica Ioan de 
San Francisco, pe care n-am să-1 uit cât voi trăi. Era un vis 
din cele care nu aş mai vrea să se termine şi m-am trezit cu 
o asemenea bucurie şi fericire şi m-am simţit atât de 
nevrednic să vină la mine în vis. Fericitul Ioan purta 
reverenda şi panaghia sa. Era încovoiat, uitându-se la mine 
cumva dintr-o parte, avea părul negru cu şuviţe cărunte şi 
îşi scosese ochelarii; mi-a spus că este fericit că am fost 
hirotonit diacon şi a adăugat: 

- Mai sunt fericit şi pentru că la slujbe te rogi adesea 
pentru bolnavi. Nu-i uita pe bolnavi, roagă-te pururea 
pentru ei şi-i cercetează" [17; 185]. 

Părintele Paisie Aghioritul spune că „bolnavul nu 
face bine atunci când se roagă să se vindece numai el şi nu 
se roagă şi pentru sănătatea celorlalţi bolnavi" [15; 249]. 
Dacă bolnavul se roagă pentru alţi bolnavi, dacă omul 
necăjit se roagă pentru cei care se află în necazuri, atunci 
Dumnezeu îi ajută şi pe unii, şi pe alţii. 

Ţi-am scris aceste rânduri tocmai pentru a te 
îndemna să te rogi şi tu pentru toţi cei care sunt bolnavi 
sau în alte suferinţe. Sunt conştient de faptul că de la 
rugăciunea pentru alţii până la „luarea gatadocului" lor 
este o diferenţă mare (chiar dacă la creştinii şi preoţii cu 
viaţă sfântă rugăciunea pentru ceilalţi ajunge uneori la 
măsura „luării gatadocului"). 

Poate că deja te rogi pentru bolnavi, aşa cum se ruga 
şi diaconul căruia i s-a arătat Sfântul Ioan Maximovici. Ar 
fi bine să fie aşa. 

„Dar cum să ne rugăm pentru bolnavi? Cum să mă 
rog pentru bolnavi, că nu ştiu să mă rog cum trebuie..." 

Sfântul Lavrentie de Cernigov sfătuise o 
credincioasă să se roage pentru sănătatea fratelui său la 
moaştele Sfântului Teodosie. Aceasta însă a dat un 
răspuns sincer, în care se pot regăsi mulţi oameni: 

„- Dar eu nu ştiu cum să mă rog Sfântului, părinte!, 
am spus eu." 

Sfatul Sfântului Lavrentie a fost cât se poate de 
simplu: 

„- Tu du-te şi spune aşa: «Sfinte Teodosie, slujitorule 
al lui Hristos şi fâcătorule de minuni, vindecă-1 pe fratele 
meu, Nicolae!», şi m-a binecuvântat. Mare a fost mirarea 
mea când Părintele a pronunţat numele fratelui meu, căci 
eu nu i-1 spusesem", mărturisea ea [35; 117]. Şi mai mare 

i-a fost mirarea când, exact la ora la care se ruga pentru 
fratele ei, acesta a început să dea semne de însănătoşire. 

„Ar trebui deci să ne ducem cu toţi la moaştele 
Sfântului Teodosie, ca să ne rugăm pentru bolnavi?", m-ar 
putea întreba un copil căruia i-aş citi această minune. 

Tu, chiar dacă nu mi-ai pune o asemenea întrebare, 
m-ai putea întreba care sunt cele mai puternice rugăciuni 
pentru bolnavi. 

Am să îţi răspund puţin neconvenţional: „cea mai 
puternică rugăciune este cea făcută cu zdrobire de inimă. E 
mai bine primită o rugăciune scurtă, făcută cu zdrobire de 
inimă, decât o rugăciune lungă, repetată mecanic. Mai 
bine un Sfinte Teodosie, ai grijă de fratele meu..., decât un 
acatist făcut fără convingere. E foarte bine ca atunci când 
aproapele nostru trece printr-o grea încercare să facem 
pentru el un Paraclis către Maica Domnului (sau un acatist 
la sfântul la care avem mai multă evlavie). Dar mai 
important decât ce rugăciune spunem este cum spunem 
acea rugăciune. O lacrimă atârnă mai greu decât o oră de 
vorbărie goală. Iar cine are atâta dragoste încât să 
rostească pentru cel bolnav un paraclis sau un acatist, mare 
milostenie face. 

Nici o rugăciune nu este trecută cu vederea de 
Dumnezeu. Nici cea mai mică faptă de dragoste. 

„O femeie din Cluj, grav bolnavă, s-a internat în 
spital. Trebuia urgent operată. 

Dar doctorii, văzând-o foarte slăbită, nu s-au 
încumetat s-o opereze. Noaptea, însă, s-a arătat în vis 
doctorului un om necunoscut, care i-a spus: 

- Du-te acum la spital şi operează femeia aceea, că 
altfel moare! 

- Dar dumneata cine eşti?, întrebă doctorul. 

- Eu sunt cutare. 

în clipa aceea, doctorul s-a sculat din somn, a plecat 
la spital şi a operat femeia bolnavă. Ea scăpă cu bine. 
După câteva zile, doctorul întrebă pe bolnavă: 

- Cunoşti pe cutare? 

- Nu, nu cunosc, domnule doctor. 

Dar peste un timp, femeia vindecată s-a dus la 
cimitir, ca de obicei, la mormântul rudelor sale. La urmă, 
aprinse o lumânare şi la un mormânt de alături. Când se 
uită atent, observă că numele de pe cruce era identic cu al 
celui ce se arătase doctorului. 

Ce se întâmplase? Femeia obişnuia să aprindă mereu 
câte o lumânare la mormintele învecinate celor ale rudelor 
sale, căci îşi zicea: „Să aprind o lumânare şi la sufletul 
acesta. Cine ştie dacă are cineva grijă de el!". Deci iată că 
şi cei adormiţi s-au arătat recunoscători faţă de 
binefăcători! [6; 106]. 

Chiar dacă în cazul de faţă nu este vorba de 
recunoştinţa unui bolnav, ne arată că dragostea îşi are 
cununa ei. A fost o întâmplare ieşită din comun - şi nu 
trebuie toţi cei care îngrijesc mormintele unor străini să 
aştepte astfel de premii. Dar, deşi nu tot ajutorul dat altora 
se întoarce asupra dăruitorului în viaţa aceasta, se va 
întoarce cu siguranţă la Dreapta Judecată. 

Tot aşa cum şi jertfa de a te ruga pentru cei adormiţi 
îşi are plate ei, nici rugăciunea ta pentru bolnavi nu va 
rămâne nerăsplătită de Dumnezeu. 

Când omenirea atinge cele mai înalte culmi ale 
iubirii de sine, ale egoismului şi ale mândriei, când până şi 
credincioşii se lasă biruiţi de ispita auto-suficienţei şi nu îi 
interesează decât propria lor mântuire (rugăciunile lor 
fiind un fel de negoţ cu Dumnezeu, prin care vor să obţină 
cât mai ieftin maşini, case, servicii, bani sau sănătate) a te 
ruga pentru alţii - fie ei bolnavi sau alţi suferinzi pe care 
nu îi cunoşti - e o mare jertfa. 

Oamenii necredincioşi consideră că ruga jertfelnică 
pentru cei pe care nu îi cunoaştem este o nebunie gratuită. 
Dar această nebunie, rod al dragostei evanghelice, este 
sfântă. Este o formă de nebunie pentru Hristos. 

Gânduri despre crucea bolnavului 



Filosofia bolii 

Sfântul Teofan Zăvorâtul: „Domnul este aproape de 
dumneavoastră, şi Maica Domnului, şi cerul cu ajutători 
grabnici vă vor înconjura. Iar de bolit cu toţii bolim şi 
ieşire nu mai zărim. Oare întâmplător este acest lucru?! 
Oare ei nu văd?! Şi văzând, oare nu împreună-pătimesc cu 
noi, şi nu sunt gata să ne ajute?! Şi totuşi ne lasă să ne 
chinuim. De vreme ce ei sunt cu totul dragoste, înseamnă 
că nu îngăduie aceasta cu duşmănie. Şi dacă aşa stau 
lucrurile, ce vrea să fie asta? 

Acelaşi lucru care se întâmplă între plăcinta coaptă 
în cuptor şi gospodină. Daţi plăcintei simţire, gândire, 
limbă... Ce i-ar spune ea gospodinei? «Matuşca! M-ai pus 
aici şi mă prăjesc... Nici o fărâmitură din mine n-a rămas 
neprăjită, totul mă arde ceva de nerăbdat... Şi necazul este 
că nici ieşire de aici nu văd, nici sfârşit la chin nu ştiu de 
unde să aştept. Mă întorc la dreapta, mă întorc la stânga, 
înainte ori înapoi, ori în sus: peste tot închis, iar căldura e 
de nesuferit. Ce ţi-am făcut? De ce asemenea duşmănie 
din partea ta?» şi aşa mai departe. Daţi gospodinei putinţa 
de a înţelege graiul plăcintei. Ce i-ar răspunde ea? «Ce 
duşmănie? Dimpotrivă, eu pentru tine lucrez. Rabdă puţin, 
şi ai să vezi cât de frumoasă ai să ieşi! Şi ce mireasmă se 



2 Am adunat aceste citate, cărora le-am făcut scurte comentarii, pentru 
a le include în capitolele cărţii despre boală. Dar, deoarece nu am avut 
prilejul să le folosesc, le inserez aici. Varietatea temelor uşurând 
lectura, am preferat să le aşez înaintea altor capitole ale volumului. 

va răspândi din tine în toată casa! Ceva de minune! Aşa 
încât fă bine de mai rabdă puţin şi vei vedea bucurie». Aţi 
luat cunoştinţă de spusele plăcintei - acum băgaţi la cap şi 
spusele gospodinei şi treceţi cu seninătate la aşteptarea 
deznodământului fericit" [19; 13-14]. 

Cât de simplu este să explici altuia această teorie, şi 
cât este de greu să ţi-o spui ţie, atunci când te afli pe patul 
bolii. Nu vrem să credem că boala ne curăţeşte sufletul, 
preferăm să fim sănătoşi. Şi totuşi, plăcinta care nu trece 
prin cuptor nu poate fi mâncată. . . 



Sensul vieţii 

Părintele Paisie Aghioritul: „Atunci când oamenii 
nu prind sensul cel mai profund al vieţii, se chinuiesc chiar 
şi atunci când primesc binecuvântările lui Dumnezeu şi 
prilejurile pe care El le dă pentru mântuirea lor. In timp ce 
acela care se aşează corect duhovniceşte, de toate se 
bucură. Şi mai slab la minte să fie, se bucură. Şi sărac să 
fie, tot se bucură" [15; 253]. 

Nu este de mirare că este aşa. Cum să nu se 
chinuiască cei care nu înţeleg sensul vieţii, câtă vreme 
prilejurile de mântuire nu sunt decât stavile împotriva 
patimilor şi a poftelor? Şi iată că dacă cei slabi la minte 
află acest sens pot gusta o fericire care le este străină 
celorlalţi. Mântuirea nu presupune un examen în faţa unor 
profesori universitari. Hristos nu a propovăduit necesitatea 
diplomelor universitare pentru mântuire. 

Acest fapt îl înţeleg bolnavii care, deşi sunt apăsaţi 
de durerile lor, pregustă liniştea şi dulceaţa raiului. . . 

Mucenicia bolii 

Părintele Paisie Aghioritul: „De obicei noi spunem: 
«să ne îngrijim ca bolnavii să fie mai întâi ajutaţi 
omeneşte, iar în ceea ce nu vor putea fi ajutaţi omeneşte, îi 
va ajuta Dumnezeu». Dar nu trebuie să uităm că, pentru ca 
oamenii care suferă de o boală gravă să fie ajutaţi 
omeneşte, trec printr-o mare suferinţă, printr-o adevărată 
mucenicie. Trebuie să facă o mulţime de consultaţii, 
operaţii, transfuzii, chimioterapii, radioterapii. înţepături 
pentru transfuzii, înţepături pentru perfuzii... Să i se 
găurească venele, să-i bage hrană pe nas, să nu poată 
dormi... Iar toate acestea pentru ca să se facă ceea ce este 
omeneşte. Ai înţeles? Nu este ceva simplu ca, de pildă, o 
rană care a adunat puroi şi trebuie spartă ca să iasă puroiul, 
după care se tămăduieşte. Ci aici toate acestea sunt o 
întreagă procedură. De aceea nu trebuie să stăm liniştiţi şi 
să spunem: «Este în regulă, bolnavul acesta a ajuns pe 
mâinile unor medici buni», ci să avem în vedere că, pentru 
a fi ajutat medical, bolnavul trebuie să treacă printr-o 
întreagă suferinţă, iar noi să ne rugăm cu durere pentru el, 
ca să-i dea Hristos răbdare" [15; 241-242]. 

Cât de simplu este să ne debarasăm de bolnav, 
ducându-1 la un spital şi lăsându-1 pe mâinile medicilor... 
Dar ar trebui să ne dăm seama că în spital îi este şi mai 
greu, pentru că este lipsit de dragostea familiei. Acolo este 
tratat ca un obiect, ca un produs fabricat pe bandă rulantă. 
Dacă îl tratăm cu indiferenţă, s-ar putea ca ajutorul 
medicilor să fie fără efect. 



Preotul de spital 

Sfântul Antonie de la Optina: „Scrii că nu ai folos de 
la preoţii din Moscova ca de la părinţii de prin sihăstrii. 
Asta poate şi pentru că nu este prooroc dispreţuit decât în 

patria lui (Matei 14, 57), şi neluat în seamă. Aşa că nu ei 
(preoţii din Moscova) sunt vinovaţi, ci cei care caută 
folosul duhovnicesc fără credinţă. Sunt oameni smeriţi 
care pot primi ceva de folos de la orice preot, şi sunt 
oameni fără smerenie, care nu numai că nu se încred întru 
totul în preoţii aflaţi încă în viaţă, dar nu se încred nici 
măcar în Părinţii plecaţi dintre noi, cinstiţi de Biserică. 
Aşa că doresc fierbinte ca şi tu, ucenic fără făţărnicie, să 
fii ca cei dintâi, nu ca ceilalţi, pentru ca Domnul să poată 
privi şi asupra smereniei tale, şi nu va mai trebui să te duci 
nici prin pustii, nici la Ierusalim. Căci împărăţia lui 
Dumnezeu nu se află pe cine ştie ce munte înalt, ci jos, pe 
pământ, de vreme ce cei cu inima smerită o vor afla 
înlăuntrul lor" [18; 219-220]. 

Sunt bolnavi care dacă nu găsesc un preot de spital 
foarte sporit duhovniceşte, refuză să se spovedească. Dar 
Hristos ne trimite în fiecare moment ceea ce ne este de 
trebuinţă. Nu este şi mai sporit preotul de spital? Nu e 
nimic. înseamnă că bolnavului îi este de ajuns să se 
spovedească la el. Şi, în situaţii limită, Dumnezeu 
rânduieşte să ajungă la bolnav preoţi cu viaţă sfântă. Şi nu 
neapărat chemaţi în chip minunat, cum era chemat la 
căpătâiul bolnavilor Sfântul Ierarh Ioan Maximovici. Ci 
prin întâmplări rânduite de Dumnezeu, care, în cele din 
urmă, tot mici minuni sunt. . . 



Fuga de împărtăşanie 

Sfântul Nicolae Velimirovici: „Unul din voi spune: 
«Nu trebuie împărtăşiţi». «Nu trebuie împărtăşiţi», zice el, 
«fiindcă există credinţa că bolnavul va muri dacă se 
împărtăşeşte». Celălalt spune: «Ba trebuie, fiindcă este 
păcat să plece creştinul neîmpărtăşit din această lume». 

Eu ţin partea celui de-al doilea, fiindcă Biserica 
porunceşte lucrul acesta. Mulţi pustnici, care au trăit 
departe de biserici şi preoţi, se temeau să nu moară 
neîmpărtăşiţi, şi se rugau fierbinte lui Dumnezeu să le 
trimită înainte de moarte un preot cu Sfânta împărtăşanie. 
Pronia bună a lui Dumnezeu împlinea cererea acestor 
bineplăcuţi ai Săi şi le trimitea un slujitor al altarului 
pentru a-i împărtăşi cu Sfintele Taine. Odată împărtăşiţi, ei 
se luminau de bucurie şi se despărţeau de această lume 
mulţumiţi şi liniştiţi. Erau cazuri când bolnavul însuşi a 
dorit să se împărtăşească, dar a murit mai înainte să ajungă 
preotul, iar apoi s-a întors la viaţă, a primit împărtăşania şi 
a murit din nou. Un asemenea caz s-a întâmplat nu demult 
în apropiere de Kralievo. Asemenea cazuri arată limpede 
care este voia lui Dumnezeu. 

Este o prostie credinţa că bolnavul trebuie să moară 
dacă se împărtăşeşte. Multe exemple vii arată că se 
întâmplă tocmai pe dos. Eu însumi am fost de faţă la 
împărtăşirea câtorva oameni grav bolnavi, despre care se 
credea că vor muri sigur. Ei bine, sunt vii şi azi. Dacă 
bolnavii mor de la împărtăşire, ar fi logic să credem că şi 
sănătoşii se îmbolnăvesc de la ea - iar asta este o prostie şi 
o hulă. Dacă s-a întâmplat ca vreun bolnav să moară după 
împărtăşire, n-a murit de la împărtăşire, ci de la boală. Aşa 
i-a fost soarta de la Dumnezeu - dar a murit cu sufletul 
curăţit şi iertat, împăcat cu Dumnezeu şi oamenii. 

Omul întreg la minte se gândeşte la moarte şi când e 
sănătos, darmite când este bolnav. în această împărăţie a 
muririi, nimic nu este mai credibil decât moartea. 
Dumnezeu i-a zis bogătaşului sănătos, care îşi făcea 
planuri cu bătaie lungă în privinţa averii sale: nebunule, în 
noaptea asta vor lua de la tine sufletul tău - iar cele pe 
care le-ai strâns, ale cui vor fi? 

Când bolnavul moare, cel ce 1-a lipsit de împărtăşire 
se căieşte amar. într-un oraş s-a îmbolnăvit un om. Faptul 
a ajuns la urechile preotului, care a venit şi i-a propus să se 
spovedească şi împărtăşească. Soţia i-a tăiat vorba, zicând: 
«Nu e pe moarte, părinte, nu e pe moarte!» Preotul a 
plecat. In noaptea aceea, bolnavul a murit. Atunci, femeia 
a început să se tânguiască: «Vai de mine, de ce nu l-am 
lăsat să se împărtăşească!» 

Or, nu ştiţi, fraţilor, că împărtăşania preţuieşte pentru 
om cât toate pomenile? 

Pace vouă de la Dumnezeu!" [21; 77-79]. 

Nici un creştin nu are nici un motiv pentru a-1 
împiedica pe bolnav să se spovedească şi se 
împărtăşească. Dacă totuşi o face, se poate ca prin fapta sa 
să îşi piardă mântuirea. 



Sănătate sau virtute? 

„Odinioară, lui Gherman călugărul, care era bolnav, i 
s-a arătat Maica Precista, spre care avea mare evlavie, şi 
i-a zis: «Ce doreşti? Sănătate sau înţelepciune?» Gherman, 
socotind bine, s-a rugat să-i dea înţelepciune. Şi 
înţelepciune i-a dat. 

Prin acea înţelepciune dăruită de sus, el a învăţat şi 
ştia bine: elineşte, latineşte şi evreieşte, încât nu se afla 
nimeni în acea vreme care să ştie aşa de bine ca el" [29; 
269]. 

Când suntem bolnavi, să ne întrebăm şi noi: ce dorim 
mai mult, vindecarea sau mântuirea? Şi, dacă vrem 
mântuirea, să înţelegem că Dumnezeu ştie mai bine decât 
noi cum o putem dobândi. Şi tot El ne şi rânduieşte calea 
de mântuire... 

Prima fază a nebuniei 

Părintele Paisie Aghioritul: „Pe cei nebuni, oamenii 
îi înnebunesc şi mai mult. Când nebunia este într-o fază de 
început se poate iconomisi cumva" [15; 258-259]. 

De ce oamenii îi înnebunesc şi mai mult pe cei care 
sunt la începutul nebuniei? Pentru că sunt mai bolnavi 
decât nebunii: sunt lipsiţi de inimă. Ar putea să îi ajute să 
îşi revină la normal, dar nu o fac. Ii tratează ca pe nişte 
obiecte, nu ca pe nişte oameni. Le convine într-un fel că 
nebunii le sunt inferiori. Prezenţa unui om aflat în prima 
fază a nebuniei zgândăreşte orgoliul celui mândru: are în 
permanenţă pe cineva la care să se raporteze fără să îi fie 
teamă că va ieşire locul doi. 

Abia când nebunia avansează, privitorul îşi regretă 
prostia. Regretă că nu a întins la timp mâna pentru a-1 
ajuta pe celălalt. Dar este prea târziu pentru regrete: a 
refuzat crucea de a-1 ajuta, acum are de purtat o cruce mai 
grea - aceea de a-1 îngriji. 



Paşaportul încercărilor 

Părintele Paisie Aghioritul: „Pentru a merge cineva 
în raiul cel dulce, trebuie să mănânce aici multe 
amărăciuni, ca să primească în mână paşaportul 
încercărilor. Dacă ai şti ce se întâmplă la spitale! Ce 
drame! Ce dureri are lumea! Câte mame, sărmanele, fac 
operaţii, se gândesc la copilaşii lor şi sunt cuprinse de 
nelinişte pentru întreaga lor familie! Câţi familişti au 
cancer, fac radioterapie şi se chinuiesc! Să nu poată lucra 
şi să aibă de plătit chirie şi o mulţime de alte datorii! Dacă 
unii sunt sănătoşi şi nu o pot scoate la capăt, cu cât mai 
mult atunci când cineva este bolnav şi se sileşte să lucreze 

pentru a putea face faţă cât de cât la îndatoririle lui" [15; 
225-226]. 

încercăm să trecem prin viaţă căutând plăcerile, 
căutând odihna, şi vrem ca în cele din urmă să obţinem 
paşaportul mântuirii, pe care alţii l-au obţinut numai 
înfruntând mari ispite şi necazuri. Dacă se putea ca omul 
să se mântuiască fără suferinţă, oare Dumnezeu ne-ar mai 
fi dat aceste încercări? Şi de ce să fie mai îngăduitor cu 
noi, decât este cu alţii care sunt mult mai curaţi la suflet 
decât noi? 

Trist este că, nefiind învăţat să îşi poarte crucea, 
omul modern rabdă necazurile fără să înţeleagă că au un 
rost, le poartă ca şi cum Dumnezeu nu i-ar purta de grijă. 
Este îngenuncheat de încercări şi nu are ochi să vadă că 
prin ele îşi poate câştiga mântuirea. 



Neascultarea de duhovnic 

„Măicuţa egumenă A. trebuia să meargă la Kiev 
pentru rezolvarea unor probleme de mănăstire. Cerându-i 
binecuvântare Părintelui Lavrentie pentru a pleca la drum, 
acesta îi răspunde: 

- Nu e bine să mergi acum, mai îngăduie puţin. 

Măicuţa a sărutat mâna Părintelui, dar a insistat să 
meargă acum. Şi a doua zi s-a pornit la drum fără 
binecuvântare. Când se apropiau de Kiev, măicuţei 
egumene i s-a făcut rău şi a stat cinci zile în pat, 
neputându-se mişca, şi nici nu a rezolvat vreo problemă. 
S-a întors la Cernigov şi a cerut iertare Părintelui pentru 
neascultare, după care povestea la toţi despre întâmplarea 
aceasta, povăţuindu-le pe surori să nu iasă niciodată din 
cuvântul Cuviosului Părinte" [35; 86]. 

Ne place să îl ascultăm pe duhovnic numai când ne 
cere să facem lucruri uşoare, lucruri plăcute. Şi nici nu ne 
trece prin cap că, dacă călcăm cuvântul său, putem fi 
pedepsiţi de Dumnezeu cu boli sau alte necazuri. Nu ne 
dăm seama că, lepădându-ne de cuvântul părintelui 
duhovnicesc, ne lepădăm şi de Părintele Ceresc. . . 



Pregătirea de moarte 

„Un altul, zăcând pe patul de moarte, îşi mângâia 
prietenii zicând: «Nouă luni de zile m-am chinuit ca să vin 
în această lume: oare sunt mult nouă luni de chin ca să ies 
din ea?» 

Şi, cu adevărat, boala dinainte de moarte are o mare 
însemnătate. Ea le-a adus multor păcătoşi veşnica 
mântuire. Mii de păcătoşi au luat cunoştinţă de Dumnezeu 
şi de sufletul lor de-abia în vremea bolii dinainte de 
moarte. Şi luând cunoştinţă de aceste două mari realităţi, 
pe care le uitaseră toată viaţa, s-au pocăit cu amar, şi-au 
plâns viaţa cheltuită nebuneşte, s-au împărtăşit; şi astfel, 
curăţiţi prin lacrimile lor şi prin sângele lui Hristos, s-au 
învrednicit să intre în luminatele curţi cereşti. Este 
limpede, aşadar, că boala dinainte de moarte vine din 
milostivirea lui Dumnezeu. Nu face nimic dacă rudele şi 
prietenii noştri se chinuieşte în jurul nostru în vremea bolii 
noastre dinainte de moarte. Lucrul acesta e tot spre binele 
lor. Prin această slujbă, ei II îndatorează pe Făcătorul 
oamenilor, Care le va plăti însutit [21; 117-118]." 

„Ar fi mult să ne chinuim un minut pentru a ne 
bucura 10 ani?" La această întrebare toţi am răspunde 
negativ. „Ar fi mult să ne chinuim nouă luni pentru a ne 
bucura mai mult de 1000 de ani?" La această întrebare 
răspunsul este ceva mai dificil. De ce? Pentru că nu ne 

dăm seama cât de mari sunt binecuvântările de care se 
împărtăşesc cei care se mântuiesc. 

Spune-i unui copil mic că după ce va trece printr-un 
tunel întunecos va ajunge la lumină. Nu îl va interesa, îi va 
fi frică să intre. Dar spune-i că la capătul tunelului este 
mama lui. Va fugi prin tunel. 

Problema este că nu avem credinţa că la capătul 
încercărilor se află cununa. Şi, dacă pierdem din vedere 
cununa, orice încercare devine peste măsură de grea. 



Roadele supărării 

Părintele Paisie Aghioritul: „Când cineva are o stare 
sufletească bună, durerea trupească se uşurează. Iar când 
nu are, starea rea sufletească îi afectează sănătatea. Ia 
drept pildă un bolnav de cancer căruia medicii nu mai au 
ce să-i facă. Dacă crede în Dumnezeu şi se află într-o 
atmosferă duhovnicească veselă, poate trăi mai mult, altfel 
se poate topi de supărare şi să se stingă în câteva 
săptămâni (...) 

Se poate ca uneori cineva să fie sănătos din punct de 
vedere medical, analizele să nu arate nimic rău, dar dacă 
are ceva care îl chinuieşte sufleteşte, atunci să nu fie pe 
deplin sănătos. Pentru că cele mai multe boli încep de la 
supărare. Toţi oamenii au câte un punct sensibil. Şi de 
aceea o supărare pe unul îl va lovi în stomac, pe altul în 
cap. (...) 

Medicamentul cel mai bun pentru o boală este 
bucuria duhovnicească, pentru că ea împrăştie harul lui 
Dumnezeu în suflet. Bucuria duhovnicească are cea mai 
mare putere tămăduitoare pentru toate bolile. Ea este alifia 
dumnezeiască care închide rănile, în timp ce mâhnirea le 
irită [15; 241]. 

Supărările pe care ni le produc alţii sunt prilejuri de a 
dobândi cununi. Dacă le răbdăm, luăm cununa. Dacă nu, o 
pierdem. Şi, o dată cu ea, puţin câte puţin, ne pierdem şi 
sănătatea. Merită? 



Leacul uitat 

„Mulţi copii s-au făcut sănătoşi cu Sfânta 
împărtăşanie. Atunci când citim Psalmul 145, prin care II 
rugăm pe Dumnezeu să oprească hemoragiile, să-L rugăm 
să-i ajute şi pe copiii care au leucemie, dar şi pentru ca să 
existe sânge la spitale pentru copiii care au anemie 
mediteraneeană. Aceşti copii suferă o mucenicie mai mare 
chiar decât mucenicia copiilor pe care i-a junghiat Irod. 
Copiii primesc răsplata întreagă din suferirea bolii, pentru 
că nu au păcate. Câţi copii mici nu vom vedea în cealaltă 
viaţă în tagma mucenicească şi îngerească a pruncilor! 
Prunci de două luni să fie operaţi, să li se facă injecţii şi 
perfuzii. Unde să afle vene la sărmanii aceştia? Ii înţeapă 
când într-un loc, când în altul... Să vezi copiii cu tumoare 
la cap cum li se fac raze şi li se pun furtune într-un căpşor 
atât de mic. Dacă unul mare nu poate suporta, cum vor 
suporta copiii?" [15; 244]. 

Cât de puţini copii vin duminica la biserică... Sunt 
puţini părinţii care se ostenesc să îi aducă la slujbă, măcar 
pentru a se împărtăşi. 

„Dar o să facă deranj, o să se supere lumea. 

Da, o să facă puţin deranj, o să se supere unii. Dar, 
dacă vrem să avem mâine tineri în biserică, trebuie să 
avem astăzi copii care vin la slujbe. 

Dacă ne gândim cât de mulţi copii se îmbolnăvesc, 
ar trebui să ne gândim că nu există alt ajutor pentru ei mai 
mare decât cel venit de la Dumnezeu. Un copil care e 

împărtăşit suferă mai uşor boala decât unul care nu vine la 
slujbă. 

Şi, chiar dacă nu îi vindecă pe toţi copiii bolnavi 
Sfânta împărtăşanie - aşa cum de altfel nu îi vindecă nici 
pe toţi adulţii - totuşi le picură în inimi puţină linişte. 

Binecuvântările agheasmei 

„Pe lângă împărtăşania zilnică, stareţul muribund 
(Sfântul Antonie de la Optina) mai căuta uşurare în 
neîncetată rugăciune şi în stropirea cu aghiazmă mare, mai 
ales în zilele din urmă. Cerea ca nu numai el să fie stropit, 
ci şi patul şi toate colţurile, rostindu-se în acest timp 
versetele de la 8 la 13 ale Psalmului 50, începând cu 
cuvintele Stropi-mă-vei cu isop până la şi cu duh 
stăpânitor mă întăreşte. Când cererea i se îndeplinea 
întocmai, era foarte alinat şi exclama de câteva ori: «O, cât 
de trebuincioasă este stropirea aceasta! Cât de prezent 
devine harul lui Dumnezeu!»" [18; 133]. 

Dacă atunci când e sănătos creştinul ia dimineaţa 
anafura şi agheasmă, pentru a se sfinţi, la vreme de boală 
va simţi binecuvântarea pe care Dumnezeu o trimite prin 
acestea. Dar dacă atunci când e sănătos creştinul se fereşte 
de ele, pentru a nu-i fi piedică pentru unele păcate, la 
vreme de boală nu va avea credinţa că ele îi pot fi de folos. 



Despre mântuirea unui nebun 

Sfântul Nicolae Velimirovici: „îmi scrii că ai avut 
mult, foarte mult de suferit din partea soţului tău. Te 
ocăra, te alunga din casă, ba chiar şi te bătea, însă cu 
rugăciune şi cu nădejdea în Cel Ce vede toate ai găsit 
puterea să înduri toate fără a te plânge cuiva vreodată şi 
fără a arăta în afara casei ce se întâmplă în casă. Pătimirea 
ţi-a înmuiat sufletul, a dezrădăcinat din tine toată trufia şi 

te-a legat şi mai strâns de Dumnezeul Cel Viu. O vreme ai 
crezut că vei înnebuni. Şi totuşi, nu ai înnebunit tu - el a 
înnebunit, bărbatul tău. Acum eşti îngrijorată pentru 
sufletul lui şi întrebi: «Este mântuire pentru nebuni?» 

De crezi în Dumnezeu şi în Dumnezeiasca Pronie, 
crede până la capăt şi deplin. Dacă potrivit spusei lui 
Hristos nici o vrabie nu cade pe pământ fără de Tatăl 
nostru, cum ar putea un om să cadă în chin şi în boală şi în 
moarte fără voia Lui? Iar voia de temelie a lui Dumnezeu 
în privinţa oamenilor este ca toţi oamenii să se 
mântuiască. Asta înseamnă că şi nebunia a venit cu 
îngăduinţa lui Dumnezeu asupra soţului tău care te 
chinuia, tot pentru mântuirea lui. Dacă Milostivul Ziditor 
nu ar fi vrut mântuirea lui, nu l-ar fi lovit pentru păcatul 
lui cu această cumplită boală, ci l-ar fî lovit cu moarte. 
Prin orice boală şi suferinţă Doctorul Ceresc lecuieşte 
sufletele omeneşti. Aşadar, nu trebuie să vă pară rău atât 
de cei care se îmbolnăvesc greu şi apoi mor, cât de cei 
sănătoşi trupeşte pe care moartea îi găseşte în păcatul lor. 
S-a zis: în ce te voi afla, întru aceea te voi judeca; dacă în 
păcat, urmează osânda; dacă în pocăinţă, urmează iertarea 
şi răsplata. Poate vei spune: «Dar el nu poate acum să se 
pocăiască, nici să se roage lui Dumnezeu». Te vei ruga tu 
şi vei aduce jertfe pentru el, iar el, în starea sa de acum, 
poate numai să pătimească spre mântuirea sa şi învăţătura 
de minte a altora. Orice boală arată cu degetul spre 
Dumnezeu, şi nici una atât de mult ca boala sufletească. 

Pune-ţi nădejdea în Domnul şi fii liniştită!" [22; 65- 
66] 

„Poate fî mântuire pentru nebuni?" Sfântul Nicolae 
Velimirovici ne spune că da. „Dar cum se poate mântui un 
nebun câtă vreme el nu este conştient de faptele sale?" 
Mulţi oameni şi-ar pune o astfel de întrebare. Nu îi este dat 
omului să înţeleagă toate rânduielile lui Dumnezeu. Omul 

are de ales între a-1 ajuta pe cel ajuns la nebunie, rugându- 
se pentru el, sau a-şi pune întrebări metafizice, în speranţa 
că ele îl vor ajuta să pătrundă în taina bolii. Cine e mai 
nebun, nebunul sau cel care, în loc să îl ajute, îl priveşte ca 
pe o insectă? 



Sfinţirea prin boală 

Părintele Paisie Aghioritul: „Cu cât mai mult se 
chinuieşte omul de vreo boală, cu atât mai mult se curăţă 
şi se sfinţeşte, ajunge numai să facă răbdare şi s-o 
primească cu bucurie" [15; 226]. 

Ne-am învăţat să judecăm toate după înţelepciunea 
acestei lumi. Când cineva e grav bolnav, ne gândim la el 
fără să ţinem seama de faptul că suferinţele îi sunt spre 
mântuire. Vrem să se însănătoşească repede, vrem să fie 
alături de noi cât mai repede, dar nu ne gândim şi dacă 
aceasta îi este sau nu de folos. 



Vrem să avem copii... 

„Multor soţi care nu aveau copii, stareţul [Sfântul 
Lavrentie de la Cernigov] le spunea dinainte ce copii vor 
avea. La câţiva le-a citit rugăciune pentru a putea naşte, 
dar pe cei mai mulţi îi sfătuia să trăiască viaţa conjugală 
curată. Uneori le spunea numărul copiilor pe care îi vor 
avea şi numele lor. De multe ori, soţi care de doisprezece- 
cincisprezece ani nu au putut să aibă copii, numai prin 
binecuvântarea stareţului dobândeau copii" [7; 122]. 

Cu cât oamenii se lasă mai tare biruiţi de păcatul 
desfrânării, cu atât mai mult creşte numărul celor care vor 
să aibă copii dar nu pot. Sunt multe femei care, după un 
avort sau mai multe, nu mai pot deveni mame. 

Şi totuşi, Dumnezeu îi poate ajuta pe aceşti oameni, 
aşa cum îi ajuta şi pe cei care veneau la Sfântul Lavrentie 
sau la alţi sfinţi. Oamenii îşi pun însă toată nădejdea în 
ajutorul pe care îl oferă cele mai recente descoperiri ale 
ştiinţei medicale, şi de aceea nu primesc ceea ce doresc. 

S-ar putea scrie câteva cărţi numai despre cazurile de 
copii care au venit pe lume deşi medicii îi asiguraseră pe 
soţi că nu pot avea urmaşi. Dar puţini dintre soţii care nu 
pot face copii îşi pun problema dacă ar fi sau nu în măsură 
să se ocupe de educaţia unui copil. Unii se grăbesc să 
adopte copii şi, când îşi dau seama cât de grea este povara 
unui părinte, se plictisesc şi nu le mai acordă acestora 
atenţia cuvenită. E mult mai uşor să creşti un copil atunci 
când este sânge din sângele tău, carne din carnea ta. 

Soţii care îşi doresc să aibă copii să ceară ajutor lui 
Dumnezeu, Maicii Domnului şi sfinţilor. Să nu se 
grăbească să înfieze copii înainte să stăruiască multă 
vreme în rugăciune. Şi se pot ruga pentru aceasta Sfântului 
Stareţ Lavrentie. De când a intrat în împărăţia Cerurilor, 
are şi mai mult timp să ne ajute. . . 



Virtuţile bolnavului 

Părintele Paisie Aghioritul: „In unele boli este 
nevoie numai de puţină răbdare. Şi pe acestea le îngăduie 
Dumnezeu ca să îi îndrepteze omului unele cusururi şi să-i 
dăruiască puţină răsplată. Pentru că boala trupească ajută 
la vindecarea bolii duhovniceşti. O neutralizează cu 
smerenia pe care o aduce" [15; 226-227]. 

Boala trupească ajută la vindecarea sufletului. Dar 
există o forţă, uneori mai mică, alteori mai mare, care i se 
opune: iubirea desfătărilor lumeşti. 

Din punctul de vedere al înţelepciunii acestei lumi, 
câtă vreme rămâne în boala sa, bolnavul este un ratat. 

Dacă totul se termină prin moarte, atunci boala distruge tot 
ce este mai frumos în viaţă. Dacă totul se termină prin 
moarte, atunci boala este o pregustare a morţii. Pentru că îl 
împiedică pe bolnav să se bucure de plăcerile lumeşti. 
(Unii bolnavi recurg la tot felul de perversiuni şi de plăceri 
murdare pentru a recupera o parte din pierderi. Trupurile 
le sunt bolnave, dar mintea le-a rămas întreagă: aşa că o 
pot spurca la maxim, privind filme obscene sau reviste 
sexy. Astfel de excepţii tind să se înmulţească din ce în ce 
mai mult, în cele din urmă sfârşind prin a nu mai fi 
considerate excepţii.) 

Deci este nevoie doar de puţină răbdare numai atunci 
când bolnavul nu se lasă biruit de patimi şi de pofte. Dacă 
se lasă biruit, răbdarea nu îi mai este de ajutor. Devine 
stăruinţă în păcat. . . 



Despre neputinţe 

Sfântul Teofan Zăvorâtul: „Pentru faptul că 
zgomotul din cap nu vă îngăduie să vă adunaţi gândurile, 
nu vă plângeţi. Dumnezeu judecă sufletul după ceea ce 
depinde de el, nu după cele asupra cărora el n-are 
stăpânire. Păstraţi în inimă hotărârea de a nu vă depărta de 
Domnul, şi El va primi lucrarea aceasta" [19; 12-13]. 

De multe ori ni se pare că Dumnezeu nu vede care 
sunt greutăţile prin care trecem. Zgomotul din cap e una 
dintre ispitele prin care trec anumiţi bolnavi. Dar 
Dumnezeu nu le cere lucruri peste măsură: dacă vor face 
un mic efort pentru a-şi aduna gândurile la rugăciune, vor 
avea mai multă plată decât dacă, fiind sănătoşi, s-ar fi 
rugat cu atenţie vreme îndelungată. Dumnezeu măsoară 
totul după alte criterii. Care nu sunt ca ale noastre, 
îndoielnice... 



150 



Când ajută boala? 

Părintele Paisie Aghioritul a fost întrebat: 

„- Părinte, boala ajută întotdeauna? 

- Da, întotdeauna ajută. Bolile îi ajută pe oameni 
să-şi «ispăşească» păcatele atunci când nu au virtuţi. 
Sănătatea este un lucru mare, dar binele pe care îl 
pricinuieşte boala nu-1 poate dărui sănătatea. Un bine 
duhovnicesc. Boala este o binefacere foarte mare, într-adevăr 
foarte mare!" [15; 226] 

Putem reformula întrebarea: „Când ne ajută crucea 
pe care ne-a trimis-o Dumnezeu?" Formulată aşa, 
întrebarea conţine o parte din răspuns. Dacă boala este o 
cruce trimisă de Dumnezeu, înseamnă că întotdeauna ne 
este de folos. Sau, mai exact, întotdeauna ne-ar putea fi de 
folos. 

Numai că, atunci când trec prin încercări, unii 
oameni se mânie pe Dumnezeu şi încercarea îi face mai 
duri, mai răi, mai pătimaşi. In astfel de cazuri, vina nu este 
a lui Dumnezeu. 

„El nu a văzut că oamenii sunt slabi?" 

„Ba da, a văzut, dar ştia că pot trece cu bine prin 
aceste încercări..." 



Bolnavul şi postul 

Sfântul Teofan Zăvorâtul: „Acum trebuie să vă lăsaţi 
deoparte pravila de postire. Veţi posti după aceea, dacă îi 
va plăcea lui Dumnezeu să vă ridice din patul bolii: iar 
acum, în boală fiind, puteţi gusta din toate ca din nişte 
doctorii, după sfatul medicului." [19; 12-13] 

Aceste sfaturi sunt date de către duhovnici numai 
celor care au boli grave. Dar aceleaşi sfaturi le dau şi 
rudele omului credincios atunci când el suferă de o boală 

uşoară, pentru a-1 convinge că nu are rost să mai 
postească. Evident, nu îi spun să guste din ele ca din nişte 
doctorii... 

Pe cât este de adevărat faptul că bolnavului care are 
nevoie de hrană de dulce duhovnicul îi dă dezlegare pentru 
aceasta, pe atât este de adevărat că cel care primeşte 
dezlegare de la rude sau de la prieteni (în cazul în care 
duhovnicul nu i-ar fi dat dezlegare) va avea parte de 
suferinţe mai grele. Şi nici sfetnicilor săi nu le va fi foarte 
uşor... 



Binecuvântarea preotului 

„Uneori aveam probleme cu sănătatea. Doctorii de 
aici din provincie mi-au spus că trebuie să mă operez 
fiindcă aveam o tumoare. Am hotărât să merg la Atena 
pentru consultaţii şi analize, ca să aflu ce aveam de fapt şi 
ce trebuia să fac în continuare. înainte de a merge la spital, 
fiind împreună cu soţul meu, am trecut pe la părintele 
Porfirie. 

După ce am vorbit puţin, înainte de a pleca, i-am 
spus părintelui: 

- Bunicuţule, rugaţi-vă şi pentru mine, căci mă duc la 
spital şi sunt neliniştită gândindu-mă la ce-mi vor spune 
doctorii. 

Atunci, privindu-mă surâzător, părintele îmi spuse: 

- Ei, fiica mea, dar nu ai nimic. 

Şi începu să-mi explice în termeni medicali despre 
ce anume era vorba. Văzând că nu pricepeam terminologia 
pe care o folosea, îmi surâse larg, mă însemnă cu semnul 
Sfintei Cruci şi-mi spuse: 

- Ei bine, ţi-am binecuvântat tumoarea ca să nu mai 
trebuiască să o scoţi. Mă auzi? Ti-am binecuvântat-o! 

Am plecat aşadar de la părintele Porfirie şi ne-am 
dus la spital. După ce am făcut toate analizele, doctorii 
mi-au spus exact ce îmi spusese Bunicuţul mai înainte. 

Mi-au spus desigur că trebuia să mă operez ca să 
extragem lipomul, dar, de vreme ce aveam binecuvântarea 
Bunicuţului, nu mai aveam nevoie de operaţie. Şi în ziua 
de astăzi mă simt foarte bine" [20; 90-91]. 

Nu există astăzi mulţi preoţi făcători de minuni aşa 
cum a fost în secolul trecut părintele Porfirie Bairaktaris. 
Mulţi dintre bolnavii pe care i-a binecuvântat s-au 
vindecat fără să mai aibă nevoie de intervenţie medicală. 
Dar, chiar dacă nu toţi preoţii au harismele părintelui 
Porfirie, toţi pot să îi binecuvânteze pe cei bolnavi. Şi, 
pentru credinţa creştinilor, chiar binecuvântările unor 
preoţi păcătoşi pot face să dispară boala. In timp ce, atunci 
când bolnavii sunt necredincioşi, de multe ori nici 
părintele Porfirie însuşi nu i-ar fi putut ajuta. 



Despre defectul frumuseţii 

Părintele Paisie Aghioritul: „Celui care are 
frumuseţe, nobleţe şi sănătate şi nu se nevoieşte să-şi taie 
defectele sale, Dumnezeu îi va spune: «Te-ai desfătat în 
viaţa ta de bunătăţile tale, de frumuseţea ta. Acum ce-ţi 
mai datorez? Nimic». Insă cel care are o invaliditate - fie 
că astfel s-a născut, fie că a moştenit-o de la părinţii săi, 
fie că a dobândit-o mai târziu - trebuie să se bucure pentru 
că în cealaltă viaţă va avea numai de primit. Şi mai ales 
atunci când nu a greşit, va avea răsplată cerească întreagă, 
tară reţineri" [15; 254]. 

Dacă oamenii sănătoşi îşi folosesc frumuseţea sau 
sănătatea pentru a se tăvăli în patimi, arată că nu îşi pun 
problema vieţii veşnice, că nu se gândesc la mântuire. Şi 

cine e de plâns, ei sau bolnavii care prin răbdarea lor 
cuceresc raiul? 



Ectenia pentru tămăduirea celor bolnavi 

„Doctorul sufletelor şi al trupurilor, cu umilinţă şi cu 
zdrobire de inimă cădem către Tine şi suspinând, strigăm 
Ţie: vindecă durerea, tămăduieşte patimile sufletului şi ale 
trupului robului Tău (N) şi, ca un bun, iartă lui toată 
greşeala cea de voie şi cea fără de voie, şi degrab ridică-1 
din patul durerii, rugămu-ne Ţie, auzi-ne şi ne miluieşte. 

Cel Ce nu voieşti moartea păcătosului, ci să se 
întoarcă şi să fie viu, îndură-Te şi miluieşte pe robul Tău 
(N), Milostive; conteneşte-i boala, uşurează-i toată patima 
şi toată neputinţa, încetează-i răceala, potoleşte-i 
fierbinţeala, tinde mâna Ta cea tare şi îl ridică din patul 
durerii, precum oarecând pe fiica lui Iair, şi sănătos îl 
arată, rugămu-ne Ţie, auzi-ne şi ne miluieşte. 

Cel Ce cu atingerea Ta ai vindecat pe soacra lui 
Petru, fiind aprinsă de friguri, şi acum pe robul Tău, cel ce 
pătimeşte cumplit, vindecă-1 degrab, dându-i lui sănătate, 
cu deadinsul ne rugăm, Izvorule al vindecărilor, auzi-ne şi 
ne miluieşte. 

Cel Ce ai primit lacrimile lui Iezechia şi ale lui 
Mânase şi pocăinţa ninivitenilor şi mărturisirea lui David 
şi degrab i-ai miluit pe ei, şi a noastră rugăciune, ce se 
aduce Ţie cu umilinţă, primeşte-o, întru tot Bunule 
împărate, şi ca un îndurat miluieşte-1 pe robul Tău, cel ce 
boleşte cumplit, dăruindu-i lui sănătate. 

Cu lacrimi ne rugăm Ţie, Izvorule al vieţii şi al 
nemuririi, auzi-ne şi degrab ne miluieşte" [2; 387-388]. 

întrebare pentru Olimpiada de religie: „Cine ştie în 
ce moment şi la ce slujbă preotul poate adăuga aceste 
cereri către Dumnezeu?" 

Răspunsul îl ştiu de obicei numai creştinii ai căror 
păstori se roagă cu frângere de inimă atunci când păstoriţii 
lor sunt greu încercaţi de boală: „In timpul Sfintei 
Liturghii! (la ectenia întreită)". 

„Dar Liturghia nu este tot timpul la fel? Eu de ce nu 
am auzit niciodată aceste cereri?", ar putea spune cineva. 

„Poate că preotul le-a rostit atunci când a considerat 
că este nevoie, dar poate că nu ai luat aminte la ele. . ." 

In Liturghier există şi anumite cereri speciale care 
pot fi rostite de către preot în timpul Sfintei Liturghii. De 
aceea, atunci când dau pomelnice la Sfânta Liturghie, 
creştinii îl pot ruga pe preot să rostească şi aceste cereri 
pentru tămăduirea celui bolnav. 

Şi, dacă este cu adevărat nevoie, preotul le va rosti. 
Iar pentru rugăciunea întregii parohii (sau obşti de 
mănăstire), Dumnezeu îl va întări pe bolnav. 



Slavă lui Dumnezeu pentru toate 

„Cât de apropiat eşti de noi în ziua bolii! Tu însuţi îi 
cercetezi pe cei bolnavi, Tu însuţi Te apleci spre patul 
celui suferind. Şi inima lui stă de vorbă cu Tine. Tu 
luminezi sufletul cu pace în vremea grelelor pătimiri şi 
scârbe, Tu trimiţi ajutor neaşteptat. Tu mângâi, Tu 
cercetezi cu dragoste şi mântui, Ţie îţi înălţăm cântare: 
Aliluia!" [38;17] 

Rostirea acatistului Slavă lui Dumnezeu pentru toate 
- din care face parte acest condac - le poate aduce multă 
mângâiere bolnavilor şi celor care îi îngrijesc. Dacă la 
vreme de boală sau de necaz omul citeşte numai 
rugăciunile pe care le zice când este sănătos, atenţia lui se 
va aduna mai greu. Dar, prin rugăciuni care conţin referiri 
la problema sa, omul îşi deschide mult mai uşor inima în 
faţa lui Dumnezeu. 

Complexul de inferioritate 

Părintele Paisie Aghioritul: „Atunci când (bolnavii) 
vor înţelege că infirmitatea este o binecuvântare a lui 
Dumnezeu, se vor aşeza (duhovniceşte) şi vor scăpa de 
complexul de inferioritate" [15; 251]. 

Când bolnavul va înţelege că poartă o cruce care îi 
poate aduce mântuirea, nu va avea de ce să se simtă 
inferior celor care trăiesc în patimi. Va înţelege că ceea ce 
îi lipseşte este puţin faţă de ceea ce le lipseşte celor care, 
deşi sunt sănătoşi, sunt săraci în credinţă şi au sufletele 
bolnave. 



Despre doctorii creştini 

„La începutul anului 1920 una dintre comisiile de 
control a dat ordin ca icoana Maicii Domnului din sala de 
operaţii să fie dată jos de pe perete. Doctorul Valentin a 
reacţionat puternic, fără să-i fie teamă de consecinţe. A 
plecat de la spital anunţând că se va întoarce doar atunci 
când icoana Maicii Domnului va fi pusă la loc. Unul din 
reprezentanţii comisiei a zis cu o doză de ironie: 

- Sala de operaţii este un serviciu public. Am 
despărţit statul de Biserică. Dacă chirurgul vostru vrea să 
se roage, treaba lui, dar să păstreze icoana acasă la el! 

Valentin a rămas de neînduplecat. A repetat că dacă 
icoana nu va fi pusă la locul ei, nu va mai intra în sala de 
operaţii. Curajul lui a fost admirabil. într-o epocă atât de 
grea, în care era în pericol să-şi piardă serviciul, chiar şi 
viaţa, medicul credincios a îndrăznit să se confrunte pentru 
credinţa sa cu Puterea care nu ezita să pedepsească cu 
moartea orice opoziţie. Insistenţa şi credinţa lui neclintită 
în Dumnezeu au adus rezultate grabnice. 

în ceasul acela au adus la spital un caz grav. Era 
soţia unuia dintre şefii partidului, care trebuia să fie 
operată imediat. Chiar ea a cerut să fie operată de 
profesorul Valentin. Nu accepta pe altul. L-au chemat în 
sala de vizite şi l-au rugat să facă operaţia. Valentin a 
răspuns cu statornicie: 

- îmi pare foarte rău, dar după crezul meu nu pot 
intra în sala de operaţii dacă mai întâi nu vor pune icoana 
la locul ei. 

Soţul bolnavei şi-a dat cuvântul că în dimineaţa 
următoare icoana va fi la locul ei, dacă va face operaţia. 
Valentin a fost de acord. S-a dus în sala de operaţii. 
Operaţia a reuşit. Şi soţul bolnavei şi-a ţinut cuvântul. 
Icoana Maicii Domnului a fost aşezată la locul ei" [4; 67]. 

în ziua de astăzi din ce în ce mai mulţi oameni s-au 
obişnuit să facă compromisuri. Cine nu le face e 
considerat prost. Unii creştini îşi stabilesc o ierarhie a 
compromisurilor: unele trebuie spovedite, altele nu. 

Iată însă că istoria ne oferă modele de creştini care 
nu au vrut să renunţe la verticalitatea lor: doctorul 
Valentin Voino - Iaseneţki, cel care a ajuns Sfântul Ierarh 
Luca - chirurgul fără de arginţi, ar trebui să fie un astfel de 
model. 

„Dar e greu să fii creştin când colegii de breaslă duc 
o viaţă necreştină." „Dar nu toţi doctorii pot fi creştini, de 
exemplu un ginecolog trebuie să facă avorturi. . ." 

Nu este adevărat. Există şi doctori care nu fac 
avorturi. Iar cei care le fac, nu sunt creştini... Sau poate 
sunt numai cu numele. 



Despre harisma izgonirii demonilor 

Sfântul Justin Martirul şi Filosoful: „Căci în toată 
lumea, ca şi în cetatea voastră, se găsesc mulţi îndrăciţi pe 

care nu i-au putut vindeca nici unul dintre exorciştii, 
vrăjitorii şi magicienii voştri, dar pe care mulţi dintre 
oamenii noştri, dintre creştini, exorcizându-i în numele lui 
Iisus Hristos, Care a fost răstignit sub Ponţiu Pilat, i-au 
vindecat şi îi vindecă încă şi acum, nimicind şi alungând 
demonii care îi ţin în stăpânire pe oameni" [1 1;101]. 

Oamenii aleargă tot la vrăjitori pentru a scăpa de 
demoni. De parcă vreun diavol ar avea motive să facă 
bine. De parcă diavolul mai slab l-ar putea izgoni pe cel 
mai puternic, pentru a-i lua locul. Dar nu este aşa. 

Numai Dumnezeu poate izgoni demonii, numai cel 
care aleargă la sprijinul Bisericii poate găsi ajutor. Cu cât 
lumea se afundă în păcat, cu atât mai mare este numărul 
celor care ajung să fie posedaţi. Şi din ce în ce mai puţini 
oameni înţeleg că singurul sprijin pentru aceştia se află în 
Biserică. Acum, ca şi acum două mii de ani. Acum, şi 
până la sfârşitul lumii. 



Măsuri şi măsuri 

Părintele Paisie a fost întrebat odată: „Cel care 
suferă, dar nu înfruntă duhovniceşte durerea, nu se 
curăţeşte (de păcate)?" 

La această întrebare, plin de elan apologetic, un 
creştin lipsit de dreaptă măsură ar răspunde triumfalist: 

„Nu, normal că nu... Vrea să se curăţească de 
păcate, să reziste eroic. . ." 

Părintele Paisie Aghioritul a răspuns însă altfel: 

„Mireanul se curăţă, nu însă şi monahul" [15; 235]. 

In virtute sunt măsuri şi măsuri. Răspunsul părintelui 
Paisie e într-un fel reprezentativ pentru modul ortodox de 
apreciere a oricărei situaţii: nu e bine să se generalizeze 
întotdeauna. Pe cât este de adevărat că tot cel ce cârteşte la 
vreme de boală sau de alt necaz păcătuieşte, tot atât de 

adevărat este şi că cei aflaţi pe primele trepte ale vieţuirii 
duhovniceşti vor găsi înţelegere la judecata lui Dumnezeu. 

Cei care, având boli foarte grele, nu cârtesc deloc, au 
atins măsura sfinţeniei. Or e foarte greu pentru cineva care 
de-abia s-a apropiat de Biserică să ajungă la această 
măsură. 

Răspunsul părintelui Paisie poate fi înţeles şi altfel: 
„Cei care sunt la începutul vieţuirii duhovniceşti se 
curăţesc chiar dacă au şi scăderi, neînfruntând boala aşa 
cum trebuie. Pe când cei care sunt mai sporiţi, fie că sunt 
monahi, fie că sunt mireni care au ales să ducă lupta cea 
grea cu patimile şi cu poftele, vor fi osândiţi pentru scăderi 
care celorlalţi le vor fi trecute cu vederea." 

Această poziţie este încurajatoare: există bolnavi 
care se află la primii paşi în viaţa creştină şi care, din 
cauza durerilor, cârtesc, iar apoi se lasă biruiţi de 
deznădejde. Consideră că dacă au cârtit Dumnezeu i-a 
părăsit. Dar dacă ar şti că Dumnezeu a rămas lângă ei, 
aşteptându-i să se ridice, ar căpăta nădejde. 

„Şi oare pe monahul care cârteşte nu îl va ierta 
Dumnezeu?" 

„Ba da, de se va pocăi, îl va ierta. Numai că, atunci 
când a ales calea monahală, nu a ales vreo haină anumită 
sau vreun şirag de metanii. Ci a ales calea crucii. Şi, dacă 
la vreme de boală cârteşte, ar trebui să îşi dea seama că s-a 
îndepărtat de drumul pe care 1-a ales. . ." 

Jertfa pentru aproapele: 
între ficţiune şi realitate 

Am văzut de curând John Q, un film care m-a 
impresionat mult. Subiectul filmului este drama unui 
părinte care face tot ce îi stă în putinţă pentru ca fiul său, 
care avea nevoie de un transplant de inimă, să rămână în 
viaţă. Frământarea părintelui, interpretat cu măiestrie de 
Denzel Washington, ajunge la apogeu. în cele din urmă, 
neavând de unde să obţină o inimă pentru băiat, se 
pregăteşte să se sinucidă pentru ca inima sa să ajungă în 
pieptul fiului său. îşi pune pistolul în tâmplă şi trage. Dar 
pistolul are piedica pusă. Până să reuşească să se sinucidă, 
află că se găsise o inimă compatibilă cu cea a fiului său. 
Ca în filme. 

întrebare: „Cum pare gestul disperat al tatălui?" 

Creştinii vor răspunde: „E un păcat groaznic. 
Sinuciderea nu poate fi iertată. Sinucigaşul se va duce în 
iad. Şi poate că şi fiul său, pe care Dumnezeu vroia să îl ia 
la El, dacă va rămâne în viaţă, va merge pe căi greşite. Şi 
ce se alege din această jertfă nechibzuită? Nimic. . ." 

Cei care au puţină credinţă vor răspunde: „Gestul 
tatălui este extraordinar. Oare nu ne învaţă Evanghelia că 
nu există dragoste mai mare decât a-ţi pune viaţa pentru 
aproapele tău? Ce face tatăl? Oare nu se jertfeşte din 
dragoste pentru fiul său? Nu se poate ca Dumnezeu să fie 
absurd, să fie neînţelegător, şi să nu răsplătească această 
faptă plină de iubire. . ." 

Cine are dreptate? La această întrebare oamenii 
răspund în funcţie de credinţa lor. De fapt, ca orice 

răspuns pe care îl dăm, libertatea răspunsului este 
condiţionată de sistemul de valori pe care îl alegem. In 
lucrurile esenţiale alegerea noastră se aseamănă rezolvării 
unei probleme de matematică. Ştim datele problemei, şi 
după un anumit efort aflăm şi necunoscuta. 

Răspunsul la întrebarea cine are dreptate va fi dat 
deci în funcţie de credinţa fiecăruia. Chiar dacă vor părea 
absurzi, creştinii vor spune că tatăl, cu toată bunăvoinţa sa, 
greşeşte. Păcatul nu se face numai în stare de nervi, de 
mânie, de deznădejde sau de înfierbântare trupească. Unii 
oameni păcătuiesc având convingerea că fac ceva 
bineplăcut lui Dumnezeu. Nu mă refer aici la păcate 
evidente, cum ar fi căsătoria unor homosexuali care îşi 
închipuie că Dumnezeu va binecuvânta unirea lor, ci la 
păcate mult mai greu de conştientizat. 

Este paradoxal faptul că oameni care ar aprecia jertfa 
lui John Q (deşi nu s-ar simţi în stare să o urmeze) nu ar 
aprecia în egală măsură jertfa unei mame care este gata să 
îşi jertfească viaţa pentru ca pruncul din pântecele ei să 
rămână în viaţă. Pe cât de măreaţă şi palpitantă li se pare 
hotărârea unui tată de a renunţa la viaţă pentru binele 
copilului său, pe atât de inutilă li se pare hotărârea unei 
mame de a-şi risca propria viaţă pentru viaţa pruncului pe 
care îl poartă în pântece. 

„De ce să nu îl avorteze? După ce se însănătoşeşte, o 
să facă alţi copii. Important este să rămână în viaţă... Cui 
îi va folosi moartea ei?" 

Nu voi scrie aici despre păcatul avortului, despre 
consecinţele sale asupra mamei sau despre ce simte 
pruncul când trupul îi este sfârtecat înainte de a simţi 
căldura soarelui. Este adevărat că într-o carte despre boală 
ar fi potrivit un capitol despre avort cel puţin pentru 
motivul că multe femei care au făcut unul sau mai multe 
avorturi, ajungând pe patul de suferinţă, ridică mâinile la 

cer şi întreabă cu disperare: „De ce, Doamne, de ce?" Este 
la fel de adevărat că într-o carte despre boală nu ar fi 
nepotrivit să scriu câte ceva şi despre avort, cel puţin 
pentru motivul că mulţi bărbaţi, după ce au lăsat femeile 
însărcinate şi le-au îndemnat sau chiar le-au obligat să 
avorteze, ajunşi pe patul de boală din cauza păcatelor lor 
se vor arăta miraţi dacă vor auzi de la vreun preot sau de la 
vreun creştin cât de mare este păcatul pe care l-au făcut: 
„Păi ce, suntem singurii? Doar în ţara noastră s-au făcut 
milioane de avorturi. Nu suntem singurii. Şi ce, ceilalţi de 
ce nu au ajuns în spital...?" Oamenilor le place să 
păcătuiască, dar nu le place să suporte urmările păcatului. 
A vorbi însă la nesfârşit numai despre lipsurile altora nu 
este ziditor. Aşa că în acest articol voi încerca să nu scriu 
prea mult despre greşelile pe care le fac unii şi alţii sau 
despre nechibzuinţa de care a dat dovadă John Q. Voi 
propune un model de comportament creştin, un model care 
pe mine m-a pus pe gânduri. 

înainte de a prezenta cazul în amănunţime, voi mai 
scrie câteva gânduri despre diferenţa dintre John Q şi orice 
mamă căreia doctorul îi aduce la cunoştinţă că are de ales 
între propria viaţă şi viaţa pruncului pe care îl poartă în 
pântece. 

Când un copil este pe patul de moarte şi, ca să 
rămână în viaţă, tatăl său îi oferă propria inimă, ne aflăm 
în situaţia în care părintele care vrea să se sinucidă din 
exces de dragoste se împotriveşte voii dumnezeieşti. 
Atunci însă când trebuie să rămână în viaţă un copil sau 
mama care îl poartă în pântece, mama nu trebuie să îşi 
ucidă pruncul. Dumnezeu este cel care dă viaţă fiecărei 
făpturi. Nu avem voie să luăm viaţa nimănui. 

„Dar mama nu se sinucide acceptând să îşi lase 
pruncul în viaţă?" 

Răspunsul pe care îl dă Biserica este că Dumnezeu 
poate purta de grijă mamei, astfel încât aceasta să treacă 
cu bine de momentul naşterii. Iar în cazul în care mama 
moare, ea primeşte cununa mântuirii, asemănându-se 
sfinţilor mucenici. înainte de a naşte, mamele creştine se 
împărtăşesc şi din acest motiv: în cazul în care vor muri la 
naştere, să moară împărtăşite. 

De multe ori însă doctorii le conving pe femei că 
dacă vor naşte pruncul pe care îl poartă vor muri, şi totuşi 
femeile nu mor la naştere. De multe ori doctorii încearcă 
să le convingă pe unele femei să nu mai facă alţi copii, 
„pentru că o să muriţi la naştere...". Şi de multe ori 
femeile nu au ţinut cont de asemenea sfaturi şi au mai 
făcut copii. Spre exemplu, cunoscutul caz al unei femei 
din Pipirig care s-a internat la spitalul din Târgu Neamţ şi 
căreia, „printre altele, doctorul i-a spus: 

- Femeie, câţi copii ai? 

- Am doi copii, domnule doctor. 

- Bine! Iată, te-ai făcut sănătoasă. Mâine pleci acasă, 
dar să ţii minte ce-ţi spun eu: dumneata nu mai ai voie să 
mai naşti copii. Dacă nu mă asculţi şi mai naşti, vei muri 
în chinurile naşterii. Vezi să nu uiţi cuvintele mele! 

In câteva zile după ieşirea din spital, femeia a venit 
tulburată la duhovnicul ei din mănăstire. 

- Părinte, ce mă sfătuieşti să fac? Eu n-am făcut 
niciodată avorturi. Acum, iată, mi-a spus doctorul că nu 
mai am voie să nasc copii, dacă vreau să mai trăiesc... 

- Soro Mărie, eu te sfătuiesc un singur lucru; ori 
trăieşte cu soţul tău în curăţie, ori naşte copii. O mamă 
trebuie să se sacrifice. Ai credinţă în Dumnezeu. In nici un 
caz nu vei muri. Lasă, că de lucrul acesta răspund eu. Deci 
una din două... 

- Bine, părinte, vă ascult. 

După câteva luni de zile se reîntoarce femeia la 
mărturisire: 

- Părinte, sunt însărcinată. Am încredere în cuvintele 
sfinţiei voastre şi nădăjduiesc la Maica Domnului. Ruga- 
ţi-vă pentru mine! 

- Soră Mărie, nu te îndoi! Eu te voi pomeni zilnic la 
rugăciune. Domnul să te binecuvânteze! 

După alte câteva luni, femeia a venit cu pruncul nou- 
născut, în braţe, la mănăstire: 

- Părinte, am născut bine, cu ajutorul Maicii 
Domnului. Acesta-i copilul! II cheamă Ştefan. Am venit să 
mulţumesc lui Dumnezeu şi sfinţiei voastre, că dacă nu mă 
sfătuiaţi, el nu era pe lume. 

- Slavă Domnului, soro! Vezi că Dumnezeu face 
minuni? El este doctorul doctorilor. Dumnezeu să-1 
binecuvânteze pe Ştefan, să crească mare şi sănătos! Stai 
în genunchi să-ţi citesc o rugăciune de mulţumire. Apoi să 
duci copilul în biserică şi să-1 închini la Maica Domnului. 

După puţină vreme, femeia s-a întâlnit cu doctorul. 

- Domnule doctor, ştiţi că am născut un copil? M-a 
păzit Dumnezeu şi l-am născut uşor. 

- Nu cred până nu-1 văd. Vino cu el într-o zi la mine! 
Când 1-a văzut, a luat copilul în braţe, 1-a sărutat şi, 

plin de emoţie, a zis: 

- Cu adevărat, numai o minune a fost!" [29; 471- 
472] 

Doctorilor le este uşor să rostească astfel de cuvinte 
atunci când socotelile lor au fost răsturnate. Ce se întâmpla 
dacă femeia ar fi avortat copilul? Doar aşa o sfătuise 
doctorul, pentru a-i cruţa viaţa. Dar, pentru credinţa ei şi a 
duhovnicului său, Dumnezeu a rânduit ca pruncul să se 
nască fără probleme. 

Câtă credinţă a avut această mamă. . . Cele mai multe 
femei, dacă s-ar fi aflat în locul ei, ar fi avut grijă să nu 

rămână însărcinate. De fapt, cuvântul grijă nu merită o 
asemenea întrebuinţare... Femeile s-ar fi ferit să rămână 
însărcinate. Poate că nici măcar nu i-ar fi spus 
duhovnicului de aceasta, ca nu cumva să fie oprite de la 
împărtăşanie. Nu vom vorbi aici despre duhovnicii care, 
din lipsa unor minime cunoştinţe medicale, îngăduie 
femeilor să îşi pună sterilet sau să folosească pilule 
contraceptive (prin aceste mijloace femeile pot rămâne 
însărcinate, doar că embrionul este ucis în primele 
momente ale vieţii; dacă până şi doctorii refuză să prezinte 
obiectiv acest fapt, nu e de mirare că unii duhovnici, din 
lipsă de informaţii şi fără să fie conştienţi de ceea ce fac, 
le îngăduie acelor femei pe care le spovedesc să devină 
mame criminale). 

E uşor să citim despre Măria din Pipirig, e uşor să 
teoretizăm că bine fac femeile care fac copii chiar dacă 
doctorii le spun că îşi riscă viaţa. Una dintre cele mai bune 
cunoştinţe ale mele se află în situaţia ei. Deşi era grav 
bolnavă, a făcut un copil. Având semipareză, împotriva 
tuturor sfaturilor doctorilor, 1-a făcut şi pe al doilea. 

Doctorii au fost şi mai categorici: dacă îl va mai face 
şi pe al treilea, o să moară. Pe de o parte este adevărat că 
în cazul ei până acum doctorii s-au înşelat. Pe de altă parte 
este la fel de adevărat că „ulciorul nu merge de multe ori 
la apă..." Ce e de făcut? Să o lumineze Dumnezeu să facă 
ceea ce este mai de folos pentru mântuire. întotdeauna, 
oricât de grea ar fi crucea pe care ne-o trimite Dumnezeu, 
avem o cale a binelui. Numai necredincioşii sau păcătoşii 
au impresia că există situaţii fără ieşire. întotdeauna 
Dumnezeu ne dă o şansă. Chiar dacă este greu să 
înţelegem care este voia Sa, numai aceasta ne va aduce 
împlinire. 

Ţi-am spus mai înainte că vom ajunge la un caz care 
m-a impresionat. Bolnavii nu se pot regăsi cu uşurinţă în 

exemplul femeii din Pipirig. Cazul la care mă voi opri 
acum, al unei femei grav bolnave care a fost sfătuită de 
doctori să îşi omoare pruncul pe care îl purta în pântece, 
este tulburător: lupta femeii cu moartea este într-adevăr 
eroică. 

Am de ales între a-ţi face rezumatul pătimirii sale 
sau a-ţi reproduce întâmplarea aşa cum am citit-o şi eu. 
Prefer să ţi-o reproduc, deşi fragmentul este destul de 
lung, considerând că frumuseţea textului nu trebuie 
înlocuită pentru a face pe plac unor cititori grăbiţi. Cu 
graba nu rezolvăm nimic. Mai ales în situaţiile cruciale. . . 

„Doamna M.H. este fiica unui preot paroh la o 
biserică în suburbiile Atenei şi al doilea din cei patru copii 
pe care acesta îi are. învăţătoare de profesie, la vârsta de 
27 de ani, fiind proaspăt căsătorită şi însărcinată, a trăit o 
mare suferinţă dar şi o mare minune săvârşită de Sfântul 
Partenie. 

Doamna M., încă înainte să rămână gravidă, a simţit 
ceva, ca un nerv care zvâcnea la gât şi, căutând, a 
descoperit o mică tumoare, cât o migdală. Pe dată s-au dus 
la doctor, la o cunoştinţă a lor, doctor cunoscut la Centrul 
Medical din Atena. Aceasta i-a îndrumat spre un medic 
oncolog, care le-a spus că nu este nimic. Dar o dată cu 
sarcina, micul ganglion a început să crească. M. a 
constatat acest lucru în a treia lună de sarcină. La cinci 
luni, întrucât continua să crească şi pentru că doctorii îl 
găseau diferit la palpare, au recomandat să se facă o 
biopsie. A avut loc biopsia şi peste trei zile au primit 
rezultatele: tumoare malignă. Mica tumoare de la început, 
ce părea inofensivă, s-a transformat, în termeni medicali, 
în boala Hadgkin's. 

In zilele acelea se căsătorea fiul mai mare al familiei, 
preot şi el în Patmos. Mama şi fiica au ţinut secret faţă de 
toţi rezultatele! Nu au vrut să le strice bucuria căsătoriei, 

la care luau parte şi ele ca şi cum nu s-ar fi întâmplat 
nimic. S-au distrat laolaltă cu toţi şi, după ce s-a terminat 
nunta, au trecut pe la toate locurile de închinăciune din 
Patmos, unde a crescut preoteasa, şi s-au rugat fierbinte la 
sfinţi şi la Maica Domnului să le miluiască. La sfârşit s-au 
întors în Atena pentru a urca marea Golgotă. 

Au făcut o vizită directorului secţiei de hematologie 
de la Spitalul Popular, împreună cu soţul ei, care abia 
atunci a aflat noutăţile ce l-au cutremurat. Doctorul a văzut 
biopsia şi i-a consolat spunându-le că este vorba de o 
formă uşoară de cancer, vindecabilă. Le-a vorbit şi despre 
şansele de 95% de viaţă şi, după ce s-a înţeles cu 
ginecologul lui M., au recomandat să se facă avort şi să 
înceapă chimioterapia, întrucât hormonii din timpul 
sarcinii contribuie la extinderea mai rapidă a tumorii 
maligne în organismul femeii. 

Se aflau într-o mare dilemă; mare însă a fost şi 
credinţa acestei familii binecuvântate. Părinţii ei au 
declarat un nu categoric doctorilor, un nu categoric au 
spus şi cei doi soţi. Au lăsat totul în mâinile lui 
Dumnezeu. Tatăl ei, preotul, a spus: «Ce-o vrea 
Dumnezeu, preoteasa mea. Sunt ei copiii noştri? Oricând 
doreşte, poate să ni-i ia. Şi ce-o să câştigăm dacă cu 
propriile noastre mâini o să ne ucidem nepoţelul în efortul 
nostru de a salva fata? Nu, o să lăsăm totul în seama lui 
Dumnezeu». Aşa hotărâră cu toţii: «In voia Domnului... 
Dacă Dumnezeu vrea, să ni-i dăruiască pe amândoi copiii 
noştri, dacă nu, să ni-i ia pe amândoi!». 

M. a fost supravegheată în continuare de medici, 
care exprimau mari temeri din cauza sarcinii şi insistau cel 
puţin să scoată copilul îndată ce se vor fi împlinit şapte 
luni. Mama ei, însă, preoteasa, a sfătuit-o că nici aceasta 
nu trebuia să se întâmple, pentru că era spre binele 
copilului să se nască la soroc. 

Mare a fost credinţa lui M., mare şi încrederea ei în 
Dumnezeu, de aceea a acceptat şi a declarat medicilor că 
va aştepta până ce va intra în luna a noua. Credinţa şi 
încrederea în Dumnezeu erau mari, mare însă şi emoţia pe 
care o trăia întreaga familie. 

Bucuria venirii pe lume a unui copil se amesteca cu 
tristeţe şi teamă, cu marea tristeţe şi cu marea spaimă a 
morţii. Insă Marele nostru Dumnezeu e mai mare decât 
toate. Dumnezeul nostru Cel plin de iubire a avut multă 
grijă şi, mai înainte de a îngădui ca această povară să 
devină grea şi de neridicat, a făcut-o uşoară. Cum s-a 
întâmplat aceasta? L-a trimis pe Sfântul Partenie să şadă 
alături de ei, alături de preoteasă. Pe când M. se afla încă 
la începutul sarcinii, mama ei a văzut în somn un vis plin 
de viaţă. Se afla, spunea ea, la fundaţia Lyrios, pe care o 
ştia, întrucât acolo slujea adesea soţul ei, servind nevoile 
mănăstirii. Aşadar, acolo avea loc o mare sărbătoare în 
«satul de copii», la casa copiilor uneia dintre maicile 
surori. La masa care s-a pus, preoteasa s-a nimerit să şadă 
în capul mesei, între doi călugări necunoscuţi pentru ea. 
Stătea cu mare atenţie şi reţinută de nedumerire şi respect. 
La un moment dat s-a întors spre stânga şi a întrebat: 
«Părinte, cu tot respectul ce vi-1 port, cine sunteţi, de unde 
sunteţi?». Călugărul i-a răspuns în puţine cuvinte, cu 
autoritate în glas, dar nu răstit, arătând cu mâna stângă 
spre bisericuţa Sfântului Partenie: «Uite aici, sus». 
Preoteasa nu a înţeles atunci visul, nici nu i-a dat 
importanţă. L-a considerat ca pe un vis obişnuit. 

Insă lucrurile s-au schimbat peste câteva zile, când 
de la Lyrios i-au cerut părintelui M. să slujească la Sfântul 
Partenie, deoarece preotul care trebuia să vină la slujbă, în 
cele din urmă, nu a mai putut. 

Deci, preoteasa lui s-a dus acolo sus pentru prima 
dată. Trebuie aici să menţionăm că preoteasa ştia de 

numele Sfântului Partenie, ştia că bisericuţa care domina 
la Fundaţie aparţine Sfântului, dar niciodată nu a urcat 
acolo sus şi niciodată nu a văzut vreo icoană de-a lui. 

Aşadar, când a intrat în bisericuţă şi a văzut prima 
icoană a lui în pronaos, de îndată aceasta i-a amintit ceva, 
însă după ce a înaintat şi a văzut icoana cea mare la altar, 
atunci pe dată s-a tulburat, şi-a amintit, a simţit frică şi s-a 
simţit nevrednică, a îngenuncheat în faţa ei lăcrimând. Şi 
toate acestea pentru că chipul sfântului din icoană era 
chipul călugărului pe care 1-a văzut în visul ei. S-a 
emoţionat tare mult şi totodată nu a priceput de ce să-i 
apară ei, nevrednicei, cum se numea ea pe sine însăşi, un 
sfânt viu. Oare ce să vrea de la ea? 

De atunci, acest chip se afla în faţa ochilor ei în 
fiecare zi şi teama pe care a simţit-o în prima clipă s-a 
cuibărit în sufletul ei. De aceea, de îndată ce a aflat de 
boala tinerei sale fiice, degrabă 1-a chemat într-ajutor pe 
Sfântul Partenie, după ce 1-a văzut viu în faţa ei şi după ce 
a aflat şi despre harul lui deosebit pe care-1 are de a 
vindeca cancerul. Toată familia se ruga la el şi-1 implora 
să-i miluiască, să fie milostiv cu două fiinţe deodată, cu 
tânăra mamă şi cu copilul ei care încă se afla în pântecele 
ei. Cum să nu se înduioşeze prea viul şi milostivul Sfânt 
Partenie? 

Au început degrabă slujbele, Sfintele Liturghii şi 
Paraclise în cinstea Sfântului Partenie, preotul tată şi 
fratele lui M., preot şi el, dar şi întreaga familie. La timpul 
potrivit, în ciuda temerilor doctorilor, s-a născut o fetiţă 
plină de sănătate, drăgălaşă şi binecuvântată. 

II preaslăviră cu toţii pe Dumnezeu, că nu au cedat în 
faţa doctorilor să omoare această creatură drăgălaşă a Lui. 
Bucuria era însă din nou amestecată cu tristeţe. M. a 
născut, dar a început pentru ea marea Golgotă. Lehuza a 
început imediat şedinţele de chimioterapie, în loc să şadă 

lângă pruncul ei, să se bucure de el, să-1 ţină în braţe, să-1 
hrănească, să aibă grijă de el. Aşa a alergat timp de doi ani 
la Spitalul Popular la tratament, cu credinţă, dar şi cu 
emoţie în suflet; se va învrednici să-şi crească copilul pe 
care cu sacrificiul propriei sale vieţi 1-a adus pe lume? Era 
sigură de acum că sfântul o ajutase până în clipa aceea, aşa 
încât spera că şi de acum încolo nu o va abandona. De 
altfel, directorul secţiei de hematologie, mare medic şi 
cunoscut la Spitalul Popular, îi dăduse 95% şanse de viaţă. 
Când s-au împlinit însă doi ani, a oprit chimioterapia, 
pentru că situaţia devenea tot mai dificilă. In loc ca 
sănătatea ei să se amelioreze, s-a înrăutăţit mult, iar 
cancerul s-a extins. 

Doctorul a chemat-o pe ea şi pe mama ei, pentru că 
aceasta avea curajul cel mai mare în familie, şi aceasta 
alerga într-una împreună cu copilul ei peste tot. Le-a 
chemat deci şi le-a comunicat vestea cea proastă. Le-a 
spus că nu pot să-i mai ofere nimic ca medicaţie. Evoluţia 
sănătăţii lui M. luase o altă întorsătură. Acum îi dădeau 
şanse de viaţă numai 5%. Cei 95% deveniseră numai 5%. 

M. s-a simţit pierdută, a fost lovită adânc de modul 
rece şi dur cu care a întâmpinat-o medicul şi 1-a întrebat: 
«Şi ce se va întâmpla acum?». Răspunsul lui a dezamăgit-o: 
«Nimic nu mai poţi să faci decât să aştepţi fatalitatea. . .». 

Ce clipă dură şi neomenească! Ieşiră afară din 
cabinet cu răsuflarea întretăiată, cu paşi greoi şi cu inima 
la fel de grea. Mama ei găsi din nou putere şi îi spuse: «Nu 
te descuraja, M. a mea. Lasă-1 să vorbească. Hai, să 
mergem la Sănătatea». Şi se întrebă ea: «Cine mă lumina 
şi mă îndruma în fiecare clipă grea nu numai să găsesc 
curajul să mă port cu calm, dar să fac şi alegeri bune? Eu 
nu am fost niciodată la Sănătatea, ceva însă am auzit 
cândva vorbindu-se». 

Acolo o luă în primire echipa de la serviciul 
hematologic al domnului P., cerând numai diagnosticul de 
la Spitalul Popular, pe care 1-a primit cu dificultate. A 
făcut analizele şi a văzut că măduva oaselor încă nu fusese 
atinsă, şi imediat a început procesul atât de dificil şi 
periculos al autotransplantului. Nu cunoşteau deloc 
termenul acesta medical, dar (de parcă-1 cunoşteau) au 
înţeles că era şi acesta o mare cruce de sus. 

Preoteasa, mama lui M., a comentat în legătură cu 
aceasta: «Eu, fata mea, care le-am trăit pe toate acestea 
de-aproape, doresc din adâncul sufletului meu ca 
niciodată, nu mamă de om de pe pământ, dar nici mamă de 
vreo vietate să nu se afle în locul meu şi să-şi vadă copilul 
aşa cum mi l-am văzut eu pe al meu». Şi a spus acestea o 
mamă puternică, o mamă care a găsit curajul să intre în 
salonul de terapie intensivă şi să-şi zărească copilul într-o 
stare de nedescris, şi nu numai să-1 vadă aşa, dar şi să-i dea 
curaj, să-i vorbească surâzând, să o întărească, ca ea, plină 
de credinţă, să reziste. O aşa putere i-a dat sfântul mamei, 
încât a putut să stea alături de fiica sa şi în orele operaţiei 
duble, bineînţeles cu un permis special. Rugăciunea ei 
continuă a făcut atât de puternică prezenţa ei, încât 
doctorii au dorit-o lângă ei, pentru că, precum au fost de 
acord cu toţii, le-a dat putere să reziste şi ei şi să facă ceea 
ce trebuia. 

într-o primă fază, autotransplantul a durat 17 zile 
întregi, în timpul cărora a avut loc întâi micşorarea 
numărului globulelor albe, care a ajuns la numai 30. In 
continuare a avut loc colectarea noilor globule albe pe care 
le producea organismul lui M. Un proces care putea să o 
ducă la moarte (şi nu numai). Aşa cum se întâmplă în 
astfel de cazuri, apărarea organismului ei slăbi întru totul, 
încât M. ajunse o fiinţă demnă de plâns. 

într-o sală plină de aparate, plină ea însăşi de tuburi, 
s-a umplut de răni peste tot şi nu putea să mănânce. Şi-a 
pierdut părul de la chimioterapie şi îşi pierdea într-una 
cunoştinţa. Iar mama ei, alături de ea, se lupta să o ţină în 
viaţă, dându-i curaj, dându-i să mănânce puţină zeamă 
dintr-o mâncare simplă, rugându-se mereu la Maica 
Domnului şi la Sfântul Partenie. Şi însăşi M. a luptat să 
rămână în viaţă, pentru că ea însăşi avea mare credinţă şi 
încredere în Dumnezeu şi în Sfântul Partenie, pe care îl 
chema mereu într-ajutor. II chema şi în clipele de mare 
suferinţă, când îşi pierdea cunoştinţa. Mama o auzea 
şoptind cuvinte de rugăciune pe care ea însăşi acum nu şi 
le mai aminteşte deloc. «Dumnezeul meu, eu ştiu, 
Dumnezeule, ai să mă ajuţi. . .» 

Aşadar, cu această puternică credinţă, împletită cu 
rugăciune şi cu marea încredere în Dumnezeu, în Maica 
Domnului şi în Sfântul Partenie, pe care-1 simţeau lângă 
ele, trecură la a doua fază periculoasă a autotransplantului, 
după o pauză de 10 zile. Pe parcursul ei a avut loc 
reaşezarea noilor globule albe care se păstraseră la 
temperatura de -170°C. 

Acolo şi-a văzut mama pe copilul ei cum iarăşi a 
păşit cu un picior în groapă. La un moment dat al 
reaşezării globulelor, pulsul a ajuns la 30 de bătăi, doctorii 
erau adânc îngrijoraţi, se priveau unul pe altul cu priviri 
rapide, dezamăgite. Nu a rezistat M., de-acum i se apropia 
sfârşitul. Mama ei, cu rugăciunea în suflet, cu rugăciunea 
pe buze, a ieşit discret afară. A vrut să nu mai vadă nimic, 
să-i lase singuri în clipa aceea pe doctori. Peste puţin ieşi 
unul din medicii cei mulţi şi îi spuse: «Vino înăuntru, hai 
să vezi. . . Pulsul i-a revenit la limitele normale. . .». 

Luă sfârşit întreaga procedură chirurgicală. M. ieşi la 
liman cu credinţa şi convingerea că Sfântul Partenie a 
făcut o minune. Insă aceasta nu a ştiut-o numai familia, au 

înţeles-o şi doctorii, care au declarat clar că M. a scăpat cu 
viaţă, din câte s-au întâmplat, numai prin intervenţie 
dumnezeiască, printr-o minune. De aceea însă nu erau 
siguri că va fi salvată pe deplin; aşteptau o recădere şi, cu 
emoţia zugrăvită pe chipurile lor, o vedeau pe M. şi-i 
făceau la fiecare trei luni radiografie. De îndată însă ce se 
uitau la ea, se schimbau la faţă, se umpleau de bucurie, o 
îmbrăţişau pe M. şi o trimiteau acasă, la copilul ei. 

Au trecut de atunci doi ani. Acum rareori mai 
stabilesc întâlniri cu ea pentru radiografie şi analize. 
Ultima dată, medicul ei curant de la Sănătatea i-a declarat: 
«Du-te, M., şi să nu te mai întorci. De-acum s-au terminat 
toate. Orice altceva ţi se poate întâmpla, numai asta nu!». 
Nu, nu o să mai păţească nimic. Sunt siguri toţi de aceasta, 
acum că au trecut aproape trei ani şi M. s-a întors la 
munca ei şi la copilaşul ei. A păşit cu un picior în 
mormânt şi a ieşit din nou afară. A ieşit la lumină şi II 
slăveşte pe Dumnezeu şi pe Sfântul Partenie, care a 
săvârşit marea lui minune de două ori; a salvat două vieţi 
deodată. Acesta a devenit ocrotitorul lor" [13; 96-105]. 

întâmplarea aceasta nu are nevoie de comentarii. Iată 
o mamă care a preferat să moară decât să ucidă pruncul pe 
care îl purta în pântece. Iată o mamă care a iubit mai mult 
decât orice voia lui Dumnezeu. 

Exemplul ei este zguduitor. Durere, durere şi iar 
durere. . . Cei mai mulţi ar fi cedat la o asemenea încercare. 
Şi totuşi, ea a rezistat până la capăt. 

Aş vrea să mă îndepărtez puţin de acest caz şi să fac 
o paranteză: când soţia mea a fost însărcinată cu al doilea 
copil, a fost suspectă de o boală care îi dădea malformaţii 
pruncului. Am sunat-o pe pediatră, i-am descris situaţia şi 
doctoriţa mi-a spus pe un ton calm: 

„Să-1 avorteze. Aveţi timp să mai faceţi altul..." 

Pentru scurtă vreme am simţit că trăim un coşmar. O 
rudă de-a noastră - care de altfel merge la biserică - mi-a 
spus că nu are rost să riscăm, deoarece malformaţiile vor fi 
foarte serioase şi cu un copil handicapat ne vom distruge 
viitorul. 

Părintele Paisie Aghioritul a spus un cuvânt foarte 
frumos: „Nu este lucru mic ca cineva toată viaţa să nu 
poată, de pildă, întinde piciorul, să nu poată şedea, sau să 
nu poată face metanii, etc. Pentru aceasta, în cealaltă viaţă, 
Dumnezeu îi va spune: «Vino, fiul Meu, şi stai de acum 
confortabil în acest fotoliu pentru veşnicie». De aceea 
spun că de ar fi să mă nasc de o mie de ori, aş prefera ca 
de fiecare dată să mă nasc întârziat mintal, orb sau surd, 
pentru că aş fi avut numai de primit de la Dumnezeu" [15; 
254-255]. 

Pe cât sunt de impresionante cuvintele acestea, pe 
atât de greu este să trăieşti o astfel de cruce pe propria 
piele. Şi este foarte greu ca unul dintre copiii tăi să aibă un 
handicap fizic. 

Credeam cuvintele părintelui Paisie, dar îmi dădeam 
seama că îi este foarte greu unui handicapat să ajungă la 
măsura duhovnicească la care să înţeleagă valoarea crucii 
pe care o poartă. Cei mai mulţi dintre handicapaţi se 
chinuiesc o viaţă întreagă să scape de handicapul lor, sau, 
pentru a nu se ruşina de neputinţele lor, se închid în sine. 

Cu toate aceste riscuri, am păstrat copilul fără să 
avem nici cea mai mică îndoială în privinţa oportunităţii 
hotărârii noastre. Ştiam că în faţa lui Dumnezeu nu exista 
nici o justificare pentru uciderea pruncului, chiar dacă s-ar 
fi născut cu cele mai grave malformaţii. In scurtă vreme 
ne-am dat seama că sfatul doctoriţei fusese pripit: soţia 
mea era sănătoasă. Şi a adus pe lume un copil sănătos. 

Părintele Paisie Aghioritul spunea despre această 
problemă că „există mame care, depistând în perioada 

174 



purtării sarcinii lor că vor naşte un copil invalid sau redus 
mintal, fac avort şi îl omoară. Nu se gândesc că aceasta are 
suflet. Câţi părinţi nu vin şi-mi spun: «Copilul meu să 
sufere de spasme? De ce îngăduie aceasta Dumnezeu? Nu 
pot să sufăr». Câtă obrăznicie faţă de Dumnezeu, câtă 
încăpăţânare şi cât egoism are acest fel de înfruntare a 
situaţiei [15; 260]. 

Sunt unele mame care îşi avortează copiii numai 
pentru că nu vor să îşi piardă timpul crescându-i, altele 
care îi avortează pentru că nu au încredere că Dumnezeu 
va trimite şi hrana şi îmbrăcămintea şi tot ce este cu 
adevărat necesar pentru copil, iar altele care îi avortează 
pentru că se tem să nu nască monştri. 

Dar, de multe ori, deşi doctorii spun că mama va 
naşte un copil cu malformaţii, până la urmă se dovedeşte 
că s-au înşelat. Iată un exemplu de mamă care a preferat 
crucea grea a singurătăţii decât să îşi asume păcatul 
uciderii unui prunc: 

„Doi soţi de curând căsătoriţi, din Cluj, trăiau în 
armonie şi în bună vieţuire. Amândoi îşi doreau copii şi 
bucurie. Iată că soţia rămâne însărcinată. îşi face o vizită 
medicală în Cluj. Doctorul, în cele din urmă, îi spune: 

- Trebuie neapărat să întrerupi sarcina! Altfel vei 
naşte un copil anormal, dement, cu malformaţii - un 
monstru. 

- Domnule doctor, mă las în voia lui Dumnezeu. Eu 
nu întrerup sarcina. Vreau să avem şi noi un copil. 

Auzind soţul ei, o silea pe biata femeie să ucidă 
copilul înainte de naştere, ca să nu nască un „monstru". 
Femeia n-a vrut. In cele din urmă a început ceartă în casă, 
neînţelegere şi apoi divorţ. 

- Dacă nu vrei să avortezi, a zis soţul, te-am lăsat, 
decât aşa să am un copil dement. 

Rămasă singură, femeia îşi făcu curaj. Zilnic se ruga 
cu lacrimi lui Dumnezeu să nască un copil sănătos şi 
normal. Zadarnice erau ocările părinţilor şu sfaturile 
medicilor. Ea nădăjduia în Dumnezeu. 

Iată, se apropie vremea naşterii. 

Femeia s-a internat la o maternitate. Apoi a născut 
foarte uşor un copil mare şi frumos, cum rar s-a mai văzut 
în maternitate. Toţi medicii s-au adunat în jurul ei. Nu mai 
ziceau un cuvânt. Credinţa şi devotamentul de mamă al 
unei femei i-a ruşinat pe toţi. In prezent, copilul este la 
liceu, iar mama se mângâie cu dânsul în văduvia ei" [6; 
111-112]. 

îmi dau seama că acest exemplu nu poate fi înţeles 
de către cei puţin credincioşi: „Cum, a preferat să rămână 
fără soţ decât să avorteze un copil care putea avea 
malformaţii?" 

Problema nu se pune aşa: femeia a preferat să 
rămână în ascultare de Dumnezeu, care a dat porunca „să 
nu ucizi...". Porunca aceasta trebuie înţeleasă şi astfel: 
femeile nu trebuie să avorteze, iar bărbaţii nu trebuie să le 
oblige pe femeile pe care le-au lăsat însărcinate să lepede 
pruncul. 

Decât o viaţă alături de soţ, dar fără Dumnezeu, soţia 
a preferat să trăiască alături de Dumnezeu, chiar dacă fără 
soţul ei. A făcut această alegere deşi se putea ca pruncul ei 
să se aibă malformaţii, ceea ce însemna o cruce şi mai grea 
pentru ea. Dar, având credinţă în Dumnezeu, nu s-a lăsat 
îngenuncheată. Şi poate că mai uşor le-a fost unora dintre 
sfinţii mucenici să primească mucenicia (mă refer la cei 
care prin harul lui Dumnezeu nu au simţit durerile) decât 
acestei femei să aleagă singurătatea... Eroismul de scurtă 
durată al lui John Q păleşte în faţa curajului acestei 
femei... 

Voi opri aici referirea la naşterea unor copii despre 
care doctorii spun că vor avea malformaţii ca să facem o 
comparaţie între trei cazuri: între cazul doamnei M., cel al 
unei alte femei care avortează copilul pe care îl poartă, 
temându-se să nu moară din cauza lui şi în acelaşi timp 
fiindu-i frică să nu dea naştere unui copil cu malformaţii 
(„decât să vină pe lume handicapat, mai bine să moară 
înainte de a vedea lumina zilei..."), şi cel al lui John Q, 
tatăl care a vrut să se sinucidă pentru ca inima sa să ajungă 
în pieptul băiatului său muribund. Să considerăm că filmul 
ar fi fost făcut după un caz real. 

Doamna M. a purtat crucea pe care i-a dat-o 
Dumnezeu, şi a fost răsplătită de Dumnezeu pentru 
credinţa ei. Cealaltă femeie şi-a ucis copilul, imaginându-şi 
că face aceasta spre binele ei. John Q nu a acceptat ideea 
că fiul său va muri, şi ar fi preferat să se sinucidă pentru 
binele acestuia. 

Diferenţa radicală dintre cele trei situaţii este că, prin 
moartea sa, doamna M. s-ar fi mântuit, iar prin sinuciderea 
sa John şi-ar fi pierdut mântuirea. Actul său, chiar dacă 
pare filantropic, se aseamănă cu al femeii care a avortat: 
John Q era gata să îşi avorteze propria viaţă. 

Ce putem observa? Că în faţa unei situaţii similare, 
în care trei părinţi aveau de ales între sănătatea copilului 
lor şi propria sănătate, numai doamna M. a făcut o alegere 
bineplăcută lui Dumnezeu. Atunci când copiii sunt 
bolnavi, părinţii trebuie să ştie că nu există pentru ei un alt 
bine în afara celui pe care 1-a rânduit Dumnezeu. 

Există părinţi dezinteresaţi, pe care suferinţele 
copiilor lor nu îi impresionează. Pentru ei creşterea 
copiilor este o povară prea grea, pe care caută în fel şi chip 
să o uşureze. Dar există şi părinţi care se sacrifică pentru 
copiii lor într-un mod greşit. Nu mă refer bineînţeles la 
mamele care riscă să moară în loc să ucidă pruncii pe care 

îi poartă. O astfel de alegere este bineplăcută lui 
Dumnezeu. Mă refer la părinţii care nu ştiu cum trebuie să 
îşi ajute copiii. 

Nu există copil pe care Biserica să nu îl poată ajuta. 
Chiar dacă, după o statistică relativă, numărul copiilor 
vindecaţi în chip minunat (prin mijlocirea sfinţilor sau a 
Maicii Domnului, prin slujbele Bisericii sau prin rugăciuni 
fierbinţi) este mai mic decât numărul copiilor care au 
rămas bolnavi, totuşi pentru fiecare copil întâlnirea cu 
Biserica a însemnat mult. Fiecare rugăciune făcută pentru 
copil, fiecare slujbă de maslu la care a fost dus 1-a ajutat să 
ducă altfel boala. 

L-aş asemăna pe John Q cu mamele şi taţii care se 
îngrijesc de copiii lor bolnavi fără să se gândească să Ii 
ceară ajutor lui Dumnezeu. Pierd din vederea tocmai 
esenţialul. Dumnezeu nu vrea ca suferinţa copiilor să îi 
distrugă şi pe aceştia şi pe părinţi. Dumnezeu vrea ca prin 
această suferinţă şi copiii şi părinţii să îşi curăţească 
sufletele, vrea ca această suferinţă să le fie spre mântuire. 

Ce folos dacă unii părinţi se îngrijesc de copiii lor 
bolnavi până cad de pe picioare, dacă nu au grijă ca jertfa 
lor să fie încununată de Dumnezeu? Intre doi părinţi, unul 
necredincios care se îngrijeşte mai mult de copilul său fără 
să se roage pentru el şi unul credincios care deşi se 
îngrijeşte mai puţin de copil se roagă cu zdrobire de inimă 
pentru el, cununa o va lua cel de-al doilea. (Asta nu 
înseamnă că trebuie să simtă ca fariseul din Evanghelie, şi 
să îl arate cu degetul pe celălalt care se află în situaţia 
vameşului, ci trebuie să ia exemplu de la puterea de 
sacrificiu a celuilalt.). 

Despre femeia care avortează copilul pentru a nu-1 
aduce pe lume cu cine ştie ce handicap nu cred că mai e 
cazul să mai scriu. Oricum, nu aveam de gând să scriu 
acest articol pentru a arăta diferenţa radicală dintre femeile 

care avortează şi cele care aleg să salveze viaţa pruncului 
lor. Aveam de gând să pun în evidenţă diferenţa dintre 
părinţii care ştiu şi cei care nu ştiu când trebuie şi cum 
trebuie să se jertfească pentru binele copilului lor. 

Mai mult încă, vreau să atrag atenţia fiecărui părinte 
că într-un fel se află într-o stare similară celei în care se 
afla John Q: lumea în care trăim este din ce în ce mai dură, 
mai rea, mai păcătoasă. într-o măsură mai mică sau mai 
mare, copiii noştri sunt otrăviţi de duhul ei şi sunt aduşi pe 
marginea prăpastiei. Păcatul îi aduce pe unii la graniţa 
destrăbălării. Şi atunci au nevoie de un transplant. Nu de 
unul de organe, ci de unul duhovnicesc. Evident, nu poate 
trece sufletul de la un părinte la copilul său. Dar, dacă 
părintele înţelege câtă nevoie are fiul sau fiica sa de un 
model duhovnicesc, se va sili să îşi îndrepte viaţa, se va 
strădui să ducă o viaţă de sfinţenie. 

„Ce legătură are creşterea copiilor cu boala?" 

Are, şi încă una foarte strânsă: dacă astăzi copiii nu 
vor creşte cum trebuie, ei vor ajunge păcătoşii de mâine, şi 
bolnavii de poimâine. Sigur, nu toate bolile sunt urmare a 
păcatelor. Dar totuşi foarte multe boli sunt urmări ale 
păcatelor. Dacă deci părinţii de astăzi îşi vor lua în serios 
rolul de modele duhovniceşti pentru copiii lor, dacă vor 
merge pe calea sfinţeniei stând împotriva păcatelor acestui 
veac, atunci Dumnezeu îi va ajuta pe copii să crească aşa 
cum trebuie. Şi dacă mâine copiii vor trăi o viaţă curată, 
atunci poimâine vor fi feriţi de bolile care ar fi venit 
asupra lor dacă ar fi ales păcatul în locul virtuţii. 

Ar mai fi de spus că, deşi în acest articol am tot făcut 
referire la părinţi care se sacrifică pentru copiii lor, ar 
trebui să fie clar că cele spuse aici sunt valabile şi pentru 
toţi ceilalţi pe care îi purtăm în inimile noastre. Chiar dacă 
nu ne sunt copii, ci ne sunt vecini, prieteni, colegi sau 
cunoştinţe, chiar dacă sunt oameni pe care îi îngrijim fără 

să avem vreo obligaţie faţă de ei, este foarte important ca 
această nevoinţă a noastră să fie pe placul lui Dumnezeu. 

Dacă ne vom zbate să îi facem unui bolnav toate 
poftele şi toate capriciile, s-ar putea ca mai târziu să ne 
înţelegem greşeala şi să regretăm gestul făcut. 

Iată un caz al unui tată care a fost izbăvit de o 
asemenea ispită. Părintele Paisie Aghioritul povesteşte: 

„Unei fetiţe de nouă ani i-a apărut o tumoare la ochi 
şi medicii i-au scos ochiul. La şcoală, copiii o luau în râs şi 
copila suferea. Tatăl ei a venit la colibă şi mi-a spus 
durerea lui. «Părinte, m-am gândit că dacă îi voi cumpăra 
fiicei mele tot ceea ce-mi cere, o voi ajuta, pentru că se va 
bucura şi va uita mâhnirea pricinuită de infirmitatea ei. 
Dar nu ştiu cum să procedez, deoarece mai am cinci copii 
mici, care o vor invidia pentru că nu înţeleg de ce fac 
aceasta». 

«Ce înseamnă aceasta? îl întreb. Ceea ce vrei să faci 
este o mângâiere falsă, nu este o rezolvare. Dacă îi vei lua 
de pe acum orice lucru pe care îl cere, după câţiva ani îţi 
va cere să-i cumperi şi Mercedes. Şi cum o vei scoate la 
capăt? Apoi va afla că unii au avioane pe terasele caselor 
şi îţi va cere să-i iei şi un avion. Atunci ce vei face? 
încearcă să-ţi ajuţi copilul să se bucure că are numai un 
ochi. Să simtă că este o muceniţă. Multor mucenici le-au 
fost scoşi ochii, li s-au tăiat urechile, nasul, şi lumea râdea 
de ei. Aceştia însă, cu toate că sufereau de durere şi de 
batjocura oamenilor, nu cedau şi răbdau neclintiţi 
mucenicia. Dacă copilul tău va înţelege şi va înfrunta cu 
doxologie invaliditatea sa, Dumnezeu îl va aşeza împreună 
cu mărturisitorii. Oare este un lucru mic să rânduiască 
Dumnezeu să-i scoată ochiul copilului în felul acesta, fără 
să-1 doară, şi să-1 aşeze împreună cu mărturisitorii? Şi 
pentru că fata nu are păcate de plătit va primi răsplata 
întreagă din această invaliditate». 

Mi-a mulţumit sărmanul şi a plecat uşurat. Şi într-adevăr 
a ajutat-o pe copila sa să înţeleagă că invaliditatea ei este o 
binecuvântare a lui Dumnezeu şi pentru aceasta trebuie să-1 
slavoslovească. A crescut mare, a studiat filologia, iar 
acum lucrează ca profesoară şi se bucură mai mult decât 
alte fete care le au pe toate, dar se chinuiesc pentru că nu 
au înţeles sensul cel mai profund al vieţii" [15; 251-252]. 

Dacă în loc să satisfacem toate capriciile bolnavului 
vom căuta să vedem ce îi trebuie cu adevărat bolnavului, 
şi vom alerga să îi aducem ce îi lipseşte, nu vom regreta 
niciodată. 

Tot aşa, dacă vom sta lângă patul bolnavului de 
dimineaţă până seara şi nu vom mai avea timp de 
rugăciune nici pentru noi şi nici pentru el, atunci 
Dumnezeu îşi va retrage ajutorul. Dacă noi credem că sunt 
de ajuns propriile puteri pentru a-1 ajuta pe bolnav, viaţa 
ne va arăta că greşim amarnic. . . 

In prima parte a acestui articol arătam că oamenii fac 
alegeri care depind de sistemul de valori pe care îl au. Nu 
se poate vorbi de un automatism, de o condiţionare totală, 
dar totuşi se poate vorbi de o dependenţă a alegerii faţă de 
anumite repere fixe. (De exemplu: şansele ca o mamă cu 
adevărat creştină să îşi avorteze copilul sunt minime, tind 
către zero absolut. In acelaşi timp sunt foarte mari şansele 
ca o femeie care este creştină numai cu numele să îşi 
avorteze pruncul atunci când există pericolul ca acesta să 
se nască cu malformaţii.) 

Important este ca oamenii care vor să îngrijească 
bolnavi să găsească sistemul de valori ce nu va fi 
dezminţit niciodată. Important este ca ei să înţeleagă cât de 
periculoasă este răstălmăcirea voii lui Dumnezeu. Ne 
putem sacrifica degeaba, şi roadele pe care le vom culege 
vor fi amare. 

Dar putem în acelaşi timp să îl rugăm pe Dumnezeu 
să ne lumineze cum trebuie să purtăm de grijă celui bolnav 
(şi celui sărac, şi celui flămând, şi celui singur, şi tuturor 
celor aflaţi în necazuri). Şi, dacă vom face ce trebuie, 
Dumnezeu ne va da plată veşnică. 

Nu este de mirare că cei necredincioşi consideră că 
mântuirea nu are nici o valoare. De aceea modul în care 
caută să îi îngrijească pe bolnavi are alte repere, alte forme 
de manifestare decât cele pe care ar trebui să le arătăm noi. 
Dar pentru creştini mântuirea este darul cel mai de preţ pe 
care îl pot primi de la Dumnezeu. Şi, chiar dacă nu îşi 
donează inimile pentru folosul aproapelui, se donează pe 
ei înşişi în întregime, trup şi suflet, minte şi inimă, voii lui 
Dumnezeu. Acesta este cel mai preţios transplant. De care 
se bucură atât ei, cât şi bolnavii pe care îi îngrijesc. . . 

Despre bolile ereticilor... 

Iţi voi scrie acum despre bolile ereticilor, ale 
păgânilor şi ale necredincioşilor. 

Cuvântul eretic are o rezonanţă stranie: sunt unii 
creştini care au dobândit obiceiul de a vâna rătăcirile celor 
din jurul lor, pentru a-i putea înjosi pe aceştia şi pentru a 
se propune pe ei înşişi drept modele ale evlaviei, credinţei 
şi înţelepciunii. 

Este plăcut să vânezi eretici, pentru că simpla 
descoperire a unei victime reprezintă un omagiu adus 
propriei persoane care, deşi are neputinţe şi poate chiar 
patimi, consideră că acestea pălesc în faţa importanţei 
alegerii credinţei ortodoxe. Astfel de vânători se grăbesc 
să desconsidere orice virtute pe care o întâlnesc la eretici, 
şi mai cu seamă în cazul în care ei înşişi sunt lipsiţi de 
această virtute. Un fumător care se consideră mare 
apărător al Ortodoxiei nu va aprecia faptul că sectanţii nu 
fumează, ci va găsi explicaţii pentru aceasta şi le va pune 
de acord cu alegerea sa de a fuma în continuare. Este mult 
mai simplu să îţi dai cu părerea că virtuţile celorlalţi sunt 
diavoleşti decât să te lupţi tu însuţi pentru a dobândi aceste 
virtuţi. 

In momentul în care vreunul dintre cei cu credinţe 
eretice se îmbolnăveşte, vânătorul se grăbeşte să îl sufoce 
cu dreptatea sa: "Vezi, ţi-am spus eu că o să te bată 
Dumnezeu... Ţi-am spus să nu mai crezi în reîncarnare, să 
nu mai mergi la adunări sectante, ...". 

Această predică nu reuşeşte să mişte inima 
bolnavului, reuşeşte doar să îl facă să rateze şansa de a se 

apropia de Biserică din cauza unui fals mărturisitor al 
învăţăturilor acesteia. 

întrucât subiectul despre care îţi voi scrie este delicat 
(şi toate subiectele legate de boală şi bolnavi sunt 
delicate), va trebui să îţi spun mai multe lucruri despre 
erezie şi eretici. Aceste informaţii, deşi nu au legătură 
directă cu boala, sunt importante pentru a te ajuta să 
înţelegi cum trebuie să te porţi cu ereticii, păgânii şi 
necredincioşii care se află pe patul de boală. 

Să lămurim întâi de toate ce este erezia. Dar aşa cum 
pentru a lămuri ce este răul trebuie să lămurim ce este 
binele, tot aşa acum trebuie să lămurim care este credinţa 
cea adevărată. 

Ştiu că acum te aştepţi să îţi scriu că este credinţa 
ortodoxă. Dar mai ştiu şi faptul că foarte mulţi ortodocşi 
spun despre Ortodoxie că este dreapta-credinţă fără a şti 
de ce este aşa. Spun asta numai pentru faptul că aşa au 
apucat din moşi-strămoşi. 

De sute de ani francezii sunt catolici, germanii 
protestanţi, arabii musulmani, chinezii budişti, şi tot aşa. 
(Nu discutăm că până acum un mileniu francezii erau 
ortodocşi sau că în ultima vreme mulţi francezi - catolici 
prin botez - au trecut la credinţa islamică.) Dacă ne 
mulţumim să înţelegem Ortodoxia doar ca pe o 
condiţionare geografică, înseamnă că II considerăm pe 
Hristos un Mântuitor local, aşa cum sunt primarii pentru 
satele sau oraşele lor. Numai că Hristos este Fiul lui 
Dumnezeu, Dumnezeu adevărat din Dumnezeu adevărat. 
El a venit în lume pentru mântuirea tuturor oamenilor, nu 
numai a ruşilor, a grecilor, a sârbilor sau a românilor. 

Poate că până în secolul XX, secolul în care Biserica 
Ortodoxă a avut parte de lovituri foarte puternice primite 
pe diferite planuri de la tot felul de duşmani, era de-ajuns 
pentru un ortodox să afirme că este creştin din moşi- 

strămoşi. Dar din secolul XX, când în vremea prigoanei 
comuniste foarte mulţi s-au lepădat de credinţa în care îi 
crescuseră părinţii lor pentru a primi ateismul, nu mai este 
de-ajuns să afirmi că eşti ortodox pentru că ai primit 
această credinţă de la înaintaşii tăi. 

Creştinii care afirmau că nu vor să lepede credinţa în 
care au fost crescuţi au fost ironizaţi şi batjocoriţi atât de 
puternic încât unii oameni au preferat să se lepede de 
Dumnezeu de formă şi să rămână credincioşi numai în 
sufletele lor. Nu voi discuta acum cât de îndoielnică era o 
astfel de credinţă. 

Dar vreau să îţi spun că, dacă suntem ortodocşi, 
suntem ortodocşi pentru că Dumnezeu a vrut să ne ia de 
mână şi să ne ducă pe calea mântuirii. Da, am primit 
credinţa de la înaintaşii noştri, dar trebuie să o păstrăm 
pentru că este credinţa cea adevărată. 

Câteva lucruri trebuie ştiute de către oricine vrea să 
facă diferenţierea între credincioşi şi eretici. Asta mai ales 
pentru că de obicei ereticii nu recunosc faptul că ei înşişi 
că sunt eretici. Pentru protestanţi şi neoprotestanţi, 
ortodocşii sunt eretici. Chiar şi numai pentru faptul că se 
închină la icoane, iar icoanele sunt considerate idoli de 
către protestanţii care reproşează ortodocşilor că s-au 
îndepărtat de învăţătura cea curată primită de la Hristos 
pentru a pactiza cu păgânismul. 

Scrisoarea de faţă va avea două părţi: în prima voi 
încerca să îţi explic cum deosebeşti un eretic de un 
credincios, iar în a doua îţi voi scrie cum ne învaţă 
Biserica să ne purtăm cu ereticii, păgânii şi necredincioşii 
care suferă din cauza bolii. 

Poate că această scrisoare va fi citită şi de către 
oameni care se vor recunoaşte în ipostaza de eretici. Există 
mai multe situaţii posibile: ca ei să nu îşi fi dat seama până 
acum că sunt eretici (şi atunci pot să încerce să renunţe la 

rătăcirea lor pentru a deveni ortodocşi sau pot să rămână 
eretici numai din mândria de a nu-şi schimba punctul de 
vedere şi concepţia de viaţă), sau să ştie că sunt eretici, dar 
să citească această scrisoare ori pentru a râde de 
habotnicia ortodocşilor, ori pentru a afla în ce măsură 
Ortodoxia pe care ei o refuză merită sau nu atenţie. Cei 
care vor să râdă vor găsi prilejul de a se delecta citind cele 
pe care le voi scrie. Le spun de pe acum că râsul lor nu mă 
sperie, pentru că eu însumi am fost eretic multă vreme şi 
aveam acelaşi aer de superioritate faţă de ortodocşi cu cel 
pe care îl au ei acum. 

Celor care nu ştiau că sunt eretici, dar citind 
rândurile mele îşi vor da seama de aceasta şi vor prefera să 
rămână în erezie, nu le pot spune decât un singur lucru: că 
dacă vor afirma că ar fi preferat să fie eretici fără a fi 
conştienţi de aceasta, să ştie că se vor asemăna 
naufragiaţilor care nu vor să recunoască faptul că „barca 
lor este găurită". La ce le este de folos naufragiaţilor să 
ştie că barca lor este în pericol să se scufunde? Le este, că 
poate vor reuşi să o repare la timp şi îşi vor salva vieţile. 

Am mai pomenit de existenţa unei categorii de 
cititori: a celor care, după ce îşi vor da seama de faptul că 
se află în erezie, vor dori să devină creştini. („Dar ce, 
ereticii nu sunt creştini?" Este adevărat că termenul creştin 
a cunoscut o deformare profundă: creştini sunt toţi cei care 
cred în Hristos. Această definiţie largă îi include şi pe 
eretici între creştini (în lipsa unor precizări cum ar fi: 
„cred în Hristos, adică mărturisesc că El este Fiul lui 
Dumnezeu care S-a făcut om pentru mântuirea noastră, şi 
care a întemeiată Biserica, Trupul său tainic'", simpla 
afirmare a apartenenţei la credinţa creştină poate lăsa loc 
unor confuzii). Termenul „creştin" este folosit uneori în 
mod abuziv. Dar dacă prin creştini înţelegem pe cei care 
trăiesc după voia lui Dumnezeu şi păstrează învăţătura 

Mântuitorului, a Sfinţilor Apostoli şi a Sfinţilor Părinţi, 
este evident că ereticii nu sunt creştini. Un paradox: dacă 
ar fi creştini toţi cei care cred că în Hristos, şi nu ar fi 
nevoie de nici o altă trăsătură specifică, înseamnă că la 
limită am putea întâlni creştini chiar şi printre satanişti: 
printre aceia care cred că Hristos este Mântuitorul lumii, 
chiar dacă nu vor să îi asculte poruncile şi din diverse 
motive preferă să îl slujească pe diavol. De altfel, şi 
diavolii ştiu că Hristos este Mântuitorul nostru. Chiar dacă 
nimeni nu a îndrăznit să îi numească şi pe ei, prin extensie, 
creştini). 

Cei care vor să renunţe la erezie trebuie să alerge la 
preot, şi acesta le va spune ce au de făcut. Uneori, pentru 
unii eretici este de ajuns o spovedanie sinceră (în cazul 
celor care cred în reîncarnare, merg la cursuri de 
bioenergie, cred în previziunile horoscopului sau au alte 
îndeletniciri asemănătoare). Pentru alţii, este nevoie de o 
slujbă specială şi de ungerea cu Sfântul Mir. Iar pentru 
alţii, al căror botez nu este recunoscut de Biserică, este 
nevoie de botez. 

Nădăjduiesc că dacă cineva va fi pus pe gânduri de 
puţinele mele rânduri va avea râvna de a se lămuri asupra 
celor scrise de mine şi va căuta răspunsuri la întrebările 
sale cerând sfatul unui preot iscusit (e bine să fie găsite 
aceste răspunsuri şi în scrierile Sfinţilor Părinţi şi ale 
Părinţilor contemporani. Dar, întrucât unele dintre aceste 
scrieri sunt dificil de înţeles, e preferabil sfatul viu al unui 
duhovnic iscusit, care ştie să discute cu oamenii. Şi 
scrierile Sfinţilor Părinţi dau răspunsuri, dar problema este 
că oamenii nu ştiu să le caute sau, dacă le găsesc, uneori le 
înţeleg greşit...). 

înainte de a scrie câteva cuvinte despre bolile 
ereticilor voi afirma că ele sunt o piatră de încercare 
pentru credinţa ortodocşilor. Prin ce? Prin faptul că atunci 

când un eretic se îmbolnăveşte avem ocazia de a ne da 
seama dacă în inimile noastre există sau nu dragoste faţă 
de el. In cărţile Sfinţilor Părinţi găsim scris că singura 
formă de mânie pe care o îngăduie Dumnezeu este cea faţă 
de eretici şi de rătăcirile lor. Aşa cum în Vechiul 
Testament Dumnezeu poruncea poporului ales să treacă 
prin foc şi sabie neamurile idolatre, tot aşa în Legea cea 
Nouă cere creştinilor să se împotrivească oricărei 
învăţături rătăcite şi oricărui dascăl al ei (există o idee 
modernistă conform căreia Biserica ar anatemiza numai 
ereziile, nu şi ereticii; dar această idee este mincinoasă - 
anatemele Sfintelor Sinoade pomenind pe nume o mulţime 
de eretici). 

Ce putem înţelege prin mânia pe care o putem avea 
faţă de eretici, şi cum se împacă ea cu dragostea pe care 
trebuie să o aibă creştinii faţă de toate făpturile? 

Să răspund pe scurt: când vezi mormonii sau 
martorii lui Iehova că îţi tot bat la uşă, presându-te să dai 
atenţie rătăcirilor lor, e firesc să devii puţin mai aprins şi 
să le recomanzi cu fermitate să îşi vadă de treaba lor. 
Misionarismul lor diavolesc nu este privit cu înţelegere 
decât de către oamenii care dispreţuiesc învăţătura 
Mântuitorului Hristos. 

Dar când ai un vecin mormon sau martor al lui 
Iehova, nu este firesc să te bucuri de necazul lui şi, 
auzindu-i gemetele, să tresari de mulţumire sau, stând în 
faţa icoanei, să îţi freci mâinile cu satisfacţie şi să spui: 
„Aşa, Doamne, aşa. Aşa să se chinuiască aceşti rătăciţi 
blestemaţi..." 

Nu vreau încă să îţi scriu despre modul în care 
trebuie să ne purtăm cu astfel de eretici. Am vrut doar să 
înţelegi că e foarte important felul în care reacţionăm 
atunci când aflăm că un eretic este bolnav. Dacă ne 

bucurăm, arătăm că nu avem în noi adevărata dragoste, că 
nu trăim acoperiţi de Duhul Sfânt. 

Şi acum, cine este eretic? Ar fi interesant să primeşti 
o listă cu toţi ereticii din oraşul tău. Ar fi interesant, dar nu 
ţi-ar folosi. Folositor ar fi să îţi dai singur seama cine este 
drept-credincios şi cine este eretic. 

(Să ştii că îmi este foarte greu să scriu rândurile de 
faţă. Am mai scris câteva cărţi despre diferite erezii şi aş fi 
vrut să iau o pauză, să nu mai am în minte nimic despre 
eretici. O, cât de frumos este să scrii despre minuni, despre 
sfinţi sau despre dragostea lui Dumnezeu, şi cât de 
neplăcut este să scrii despre eretici. Când scrii despre 
dragostea lui Dumnezeu, inima gustă din această dragoste. 
Când scrii despre eretici, inima se strânge de durerea 
provocată de rătăcirile pe care le propagă aceştia. Când m- 
am apucat să lucrez la această carte despre boală m-am 
bucurat că îmi voi prelungi concediul în care voi uita că 
există eretici. Insă subiectul de faţă mi s-a părut prea 
important pentru a-1 trece cu vederea. Şi dacă totuşi ai citit 
vreuna dintre cărţile mele apologetice nu vreau să crezi că 
motivul că acum zece ani şi eu eram eretic m-a determinat 
ca după convertire să rămân blocat într-o „polemică" 
interminabilă cu ereziile. M-aş bucura să fie mulţi care să 
scrie literatură apologetică, iar eu să am timp să scriu 
altceva. Câtă vreme însă prea puţini vor să lupte pe aceste 
baricade, nu vreau să împuţinez rândurile lor.) 

Ne apropiem de miezul problemei. Cine este ortodox 
şi cine este eretic? 

Pe scurt: eretic este cel care respinge învăţătura 
Bisericii lui Hristos pentru a primi o învăţătură străină sau 
chiar potrivnică acesteia, propagată de vreo grupare sau de 
vreun lider spiritual. 

Am primit de curând o scrisoare de la o cititoare 
catolică care, citind Jurnalul convertirii mele, mi-a scris 

că ar vrea să îşi găsească un duhovnic, că vrea să se 
împărtăşească, dar că după cele citite îşi dă seama că ar fi 
eretică (crezând în reîncarnare şi în legea karmei), şi că ar 
fi mai bine să rămână în starea în care se află (ca nu 
cumva să se împărtăşească cu nevrednicie). Scrisoarea mi 
s-a părut interesantă pentru că exprimă foarte bine poziţia 
clasică a ereticului care se declară respins de Biserică: el 
nu consideră că ar fi cazul să devină ortodox, ci acuză 
Biserica de lipsă de toleranţă. „Dacă Biserica ar fi a lui 
Dumnezeu, ar trebui să fie mai tolerantă..." Şi cititoarea 
scria că nu se poate împăca cu viziunea aceasta 
fundamentalistă a Bisericii în problema mântuirii (potrivit 
căreia nimeni nu ajunge la Tatăl decât prin Fiul). 

Putem pune problema şi altfel: cum să renunţe un 
bolnav la rătăcirile sale, câtă vreme pe patul de spital el nu 
simte că dragostea în numele căruia preotul pretinde că îi 
vorbeşte nu pare a fi de multe ori decât un şablon care face 
parte dintre uneltele „de serviciu"? în unele confruntări 
polemice dintre preoţii de spital şi bolnavii sectanţi fiecare 
a fost mulţumit de rezultatul discuţiei: preotul că şi-a făcut 
datoria, şi i-a repetat bolnavului cu multă exactitate cursul 
învăţat pe băncile Seminarului sau la cursurile Facultăţii 
de Teologie, iar sectantul că durerile bolii nu l-au 
determinat să se lase influenţat de retorica preotului de 
spital. 

Este adevărat faptul că un duhovnic iscusit care are 
multă dragoste poate reuşi să convingă un sectant să 
primească învăţătura ortodoxă. Dar îl va convinge tocmai 
prin dragostea sa, fără de care argumentele nu au putere. 

Teoriile nu îi alină durerea bolnavului, tot aşa cum 
nici săracului nu îi ţin de foame. Pe bolnav îl mişcă 
dragostea. De fapt, dragostea îi mişcă pe toţi cei a căror 
inimă nu este împietrită (iar, uneori, îi mişcă şi pe aceia; 
când Sfântul Ioan Maximovici intra în diferite închisori să 

îi viziteze pe deţinuţii de drept comun, spontan sufletele 
acestora erau impresionate de dragostea pe care o iradia 
sfântul. Pentru că sfântul îi înconjura cu dragoste 
adevărată, cu dragoste dăruită de Dumnezeu). 

Un sectant bolnav nu are nevoie de conferinţe pe 
teme ca Sfânta Treime sau unirea firilor în Iisus Hristos. 
în momentul în care vede apropiindu-se de el un preot, îl 
vede ca pe un vultur care se repede la stârvuri. E prea 
demn ca să nu îşi adune puterile pentru a rezista asaltului 
ortodox la care va fi supus. 

Când însă sectantul va vedea că preotul de spital îl 
înconjoară cu dragoste, că în loc să se poarte cu el ca şi cu 
un obiect (care trebuie mutat cu orice preţ din curtea sectei 
în curtea Bisericii) se poartă ca şi cu o făptură după chipul 
şi asemănarea lui Dumnezeu, va rămâne blocat. 
Campaniile de cucerire a unui suflet nu îi sunt străine 
sectantului. Experienţa misionară a sectanţilor de a vâna 
un prozelit îi face să se simtă în faţa preoţilor aşa cum se 
simt profesorii în faţa elevilor. Tocmai această experienţă 
misionară, care îi ajută să respingă catehezele plicticoase 
ale preoţilor nevrednici, îi poate determina pe sectanţi să 
fie receptivi faţă de cuvintele unui preot care este icoană 
vie a lui Hristos. 

Fac o paranteză: cu câţiva ani în urmă, imediat după 
căsătorie, m-a preocupat ideea de a ridica un paraclis în 
Spitalul Studenţesc, şi de a sluji ca preot pentru studenţii 
bolnavi. întrucât am fost foarte aproape de momentul 
hirotoniei, eram foarte frământat de ideea apostolatului pe 
care trebuia să mi-1 asum. Directoarea spitalului, care îmi 
oferise tot sprijinul ei, îmi spusese că cel mai greu avea să 
îmi fie cu secţia studenţilor bolnavi psihic. 

în mândria mea, consideram că voi fi un preot de 
spital bun. Dar în faţa pacienţilor cu probleme psihice mă 
simţeam dezarmat. Mi se părea că prin hirotonie mi se va 

pune un ştreang de gât. îmi dădeam seama că acei bolnavi 
nu aveau nevoie de mine. Vreme de câteva zile am simţit o 
apăsare sufletească ce s-a transformat în deznădejde. Nu 
îmi mai doream să ajung preot la acel spital. îmi dădeam 
seama că nu aveam dragostea necesară şi nici nervii destul 
de tari pentru a face faţă unor astfel de cazuri-problemă. 
Mi se părea că aud vocile tinerilor reproşându-mi: 
„Doctore, vindecă-te mai întâi pe tine însuţi..." Nu am trăit 
în viaţă multe momente mai tensionate decât acela. Şi 
totuşi, în ultima secundă (când primisem de la o creştină 
veşminte preoţeşti) a intervenit ceva neprevăzut. Spre 
binele meu, Dumnezeu nu a îngăduit să fiu hirotonit 
atunci. 

Deşi pe loc am suferit mult, acum, după câţiva ani îi 
mulţumesc că nu m-a lăsat să fac ceva care m-ar fi 
împovărat peste puteri. (Şi atunci, care este soluţia, să fugă 
toţi tinerii teologi de slujirea în spital, şi să îi lase pe 
bolnavi în mâinile sectanţilor care nu ratează nici o ocazie 
pentru a mai racola pe cineva? Nu, în nici un caz. Sunt 
destui tineri, curaţi la suflet şi mai răbdători şi mai plini de 
dragoste decât mine, cărora această slujire le vine ca o 
mănuşă. Aşa cum unii cântă tulburător, alţii scriu - ca şi 
cum aceasta ar fi raţiunea lor de a exista, tot aşa alţii îi pot 
sluji Domnului ca preoţi de spital.) 

Am întrerupt scrisul aproape o săptămână. Crede-mă 
că îmi este foarte greu să scriu despre boală. Mă tot 
gândeam să abandonez lucrul la această carte. O dată cu 
frământarea firească pentru continuarea cărţii, mă apasă şi 
gândul: dacă eu însumi nu voi rezista ispitei atunci când 
copiii mei vor fi bolnavi, sau dacă soţia mea va avea la a 
treia naştere aceleaşi greutăţi pe care le-a avut la a doua, şi 
mă voi lăsa biruit de amărăciune sau chiar de deznădejde, 
oare mai are rost să scriu? 

Dar ieri s-a citit la Biserică Evanghelia cu cine va voi 
să îşi scape sufletul îl va pierde, iar cine va pierde sufletul 
său pentru Mine şi pentru Evanghelie, acela îl va scăpa 
(Marcu 8, 35). Şi mi s-a făcut frică. M-am gândit că dacă 
nu mă gândesc la bolnavii care poate se vor folosi măcar 
de citatele pe care le folosesc în carte, şi mă gândesc 
numai la mântuirea mea, îmi voi pierde sufletul. De 
dimineaţă m-am spovedit şi părintele meu duhovnic m-a 
încurajat să scriu în continuare (uneori îmi spune să 
abandonez pentru o vreme lucrul la o carte, şi să scriu 
altceva. Dar acum m-a convins că pot duce cartea la bun 
sfârşit). 

Recitind ceea ce ţi-am scris până acum îmi pare rău 
că înainte de a defini lumina am definit întunericul. Adică 
înainte de a scrie despre trăsăturile unui eretic nu am scris 
mai mult despre creştinul ortodox. Ortodox este cel care 
crede ceea ce a propovăduit Hristos, Sfinţii Apostoli şi 
Sfinţii Părinţi, cel care crede ceea ce învaţă Biserica. 
Creştinul drept-credincios ştie că Biserica este Trupul lui 
Hristos şi de aceea nu judecă dacă învăţăturile ei sunt sau 
nu adevărate. El crede că sunt adevărate. 

Cel care judecă dacă o învăţătură sau alta a Bisericii 
este sau nu bună nu se îndoieşte de faptul că Biserica este 
Trupul lui Hristos. Dar trupul Domnului nu poate fi 
murdărit de minciună. 

Este adevărat şi faptul că drumul celor care merg pe 
calea credinţei este destul de întortocheat. Sunt unii care 
cred în apocatastază - în mântuirea tuturor oamenilor şi 
chiar a diavolilor. Dar încet-încet, venind la Biserică, îşi 
dau seama că aveau o credinţă greşită, şi renunţă la 
rătăcire. 

Important este ca oamenii să îşi dorească să 
cunoască adevărul, şi să înţeleagă că Biserica este şcoala 
mântuirii şi şcoala adevărului. 

Cred că am prezentat destule amănunte pentru a intra 
în miezul problemei. Ce este de făcut când un eretic este 
bolnav? (Şi această întrebare poate fi înţeleasă în sens 
mult mai larg: care trebuie să fie atitudinea creştinilor faţă 
de ereticii care suferă?) 

Când un eretic este bolnav, trebuie să ne rugăm din 
tot sufletul pentru el. Nu trebuie să condiţionăm 
vindecarea de tămăduirea lui. Chiar dacă noi ne-am dori ca 
boala să îi fie spre luminarea minţii şi spre lepădarea 
ereziei, poate că Dumnezeu, Care ştie ce este cu adevărat 
în inima omului, ştie şi că omul nu se va arăta de îndată 
deschis faţă de cuvântul Bisericii, şi că dacă îl tămăduieşte 
o face pentru a-i da încă o şansă de îndreptare. 

Nu consider că are rost să îţi scriu separat despre 
bolile ereticilor, despre cele ale păgânilor, ale 
musulmanilor şi despre cele ale celor de alte credinţe, ci 
voi trata toate acestea la un loc. Precizez că mă voi referi 
totuşi numai la aceia cărora li se binevesteşte învăţătura 
ortodoxă. Pentru că ar fi absurd să afirm că pe un copil 
care moare de foame în cine ştie ce sat izolat din Africa 
Dumnezeu îl păzeşte să se îmbolnăvească de cine ştie ce 
boală mortală numai pentru a-i da putinţa de a cunoaşte 
învăţătura Bisericii Ortodoxe (săracul, nu i-a vorbit nimeni 
nici de Hristos şi nici de împărăţia Cerurilor, şi şansele lui 
de a cunoaşte Ortodoxia sunt infime). 

Nu ştiu cum îl va judeca Dumnezeu pe un astfel de 
copil, şi nici cum îi judecă pe ereticii sau pe păgânii care 
mor fără să aibă ocazia de a refuza sau de a primi 
învăţătura ortodoxă (dacă un luteran află de mic copil că 
icoanele sunt idoli, şi atunci consideră Biserica Ortodoxă o 
adunare idolatră, nu este de mirare că nu vrea să devină 
ortodox. Nu cred că se poate spune că el refuză Ortodoxia. 
El refuză o prezentare a Ortodoxiei pe care o percepe ca 
acceptare a idolatriei. Nu sunt în măsură să afirm în ce 

măsură o convertire superficială la Ortodoxie motivată 
doar de spiritul excentric modernist, de dorinţa de a ieşi în 
evidenţă şi de a nu fi ca ceilalţi din comunitatea în care 
trăieşti Ii este bineplăcută lui Dumnezeu. Un părinte mi-a 
spus totuşi că, în timp, şi astfel de convertiri pot aduce 
roade bune.) 

Să ne rugăm pentru bolnavii catolici, pentru cei de 
alte confesiuni sau credinţe. Discutând cu cineva despre 
scrisoarea la care lucrez, am fost întrebat: „Dar nu ne 
interzic Sfinţii Părinţi să ne rugăm pentru eretici şi 
păgâni?" 

întrebarea e foarte importantă. Ni se interzice oare 
(de către Evanghelie, sau de către Hristos sau de către 
Sfinţii Părinţi) să facem bine celor de lângă noi? Nu, în 
nici un caz. 

înainte de a continua teoriile, dau un exemplu 
grăitor: 

„O doamnă evreică rusă avea un fiu bolnav şi toată 
îngrijirea pe care i-o dădea era zadarnică. Ajunsese 
aproape de deznădejde. I s-a spus că ruşii aveau un 
Batiuşka Ioann care slujea la catedrală, prin ale cărui 
rugăciuni mulţi primiseră tămăduire. Ea a mers deci la 
catedrală şi a aşteptat până când Fericitul Ioan, terminând 
slujbele, pleca. S-a dus la el şi 1-a rugat să se roage pentru 
fiul ei, căruia se hotărâse să-i spună Misa (diminutivul 
rusesc al numelui Mihail), ca fericitul Ioan să nu-şi dea 
seama că este evreu. Fericitul Ioan s-a uitat doar la ea şi a 
spus: 

- O să mă rog pentru Moişe. 

(Sau Moses, adevăratul nume al băiatului). La puţin 
timp după aceea, băiatul a început să se însănătoşească" 
[17; 231]. 

Vedem nu numai că Sfântul Ioan s-a rugat pentru 
copilul evreu, ci s-a rugat chiar dacă mama aceluia s-a 

folosit de un vicleşug pentru a-i cere rugăciunile. Sfântul 
Ioan nu a mustrat-o, cerându-i să se pocăiască pentru 
îndrăzneala de a minţi un ierarh, ci i-a înţeles durerea şi 
s-a rugat pentru copil. Şi copilul a început să se 
însănătoşească. 

Cam de aici începe dragostea: când văzând durerea 
unui necredincios începem să ne punem întrebări 
metafizice gen: „De ce să mă rog pentru el? Nu e mai bine 
să sufere că nu e creştin ortodox?", arătăm că nu suntem 
nici noi înşine creştini. Abia când ne doare inima pentru 
suferinţa fratelui nostru, abia atunci suntem creştini. 

Vrem sau nu să recunoaştem, sfinţii noştri au 
vindecat şi evrei, şi musulmani, şi păgâni. De exemplu, 
din viaţa Sfântului Partenie, izbăvitorul de cancer, aflăm 
că „mulţi creştini care trăiau în Helespont, înainte să fie 
alungaţi de turci, se făceau bine când, vizitând mormântul 
sfântului, îşi aşezau hainele deasupra. Dar şi astăzi face 
mult bine exact în acelaşi fel musulmanilor locuitori ai 
Helespontului (ţinutul Dardanelelor). Ii vindecă şi pe ei şi 
pe copiii lor, când îi aşează bolnavi pe mormântul lui" [13; 
134]. 

Citind despre faptul că sfinţii au vindecat şi oameni 
de alte credinţe, unii se gândesc că au făcut-o numai şi 
numai pentru a-i converti la credinţa creştină. Este 
adevărat că prin vindecările minunate Dumnezeu încearcă 
să Ii cheme la credinţa cea dreaptă pe toţi cei care stau 
departe de lumina adevărului. Dar nu vinde calea mântuirii 
la preţul unei simple tămăduiri de boală. Vom înţelege 
aceasta citind o întâmplare din viaţa Sfântului Ioan 
Maximovici: 

„Aveam o prietenă, internată la Spitalul evreiesc, pe 
care a vizitat-o Fericitul Ioan. Această prietenă a mea, o 
rusoaică ortodoxă, i-a povestit totul despre el pacientei de 
lângă ea care era evreică. Aceasta a spus: 

- Ce păcat, eu am altă religie şi episcopul 
dumneavoastră nu o să se roage pentru mine. 

Femeia era de doi ani ţintuită acolo, la pat. Când 
Fericitul Ioan a venit din nou să o viziteze, prietena mea 
i-a spus: 

- Ce păcat, nu o să vreţi să vă rugaţi pentru această 
prietenă a mea, pentru că este evreică. 

Atunci episcopul a spus: 

- înaintea lui Dumnezeu toţi oamenii sunt egali. 

S-a dus să o întrebe cum o cheamă şi a început să se 
roage. 

După câteva zile numai, acea doamnă şi-a revenit! 
Ea a venit la catedrala noastră la Fericitul Ioan şi i-a spus: 

- V-aţi rugat pentru mine şi m-am făcut bine. Vreau 
să trec la ortodoxie. 

Insă episcopul i-a răspuns că numai faptul că s-a 
însănătoşit nu este motivul cel bun pentru care să vrea să 
devină ortodoxă, şi nu a vrut să o boteze. Aceste lucruri 
s-au întâmplat în anii 1930" [17; 280]. 

Refuzul Sfântului Ioan ne poate surprinde: oare nu 
era bine ca femeia aceea să primească dreapta credinţă? 
Ba da, bineînţeles că era bine. Numai că era bine să o 
primească din toată inima, crezând că Hristos este Fiul lui 
Dumnezeu, Care S-a făcut om pentru mântuirea noastră. 
Un botez făcut de formă, numai ca taxă pentru vindecarea 
trupească, un botez care nu implica alegerea unei vieţi 
duhovniceşti, nu i-a bineplăcut Sfântului Ioan. Nu este 
suficientă constatarea unei vindecări trupeşti pentru a 
alege o cale spirituală. Mulţi se vindecă alergând la doctori 
mincinoşi, la unelte ale satanei, şi ca mulţumire pentru 
vindecare pornesc pe drumuri spirituale greşite, devenind 
ucenici ai unor predicatori sectanţi sau discipoli ai unor 
guru yoghini. „S-a vindecat trupul, înseamnă că se poate 

vindeca şi sufletul", gândesc cei vindecaţi, fără să îşi dea 
seama că preţul sănătăţii poate fi pedeapsa veşnică. 

Sfântul Ioan ar fi vrut ca femeia respectivă să 
primească botezul. Aşa cum toţi sfinţii şi-au dorit ca toţi 
cei tămăduiţi prin rugăciunile lor să-1 primească. Numai că 
femeia trebuia să înţeleagă că alegerea căii ortodoxe e mai 
mult decât o opţiune de moment, că alegerea crucii trebuie 
făcută cu toată seriozitatea şi în deplină cunoştinţă de 
cauză. Cei care s-au botezat la repezeală şi apoi au lepădat 
botezul vor avea o osândă mai mare decât a celor care au 
stat departe de lumina acestei Sfinte Taine. 

In Vieţile Sfinţilor putem citi foarte multe cazuri de 
păgâni care au cerut botezul şi au devenit creştini în urma 
unei vindecări trupeşti. Cele mai multe cazuri au avut loc 
în timpul prigoanelor împotriva Bisericii. Cei tămăduiţi, 
cerând botezul, ştiau că aleg o cale a pătimirii. Nimeni nu 
se boteza în joacă. Pe când astăzi, nemaifiind prigoană 
făţişă împotriva Bisericii, există oameni care se botează 
fără să vrea să ducă o viaţă după poruncile Evangheliei. 
Primesc botezul de formă, dar refuză să primească 
învăţătura lui Hristos, învăţăturile Sfinţilor Părinţi şi 
predania Bisericii. Se împărtăşesc deseori, fără să 
spovedească ceea ce ei înşişi nu consideră că e păcat, deşi 
ştiu că Biserica judecă păcatele după alte criterii. Alegerea 
unui astfel de botez pripit a fost considerată îndoielnică de 
către Sfântul Ioan. Pentru că dacă femeia ar fi venit cu 
inima curată să ceară botezul, sfântul nu ar fi respins-o. Ci 
dimpotrivă: i-ar fi întins mâna pentru a o trage spre 
Hristos. 

Privitor la vindecarea femeii evreice, ar mai fi de 
spus totuşi că, dacă Sfinţii Părinţi nu au interzis 
rugăciunea pentru cei eretici, păgâni sau de alte credinţe, 
au interzis rugăciunea împreună cu ei. Găsim această 

interdicţie într-o mulţime de scrieri patristice. Găsim 
această interdicţie în multe canoane ale Sfintelor Sinoade. 

Ar fi bine ca, ştiind că această interdicţie a fost 
rostită în atâtea rânduri, să înţelegem că oamenilor le este 
greu să înţeleagă sensul ei. Porunca Bisericii a fost 
repetată şi pentru că unii oameni nu vedeau nici o greşeală 
în rugăciunea împreună cu ereticii sau cu păgânii. Ei 
considerau că această rugăciune poate să le fie celorlalţi o 
poartă spre Biserică. 

Trebuie să ţinem seama de un lucru: că cei mai buni 
pescari de suflete au fost Sfinţii Apostoli şi Sfinţii Părinţi. 
Ei cunoşteau cel mai bine arta aducerii sufletelor la 
Hristos. Dacă ei ar fi ştiut că rugăciunea împreună cu 
ereticii sau păgânii Ii este bineplăcută lui Dumnezeu, sau 
dacă ar fi ştiut că aceasta poate fi inclusă în arsenalul 
tehnicilor de convertire, nu ar fi ezitat să o lucreze ei 
înşişi. Numai că, fiind plini de harul dumnezeiesc, ei au 
spus într-un glas că această rugăciune este urâciune 
înaintea Domnului. Mai mult, ei au atras atenţia asupra 
faptului că drept-credincioşii care se roagă împreună cu 
ereticii sau păgânii stau sub osânda dumnezeiască. 

Nu ne este nouă dat să înţelegem rostul fiecărei 
porunci a Bisericii. Dar totuşi unele porunci sunt limpezi 
şi rostul lor este uşor de înţeles. Când un iehovist vrea să 
spună Tatăl nostru împreună cu un ortodox, ortodoxul 
trebuie să refuze aceasta. Chiar dacă Părintele ceresc este 
Tată al tuturor oamenilor, nu toţi oamenii II cunosc în 
adevăr. Mulţi au o cunoaştere îndoielnică a Lui. De aceea, 
dacă un ortodox s-ar ruga cu un iehovist, sau cu orice alt 
eretic, ar însemna că recunoaşte că drumul celuilalt e bun, 
că îl consideră un drum al cunoaşterii lui Dumnezeu. 

Ca fii ai Bisericii trebuie să afirmăm răspicat că 
sectanţii şi ereticii merg pe un drum greşit. Chiar dacă ei 
sunt toleranţi, şi acceptă să se roage împreună cu 

ortodocşii, câtă vreme nu vor să primească adevărul 
mărturisit de Biserică rămân în înşelare şi minciună. Deşi, 
pentru a fi mai uşor de acceptat, această minciună este 
poleită cu adevăr. 

Pentru a porni pe calea mântuirii trebuie să primim 
dreapta credinţă. Sunt bolnavi care resping Ortodoxia, 
fiind înşelaţi de diavol sau de născocirile minţii lor. Dar 
sunt şi bolnavi care nu sunt ortodocşi pentru că nimeni nu 
le-a vorbit despre adevărul Bisericii, nimeni nu le-a spus 
că Biserica este Trupul lui Hristos, este şcoala mântuirii. 

In Molitfelnic stă scris că la începutul fiecărei 
spovedanii, înainte de a-1 întreba despre păcatele săvârşite, 
preotul trebuie să îl întrebe pe cel care vrea să se 
spovedească la el pentru întâia oară următoarele: „«Mai 
întâi de toate spune-mi, fiule, crezi cu adevărat în Sfânta şi 
de-viaţă-făcătoare Treime? Crezi că soborniceasca şi 
apostoleasca Biserică este sădită şi crescută în Răsărit şi 
de la Răsărit s-a întins peste toată lumea, şi că de atunci 
stă neschimbată şi neclintită? Sau te îndoieşti de vreo 
oarecare poruncă sau învăţătură?» 

Şi de va crede drept şi fără îndoială şi de va şti carte, 
să zică Simbolul Credinţei până la sfârşit. Iar neştiind 
carte, să-1 înveţi să zică acestea: «Cred într-una sfântă, 
sobornicească şi apostoleasca Biserică a Răsăritului, care 
stă din început în toate dogmele ei neclintită şi neschim- 
bată»" [3; 54]. 

Pentru ca oamenii să ajungă să mărturisească acest 
crez au nevoie de cineva care să îi ajute să facă primii 
paşi. Uneori preotul de spital este cel care reuşeşte să ofere 
acest ajutor binecuvântat. Dar, în alte situaţii, creştinii sunt 
cei chemaţi să vorbească bolnavilor despre adevărul 
Bisericii. Să le spună că dacă vor să afle tămăduirea 
sufletului, care este mai importantă decât cea a trupului, 

trebuie să alerge la Biserică. Dumnezeu le poate da 
puterea de a răbda boala, de a culege roadele bolii. 

Sunt oameni a căror boală a fost pricinuită tocmai de 
faptul că au lepădat Ortodoxia şi au trecut la alte credinţe. 
Sunt alţii bolnavi tocmai pentru că au respins prilejul de a 
deveni fii ai Bisericii şi au rămas în rătăcire, deşi Hristos 
le adresase chemarea de a primi botezul. Bolile trupeşti 
sunt strâns legate de cele sufleteşti. 

O dovadă este şi faptul că mulţi bolnavi, primind 
credinţa ortodoxă, au primit şi tămăduirea de bolile grave 
de care sufereau. Dumnezeu a aşteptat ca ei să caute 
mântuirea sufletului, şi apoi le-a dăruit şi sănătatea 
trupului. Dar numai atunci când a văzut că această sănătate 
nu le-a fost spre osândă veşnică. 

Pentru unii ortodocşi, faptul de a-i vedea pe alţii pe 
patul de boală a fost un prilej de sporire a iubirii de sine. 
In loc să îi doară inima văzând cum alţii suferă, chiar dacă 
sunt eretici sau păgâni, şi în loc să suspine pentru 
întoarcerea acelora, unii se lasă prinşi de elanul apologetic 
pentru că au prilejul de a-şi arăta superioritatea faţă de 
ceilalţi, numai ca să îşi etaleze cunoştinţele religioase. 

Având în minte anumite atitudini ale Sfinţilor Părinţi 
faţă de eretici, ei se grăbesc să reproducă cuvinte dure şi 
ameninţări cu focul iadului. Fără a avea în suflete dorinţa 
de a se jertfi pentru convertirea ereticilor la Ortodoxie, 
dorinţă pe care o aveau Sfinţii Părinţi, şi fără a se ruga 
până la sânge pentru această convertire, ei se consideră 
prooroci ai osândei lui Dumnezeu, se consideră ultimii 
apostoli într-o lume apostată. Şi nu încetează să îi 
bombardeze pe bolnavi cu predici înfricoşătoare, în care 
glasul lui Hristos nu se face auzit. 

In lucrarea sa In căutarea aproapelui pierdut (şi unii 
bolnavi intră în categoria aproapelui pierdut), părintele 
Savatie Baştovoi arăta că „jignirile pe care le aducem 

celuilalt, nesocotindu-i credinţa sau viziunea lui despre 
viaţă, nu aduc nici un folos. Cei mai mulţi cred că dacă 
încep a apăra cu înverşunare o dogmă de credinţă, 
atrăgându-şi în felul acesta dispreţul ascultătorului, 
pătimesc ca mărturisitori. Nu este adevărat. Sfântul Teofan 
Zăvorâtul îi numeşte pe aceştia scandalagii - kricunî, şi îi 
îndeamnă să îşi păstreze curajul mărturisirii pentru 
situaţiile în care Dumnezeu le va cere să II mărturisească. 
(...) Să nu confundăm agresivitatea noastră cu râvna pentru 
credinţă, după cum ne îndeamnă şi Sfântul Ignatie: 
«Amăgiţi fiind de o falsă concepţie despre râvnă, 
râvnitorii lipsiţi de înţelepciune socotesc că, lăsându-se în 
voia acestei râvne, urmează Sfinţilor Părinţi şi sfinţilor 
mucenici, uitând că ei, râvnitorii, nu sunt sfinţi, ci 
păcătoşi. Dacă sfinţii îi mustrau pe păcătoşi şi pe 
necredincioşi, o făceau din porunca lui Dumnezeu, fiind 
datori să facă aceasta potrivit insuflării Sfântului Duh, nu 
insuflării propriilor patimi şi a demonilor»" [5; 31-40]. 

Putem înţelege cuvintele Sfântului Teofan şi ca 
atenţionări adresate celor care vor să facă apostolat în 
spitale. Dacă unii, din prea multă mândrie, vor confunda 
spitalul cu o tribună de la care îşi pot etala cunoştinţele 
religioase, pentru a se mări în faţa ascultătorilor, atunci 
roadele lor vor fi amare: în loc să câştige sufletele pentru 
Hristos şi pentru Biserică, le vor îndepărta pentru 
totdeauna. Nevoind să se lase convinşi de nişte predici 
rostite de un vorbitor din a cărui inimă lipseşte adevărata 
dragoste şi harul lui Dumnezeu, ascultătorii vor confunda 
valoarea dreptei credinţe cu valoarea unor astfel de 
propovăduitori care încearcă să substituie propria nelinişte 
lăuntrică printr-o propagandă care se aseamănă mai 
degrabă cu cea a pastorilor sectanţi decât cu cea a sfinţilor 
din Sinaxare. 

Nu este locul aici - şi nici nu am priceperea - să 
expun pe larg modul în care ar trebui făcut apostolat în 
spitale. Dar voi da un exemplu de mărturisire ortodoxă: 

„Dumnezeu a trimis-o pe Avrilia - mai târziu 
măicuţa Gavriila - în India. Ea însăşi atunci nu ştia de ce. 
Dar un lucru este important. Că toţi indienii şi vesticii care 
au cunoscut-o au văzut şi au recunoscut în persoana ei o 
cu totul altfel de trăire. Au văzut şi au cunoscut Ortodoxia 
în toată nevoinţa, smerenia şi adânca duhovnicie, care s-au 
păstrat de secole întregi. Răsăritenii vedeau un alt Apus. Şi 
vesticii vedeau Răsăritul lor, care nu bănuiau că există. 
Care alt misionar se identificase atât de mult cu oamenii 
pe care-i slujea? Care altul mânca, bea, călătorea sau 
dormea precum mâncau, beau, călătoreau sau dormeau ei 
înşişi? Care? Căci aproape toţi misionarii, chiar şi cei din 
vremea aceea, trăiau în condiţii deosebite acolo unde 
mergeau - în hoteluri bune, cu mâncăruri speciale, şi 
călătoreau mereu comod, ca să-i poată îngriji mai bine pe 
negrii lor, sau pe băştinaşii lor. Da, şi de aceea trecerea ei 
a lăsat urme adânci. Dăruirea a fost săvârşită întru 
smerenie, şi de aceea a şi lucrat fără să rănească. Tuturor 
toate s-a făcut (I Cor. 9, 22). Nu a învăţat Ortodoxia prin 
predici, ci a propovăduit-o cu inima, fără cuvinte, prin 
pilda vieţii sale" [27; 203]. 

Asta a fost lucrarea misionară a Maicii Gavriila. O 
lucrare jertfelnică, o lucrare smerită, lipsită de orice urmă 
de mândrie sau de triumfalism. Şi indienii au fost covârşiţi 
de iubirea ei, o iubire care le-a pătruns în inimi. O iubire 
bogată în roade duhovniceşti. 

Totuşi, nu am amintit de lucrarea Maicii Gavriila în 
India pentru a susţine ideea potrivit căreia ereticii şi 
păgânii ar trebui priviţi ca fiind singurul teren de apostolat. 
Trebuie să ţinem cont şi de ei, dar trebuie să ţinem cont şi 
de cei care, deşi sunt ortodocşi prin botez, sunt păgâni prin 

faptele lor sau prin ideile pe care le consideră adevăruri 
absolute. 

Sunt mulţi oameni care poate se consideră ortodocşi, 
dar care nu cunosc aproape deloc credinţa ortodoxă, şi 
pentru ei spitalul sau boala nu a însemnat un prilej de a-L 
cunoaşte mai bine pe Dumnezeu. 

Să vedem nu numai bolnavii din afara Bisericii, ci să 
îi vedem şi pe cei din Biserică. Da, sunt atâţia bolnavi 
drept-credincioşi care au nevoie de un cuvânt de întărire. 
De fapt, dacă suntem cinstiţi cu noi înşine, să vedem mai 
întâi dacă noi suntem în măsură să le vorbim despre 
Hristos. Pentru că, dacă de fapt râvna noastră apostolească 
este motivată de mândrie, ar fi mai bine să păstrăm 
tăcerea. Şi să II rugăm pe Dumnezeu să ierte trufia noastră. 
Iar bolnavilor să le trimită mărturisitorii de care au cu 
adevărat nevoie... 

II. MINUNI ŞI ÎNVĂŢATURI 
ALE SFINŢILOR 

Vindecări minunate 



Puterea Sfintei împărtăşanii 

Multe dintre vindecările minunate ale Sfântului Ioan 
de Kronstadt (1829-1903), ale acestui sfânt contemporan, 
atât de iubit de popor - din nordul Rusiei - s-au făcut cu 
Sfânta împărtăşanie. Puterea lui vindecătoare se manifesta 
în special în timpul împărtăşirii cu nemuritoarele Taine. 
Cu profunda credinţă pe care o mărturiseau, bolnavii se 
împărtăşeau cu adevărat „întru vindecarea sufletului şi a 
trupului". 

Preotul Vasile Susţin povesteşte cum, atunci când 
era încă tânăr, tatăl lui s-a îmbolnăvit grav de cancer la 
laringe. Profesorul Simanofschi a afirmat că bolnavul mai 
avea de trăit doar zece zile. 

Părintele Ioan se afla atunci în Kronstadt. I-au trimis 
o telegramă. In cinci zile a venit. 

- De ce nu m-aţi anunţat că s-a îmbolnăvit aşa de 
grav? Aş fi adus cu mine Sfânta împărtăşanie. 

Şi, întorcându-se spre bolnav, a întrebat: 

- Crezi că prin puterea lui Hristos pot să te ajut? 
Acela a făcut semn că da. Atunci omul lui 

Dumnezeu a suflat în gura lui de trei ori, făcând semnul 
crucii. Apoi a lovit cu mâna măsuţa pe care avea 
medicamentele şi a spus: 

- Aruncaţi astea. Nu sunt de nici un folos. Vino, dar, 
la Kronstadt să te împărtăşesc cu nemuritoarele Taine. O 
să te aştept. 

207 



Când a aflat doctorul, a spus că bolnavul va muri pe 
drum. Acela, însă, s-a dus la Kronstadt, unde sfântul 1-a 
împărtăşit. A rămas acolo două zile. Toate rănile i s-au 
închis şi numai vocea lui era încă slăbită. 

Când s-a întors acasă, doctorul a rămas uimit. 

Acesta a mărturisit în faţa tuturor că este ceva 
nemaivăzut. Este o minune. Tatăl preotului a trăit încă 25 
de ani [28; 112-113]. 



Ascultând sfătui Sfântului Ioan 
din Kronstadt 

O femeie bătrână a fost vindecată după ce s-a 
împărtăşit. 

- Să vă împărtăşiţi, o sfătuia părintele Ioan, şi 
Domnul vă va face bine. 

- Sunt foarte bătrână, spunea bolnava, şi de aceea nu 
o să mă pot vindeca. 

- Nu este treaba noastră să cunoaştem timpul şi 
vrerea lui Dumnezeu, a răspuns acela. 

- S-a împărtăşit acum câtva timp, au completat 
rudele ei. 

- Primii creştini, a răspuns atunci sfântul, se 
împărtăşeau zilnic şi voi nu vreţi să o împărtăşiţi acum 
când are atâta nevoie? 

In sfârşit, bolnava s-a împărtăşit şi foarte repede s-a 
vindecat [28; 113]. 



O vindecare de epilepsie 

Iată ce ne relatează părintele S.B. despre această 
minune dumnezeiască: 

„La vârsta de 18 ani am suferit o gravă vătămare, în 
urma căreia am rămas bolnav atât trupeşte cât şi sufleteşte. 

Fratele meu G.B. s-a ascuns noaptea cu o furcă 
metalică, ca să lovească pe un consătean cu care se certase 
la bal. Eu neştiind acest lucru, am trecut pe acolo, iar 
fratele meu m-a lovit de trei ori cu furca în cap, iar apoi 
am primit mai multe lovituri în spate, prăbuşindu-mă în 
cap, iar apoi am primit mai multe lovituri în spate, 
prăbuşindu-mă la pământ, în stare foarte gravă. Fratele 
meu fugise de la locul faptei. După două ore de 
inconştienţă, m-am târât cu mare greutate spre casă. 

A doua zi mi-a paralizat partea dreaptă a corpului: 
cap, ochi, mână şi picioarele. 

După o perioadă de timp, a încetat paralizia dar 
aveam dureri mari de cap şi nu puteam sta decât culcat pe 
spate. 

In afară de aceste dureri trupeşti, mă chinuia şi un 
duh necurat. Făceam spume la gură, ameţeam şi cădeam 
pe jos foarte des, îmi era teamă şi frică tot timpul, făcând 
crize de epilepsie la intervale de 2-3 săptămâni. Am mers 
de mai multe ori la spital, extrăgându-mi-se măduvă din 
şira spinării, dar nu s-a constatat nici o îmbunătăţire a 
stării mele. 

Mama m-a dus la Mănăstirea Cetăţuia din Iaşi, unde 
părinţii mi-au citit Moliftele Sfântului Vasile cel Mare, la 
miezul nopţii, şi mi-au dat canon să citesc Paraclisul 
Maicii Domnului. Crizele se repetau acum mai rar. 

Prin darul lui Dumnezeu, părintele duhovnic mi-a 
spus să merg la Mănăstirea Rarău, unde Maica Domnului 
este făcătoare de minuni şi mă poate vindeca. 

Aici m-am spovedit şi împărtăşit şi am rămas ca frate 
de mănăstire. Timp de 3 ani de zile nu am făcut nici o 
criză şi am simţit cum Maica Domnului mi-a vindecat 
durerea trupească, a îndepărtat pe diavolul care mă 

chinuia, dându-mi puterea să fac ascultare în obştea 
mănăstirii." 

Astăzi părintele S.B. este preot slujitor şi duhovnic 
[30; 35]. 



Sfârşitul crizelor 

Până la 14 ani îl duceam pe fiul meu la biserică şi se 
împărtăşea. După un timp însă nu a mai vrut. Era greu să-1 
duc la biserică cu forţa. De atunci însă a început să sară 
din patul lui, noaptea, să ţipe, să încerce să prindă ceva. 
Am cerut de multe ori sfaturile doctorului. A pus aceasta 
pe seama vârstei lui şi mi-a spus că o să treacă. I-a prescris 
nişte prafuri care însă nu l-au ajutat deloc. Crizele 
nocturne se repetau din ce în ce mai des. Mai târziu au 
spus că e epilepsie şi că nu-1 pot ajuta. . . 

Cu toate acestea era foarte sănătos şi foarte puternic. 
Studiile lui mergeau foarte bine, în special matematica şi 
fizica. Chiar şi profesorii rămâneau uimiţi de rezultatele 
lui. A intrat la Institutul de fizică Atomică din Moscova, 
însă crizele lui nocturne îl supărau din ce în ce mai des, în 
vreme ce ziua nu i se întâmpla nimic. Se chinuia astfel de 
opt ani şi era în al treilea an de studii. Crizele lui se 
repetau cam de trei ori pe noapte şi situaţia lui se 
înrăutăţea. 

Bunica lui, adică mama mea, a povestit necazul 
nostru unei maici la biserică... Aceasta a întrebat dacă are 
mult timp de când nu s-a împărtăşit. 

Atunci ne-am amintit că aceste crize au început exact 
în momentul când a încetat să se mai împărtăşească. Maica 
1-a sfătuit să se împărtăşească cu credinţă. Acela nu voia 
să audă nimic. Trăiam într-un conac la jumătatea drumului 
către Zagorsk. 

Sora şi mama mea au venit să mă viziteze ca să 
încerce să-1 convingă să se ducă la biserică. Insă el nu voia 
sub nici un chip şi nici nu voia să audă măcar. Bunica şi 
sora mea au izbucnit în lacrimi şi se plângeau că nu le 
respectă deloc. In sfârşit, a acceptat să-şi pună o cămaşă 
curată şi să se pregătească. Era duminică dimineaţa. 
Numai ce am prins trenul. Am ajuns la Zagorsk. Am găsit 
acolo mulţi tineri, băieţi şi fete. A făcut ce i-am cerut, s-a 
rugat din tot sufletul lui. Dar şi rugăciunea noastră era la 
fel de fierbinte. S-a spovedit la un preot tânăr, s-a 
împărtăşit şi a stat până la sfârşitul Sfintei Liturghii. După 
aceea, ne-am întors acasă. Mama şi sora mea s-au întors la 
Moscova, iar noi am rămas la conac. 

Imaginaţi-vă bucuria noastră! Din ziua aceea nu şi-a 
mişcat nici măcar capul pe timpul nopţii. Crizele au 
dispărut. înainte să se împărtăşească avea chiar câte trei 
crize pe noapte şi nu trecea noapte fără criză. Şi chiar mie, 
mamei lui, îmi era frică să-1 privesc când avea crize. Acum 
însă - mărit fie numele lui Dumnezeu - e însurat, cu doi 
copii şi toate acestea au trecut pentru totdeauna" [28;. 
117]. 



O rugăciune jertfelnică 

întâmplarea aceasta o povesteşte doamna Elisabeta 
din Capadocia. A venit izgonită atunci de turci, ca 
refugiată, şi locuieşte undeva lângă biserica Proorocul 
Ilie din Salonic: 

- II vezi pe bunicul Ipatie, care doarme acolo? 

într-adevăr, în fundul camerei se afla patul, şi în 
vremea aceea bătrânul dormea sforăind uşor. Am dat din 
cap. 

- în urmă cu aproape patruzeci de ani s-a îmbolnăvit 
rău. O lună a ars de febră şi medicul nu putea face nimic. 
Venea şi pleca, dar fără nici un rezultat. Fată tânără atunci, 
era cât pe ce să-mi pierd minţile. Deseori plângeam pe 
furiş. Acest lucru era considerat ruşinos şi nu trebuia să-1 
arăt. Mă gândeam să chemăm un alt medic, din oraşul 
vecin. Dar cine să ţină seama de părerea mea? Eu chiar de 
existam, chiar de nu, totuna era. Socrul meu avea 
întotdeauna ultimul cuvânt. Aşa stăteau lucrurile în 
vremea aceea. Căzusem în deznădejde. Erau zile ca acum. 
După ce am avut un Crăciun nefericit, a sosit ajunul 
Anului Nou. In orăşelul nostru erau mai mulţi turci decât 
creştini. Biserica noastră, cu numele Sfântului Ipatie, se 
găsea aproape de casa unde locuiam, în cartierul creştin. 
Aveam însă şi o mică biserică a Sfântului Vasile, în 
capătul oraşului. Cu cât se apropia pomenirea sfântului, cu 
atât mintea mea se întorcea spre el. Nu ar fi putut oare face 
o minune, să-1 salveze pe compatriotul lui, Ipatie? Ştii că 
în locurile noastre iarna este foarte grea. Nu ca aici, unde 
ninge puţin şi după cel mult 7-8 zile se topeşte. Acolo 
zăpada se aşternea de la începutul lui noiembrie şi, dacă se 
mărea, ţinea până la sfârşitul lui martie. Aşadar era miezul 
iernii. Şi atunci eu am luat o hotărâre foarte îndrăzneaţă. 
Să merg, fără să spun nimănui nimic, noaptea târziu la 
Sfântul Vasile, pentru a mă ruga. 

- Şi de ce nu ai făcut rugăciunea acasă? am întrebat 
eu răspicat. 

- Ascultă, băiete, a răspuns calm doamna Elisabeta. 
Una e să te rogi acasă la tine, la căldurică, şi alta să mergi 
la biserică pe o vreme şi la o oră ca aceea, cu o mie şi una 
de primejdii. Aşa ne-a învăţat pe noi părintele Iannis, om 
sfânt. Dumnezeu ne încearcă credinţa, zicea. Asta s-o ştii 
şi tu, băiete. Şi să nu crezi că toate sunt egale şi la fel. 

Am pândit, deci, în seara aceea până ce au adormit 
socrul, soacra şi cumnata mea, am luat cu mine o bâtă 
mare, pe care o pregătisem pe ascuns ziua, ca s-o am pe 
drum de sprijin şi ca armă de apărare pentru vreo 
împrejurare neprevăzută, m-am înfăşurat într-o eşarfă 
neagră de lână a soacrei mele şi am ieşit. Era un ger 
puternic, nici un câine nu l-ai fi dat afară. Pe de o parte 
acest lucru mă ajuta. Cine s-ar fi aflat pe drum pe o astfel 
de vreme? îmi era frică atunci când voi trece prin 
mahalalele turceşti. Iar acolo, la capătul oraşului, puteam 
să dau şi de lupi. 

Reflectarea zăpezii albe pe uliţe, pe ziduri, prin 
grădini, micşora, din fericire, întunericul nopţii. Şi eu 
alergam cât puteam, repetând încontinuu în mine: 

„Iisus Hristos biruie şi toate relele izgoneşte." 

Cam peste o jumătate de oră am ajuns la biserică. 
Desigur, am găsit-o închisă. Am căzut pe prag istovită. 
Când mi-am revenit puţin, am îngenuncheat, m-am atins 
cu fruntea de piatră şi am început să plâng necontenit. Nu 
spuneam nimic. Doar gândeam în mine: „Tu, Sfinte 
Vasile, ştii de ce sunt aici". Am stat aşa cam un sfert de 
oră şi apoi am apucat pe drumul de întoarcere. Doar 
simplul fapt că nici la dus, nici la întors nu am întâlnit pe 
nimeni pe drum mi-a dat o oarecare încredere. 

Am intrat în casă pe vârful picioarelor. Eram albă în 
întregime, căci pe drum începuse iarăşi să ningă. M-am 
scuturat puţin şi m-am îndreptat plină de agonie spre 
camera noastră. M-am apropiat de Ipatie. L-am găsit lac 
de sudoare. „Unde ai fost atâta timp? - s-a văitat. Te-am 
strigat şi nu m-ai auzit". Nu i-am dat explicaţii. L-am 
schimbat degrabă şi m-am aşezat lângă el să-1 privesc. 
Ceva se schimbase la el. Nu puteam să-mi dau seama ce. 
Era totuşi evident că febra cedase. Peste puţin timp 1-a luat 
şi somnul; dormea mai liniştit ca altădată. Nu am închis 

ochii toată noaptea. Nădăjduiam, cu adevărat nădăjduiam. 
Cu toate acestea, aveam şi o teamă nemărturisită: nu 
cumva erau ultimele clipe înainte de sfârşit? Insă simţeam 
în mine ceva care mă înfierbânta. Mă ridicam deseori în 
picioare, îi ascultam de aproape răsuflarea, îl atingeam cu 
mâna pe frunte. Mi se părea că toate merg bine. 

Când au apărut zorile, nu mai încăpea nici o 
îndoială: vindecarea era vădită. într-o săptămână şi-a 
revenit definitiv şi s-a ridicat din pat. Secretul însă l-am 
păstrat. Abia după mulţi am i l-am împărtăşit lui Ipatie şi 
răposatei lui mame. Au rămas amândoi cu gura căscată. 
Ştiau că sunt îndrăzneaţă şi hotărâtă, dar la atât de mult nu 
se gândeau. Nu cunoşteau că altele sunt cauzele 
îndrăznelii: iubirea şi credinţa. 

De atunci, a continuat doamna Elisabeta, Ipatie s-a 
îmbolnăvit de puţine ori şi, desigur, nu grav. Acum au 
început bătrâneţile. Ce să facem? Sunt bune şi ele. 
Dumnezeu le trimite. Fie binecuvântate [26; 23-26]. 



Cineva acolo sus te iubeşte 
foarte mult... 

In seara aceea, acasă, gândurile mele s-au întors din 
nou la fratele meu bolnav. Mi-am adus aminte de 
Shanghai şi cum, în momente grele, alergam la catedrală, 
la Vlădica, ca să îi împărtăşesc durerile sau bucuria mea. 
„Dacă ai fi cu noi, dragă Vlădica, i-am spus în gând, dacă 
ţi-ai pune mâinile pe trupul lui bolnav, cred că ai face să 
dispară umflătura şi lichidul acesta, aşa cum Domnul 
nostru Iisus Hristos a alungat duhurile necurate." Şi în acel 
moment - spun acest lucru sincer, cu tot sufletul şi inima - 
nu ştiu dacă am adormit sau dacă eram pe jumătate trează 
- l-am văzut pe Vlădica Ioan intrând la mine în dormitor, 

îmbrăcat cu o reverendă gri, cu brâu negru. în mână ţinea 
mătăniile, iar pe cap avea o camilafcă mică. Intrând în 
cameră, s-a întors spre mine şi a spus: 

- Ei, ce nenorocire ai acum, de jeleşti aşa? 
Vlădica îmi vorbise întotdeauna, din copilărie, în 

derâdere, cum ar vorbi un adult cu un copil. Aşa îmi 
vorbea şi acum, însă ochii îi erau plini de dragoste, iar pe 
buze îi juca un zâmbet. Eram amândoi lângă patul unde 
era întins Vădim, care dormea. Vlădica s-a apropiat şi, fără 
să se uite la mine, a întrebat: 

- Care este necazul aici? 

I-am spus că Vădim avea stomacul umflat şi mult 
lichid înăuntru şi am început să-i explic, zicând: 

- Dacă ţi-ai pune mâinile pe Vădim, ştiu că l-ai scăpa 
de umflătură şi de lichid şi de toate celelalte murdării din 
trupul său. 

Vlădica s-a aplecat peste Vădim, şi-a pus mâinile pe 
umerii lui şi a început să se roage; am simţit că nu mai este 
nevoie să spun nimic. Vlădica se ruga. Ţin minte că ochii 
mei i-au urmărit toate mişcările. Vădim era întins pe spate, 
cu mâinile întinse de o parte şi de alta a corpului. Ţinându-şi 
mâinile pe conturul trupului fratelui meu, Vlădica şi le-a 
mişcat în jos, ca şi cum alunga toată necurăţia şi 
murdăriile, toată otrava, nu numai din stomac, ci din tot 
trupul. O dată cu fiecare mişcare simţeam că asist la o 
minune, că din acel moment Vădim va începe să se facă 
bine. Vlădica a terminat, şi-a luat mâinile de pe picioarele 
lui Vădim, s-a îndreptat de spate şi apoi a dispărut. Nu am 
apucat să îi spun nici un cuvânt de recunoştinţă; Vlădica 
nu mai era nicăieri. Am vrut să fug după el şi în momentul 
acela am observat că eram în camera mea din Redding. 
M-am ridicat din pat şi am stins lumina. Am îngenuncheat 
şi m-am rugat cu lacrimi de recunoştinţă Domnului 

Dumnezeu şi i-am mulţumit iubitului nostru mijlocitor şi 
rugător. In suflet aveam pace şi înduioşare. 

Telefonându-i Nadiei, mi-a spus că observase o 
schimbare, adică pântecele lui Vădim se micşorase, 
încetul cu încetul a început să dea înapoi. Medicii erau 
foarte încurajaţi de aceasta şi tot repetau: „Este o minune, 
o minune!" Cu fiecare zi care trecea, Vădim se făcea mai 
puternic şi mai sănătos. A venit în sfârşit şi ziua când i s-a 
permis să mănânce tot ceea ce voia, mai întâi câte puţin, 
apoi normal. S-a întărit; avea poftă de mâncare. Umflătura 
şi lichidul au dispărut ca şi cum nici n-ar fi fost. I s-a 
îngăduit să nu mai ia doctorii şi să se întoarcă la serviciu. 
Nadia şi Vădim au făcut un parastas în cripta lui Vlădica şi 
o slujbă de mulţumire. Apoi s-au dus la spital, ca să le 
mulţumească tuturor medicilor care îl trataseră. Ca unul, 
toţi i-au spus: 

- Nu nouă să ne mulţumeşti; cineva acolo sus te 
iubeşte foarte mult..." [17; 163-165] 



Băiatul nu mai avea puls... 

Timothy Lockhead, un băiat de şaptesprezece ani, a 
cărui mamă este româncă ortodoxă şi al cărui tată este 
scoţian convertit, a fost cuprins de o criză de apoplexie, 
din senin, fără nici un motiv clar, în 1984. Era într-un 
spital din Canada, inconştient şi cuprins de crize. Doctorii 
au descoperit o masă de celule maligne, o malformaţie din 
naştere a creierului. Ei au declarat că Timothy trebuia să 
moară cu ani în urmă şi că boala sa este „incurabilă". 
Părinţii lui îndureraţi, James şi Eva, au mers la preoţii lor 
de acolo - părinţii Varlaam, Lazăr şi Moise -, cerându-le 
să se roage. Părintele Lazăr avea la mănăstire o sticluţă cu 
untdelemn de-al Fericitului Ioan, au luat-o cu ei la spital şi 

au început molitva pentru bolnavi. Dar - spre groaza 
tuturor - cardiograful a arătat că băiatul nu mai avea puls: 
lui Timothy nu-i mai bătea inima! Murea! 

Părintele Lazăr a deschis repede sticla cu untdelemn 
de la Fericitul Ioan şi a făcut semnul Crucii pe capul lui 
Timothy, rugându-se fierbinte pentru ajutorul lui Vlădica, 
cu lacrimi şiroind pe obraji... Şi - minunea minunilor - 
inima lui Timothy a reînceput să bată, crizele s-au oprit şi 
băiatul a deschis ochii! 

Doctorii erau uluiţi. Timothy a adormit liniştit, s-a 
trezit a doua zi de dimineaţă, s-a ridicat în capul oaselor în 
pat şi a cerut să meargă acasă. S-au luat măsuri de 
precauţie: a mai fost ţinut în spital încă trei zile şi i s-au 
făcut radiografii ale creierului: celulele maligne 
dispăruseră! Mai rămăseseră doar puţine depuneri de 
calciu, care nu erau un motiv de îngrijorare pentru doctori. 

Timothy a terminat anul acesta primul an de 
facultate şi continuă să citească în biserică. Slavă lui 
Dumnezeu! Şi Sfântului Ioan! [17; 217] 



Fiul dumneavoastră nu va 
supravieţui... 

Fiul meu cel mai mare, B., îl ajuta întotdeauna pe 
Fericitul Ioan la altar, însă pe neaşteptate, duminică, pe 16 
noiembrie 1943, mi-a spus că nu putea să se ducă la 
priveghere. Avea deja 17 ani. L-am întrebat de ce. 

- Mamă, mi-a răspuns băiatul, mă doare capul şi am 
o durere groaznică în burtă. 

M-am alarmat şi l-am trimis în pat, sperând că în 
timpul nopţii durerea va dispărea. Deodată, la 1 1 noaptea, 
Fericitul Ioan a venit în vizită şi, rugându-ne să ieşim din 

camera fiului nostru, a rămas numai cu el şi s-a rugat mult, 
mult timp. Când a ieşit, a spus: 

- Nu vă temeţi, totul o să fie bine. 

Eu nici măcar nu am înţeles că eram în mare pericol. 
Fericitul Ioan a plecat. Dimineaţa, fiul meu delira, avea 
febră mare şi se plângea de dureri groaznice în tot corpul, 
înspăimântaţi, am chemat mai mulţi medici, care s-au 
consultat între ei. Doctorii ne-au spus că trebuie să-1 
ducem imediat pe băiat la spital. Atunci episcopul nostru a 
venit din nou, 1-a spovedit şi 1-a împărtăşit pe băiat şi ne-a 
mai îmbărbătat o dată. Când l-am dus pe fiul nostru la 
spital, a fost din nou examinat amănunţit de mai mulţi 
doctori, care i-au pus diagnosticul: dizenterie, pneumonie 
la plămânul stâng şi tifos. Ne-au sfătuit imediat să-1 ducem 
la alt spital, cel al „Frăţiei Ortodoxe", unde era o cameră 
spaţioasă, caldă pentru băiatul nostru bolnav. Doctorul rus 
de la acest spital, doctor Alexeienko, 1-a examinat şi mi-a 
spus: 

- Nu mai are nici o speranţă. Fiul dumneavoastră nu 
va supravieţui. 

Cu totul deznădăjduită şi îndurerată, am alergat la 
Fericitul Ioan. Am căzut în genunchi înaintea lui şi, 
plângând, l-am implorat: 

- Salvează-mi fiul! Roagă-te pentru el! Cred numai 
în mijlocirea ta înaintea lui Dumnezeu! 

Fericitul Ioan era serios. M-a îmbărbătat cât de cât şi 
apoi a mers cu mine la spital. începând de atunci 1-a vizitat 
zi şi noapte pe fiul meu şi s-a rugat tot timpul la căpătâiul 
lui. Cam după trei zile, când am venit să-mi văd fiul, 
acesta îşi recăpătase cunoştinţa şi mi-a spus: 

- Mamă, ce vis ciudat am avut azi! L-am văzut pe 
Fericitul Ioan, şi mulţi doctori şi asistente, şi m-am văzut 
şi pe mine, de parcă ar fi fost ieri, îmbrăcat tot în alb; şi 
apoi m-am trezit. 

Mi-am spus că probabil fiul meu o să moară şi că ar 
trebui să-1 îmbrac în alb. Doctorii renunţaseră să mai 
încerce să îl facă bine, pentru că îl considerau ca şi mort. 

însă, a doua zi după acest vis, fiul meu a început 
să-şi revină. Astfel, datorită rugăciunilor sfântului nostru, 
s-a făcut bine şi i s-a dat chiar să-şi vadă viitorul în vis. 
Căci, în prezent, cu destul succes şi cu dragoste, lucrează 
ca doctor şi deci este îmbrăcat în alb. Răposatul doctor 
Alexeienko şi alţi martori au confirmat că numai 
rugăciunile Fericitului Ioan l-au adus pe fiul meu de la 
moarte la viaţă. Slavă lui Dumnezeu, Care ne-a dat un 
asemenea rugător! [17; 259] 



„ Cancerul dispăruse... " 

Povesteşte domnul doctor Matzoros din oraşul Limni 
- Grecia (de pe aceeaşi insulă pe care se află şi biserica cu 
Sfintele Moaşte ale Sfântului Ioan Rusul) către I.P.S. 
Hrisostom, mitropolitul Halkidei: 

„Prea Sfinţite, nu sunt un habotnic, un neştiutor de 
carte, iar mai înainte am fost ateu. 

M-am îmbolnăvit. Analize, examinaţii. Iese 
diagnosticul: cancer la intestinul gros. Confraţii doctori 
îmi spun adevărul: am cancer în formă avansată 
(metastază) într-un loc în care aproape sigur duce la 
moarte. 

Mă găseam în clădirea fundaţiei Pantocrator din 
Atena, unde sunt îngrijiţi bolnavii de cancer. După 
înştiinţarea pe care am primit-o despre boala mea, pe când 
mă găseam singur, întins pe pat, mi-am venit în sine şi 
mi-am întors mintea, sufletul şi inima către Dumnezeu, în 
care nu credeam. Stăteam aşezat pe pat, cu picioarele pe 
podea. Vorbeam singur, mă rugam lui Dumnezeu, îi 

ceream să ia aminte la mine: Dumnezeul meu, îi spun, nu 
credeam în Tine, spuneam că totul e un basm. Omul şi 
ştiinţa îmi ziceam că sunt totul. Primeşte pocăinţa mea şi, 
dacă mă consideri vrednic, vindecă-mi boala prin sfântul 
al cărui trup întreg îl avem aproape de noi (Sfântul Ioan 
Rusul). 

Cineva bate la uşă. II poftesc să intre. Deschide uşa 
şi intră un doctor tânăr, frumos, binevoitor. 

- Ce faci, doctore, m-a întrebat, cum îţi merge? 

- Ce să fac, confrate, să spunem că mor. 

- Nu, doctore, nu mori. O să iau tot ce ai rău 
înăuntru. 

- Cine eşti tu, tinere? Mie mi-a albit părul în această 
ştiinţă şi cunosc ce am. 

- Sunt acela pe care l-ai cerut mai înainte. La 
revedere, doctore! 

Am ieşit imediat pe hol şi am întrebat dacă a văzut 
cineva pe acel doctor tânăr. 

Ceilalţi doctori mi-au spus: confrate dragă, din 
necazul pe care îl ai, într-o clipă ai văzut acest vis. Insă nu, 
eram sigur că după rugăciune îl văzusem pe sfântul. 
Văzând că nu glumesc şi că insist, mi s-au făcut analize şi 
examinări. 

La următoarele analize cancerul dispăruse. Câţi şi 
câţi n-au văzut apoi cele două plicuri cu analizele: cu 
cancer şi, după întâmplarea istorisită mai sus, fără cancer! 

Prea Sfinţite, nu sunt habotnic... Am văzut pe 
Sfântul... M-a vindecat... 

10 aprilie 1964" [23; 17-19]. 

Ca în cartea de religie 

într-unui din cele două spitale pentru copii din Atena 
o mamă stă zi şi noapte la căpătâiul copilului său pe care 
l-au adus urgent din Patra deoarece afecţiunea acestuia 
cronică - paralizia membrelor inferioare (are în plic toate 
examinările, analizele, rezultatele de laborator) - s-a 
agravat în ultimele zile. La spital însă de ani de zile se 
aplică permanent tratamentul cunoscut (lipseşte calciul din 
organismul copilului)... 

într-o după-amiază, când soarele era aproape de apus 
şi foarte puţine raze mai luminau salonul spitalului, mama 
şi-a amintit cum mergea la o bisericuţă a Maicii Domnului 
din Patra şi se ruga aprinzând candelele, câteodată cu 
soţul, câteodată cu copiii. Mintea ei zboară la bisericuţă şi 
se roagă: Prea Sfântă Născătoare de Dumnezeu, Maică 
dulce care şi tu ai suferit, ajută-mi copilul. Trimite un 
sfânt, vezi-1 pe sărmanul meu cum se chinuieşte neputând 
sta pe picioarele lui. Ajută-1, Prea Sfântă, pe copilaşul meu 
chinuit. 

- Mamă, ce spui, cu cine vorbeşti? 

- Gheorghiţă, copilul mamei, îţi aminteşti cum citeai 
la religie că Domnul nostru când trăia acolo, în Palestina, 
vindeca îndrăciţi, deschidea ochii orbilor, ridica pe cei 
paralizaţi şi-i făcea să meargă, învia morţi? Spune-I, 
Gheorghiţă, că pe tine te ascultă, că eşti copil bun, spune -I 
lui Hristos să te facă bine. 

Copilul suferind se uită cu privirea lui nevinovată la 
mama, la soarele care apune; priveşte sus şi privirea i se 
pierde către ceruri. 

Noaptea următoare, Gheorghiţă a văzut în vis un 
cavaler frumos, călare pe o mândreţe de cal. S-a oprit în 
faţa lui şi i-a spus: 

- Ridică- te, fă un salt şi urcă pe calul meu! 

- Dar eu sunt paralizat, nu mă pot ridica şi nu mă pot 
ţine drept pe picioarele mele. 

- Dă-mi mâna, Gheorghiţă, urcă pe calul meu. Eu 
sunt Sfântul Ioan din Rusia. M-a trimis Domnul să-ţi aduc 
harul Său şi puterea Lui să te vindeci. 

Pe jumătate adormit, copilul se chinuie să se ridice în 
picioare. Se trezeşte şi mama şi-1 prinde în braţe ca să nu 
cadă de pe pat. 

- Mamă, ţine-mă, Sfântul Ioan din Rusia mi-a spus să 
mă ridic. 

Dimineaţa, asistenta care fusese de serviciu în acea 
noapte îi spune profesorului doctor că acel copil paralizat 
din Patra acum păşeşte. 

Doctorul vine, îl examinează: loveşte cu ciocănelul 
genunchii copilului, îi înţeapă picioarele cu acul şi 
organismul reacţionează exact cum trebuie. Copilul era 
vindecat. 

- Mergeţi, le-a spus profesorul, şi Dumnezeu să fie 
cu voi. 

17 august [23; 23-24]. 



Acromegalia 

Doctorii sunt categorici: „Copilul dumneavoastră, le 
explică părinţilor, s-a născut cu această boală foarte rară şi 
chiar în forma ei cea mai gravă. Are nevoie de două 
operaţii complicate la glanda hipofiză, însă este foarte 
slăbit şi n-ar putea să reziste la operaţie". 

Mama însă nu-i mai aude. îşi convinge soţul să 
vândă aproape totul şi pleacă la Paris. La marele Institut al 
Sănătăţii pentru copii, doctorii francezi le spun acelaşi 
lucru şi că nu trebuie să se mai ostenească cu atâtea 
cheltuieli. Una spun însă doctorii, alta vrea să înţeleagă 

mama. Mama, care a fost zămislită de Dumnezeu ca să 
zămislească la rândul ei viaţă, asemeni unui ajutor al Lui. 
Mama care cu adevărat suferă, se zdrobeşte, se sfărâmă 
pentru copilul ei care este trup din trupul ei. 

O febră cumplită îl arde pe copil. Nemaiputând 
suporta chinurile copilului, mama îl răpeşte asemeni unei 
lupoaice pe micuţul care arde de atâta febră. Simţind că îl 
pierde din viaţă, aleargă înnebunită să găsească ieşirea din 
spital. Bate pe ici, pe dincolo. Toţi o privesc ciudat. 

Găseşte un taxi şi pleacă la o mănăstire rusească din 
centrul Franţei pe care o cunoştea de pe timpul când îşi 
făcea studiile în Franţa. 

Intră în mănăstire şi se îndreaptă către icoana Prea 
Sfintei Născătoare de Dumnezeu. 

- Stăpâna mea, nu mai am altă putere. Dacă copilul 
meu trebuie să moară, să mor şi eu în faţa icoanei tale. Te 
rog, Maică Sfântă, care L-ai văzut pe Fiul tău iubit 
spânzurat pe cruce şi sângele curgându-I şiroaie, şi care ai 
rezistat... Eu nu mai rezist... Vezi-1 pe cel pe care l-am 
adus pe lume... 

In mijlocul bisericii se găsea domnul Serghios 
Ivanovici, un rus care cunoştea puţin greceşte (lucrase un 
timp în Atena). Auzind cele spuse de mama îndurerată, s-a 
apropiat de ea şi i-a zis cu puţinele cuvinte greceşti pe care 
le ştia: „In Grecia aveţi un sfânt rus, Sfântul Ioan. Este 
mare făcător de minuni. Eu de mult timp port la mine o 
iconiţă de-a lui. O să fac semnul sfintei cruci deasupra 
copilului cu iconiţa sfântului". 

In momentul în care iconiţa a atins fruntea copilului, 
acesta a început să se zvârcolească ca un peşte. O sudoare 
rece îi apare pe faţă şi pe păr. Mama se apleacă şi-şi 
lipeşte buzele de fruntea lui nu ca să-1 sărute. Vrea să vadă 
dacă îl mai arde acea febră de moarte. Nici urmă de febră 
însă, temperatura lui era cea normală acum! In mănăstire 

n-a dormit nimeni în acea noapte, au făcut priveghere şi 
s-au rugat toţi. Dimineaţa s-au întors la spital. 

După trei luni, fără nici o operaţie, analizele arătau 
că oasele copilului se dezvoltă armonios, iar deformaţiile 
de la mâini şi picioare se îndreptaseră. 

„Extraordinar eveniment ştiinţific", spuneau doctorii 
francezi. 

„Minunată întâmplare datorată credinţei şi sfinţilor", 
spune mama şi-şi priveşte mândră băiatul care acum 
merge la şcoală. 

12 noiembrie 1974 [23; 25-27]. 



Congestie cerebrală 

Domnul şi doamna H. Papadimitriu îşi transportă 
fetiţa aflată în stare de comă la spitalul de copii Sfânta 
Sofia din Atena. Copilul suferă de o anemie avansată şi 
trebuie să i se facă perfuzii la perioade regulate de timp, 
dar criza pe care a făcut-o acum nu este din cauza bolii. 

Fetiţa este transportată la radiologie şi i se face o 
encefalogramă. In timp ce copilul este examinat, la raze, 
doctorul de serviciu o cheamă pe doamna Papadimitriu în 
cabină şi îi arată o imagine groaznică, de neuitat: cheaguri 
de sânge inundaseră creierul fetiţei lor; avea congestie 
cerebrală şi, matematic, copilul lor mergea spre moarte, îi 
şopteşte medicul mamei şi îi arată în grabă punctele de pe 
creier care fuseseră afectate. 

Născută într-un sat apropiat de biserica unde se află 
sfintele moaşte ale Sfântului Ioan Rusul, singura speranţă 
a mamei disperate se îndreaptă către sfântul. In aceste 
clipe groaznice nu mai are putere să zică decât „Sfinte 
Ioane, te implor, salveaz-o pe Vasula" (aşa o cheamă pe 
fetiţă). 

Şi, o, minunile Tale, Doamne! - doctor şi mamă 
privesc înmărmuriţi pe ecran cum ceva asemeni unei mâini 
nevăzute îndepărtează cheagurile de sânge de pe creier! 

Ca şi când s-ar fi trezit dintr-un leşin adânc, se aude 
glasul stins al fetiţei: „Mămico, unde eşti?" 

„Aici", a mai apucat să zică mama şi a izbucnit în 
plâns. 

Cât de mare eşti, Dumnezeul meu, întru Sfinţii Tăi! 

Astăzi Vasula este tânără mămică la rândul ei, 
mândrindu-se cu un frumos băieţel. 

4 iulie 1976 [23; 27-28]. 

Maica Domnului - 
grabnic tămăduitoarea 

Tămăduirea unui orb pedepsit pe nedrept 

In 1530, în Kerkira, aflată sub ocupaţie veneţiană, un 
tânăr cinstit, pe nume Ştefan, se întorcea într-o zi din oraş 
în satul lui. Pe drum a întâlnit şi alţi călători şi mergeau 
astfel împreună. Deodată au observat în depărtare câţiva 
tineri care transportau făină de la moară. Cei ce-1 însoţeau 
pe Ştefan au intrat în ispită. 

- Nu le furăm făina?, îşi spuneau între ei. Nimeni nu 
ne vede. O vom împărţi şi o vom transporta la casele 
noastre. 

Toţi au fost de acord cu acest plan, în afară de 
Ştefan. 

- Este păcat! a protestat el. Şi apoi, nu vom scăpa de 
judecată.. Vom fi pedepsiţi ca tâlhari şi răufăcători. 

Aceia erau hotărâţi însă. Şi când li s-a apropiat 
prada, s-au năpustit asupra tinerilor şi le-au înşfăcat făina. 

Tinerii, jefuiţi şi bătuţi, au mers la casele lor şi au 
povestit ce li s-a întâmplat. Imediat a fost înştiinţat 
judecătorul, Simon Bailos, şi acela a trimis soldaţi ca să-i 
aresteze pe răufăcători. Soldaţii l-au arestat ca suspect 
numai pe Ştefan, deoarece ceilalţi dispăruseră. Acela a 
mers cu ei nepăsător, fiind convins de nevinovăţia lui. 

Ştefan s-a justificat soldaţilor cu sinceritate, dar nu a 
fost crezut. L-au dus direct la închisoare. Când s-a 

prezentat în faţa judecătorului, i-a mărturisit din nou 
adevărul. 

- Mergeam cu tâlharii, dar nu am luat parte la 
tâlhărie. Mă acuzaţi pe nedrept. 

Judecătorul nu 1-a crezut însă şi 1-a condamnat. 

- Ce pedeapsă preferi, 1-a întrebat, să-ţi taie mâinile 
sau să-ţi scoată ochii? 

Şi acela a preferat cea de-a doua pedeapsă, deoarece 
îi părea mai puţin dureroasă. Cu planşete şi lamentaţii a 
fost condus la locul de judecată, unde a fost executată 
îngrozitoarea sentinţă. 

Acum Ştefan, incapabil să se deplaseze, era condus 
de mama lui. La 18 mile de capitala insulei se afla oraşul 
maritim Kasiopi. Era cunoscut datorită unei biserici a 
Maicii Domnului pe la care treceau o mulţime de oameni 
spre a se închina icoanei ei făcătoare de minuni. 

Ştefan se hotărăşte şi pleacă în acel oraş. Va sta în 
biserica Maicii Domnului şi va cere ajutor pentru săraci. 
S-a închinat împreună cu mama lui icoanei făcătoare de 
minuni şi 1-a rugat pe un călugăr să-i dea o chiliuţă unde să 
locuiască. 

Prima seară au rămas în biserică. Mama lui, foarte 
obosită, a adormit imediat. El însă nu s-a putut linişti din 
cauza durerilor. 

Deodată 1-a cuprins un somn uşor. Simte atunci cum 
îl ating două mâini care îi mângâie cavităţile ochilor. 
Atingerea a fost atât de reală încât s-a trezit imediat, 
întrebându-se cine 1-a atins. 

Şi, deodată, vede în faţa lui o femeie îmbrăcată în 
straie albe şi scăldată în lumină. S-a oprit puţin şi apoi a 
dispărut. Ştefan se întoarce şi vede candelele aprinse. O 
trezeşte pe mama lui şi o întreabă: 

- Cine a aprins candelele? 

- Taci şi dormi, îi spune aceea, crezând că fiul ei 
visează. 

Acela însă insista: 

- Văd icoana Maicii Domnului. Nu e închipuire ceea 
ce-ţi spun. 

Atunci mama s-a ridicat şi i-a privit chipul cu emoţie 
şi nelinişte. într-adevăr, nu-i venea să-şi creadă ochilor! 
Era martora unei minuni: cavităţile ochilor fiului ei aveau 
acum doi ochi albaştri, deşi mai înainte de orbire ochii lui 
Ştefan erau negri. 

Imediat mama şi fiul i-au mulţumit cu lacrimi de 
bucurie Preasfintei Fecioare pentru ajutorul dat. 

Ştirea s-a răspândit repede şi călugării au alergat să 
vadă ce se întâmplă.. Minunea nemaivăzută i-a cutremurat 
pe toţi, şi un călugăr a plecat în grabă să-i spună vestea 
judecătorului. 

Acela, uimit, a luat cu el persoanele marcante din 
Kerkira şi l-au vizitat împreună pe Ştefan. I-au văzut ochii 
şi s-au minunat. Ca dovadă, a văzut la pleoapele ochilor 
semnul provenind de la fierul încins al călăului. 

Judecătorul avea însă o îndoială. De aceea, când s-a 
întors în Kerkira, 1-a chemat pe călău şi 1-a întrebat: 

- I-ai scos, într-adevăr, ochii lui Ştefan, aşa cum 
ţi-am poruncit? 

- Desigur că i-am scos. Se mai găsesc încă într-un 
vas. 

într-adevăr, în vas se aflau doi ochi şi, bineînţeles, 
doi ochi negri şi nu albaştri ca cei pe care îi avea acum 
Ştefan. 

Adevărul a ieşit la suprafaţă într-un mod mai 
elocvent şi mai convingător. împăratul, după ce a aflat de 
Ştefan, şi-a cerut iertare şi 1-a despăgubit cu daruri 
scumpe. După aceea a refăcut zidul bisericii sfinte a 
Maicii Domnului [24; 26-28]. 

Lacrimile unui preot smerit 

Mănăstirea Dochiariu are un alt metoc, în Halkidiki. 
Economul mănăstirii, părintele ieromonah Teofan, 
povestea adeseori sătenilor multele minuni şi faptele cele 
mari ale icoanei Maicii Domnului Grabnic Ajutătoarea 
precum şi despre grija pe care o arată credincioşilor săi 
creştini. 

Preotul satului de multe ori a avut prilejul să asculte 
aceste povestiri şi se simţea de fiecare dată copleşit de 
atotputernicia Preacuratei şi de marea iubire pe care ea o 
arată prin minunile sale credincioşilor. La un moment dat 
preoteasa s-a îmbolnăvit şi trăgea să moară. Durerea 
preotului era de nedescris şi îndoită, o dată pentru moartea 
grabnică a soţiei şi a doua oară pentru cei patru copilaşi, 
care urmau să rămână orfani. 

Preotul, în marea lui deznădejde, şi-a amintit de 
rugăciunile Maicii Domnului şi de trecerea pe care dânsa o 
are la Fiul său. Cu inima zdrobită şi cu lacrimi fierbinţi a 
început să se roage cu nădejde celei Grabnic Ajutătoare şi 
să o cheme în ajutor, implorând-o s-o însănătoşească pe 
preoteasă. Odată, în timp ce se ruga, a adormit şi în vis a 
văzut o femeie care 1-a întrebat: 

- De ce plângi? 
Preotul i-a răspuns: 

- Ii plâng pe preoteasă şi pe copilaşii mei ce sunt încă 
mici şi neajutoraţi. Atunci femeia care i se arătase i-a zis: 

Eu sunt Maica Domnului cea Grabnic Ajutătoare sau 
Maica Domnului Dochiarissa. De vreme ce m-ai chemat, 
am venit să-ţi spun că preoteasa nu va muri, ci va mai trăi 
încă cinci ani. Zicând aceasta, femeia părea că vrea să 

plece. Atunci părintele a întrebat-o unde se va duce. 
Preacurata i-a răspuns: 

- Merg jos, la părintele Teofan, căci e bolnav şi 
trebuie să-1 cercetez şi pe dânsul. 

După ce a văzut şi a auzit toate acestea, preotul s-a 
trezit. Dis de dimineaţă a văzut minunea: soţia lui, 
preoteasa, era sănătoasă şi pe deplin vindecată. S-a dus 
apoi la părintele Teofan şi i-a povestit lucrurile minunate 
care i se întâmplaseră în noaptea aceea. Părintele 1-a sfătuit 
pe preot să meargă, aşa cum era dator, la Mănăstirea 
Dochiariu şi să-i mulţumească cum se cuvenea 
Binefăcătoarei sale. 

Preotul a făcut întocmai. Când a ajuns acolo şi a 
văzut sfânta icoană, a recunoscut-o pe femeia care-i 
apăruse în vis şi care o vindecase pe preoteasă. Cu 
umilinţă s-a plecat şi s-a închinat Maicii Domnului 
Grabnic Ajutătoarea, a plâns şi i-a mulţumit pentru 
negrăita sa binefacere [12; 83-84]. 



Copilul durerii 

Un creştin sărac, spoitor de vase, numit Dimitrios, a 
ajuns şi dânsul la Sfântul Munte, unde spera să-şi câştige 
pâinea cea de toate zilele. Acolo a auzit şi el, ca mulţi alţii, 
de minunile Maicii Domnului Grabnic Ajutătoare. Tot 
lucrând şi reparând ceaune stricate, cazane găurite şi 
farfurii ruginite, îl frământa unul şi acelaşi gând, care-i 
stârnea o veche şi neîmpăcată durere, aceea de a nu avea 
copii. Se gândea în sinea lui dacă n-ar putea Maica 
Domnului să scape şi inima lui apăsată de această 
amărăciune? îşi zicea în sinea sa: dacă eu, un om simplu şi 
fără carte, sunt meşter care repară vase stricate şi găurite la 
Mănăstirea Maicii Domnului Grabnic Ajutătoarea, cu atât 

mai mult Preacurata, Mijlocitoarea cea mai puternică în 
faţa lui Dumnezeu, va avea voinţa şi puterea de a da viaţă, 
de a învia şi de a face să zămislească pântecele mort al 
soţiei mele, ca să dobândim şi noi un prunc. Oare nu s-a 
născut şi dânsa dintr-un pântece sterp? Oare n-a fost şi 
dânsa un prunc zămislit prin minune? O voi ruga pe 
preasfânta Dochiaritissa să facă şi pentru mine o minune. 
S-a dus dar şi a căzut cu credinţă la icoana făcătoare de 
minuni, rugându-se să-i dăruiască copilul cel mult dorit de 
inima sa. A ascultat cu toată evlavia paraclisul Maicii 
Domnului, pe care 1-a cântat pentru el ecleziarhul, a luat 
după slujbă puţin mir din candela icoanei şi s-a întors 
acasă. Peste un an, auzea plin de o bucurie negrăită 
răsunând în casă un plânset dulce de prunc ce părea venit 
dintr-o poveste. Era plânsul băieţelului, darul sfânt pe care 
i-1 trimisese Maica Domnului [12; 93-94]. 



Cum a vindecat Maica Domnului 
pe monahul Ilarion 

Arhimandritul Cleopa Ilie, părintele nostru 
duhovnicesc, ne povesteşte cum a vindecat Maica 
Domnului piciorul cangrenat al smeritului monah Ilarion 
Ionică din mănăstirea Sihăstria şi cum i-a vestit sfârşitul 
cu un an înainte. 

In primăvara anului 1933, bătrânul călugăr Ilarion a 
fost trimis la pădure să aducă lemne de foc pentru obşte. 
Acolo a fost lovit la un picior şi rana s-a cangrenat, încât 
suferea mult şi era îngrijit la chilie de fratele Constantin, 
devenit mai târziu Arhimandritul Cleopa. 

într-o noapte plângea de durere în patul său şi se 
ruga cu lacrimi, zicând: „Maica Domnului, miluieşte-mă 
şi-mi uşurează boala, că nu mai pot răbda durerea 

piciorului !". După puţin timp a văzut că intră în chilia lui 
o femeie foarte cuviincioasă, în chipul unei doctoriţe din 
Târgu Neamţ şi îl întreabă: 

- De ce plângi, părinte Ilarion? 

- Doamnă doctoriţă, mi-am rupt piciorul şi mă doare 
greu. Simt că voi muri curând şi plâng că nu m-am pocăit. 

După ce doctoriţa aceea minunată s-a atins cu mâna 
de piciorul lui, 1-a mângâiat cu aceste cuvinte: 

- Nu mai plânge, părinte Ilarion. De acum te vindeci 
la picior şi vei mai trăi încă un an de zile. După aceea te 
vei odihni... 

Apoi a plecat acea sfântă femeie şi bătrânul a 
adormit liniştit. Era Maica Domnului. Dimineaţă, bătrânul 
s-a sculat sănătos din pat, s-a dus la biserică şi a spus 
tuturor minunea Maicii Domnului. Mai trăind exact un an 
de zile, la „Duminica izgonirii lui Adam din Rai", 
părintele Ilarion şi-a dat sufletul în mâinile Domnului şi a 
fost petrecut de obştea mănăstirii pe ultimul drum până la 
cimitir [6; 31-32]. 



Izbăvirea unui prunc aflat 
în primejdie de moarte 

înalt Prea Sfinţite Stăpâne, 
Cu adâncă evlavie vă aduc la cunoştinţă următoarele 
despre salvarea de la o moarte sigură a unui prunc de 
numai şapte luni. Minunea s-a petrecut la aducerea sfintei 
icoane a Maicii Domnului Portăriţa, aşa cum mi-a povestit 
prea cucernicul părinte Gheorghios Mamangakis, cel ce 
păstoreşte comunitatea ortodoxă greacă Sfinţii Constantin 
şi Elena din Orange, statul New York. Pruncul de şapte 
luni Miltiadis Stathis, fiul domnului Miltiadis Stathis şi al 
soţiei sale din Orange a fost adus în stare foarte gravă la 

spital, unde părea că-şi trăieşte ultimele clipe. Medicii 
specialişti nu-i dădeau nici o speranţă. Deşi fusese dus la 
reanimare, dădea din ce în ce mai puţine semne de viaţă şi 
toţi îi aşteptau din clipă în clipă sfârşitul. La rugămintea 
tatălui, prea cucernicul părinte Mamangakis împreună cu 
prea cucernicul părinte Hristos Kontoleon au adus la spital 
icoana cea sfântă a Maicii Domnului Portăriţa, care 
lăcrimează, şi au aşezat-o lângă patul micuţului. Acolo au 
cântat împreună Paraclisul Maicii Domnului. In timp ce 
cântau, pruncul îşi revenea încet-încet, sângele care-i 
curgea din tubul digestiv şi care-i ieşea pe gură se oprise, 
iar pruncul începuse să se mişte şi, curând după aceea, a 
putut fi hrănit. Medicii care mai înainte îşi văzuseră 
zădărnicite toate eforturile disperate de a-1 salva, acum, 
împreună cu toţi cei care erau de faţă, mărturiseau că 
minunea o săvârşise icoana care lăcrima a Preacuratei - 
Portăriţa. Minunea a confirmat-o şi unul din medicii de 
serviciu, domnul doctor Gheorghios Hristidis, care 
întocmise fişa cu simptomele bolii şi care constatase 
înrăutăţirea treptată a stării copilului precum şi faptul că 
nu mai era nici o speranţă să fie salvat. Dânsul a 
recunoscut că, în timp ce i se citea Paraclisul, pruncul şi-a 
revenit complet şi că însănătoşirea lui miraculoasă se 
datorează sfintei icoane care plânge a Maicii Domnului 
[12; 166-167]. 



Leac pentru cancer 

Nu trecuse nici un an de la căsătoria Erminei, când 
s-a îmbolnăvit foarte grav. Ea însăşi medic, licenţiată şi cu 
carieră, ştia foarte bine ce înseamnă cancerul. 

Durerea, mică la început, creştea cu timpul, până 
când a doborât-o. 

Eric, soţul ei, în loc să o consoleze, o dojenea mereu: 

- Să te ia naiba! Rău că m-ai găsit! 

- Ai răbdare şi speranţă, fiul meu, îl sfătuia bunica 
Erminei. Dumnezeu este mare. 

- Dacă este mare, de ce găseşte de cuviinţă să se 
măsoare cu noi, cei mici, protesta acela. 

Boala se întindea pe o perioadă lungă de timp. Eric 
nu suporta să o vadă pe soţia lui în acea stare, dar nici nu o 
încuraja. 

Ermina era foarte palidă. Singurul ei sprijin era 
bunica ei. Datorită acesteia devenise şi Ermina 
cuviincioasă, serioasă şi smerită. 

- Bunico, te oboseşti aşa de mult acum când, de fapt, 
eu ar trebui să te ajut! 

- Nu te necăji, fetiţa mea! Prea Sfânta noastră 
Fecioară face minuni. Seara şi dimineaţa o rog cu lacrimi 
să-ţi dea sănătate. Roag-o şi tu! 

La spitalul unde a fost internată, starea ei s-a 
înrăutăţit. 

- In starea în care se află, boala nu ne dă prea multe 
speranţe, erau de părere medicii şi plecau tăcuţi de la patul 
bolnavei. 

- Bunico, a rugat-o într-o zi Ermina. Mergi la preotul 
spitalului şi spune-i să se roage pentru mine. După aceea 
vreau să vină să mă spovedească şi să-mi dea Sfânta 
împărtăşanie. 

Bunica i-a îndeplinit dorinţa. I-a adus şi o icoană a 
Celei Milostive şi i-a spus: 

- Intoarce-te, fata mea, să o priveşti, să-i vorbeşti şi 
să prinzi curaj. 

într-o seară, bunica mergea pe holul spitalului. 
Deodată îi apare înainte o femeie plăcută, îmbrăcată 
cu o uniformă albă, de asistentă şefă. 

I s-a părut ciudat. Nu era dintre cele pe care le 
cunoştea deja. 

- Vă văd pentru prima dată, doamnă asistentă, a spus 
bătrâna. 

- Eu sunt Maica Domnului, i-a răspuns necunoscuta. 
V-am auzit rugăciunile şi am sosit să vă ajut. Mâine 
dimineaţă Ermina se va face bine. Numai să slujească mai 
mult Fiului şi Dumnezeului meu. 

Astea a spus şi s-a făcut nevăzută. 

Femeia vârstnică a rămas înmărmurită. Toate se 
roteau în jurul ei. A plecat la nepoata ei, pe care a găsit-o 
foarte bucuroasă şi căreia i-a povestit ceea ce i se 
întâmplase. 

- Da, bunico. Şi pe mine m-a vizitat Maica 
Domnului. M-a mângâiat pe creştet şi mi-a dat curaj. Nu 
mă mai doare nimic. Mă simt uşoară. 

La ultima lor vizită, medicii au fost surprinşi: 
bolnava stătea pe scaun, îmbrăcată. îndată ce i-a văzut, s-a 
ridicat bucuroasă să-i întâmpine. 

- Ciudat!, vorbeau între ei. Cu siguranţă este vorba 
de vindecare prin autosugestie. Se pare că s-a activat 
energia psihologică şi parapsihologică. 

- Dragi colegi, a spus atunci Ermina, vă aduc la 
cunoştinţă că nu s-a întâmplat nimic din cele ce afirmaţi. 
Vindecarea mea o datorez în întregime Maicii Domnului. 

Eric află şi el vestea. Avea însă unele îndoieli. 

- Cu siguranţă este vorba de o îmbunătăţire 
trecătoare, a spus. Bolile de acest gen revin. Nu am 
încredere. 

- Dar aici nu s-a întâmplat ceva obişnuit: a fost o 
minune!, i-a explicat cea vindecată. 

- Eu nu cred în minuni! 

- Şi atunci ce se va întâmpla? 

- Asumă-ţi singură responsabilitatea pentru viaţa ta! 
Aşa a spus, şi a plecat. 

Pe Ermina a luat-o însă ameţeala. Era ceva fără 
răspuns. Insă imediat şi-a amintit de recomandarea Maicii 
Domnului: să se pună în slujba Fiului şi Dumnezeului ei! 

- A, Doamne, Prea Sfântă Fecioară!, a strigat. Numai 
dragostea Ta este statornică. De asta am nevoie. Acest fel 
de dragoste îmi va umple sufletul. 

A plecat departe de Patra, la o mănăstire cunoscută, 
şi acolo călugărindu-se sub numele Ermiona, s-a dăruit, şi 
cu tot sufletul s-a pus în slujba lui Hristos [24; 87-89]. 



Cum a vindecat Maica Domnului 
o femeie grav bolnavă 

In oraşul Vaslui mai este încă în viaţă profesorul 
Dumitru Cotoran. Prin anul 1939-1940 era profesor de 
filosofie la liceul din Vaslui. Şi, după cum singur 
mărturiseşte, era un ateu convins. Soţia era însă 
credincioasă. Dar nu avea copii. 

Iată, însă, că soţia i se îmbolnăveşte grav şi este 
internată pentru operaţie la un spital din Bucureşti. După 
operaţie, ajunsese aproape în stare de inconştienţă. 

„- Domnule doctor, mai este vreo speranţă cu soţia 
mea?", întrebă profesorul Cotoran. 

„- Numai Dumnezeu, dacă mai face vreo minune! 
Altfel..." 

Cum a auzit cuvintele acestea, a ieşit foarte zdrobit 
la inimă din spital, şi, fără să ştie unde merge, căută o 
biserică deschisă în cale. De unde nu intrase în biserică din 
copilărie, iată acum întâlneşte prima biserică a Sfinţilor 
Ioachim şi Ana, pe strada Traian. Intră repede înăuntru şi, 

căzând în genunchi la icoana Maicii Domnului, a rostit cu 
lacrimi această rugăciune disperată: 

„- Maica Domnului, dacă exişti, salvează-mi soţia!" 

Apoi s-a întors la spital, unde soţia lui se zbătea între 
viaţă şi moarte. Parcă dormea. Se aşeză lângă patul ei. Se 
rugă în gând pentru ea Maicii Domnului. 

Deodată femeia deschise ochii şi întrebă: 

„- Dumitre, tu eşti?" 

„- Da, eu sunt, vrei ceva?" 

„- Ajută-mă să mă ridic puţin... Acum o jumătate de 
ceas a venit la mine o femeie în haine albe, foarte 
frumoasă, şi mi-a spus: «Iată, aici, în prăpastia asta era să 
cazi. Dar pentru rugăciunea soţului tău, te scot 
deasupra...». Apoi m-a apucat de mână şi m-a urcat pe un 
loc ridicat şi luminat." 

Din clipa aceea a dispărut acea fecioară, iar 
muribunda a început a se întări. 

„- Vrei să te plimbi cu mine pe coridor?", o întrebă 
soţul. 

„Vreau, că nu mă mai doare nimic!" 

Când l-au văzut doctorii că se plimbă cu soţia, după 
o operaţie aşa de grea, s-au mâniat pe profesor şi i-au zis: 

„- Ce faci, domnule, ai înnebunit?" 

„- Nu, domnule doctor, abia acum m-am trezit!" 

In câteva zile, soţia s-a făcut complet sănătoasă şi 
s-au reîntors la Vaslui. Aici, profesorul Dumitru Cotoran 
şi-a schimbat cu totul viaţa, devenind un bun creştin. Era 
nelipsit de la biserică, unde în fiecare sărbătoare citea câte 
un capitol din Noul Testament, şi se ruga lui Dumnezeu cu 
lacrimi [29; 465-466]. 

Maica Domnului vindecă mâna Sfântului Ioan 
Damaschin, tăiată de iconoclaşti 

Se vede în viaţa Sfântului Ioan Damaschin, pe care a 
scris-o preaînţeleptul Ioan, Patriarhul Antiohiei, cum că în 
vremea lui, Leon Isaurul era mare prigonitor al icoanelor 
în Constantinopol şi pe mulţi dreptcredincioşi a muncit 
împăratul cel urător de Hristos, cu multe feluri de munci. 
Deci, înştiinţându-se de aceasta, Ioan Damaschin, pe care 
îl avea împăratul saracinilor ca întâiul sfetnic, scria în 
fiecare zi scrisori şi le trimitea în Constantinopol 
dreptcredincioşilor, în care arăta, cu mărturii vrednice de 
crezut, cum că toţi care nu se închină sfintelor icoane sunt 
eretici şi fără de Dumnezeu şi de împărăţia lui Hristos 
străini. Auzind împăratul despre aceasta, a cerut să-i dea 
una din scrisorile lui Ioan, pe care a arătat-o dascălilor, 
întrebându-i dacă poate cineva dintre dânşii ca să imite 
chipul scrisorii. 

Deci s-a aflat un om foarte iscusit în scrierea 
frumoasă, care s-a făgăduit împăratului că va face o copie 
atât de asemănătoare încât nici Ioan nu va mai cunoaşte-o 
pe cea scrisă de el. Acestuia i-a poruncit împăratul cel 
viclean de a scris către dânsul o scrisoare ca şi cum ar fi de 
la Ioan, în care zicea acestea: „împărate, întru mulţi ani să 
trăieşti, închinăciunea cea cuviincioasă împărăţiei tale 
aduc eu, robul tău, Ioan din Damasc, şi îţi arăt ca să ştii că 
cetatea noastră este în vremea aceasta slăbănogită, pentru 
că lipsesc cei mai mulţi ostaşi ai agarenilor, fiind plecaţi la 
război. Şi dacă vei trimite puţină oaste, cu înlesnire o iei, 
şi îţi voi ajuta şi eu, pe cât pot, la o apucare ca aceasta, 
pentru că în mâinile mele este toată cetatea". 

Acestea scriindu-le vicleanul împărat, a făcut şi altă 
scrisoare cu mâna lui către stăpânitorul agarenilor, zicând 

acestea: „Preaiubite şi de preabun neam, voievoade al 
cetăţii Damascului, bucură-te! Ştii că nu este nici un lucru 
mai fericit, mai lăudat şi lui Dumnezeu plăcut decât 
dragostea; ca să păzească cineva tocmelile cele de pace, 
pentru aceasta nu vreau să stric prietenia pe care o am cu 
bunul tău neam, cu toate că un prieten al tău adevărat mă 
îndeamnă şi mă chemă şi pe mine la aceasta, şi îmi trimite 
scrisori de multe ori ca să vin asupra ta cu război. Iar 
pentru încredinţarea ta îţi trimit una din scrisori, pentru ca 
să cunoşti adevărata prietenie pe care o am eu către tine, şi 
vicleşugul, şi răul nărav al aceluia care a scris-o". 

Aceste două scrisori le-a trimis printr-un un serv al 
său, cel cu numele Leu, dar care avea socotinţă de şarpe, la 
cel viclean şi barbar, care, văzându-le, s-a mâniat şi, 
chemând pe Ioan, i le-a arătat. Iar Ioan, înţelegând viclenia 
împăratului, spunea adevărul, nu numai că nu le-a scris, ci 
nici în mintea lui nu le-a gândit niciodată. Iar barbarul, 
fiind biruit de mânie, n-a crezut dezvinovăţirea lui Ioan, 
nici soroc nu i-a dat ca să arate adevărul, ci a poruncit să-i 
taie mâna lui. Deci s-a tăiat dreapta aceea, care mustra pe 
cei ce urăsc pe Domnul, şi în loc să se vopsească cu 
cerneală, ca mai înainte, s-a vopsit cu al său sânge, şi după 
ce au tăiat-o, au spânzurat-o în târg, ca să o vadă toţi 
oamenii. După ce a trecut ziua, a trimis Ioan mijlocitor, 
rugându-se tiranului ca să-i dea mâna să o îngroape, ca 
să-i mai uşureze durerea lui, iar acela a primit, şi i-a dat-o. 

Ioan, luând-o pe dânsa şi intrând în casa sa, a căzut 
la pământ, cu faţa în jos înaintea Sfintei Icoane a Maicii 
Domnului, zicând acestea cu lacrimi şi cu credinţă: 
„Stăpână, Preasfântă Maică, ceea ce ai născut pe 
Dumnezeul meu, pentru dumnezeieştile icoane dreapta 
mea s-a tăiat. Cunoşti bine pricina pentru care s-a nebunit 
Leon; apucă, dar, înainte, ca o grabnică ce eşti, şi-mi 
vindecă mâna mea; dreapta Celui înalt, Care S-a întrupat 

din Tine, multe puteri face prin mijlocirea ta; aşa şi acum, 
pe dreapta mea aceasta să o vindece, pentru rugăciunile 
tale, ca să poată scrie dulci şi întocmite cântări, care se 
cuvin să se aducă ţie, Născătoare de Dumnezeu, şi Celui 
Ce S-a născut din tine, şi, totodată, ajutătoare să se facă 
dreptei credinţe". 

Acestea zicând Ioan cu lacrimi, a adormit şi a văzut 
icoana Pururea Fecioarei care îi zise lui cu privire blândă: 
„Vezi, sănătoasă s-a făcut mâna ta. şi să nu-ţi pese mai 
mult pentru aceasta, ci fă-o pe dânsa «trestie a scriitorului» 
degrabă, după cum mi-ai făgăduit mie acum". Deci, 
deşteptându-se şi văzând mâna lui vindecată şi lipită la 
locul ei (o! preamărea ta putere, Preacurată!), s-a bucurat 
cu duhul pentru Dumnezeu şi pentru Maica Lui, căci a 
făcut cu dânsul mărire Cel Puternic. Deci toată noaptea a 
cântat veselindu-se, aducând mulţumire lui Dumnezeu şi 
zicând: „Mâna Ta cea dreaptă, Doamne, s-a proslăvit întru 
tărie", „Dreapta Ta a vindecat pe dreapta mea cea tăiată, şi 
pentru aceasta va sfărâma pe vrăjmaşii care nu cinstesc 
preacinstită icoana Ta, şi a Aceluia ce Te-a născut pe Tine, 
şi prin mâna mea va zdrobi pe necinstitorii de icoane, cei 
potrivnici mulţimii slavei Tale". 

Deci a petrecut astfel toată noaptea, veselindu-se şi 
cântând laude Pururea Fecioarei Măria, Maicii lui 
Dumnezeu. Iar când s-a făcut ziuă şi au văzut vecinii 
lucrul cel minunat, au vestit în toată cetatea. Insă oarecare 
oameni urători de Hristos au zavistuit şi, ducându-se, au 
spus stăpânitorului cum că nu s-a tăiat mâna lui Ioan, ci 
oarecărui rob al lui, care, pentru ca să facă bunătate cu 
domnul său, a primit ca să-i taie mâna lui, dându-i arginţi 
nenumăraţi. 

Iar stăpânitorul a poruncit ca să vină Ioan să vadă 
mâinile lui şi, venind, i-a arătat mâna cea tăiată care avea 
un semn roşu împrejur, pe care 1-a iconomisit Stăpâna 

Preasfântă pentru nemincinoasa mărturie a tăierii. Deci i-a 
zis barbarul: „Care doctor te-a vindecat şi ce fel de 
doctorii ai pus?" Iar Ioan, cu mare şi strălucit glas, s-a 
făcut propovăduitor minunii zicând: „Domnul meu m-a 
vindecat, Doctorul atotputernic, Care are deopotrivă 
puterea, după voire". Iar stăpânitorul a răspuns: „Iartă-mă, 
omule, că, după cum se vede, eşti nevinovat; nu ai greşit la 
pricina aceasta şi cu nedreptate te-am osândit. Să ai dar 
cinstea cea dintâi, ca să fii întâiul meu sfetnic, şi mă 
făgăduiesc ţie să nu fac nimic fără de sfatul şi voirea ta". 
Iar Ioan a căzut la picioarele lui, rugându-se să-1 ierte, ca 
să se ducă să-i slujească Făcătoarei de bine, după cum i-a 
poruncit. 

Şi după ce s-a pricit mult, stăpânitorul s-a învoit şi 
i-a dat voie şi iertare să se ducă unde voieşte. Ioan, 
mulţumindu-i, s-a dus şi, împărţind săracilor averea sa şi 
slobozind pe robii săi, s-a dus la mănăstirea Sfântul Sava 
[29; 281-283]. 



Bătrânul bolnav, însănătoşit de 
Maica Domnului, era ca un tânăr 

Pe vremea când Britania era dreptcredincioasă, se 
afla în chinovie un preacuvios monah care avea multă 
evlavie către Preasfânta Fecioară. Aşa de mult o cinstea el, 
că dacă s-ar fi întâmplat să audă de numele ei cel 
prealăudat, adică dacă ar fi zis cineva „Măria", ori 
„Născătoare de Dumnezeu", sau chiar el singur citind 
undeva asemenea cuvinte, îşi pleca genunchii şi făcea 
închinăciune până la pământ. Aşa a făcut şi făcea acel 
credincios şi îmbunătăţit monah, prieten al Preasfintei 
Fecioare, Maicii lui Dumnezeu, în toată viata lui. 

Ajungând la adânci bătrâneţe, s-a îmbolnăvit. El 
slăbise aşa de mult că nu putea să se mai ridice din 
aşternutul său. Egumenul, văzându-1 aşa, i-a dat de 
ascultare un ucenic, ca să-i gătească cele spre trebuinţă. 
Odată s-a întâmplat că ucenicul nu era acasă; iar bătrânul 
avea nevoie să se scoale din pat. Deci făcându-şi obişnuita 
lui rugăciune, a încercat de mai multe ori să se ridice, dar 
n-a putut. Atunci, îndreptându-şi ochii către icoana 
Preasfîntei, a lăcrămat şi a zis către dânsa cu credinţă: 
„Preadulcea mea Stăpână, ajută-mi mie!" Şi îndată (o, 
grabnică auzire!) s-a aflat în faţa lui împărăteasa a toate, 
care i-a zis: „Pentru multa ta evlavie şi pentru dragostea pe 
care o ai către mine, iată, îţi adaog încă treizeci de ani de 
viaţă în această lume şi-ţi dăruiesc să ai putere ca pe 
timpul când erai tânăr, de treizeci de ani. Aceasta o fac 
pentru că-mi place vieţuirea ta şi pentru că cinsteşti aşa de 
mult numele meu". 

Acestea zicând Preasfânta, s-a înălţat la ceruri. Din 
acel ceas, monahul s-a făcut sănătos şi puternic cu trupul. 
Toţi fraţii văzându-1 mergând cu veselie şi auzind de 
minunea făcută cu dânsul, s-au spăimântat şi au prins 
multă evlavie către el. Iar el, monahul cel smerit şi 
înţelept, aducându-şi totdeauna aminte de Făcătoarea lui 
de bine, o lăuda necontenit şi o slăvea cu posturi, 
rugăciuni, privegheri şi alte faceri de bine, până când s-a 
odihnit întru Iisus Hristos, Domnul nostru, căruia i Se 
cuvine slava în veci. Amin. [29; 284-285] 



Preasfânta Născătoare de Dumnezeu, 
prin sfânta sa icoană, a risipit boala ciumei 

In anul 510 după Naşterea lui Hristos, a fost o mare 
boală de ciumă, lingoare (tifos), în Roma. Din această 

cauză mureau în fiecare zi câte două mii de oameni. în 
acea vreme, fiind papă al Romei marele Grigorie Dialogul, 
a poruncit să se scoată prin oraş icoana Preasfintei 
Născătoare de Dumnezeu şi Pururea Fecioarei Măria, cea 
zugrăvită de Sfântul Apostol şi Evanghelist Luca, să se 
facă Litanie şi rugăciune către Domnul ca să înceteze 
moartea. 

Deci, după ce s-a dus arhiereul însoţit de popor cu 
sfânta icoană, rugându-se Maicii Multmilostive şi 
preaîndurate ca să îmblânzească pe Stăpânul să înceteze 
urgia şi dreapta Lui mânie, priveau toţi că pe unde trecea, 
pierea mirosul greu al văzduhului şi se pierdea ca un nor 
liniştit, curat şi strălucitor. 

După ce au înconjurat toată cetatea şi au săvârşit 
rugăciunile, Sfântul Grigorie a văzut pe un înger stând sus 
pe turnul care se zice al lui Adrian şi al lui Crischentie că 
ştergea o sabie însângerată, după care a pus-o în teacă. 
Deci au înţeles că pentru rugăciunile Preasfîntei 
Născătoarei de Dumnezeu a încetat mânia Stăpânului şi 
urgia [29; 287]. 



Maica Precista a depărtat ciuma 
dintre călugării credincioşi 

într-o mănăstire din ţinutul Haliţului, din ţara 
rusească, s-a ivit o ciumă mare, foarte groaznică, de care 
au murit foarte mulţi călugări. în acea vreme, ieromonahul 
Filaret, care mai pe urmă a fost egumen în mănăstire, a 
văzut pe Maica Precista în ajunul praznicului Naşterii lui 
Hristos îmbrăcată într-un veşmânt preţios şi a mers la 
biserica ce avea hramul Buneivestiri. Maica Preacurată, 
luând înfăţişarea egumenului, a zis către Filaret: „De acum 
înainte nu va mai fî ciumă între voi. Numai socotiţi bine 

aceasta; să vă îndreptaţi viaţa călugărească". Aceste 
cuvinte grăind Maica Precista, s-a dus prin Uşile 
împărăteşti. 

Ieromonahul Filaret a spus despre ceea ce a văzut. 
Ciuma a contenit atunci îndată. In mănăstire n-a mai fost 
boala ciumei după aceea, căci a dispărut cu totul [29; 288]. 



Prăznuindu-se „Adormirea Maicii Domnului", 
a încetat boala ciumei în Ţarigrad 

Odinioară, în zilele domniei lui Iustinian - împăratul 
grecesc, a fost în Ţarigrad o mare molimă de ciumă. In 
primele trei luni mureau câte 6000, după aceea ajungând 
chiar la 10 000 de oameni pe zi. In acea vreme au murit 
oameni de toate stările: parte bărbătească şi femeiască, 
bătrâni şi tineri, precum şi bogaţi şi de cinste, cât şi 
scăpătaţi şi săraci. Moartea nu a cruţat şi nu a ocolit pe 
nimeni. Şi atât de numeroşi erau morţii, încât nu aveau 
nici cine să-i îngroape. In acea vreme s-a descoperit de la 
Dumnezeu unui om evlavios ca să ţină de acum înainte 
praznicul „Adormirii Maicii Domnului" şi vor scăpa de 
ciumă. Făcând ei după porunca aceasta, a contenit boala 
ciumei [29; 329-330]. 



Maica Domnului - izgonitoarea diavolilor 

Cuviosul Lavrentie, închizându-se de bună voie, se 
nevoia astfel monahiceşte. El avea mare sârguinţă pentru 
mântuirea sa, tinzând în toate zilele spre mai mari osteneli, 
omorându-şi patimile cu înfrânarea şi tăindu-le cu sabia 
duhovnicească, adică prin rugăciune. Apoi toate săgeţile 
vicleanului cele aprinse, stingându-le cu apa lacrimilor, cu 

darul lui Dumnezeu, nu numai că era străin de rănirea 
diavolească, ci a luat dar de la El a tămădui cu minune 
felurite răni şi neputinţe între oameni, cum şi a izgoni 
diavolii. 

Odată, între alţii, a fost adus din Kiev pentru 
tămăduire un om cuprins de un diavol foarte cumplit, care 
era purtat de zece oameni. Iar fericitul, dorind să fie 
proslăvită patria sa cea duhovnicească, adică sfânta 
mănăstire Pecerska, a poruncit ca să ducă pe acel om 
acolo. Atunci, îndrăcitul a început a striga: „La cine mă 
trimiţi? Căci eu nici nu îndrăznesc a mă apropia de peşteră 
pentru sfinţii ce sunt într-însa; iar în mănăstire sunt 
treizeci de monahi vieţuitori de care mă tem, şi cu ceilalţi 
am război". Acestea mărturisindu-le cel îndrăcit pentru 
darul pe care îl avea sfânta mănăstire Pecerska, a poruncit 
iarăşi fericitul ca să-1 ducă acolo cu sila, încredinţându-se 
şi mai mult de cele grăite de însuşi diavolul prin cel 
îndrăcit. Cei ce-1 duceau pe el, ştiind că îndrăcitul nu 
fusese niciodată în mănăstire şi că nu cunoştea pe nimeni 
din cei ce vieţuiau aici, îl întrebară: „Care sunt aceia de 
care tu te temi?" In vremea aceea vieţuiau în mănăstirea 
Pecerska 118 fraţi, iar îndrăcitul numărând pe nume 
treizeci dintre ei a zis: „Aceştia toţi, numai cu un singur 
cuvânt pot să mă izgonească". Şi iarăşi i-au zis cei ce-1 
duceau: „Noi voim ca în peşteră să te închidem". Iar el 
le-a răspuns: „Ce folos îmi este mie ca să mă lupt cu 
morţii? Pentru că aceia acum au multă îndrăzneală către 
Dumnezeu a se ruga pentru monahii lor şi pentru cei ce 
merg la dânşii. Dar de voiţi să vedeţi războiul meu, duceţi-mă 
în mănăstire; căci afară de cei treizeci, precum v-am spus, 
cu toţi ceilalţi pot să mă lupt". Şi a început a-şi arăta 
puterea sa grăind evreieşte, după aceea latineşte şi apoi 
greceşte, şi cu un cuvânt, în toate limbile pe care niciodată 
nu le auzise omul acela, încât se temeau foarte mult cei 

ce-1 duceau pe el, mirându-se de schimbarea limbii şi de 
felul vorbei lui. Apoi, mai înainte de a intra în mănăstire, a 
fugit duhul cel necurat din om şi a început cel tămăduit a 
avea înţelegere. Cei ce erau cu el s-au bucurat foarte mult, 
şi intrând în biserica cea făcătoare de minuni a Pecerskăi, 
au dat slavă lui Dumnezeu. Inştiinţându-se de acest lucru 
şi egumenul, s-a adunat cu toţi fraţii în biserică. Cel 
tămăduit nu îl ştia pe egumen, nici pe cei treizeci de 
părinţi care îi numise. Atunci egumenul 1-a întrebat: „Cine 
te-a tămăduit?" Iar el, arătând spre icoana cea făcătoare de 
minuni a Preasfîntei Născătoare de Dumnezeu, a zis: „Cu 
aceasta ne-au întâmpinat cei treizeci de sfinţi părinţi şi 
astfel m-am tămăduit". Numele tuturor acelora el le 
pomenea, deşi în persoană nu cunoştea pe nici unul. 
Atunci toţi au dat slavă lui Dumnezeu şi Preacuratei 
Maicii Lui, şi astfel s-a preamărit acel loc sfânt prin 
iconomia lui Dumnezeu cea vestită prin fericitul 
Lavrentie, cel ce s-a închis de bunăvoie pentru Dumnezeu 
[29; 436-437]. 



Un tânăr bolnav şi-a pierdut un picior şi 

strigând către icoana Maicii Domnului 

i-a crescut la loc 

In anul 1684, în satul Cameniţa, ce aparţinea 
localităţii Aliches, şi care se afla aproape de Ahaia, vechea 
Episcopie de odinioară, se afla un tânăr bolnav, cu numele 
Ioanichie. Aceluia, zăcând în boală trei ani, i s-a 
îmbolnăvit un picior, care rănindu-se câte puţin s-a 
cangrenat şi a putrezit. El a încercat să se trateze cu tot 
felul de buruieni vindecătoare, dar nu s-a folosit cu nimic. 
Şi la atâta stricăciune a ajuns, încât i-a căzut piciorul de la 
genunchi cu tot cu os. In tot timpul acesta, el nu a încetat a 

chema în ajutor numele Preasfintei Născătoare de 
Dumnezeu, însă ea nu 1-a ajutat îndată, ci i-a pus la 
încercare răbdarea. Insă el nu s-a împuţinat sufleteşte şi 
nici nu s-a deznădăjduit precum fac unii dintre cei de 
astăzi, care atunci când sunt în necazuri şi nu sunt ascultaţi 
îndată de Dumnezeu şi de Sfinţi, unii aleargă la diavolul 
prin descântece şi vrăji, iar alţii cârtesc şi hulesc împotriva 
lui Dumnezeu, că s-au rugat şi n-au fost ascultaţi. Deci 
tânărul acesta nu a alergat la descântători, ci răbda 
lămurindu-se ca aurul în topitoare. Şi cu toate că piciorul 
era căzut din genunchi, el nu înceta a chema în ajutor pe 
Preamilostiva Doamnă Născătoare de Dumnezeu. In 
această stare aflându-se, cu vremea şi-a adus aminte de 
sfânta icoană a Preacuratei ce se afla la Peştera cea mare şi 
de minunile ei cele mari, şi suspinând cu umilinţă, a 
strigat: „O, preasfântă icoană! De ce m-ai lăsat şi nu mă 
miluieşti? Te rog, grăbeşte şi mă mântuieşte!" Zicând 
aceste cuvinte, vede cu ochii cum a început a creşte 
piciorul, puţin câte puţin, până s-a făcut întreg şi 
desăvârşit. De când a început a creşte, rudele lui au făcut 
un picior de argint pe care l-au dus la sfânta icoană spre 
pomenirea minunii. După ce s-a făcut sănătos, tânărul a 
venit şi s-a închinat cu mare dragoste la acea sfântă 
icoană, şi drept recunoştinţă a rămas pentru totdeauna în 
această mănăstire, făcându-se monah. Părinţii din acea 
mănăstire au scris pe acel picior de argint minunea ce s-a 
făcut, pentru a se cunoaşte şi de generaţiile viitoare [29; 
447-448]. 

Maica Domnului vindecă un 
preot paralizat 

Atunci când lăcustele invadaseră satul Gomati din 
Peninsula Halkidiki, preot paroh era părintele Hristodul. 
într-o zi i s-a făcut rău în vie şi a paralizat, astfel că rudele 
l-au dus în casă pe braţe. Când 1-a văzut preoteasa în starea 
aceea de plâns, s-a repezit până la părintele duhovnic, 
venit de la Dochiariu să aducă Sfânta Cruce şi o icoană 
pictată după icoana Maicii Domnului Grabnic Ajutătoarea 
şi să stârpească cu ele lăcustele. Preoteasa i-a povestit ce 
păţise. Duhovnicul a luat Sfânta Cruce şi icoana ce o 
adusese cu dânsul de la mănăstire şi a alergat la casa 
preotului. Şi numai ce i-a citit rugăciunile de dezlegare şi 
Paraclisul Maicii Domnului şi doar după ce bolnavul a 
sărutat cu credinţă sfânta icoană făcătoare de minuni a 
Maicii Domnului Grabnic Ajutătoare, acesta s-a ridicat din 
pat ca şi cum s-ar fi sculat din somn, teafăr şi sănătos. I-a 
mulţumit părintele Hristodul Fecioarei şi i-a preamărit 
minunile. Drept mulţumire pentru grabnica sa vindecare 
i-a dăruit icoanei de la Dochiariu un florin [12; 101]. 



O apariţie minunată 

Printre numeroasele şi feluritele minuni care 
evidenţiază nemărginita bunătate a Maicii Domnului, 
trebuie menţionată şi vindecarea sorei Veronica din 
mănăstirea Sfântului Ioan Teologul, din suburbia Papagos. 

Veronica suferea de cancer. Fusese internată de 
multe ori la spitalul din Vuia. In cele din urmă, s-a întors 
la mănăstire ca să moară acolo, mâinile şi picioarele 
fiindu-i paralizate. 

Călugăriţele au hotărât ca pe 8 martie 1970 să o 
tundă în monahism, ca să „plece" călugăriţă. Medicii nu-i 
dăduseră multe şanse de supravieţuire, de aceea 
călugăriţele au hotărât să o tundă în monahism înaintea 
zilei hotărâte, adică pe 5 martie, în timpul vecerniei. 

O vor aduce în biserică pe braţe, în fotoliu. O 
doamnă i-a pregătit veşmântul de călugăriţă şi i-a adus un 
pacheţel care conţinea şi bumbac înmuiat în sfântul mir 
din Malevi. 

Joi, vineri şi sâmbătă bolnava nu a mai putut vorbi. 
Sâmbătă a suferit întreaga zi din cauza durerilor 
îngrozitoare. După-amiază a reuşit să ceară să i se facă o 
injecţie pentru calmarea durerilor, care să-i producă şi 
somn. în timp ce dormea, aude o bătaie discretă în uşă. 

- Cine este? a şoptit cu o uşoară tristeţe. Cine nu mă 
lasă să mă odihnesc? 

Şi atunci vede cum se deschide uşa şi cum intră în 
chilie trei persoane. O femeie frumoasă şi maiestuoasă, un 
episcop şi încă o persoană, care purta o tunică lungă. 

Pe când bolnava îi privea surprinsă, Doamna i-a 
spus: 

- Te întrebi, desigur, cine suntem şi de unde venim la 
această oră. Eu sunt de la mănăstirea din Malevi şi de 
acolo vin. înalt Prea Sfinţitul de aici locuieşte în Eghina 
(posibil să fi fost Sfântul Nectarie). Aici este îndrăgitul 
apostol al Domnului nostru, care este protectorul vostru şi 
locuieşte aici (posibil să fi fost Sfântul Ioan Teologul). 

Aveam de gând să sosesc să te vizitez peste câteva 
zile. M-am gândit însă că ar fi mai bine să sosesc în seara 
asta, deoarece mâine vei deveni călugăriţă, să te ajut să te 
ridici, să te fac bine, încât să-ţi poţi îndeplini toate 
sarcinile. 

- Eu, Doamna mea, a răspuns Veronica, nu pot sta pe 
picioarele mele, nu mă pot mişca. Vin două-trei surori ca 
să mă ridice şi nu mă pot vindeca. 

- Crezi în puterea Domnului?, a întrebat-o Doamna. 

- Cred. 

După aceea a luat o icoană care se afla în chilie 
(icoana Maicii Domnului din Malevi), i-a dat-o ucenicei şi 
i-a spus: 

- Ia această icoană, ca să înţelegi cine sunt. 
Atunci bolnava şi-a dat seama şi a strigat: 

- Prea Sfânta mea Fecioară, tu eşti? 

Maica Domnului, după ce i-a zâmbit, a dispărut 
împreună cu cei care o însoţeau, lăsând-o pe călugăriţă 
vindecată. 

Prima care a văzut minunea a fost călugăriţa 
Nectaria, care o îngrijea pe bolnavă şi care a alergat să 
anunţe în biserică, deoarece era ora vecerniei. Bucuria i-a 
cuprins pe toţi. 

Au urmat sunetele continue ale clopotelor, lacrimi de 
bucurie, cântările bisericeşti în cinstea Maicii Domnului, 
binecuvântarea şi împărţirea anaforei. 

A doua zi după-amiază, printre mulţimea de lume şi 
manifestări emoţionante, s-a făcut şi tunderea ucenicei. 
Numai că Veronica, al cărei nume a fost schimbat în 
Magdalena, nu stătea paralizată în scaun, ci dreaptă şi 
sănătoasă [24; 71-73]. 



Vindecarea unei femei demonizate 

In anul 1955 a fost adusă la Schitul Rarău o femeie 
demonizată. Avea părul răvăşit, faţa desfigurată, ochii 
înroşiţi, iar diavolul o făcea să urle ca lupii, să necheze ca 

şi caii şi să orăcăie ca broaştele. Diavolul nu o lăsa să facă 
Sfânta Cruce. 

Stareţul, ieroschimonahul Daniil Tudor, i-a făcut 
Sfântul Maslu şi apoi i-a citit Molitfele Sfântului Vasile 
cel Mare, lângă Icoana Făcătoare de Minuni a Maicii 
Domnului. Când a fost blestemat diavolul ca să iasă din 
femeie, părinţii au văzut o Lumină Dumnezeiască ieşind 
din Sfânta Icoană, iar demonizata a deschis gura şi s-a 
auzit un răcnet neomenesc, care a zguduit toată biserica. 
Femeia a fost aruncată la un metru în sus şi apoi a căzut în 
nesimţire. 

După câteva minute şi-a revenit şi a spus pentru 
prima dată în viaţă: „Mamă! Mamă! M-a vindecat Maica 
Domnului! Ea m-a atins cu mâna şi a alungat pe diavolul 
care se afla în sufletul meu" [30; 38]. 



251 



între Pateric şi Limonariul mirenilor 

Era prima aniversare a căsătoriei lor. 
Fotis voia să-i facă un cadou de valoare soţiei sale. 
S-a gândit însă să-i dea Ellisei libertatea de a alege. 

- Iubirea ta mă emoţionează mult, i-a zis Ellisa 
soţului ei. îţi mulţumesc pentru că îmi dai dreptul de a 
alege. Aş vrea să mergem acum la magazin. 

- Imediat şi cu mare plăcere, a răspuns Fotis. 

- Dar unde mergem, Ellisa? Aici unde mă conduci 
nu există magazine. Nu vezi ce case sărace sunt? 

- Ai puţină răbdare şi vei înţelege, a răspuns soţia cu 
multă bunătate. 

Curând au ajuns pe un drum strâmt, care ducea la o 
casă de cărămidă. 

Au intrat înăuntru. Pe pat era întinsă o femeie tânără, 
palidă şi slabă. In jurul ei se aflau trei copilaşi. 

- Doamna Vasiliki, cum îţi merge astăzi? Am adus 
medicul, aşa cum am promis. Este soţul meu. 

- Fotis, doamna Vasiliki suferă de mult timp. Şi-a 
pierdut soţul şi se luptă să-i crească pe cei trei copii ai săi. 

Medicul, la început, a rămas uimit. Apoi şi-a revenit. 
A ieşit imediat afară şi a luat geanta din maşină. Apoi a 
examinat-o pe bolnavă cu blândeţe. 

- Doamnă Vasiliki, voi veni în fiecare zi să vă 
consult, până ce o să vă faceţi bine. De medicamente mă 
voi îngriji eu... 

- Iar de copii o să am eu grijă, completează Ellisa cu 
bunătate şi fericire. 

- Da, înţeleg acum de ce m-ai adus aici, adaugă 
medicul. Şi trebuie să te încredinţez, Ellisa, că ai ales cel 
mai bun cadou pentru aniversarea căsătoriei noastre. Un 
colier de iubire!... [26; 47-48] 



Sofia era femeie din lume. Toată viaţa ei a fost 
influenţată de spiritul inovator. Le ironiza pe fetele şi 
femeile care mergeau la biserică. Considera acest lucru o 
manifestare a înapoierii. 

Insă odată s-a îmbolnăvit. I-a apărut o durere. I-a 
fost teamă să nu i se întâmple ceva serios. S-a dus la 
medic. A consultat-o. Era un caz de boală rar întâlnită. I-a 
prescris un medicament nu foarte obişnuit. L-a trimis pe 
fiul ei să-1 cumpere de la farmacie. 

A început să-1 ia. După cinci zile medicul a revenit 
acasă la ea. A consultat-o iar. Privirea i-a căzut pe 
noptieră, unde se afla medicamentul. A pălit dintr-o dată 
când a văzut o sticluţă de... 

- Aţi luat din medicamentul ăsta? a întrebat medicul 
cu agonie... 

- Da, doctore, a răspuns Sofia. De ce? Ce se 
întâmplă? Aţi devenit palid. 

- Groaznic! Groaznic! a şoptit medicul. Cine ia din 
medicamentul acesta ori înnebuneşte, ori moare. Din 
greşeală, ţi-au dat alt medicament... Dumnezeul meu!... 

Sofia a rămas încremenită. Şi acum? Ce se va 
întâmpla acum? In ceasul acesta de primejdie şi-a adus 
aminte de Dumnezeu. S-a ridicat încet. S-a îmbrăcat. Şi, 
însoţită de sora ei, s-a dus la biserică, care era aproape de 
casa lor. 

Era după-amiaza. înăuntru nu se afla nimeni. A 
înaintat cu picioarele tremurânde. A zărit icoana lui 

Hristos. A îngenuncheat... A început să se roage şi să 
plângă... „Dumnezeul meu, fîe-Ţi milă de mine. Salvea- 
ză-mă! Tu eşti Marele Doctor al lumii..." 

A stat mult timp acolo, îngenuncheată, plângând... 
Apoi s-a ridicat. A simţit în ea o uşurare. In ziua 
următoare a vizitat-o iarăşi medicul. A găsit-o mai bine. A 
rămas uimit de evoluţia bolii. El se gândea la urmări 
îngrozitoare din cauza medicamentului luat. 

In câteva zile bolnava s-a însănătoşit pe deplin. De 
aici încolo a devenit un alt om. II binecuvântează în public 
pe Dumnezeu. Merge la biserică. Se spovedeşte. Şi 
predică peste tot credinţa şi recunoştinţa sa... 

Două vindecări dintr-o dată. Una a trupului. 
Cealaltă, a sufletului. Două intervenţii tămăduitoare ale lui 
Dumnezeu! Binecuvântat fie Numele Său! [26; 153-154] 



- Dragă Barbara! Peste cinci zile e aniversarea ta. Aş 
vrea să-ţi fac un cadou. Să-1 porţi şi să străluceşti. 
Gândeşte-te ce doreşti şi spune-mi. Până la 120 de lire. 

Barbara plutea de bucurie când 1-a auzit pe soţul ei 
spunându-i aceste cuvinte. 

- Mulţumesc, Tasos, îţi mulţumesc pentru dragostea 
ta. M-ai pus într-o situaţie delicată. Nu-ţi pot răspunde 
acum. întâi să mă gândesc. 

- Da, draga mea, să te gândeşti, sunt de acord. Este 
prima ta aniversare după nunta noastră. Vreau să-ţi arăt cât 
de mare e iubirea pe care ţi-o port. 

Barbara a căzut pe gânduri. Multe voia. Ce o să 
aleagă în cele din urmă? Să cumpere brăţări? Colier? Era 
seară. S-a hotărât să se gândească în ziua următoare. Şi aşa 
a făcut. 

Zorile zilei de duminică. Barbara mergea mereu la 
biserică, împreună cu soţul ei. După citirea Evangheliei a 
vorbit un predicator. A vorbit despre sărăcia şi lacrimile 
oamenilor. Apoi a pomenit şi de cheltuiala pe care o fac 
mulţi pentru lucruri de lux şi fast. Şi i-a rugat pe 
credincioşi să nu-i uite pe bolnavi, pe săraci, pe cei 
părăsiţi. 

Barbara a ascultat cu atenţie. Şi la un moment-dat a 
lăcrimat. După Sfânta Liturghie au mers acasă. 

- Tasos, a zis, sunt foarte mişcată de predica de 
astăzi. M-a pus pe gânduri. Am eu dreptul să cheltuiesc 
pentru mine cele 120 de lire pe care mi le dăruieşti? 

- Da, draga mea, şi eu am fost emoţionat de predică. 
Ce ai de gând să facem? 

- Ascultă Tasos, doamna Vasilikis, vecina noastră, 
ştii, îl are pe singurul ei copil, Barnaba, bolnav. Sărmana 
văduvă s-a topit de durere. Trebuie să-1 trimită în Anglia 
pentru terapie. Dar nu are bani. Ii trebuie doar 100 de lire 
pentru călătorie. Şi acolo iarăşi cheltuieli. Ce ai zice dacă 
i-am da cele 120 de lire pentru a fi vindecat singurul său 
fiu? 

Tasos a lăcrimat. S-a apropiat de soţia lui şi a 
sărutat-o cu emoţie. 

- Da, Barbara, să îi dăm. Tu eşti în întregime o 
podoabă vie. Ce nevoie ai de bijuterii? 

Pe înserate s-au dus acasă la îndurerata mamă. 

- Doamna Vasilikis, a zis Barbara cu blândeţe. Tasos 
s-a hotărât să-mi facă un cadou de aniversarea mea. Dar 
ne-am gândit că ar fi mai bine ca aceşti bani să vi-i dăm 
vouă, pentru ca Barnaba să meargă în Anglia pentru 
terapie. Un copil ai şi e singurul tău sprijin. Primeşte, deci, 
cele 120 de lire şi aranjează degrabă totul. 

Doamna Vasilikis a ascultat cu uimire cuvintele 
acestea. Pe neaşteptate, s-a repezit, a luat mâna Barbarei şi 

a început să o sărute cu lacrimi. La fel a făcut şi Barnaba 
cu domnul Tasos. 

- Dumnezeu să vă răsplătească pentru marele bine pe 
care ni-1 faceţi, a zis printre suspine nefericita mamă. 

După câteva zile, Barnaba a plecat la Londra. A 
rămas acolo două luni. Din fericire avea un unchi în 
Anglia. Barnaba a fost la terapie intensivă şi s-a întors pe 
deplin vindecat. 

De atunci, în fiecare duminică trimite acestei familii 
blânde un buchet de flori pe care le adună din grădinile 
cunoscuţilor săi. Flori proaspete, stropite cu lacrimi de 
recunoştinţă pentru acei binefăcători [26; 20-22]. 



O să vă vorbesc despre o familie necăjită care trăia 
în parohia noastră. Făceam parte din comisia Casieriei 
săracilor şi l-am auzit pe preotul nostru discutând în 
legătură cu acest caz. M-am dus în casa unde locuiau ca să 
capăt informaţii şi să constat despre ce e vorba. Mama şi 
cei patru copii locuiau într-un apartament aflat în spatele 
bisericii. Mama era bolnavă, nu putea să lucreze. Un copil 
ieşise din spitalul de psihiatrie şi avea nevoie de însoţitor 
şi de medicamente, una din fete mergea la liceu, iar 
cealaltă, mai mare, lucra într-un restaurant la spălatul 
vaselor şi ajuta pe cât putea (avea şi un prunc în afara 
căsătoriei); al patrulea, băiat, suferea de cancer şi mergea 
la spital. Aveau patru luni de când nu plătiseră chiria şi 
proprietara se pregătea să-i dea afară. Aceasta era pe scurt, 
situaţia. 

M-am gândit că trebuie să fac ceva, altfel aş fi dat 
socoteală lui Dumnezeu. Am început deci o chetă la 
biserică şi am adunat patru chirii lunare, iar în continuare 
am discutat problema cu colegii de la şcoala unde lucram, 

hotărând ca în fiecare lună când primeam salariile să 
punem fiecare într-o cutie cât voiam. In felul acesta 
aproape scoteam chiria lor. Mai târziu au plecat din casa 
aceea şi ne-am străduit din nou să îi ajutăm. Intre timp 
ceva s-a schimbat în familie şi oarecum situaţia s-a 
îndreptat [26; 44-45]. 



încă din primele zile era ceva evident. Nu o 
simpatizau prea mult pe noua noră, venită în casa 
bărbatului ei. Cele două cumnate necăsătorite ale ei o 
priveau încruntate. Şi cealaltă cumnată, femeia fratelui 
celui mai mare, îi făcea mereu scene. Incet-încet a fost 
influenţată şi soacra. 

Lena - acesta era numele ei - pricepea totul. Dar nu 
vorbea. Aştepta să vorbească Dumnezeu. Singurul ei 
răspuns era să se facă jertfă pentru toţi. Să îi ajute pe cei 
care îi picurau otravă. 

într-o zi s-a îmbolnăvit Georgia, soţia fratelui soţului 
ei. Toţi ceilalţi o priveau şi... îşi vedeau de treabă. însă 
Lena a rămas la căpătâiul bolnavei. Zi şi noapte. Ceilalţi 
vedeau aceasta. 

într-o după-amiază, când Lena era aplecată deasupra 
bolnavei, aceasta i-a spus: 

- Eşti un înger. A trebuit să mă îmbolnăvesc pentru a 
înţelege acest lucru. Iartă-mă... te-am amărât de multe ori. 

Lena a zâmbit şi i-a mângâiat părul. Altceva nu a 
zis... 

încet-încet toţi au început să-şi schimbe atitudinea 
faţă de ea. Şuşotelile şi şicanele au încetat... Cumnatele îi 
vorbeau dulce. Soacra se bucură acum de o aşa noră. 

Dar într-o seară pe Lena a cuprins-o o durere de 
stomac. Medicul a venit urgent. Peste puţin timp, 

ambulanţa a transportat-o pe tânăra femeie la spital. 
Operaţie de apendicită. încă puţin şi ar fi făcut peritonită... 
Pericol mare. 

Lena a fost salvată ca prin minune. Lângă ea s-au 
aflat în tot ceasul cumnatele şi soacra sa. Se rugau cu toţii 
pentru nora de aur, precum spunea de repetate ori cu ochii 
în lacrimi, soacra... 

Cum s-au mai schimbat vremurile! Lena II slăveşte 
din tot sufletul pe Dumnezeu. Şi se gândeşte: soarele 
dragostei a învins iarăşi crivăţul. Crivăţul sălbatic al 
răutăţii... [26; 75-76]. 



H.D. era cunoscut în comună. Moştenise de la 
părinţii lui avere multă. După aceea, el o înmulţise şi mai 
mult. Dumnezeu nu-i dăduse copii. 

Soţia lui, femeie evlavioasă, îi spunea adesea: 
„Trebuie să facem ceva pentru sufletul nostru. Vom muri 
şi rudele se vor arunca precum corbii asupra averii noastre. 
Nimeni nu va veni să aprindă măcar o lumânare pe 
mormântul nostru". Dar bătrânul se zgârcea să dea... 

Insă într-o dimineaţă s-a trezit bolnav. O durere de 
inimă 1-a răpus. Au venit medicii. Au făcut şedinţă. 
Situaţia era critică. Infarct la inimă! 

L-au chemat şi pe preot, om cu virtute şi experienţă. 
Bolnavul s-a spovedit. S-a săvârşit şi maslul. Apoi s-a 
împărtăşit. 

Din ceasul acela criza a cedat. Inima a reînceput să 
funcţioneze normal. Bolnavul a adormit liniştit. 

După o lună, omul nostru s-a dus la lucru... 

însă nu a uitat ce i-a promis preotului. în după- 
amiaza unei duminici i-a chemat pe cei doi preoţi, pe 

epitropii bisericii, pe delegaţii asociaţiilor creştine şi pe 
învăţătorii şcolilor. 

- Am fost salvat din ghearele morţii datorită puterii 
lui Dumnezeu, a zis cu emoţie. 

Când m-am spovedit, am promis să dăruiesc o parte 
din bunurile pe care mi le-a dat Dumnezeu, pentru sufletul 
meu, spre binele semenilor. Până acum am fost nepăsător 
în viaţă. Am hotărât ca în clipa aceasta să anunţ oficial: 

Mai întâi mă angajez să plătesc iconostasul bisericii. 
Vreau să fie construit din marmură aleasă. Voi cumpăra şi 
icoane. Apoi doresc să construim o clădire pentru 
asociaţiile creştine. Pregătirile să înceapă de acum. înainte 
de a muri vreau să merg înăuntru, să mă bucur de ele. 

Şi în al treilea rând, deoarece sălile de clasă din şcoli 
nu sunt suficiente, să fie construită încă una pe cheltuiala 
mea... Şi încă ceva. Era să uit. Voi da zestre pentru două 
fete în fiecare an, pentru că Dumnezeu nu mi-a dat copii... 
Voi depune în Bancă o sumă de bani pentru zece fete. 

Două lacrimi s-au scurs din ochii bătrânului. Toţi 
ceilalţi plângeau de fericire... 

Astăzi bătrânul se bucură de faptele lui [26; 150- 
151]. 



Până atunci erau o familie fericită. Kostas şi Froso 
trăiau bine şi dobândiseră şi un băieţel, Dimitris. 

Insă... la serviciul lui Kostas venise o nouă 
funcţionară. Biroul ei se afla în aceeaşi încăpere cu al lui. 
La început nu părea nimic primejdios. Dar mai târziu 
lucrurile s-au schimbat. Kostas a devenit nervos, distrat. 
Froso a observat imediat schimbarea bărbatului său. Nu i-a 
spus însă nimic. Ştia ce caracter are. Ar fi înrăutăţit 
situaţia. 

Până ce într-o zi a plecat din casa lui, lăsându-şi 
soţia şi copiii. 

Froso nu voia să ajungă la tribunal. S-a luptat cu 
inima curată pentru a depăşi drama în care se afla. 

S-au scurs zece ani. Dimitris devenise un voinic de 
19 ani. Funcţionar la o bancă, câştiga atâta cât trebuia ca 
să trăiască amândoi. 

In anii aceştia, tatăl, fiind părăsit de femeia aceea 
rea, singur, izgonit de la serviciu, a fost nevoit să trăiască 
în lipsuri şi izolare. într-o zi s-a îmbolnăvit grav. I-au 
paralizat mâna şi piciorul drept. Locuia într-un subsol şi 
nu avea pe nimeni să-1 îngrijească. Lacrimi fierbinţi îi 
udau perna. 

Dimitris a aflat despre situaţia tatălui său. L-a durut. 
Orice a făcut, era tatăl lui. I-a spus mamei sale. Şi într-o 
după-amiază a luat o maşină şi s-a dus în camera tatălui 
său. Mizerie şi sărăcie... 

- Tată, ridică-te! Te voi lua acasă la noi. Inima mea 
nu îndură să te vadă aşa. 

Kostas a început să plângă. Nu a putut spune nimic 
altceva, decât: „Iartă-mă, copilul meu!" 

Şi l-a transportat acasă... 

Era Vinerea Mare! In ziua aceea Dumnezeu Se 
răstignise din iubire... Din iubirea care iartă [27; 197]. 



Era miezul nopţii. Afară ploua mărunt. Frigul era 
pătrunzător. In oraş nu se zărea nici o mişcare. Medicul 
V.S. abia se întorsese acasă din vizita pe care o făcuse 
unui bolnav. Şi-a făcut un ceai cald şi s-a întins în pat. 
Obosit cum era, a adormit imediat. 

Nu trecuse însă nici o jumătate de oră, când soneria 
de la uşa exterioară s-a auzit puternic. In somnul său 
adânc, abia dacă a tresărit. Dar s-a trezit restul familiei. 

- Cine să fie iar la o asemenea oră?, a întrebat soţia 
lui, cu evidentă neplăcere. 

Soneria a sunat din nou. Medicul a deschis ochii. 

- Cineva sună la uşă, i-a spus soţia lui. Unde te vei 
duce iarăşi pe vremea aceasta? Abia te-ai întors. Ai şi tu 
dreptul să dormi şi să te odihneşti! 

- Doctorul, Măria, e ca o lumânare. Se topeşte 
fâcându-şi datoria faţă de ceilalţi. Trăieşte mai mult pentru 
oameni şi mai puţin pentru sine. Trebuie să văd ce se 
întâmplă. Şi s-a ridicat din pat. S-a îmbrăcat cu paltonul şi 
a deschis uşa de la intrare. 

Era un tânăr de până în 17 ani. Faţa îi era palidă. 

- Doctore, iertaţi-mă că vă deranjez, dar veniţi 
repede. Tatăl meu moare. 

Acestea a putut să le spună tânărul, şi ochii i s-au 
umplut de lacrimi. 

- Vin îndată, băiete. Aşteaptă un minut să mă 
îmbrac. 

Peste puţină vreme a plecat spre casa bolnavului. Au 
ajuns. Era o casă cu un singur etaj. Au intrat. Toţi membrii 
familiei erau adunaţi în jurul tatălui bolnav. Mama şi cei 
cinci copii. Tatăl abia dacă mai putea să respire. 

- Doctore, salvaţi-1 pe tatăl nostru! au zis toţi cu 
agonie. 

Medicul 1-a consultat grabnic pe bolnav. 

- Infarct miocardic uşor, a zis rar. 

A stat acolo o oră. A făcut tot ce-a putut. Bolnavul 
şi-a revenit. A recomandat nemişcare totală. A scris două 
reţete. A promis că va trece iarăşi de dimineaţă. I-a liniştit. 
Şi a plecat mulţumit de evoluţia crizei. 

Dimineaţa s-a dus din nou. Bolnavul era destul de 
bine. Primejdia cea mare trecuse. Când medicul se 
pregătea să plece, au ieşit cu toţii la uşă ca să-i 
mulţumească. S-a emoţionat mult. Şi pe când maşina se 
depărta, medicul V.S. se gândeşte câte bucurii ascund 
dăruirea şi jertfirea pentru semeni. Desigur, ieri noapte nu 
dormise decât trei ore. Dar salvase un om. 

Şi-a amintit de lacrimile copiilor şi de mulţumirile 
pe care i le aduseseră. „Dumnezeul meu, îţi mulţumesc 
pentru că m-ai învrednicit să fiu de folos", a zis cu emoţie. 

Maşina alerga încă. Pe faţa medicului era zugrăvit 
un zâmbet. Zâmbet de fericire [27; 104]. 



Un bătrân oarecare s-a îmbolnăvit de o boală foarte 
grea şi curgea sânge din lăuntrul lui, iar un frate, făcându- 
i-se milă de dânsul, i-a fiert puţină mâncare şi, aducându-i, 
1-a rugat să mănânce, zicând: rogu-te, părinte, gustă şi 
mănâncă puţin din această mâncare, că ţi-am adus şi poate 
o să-ţi fie de folos. Bătrânul, căutând la dânsul, i-a zis: 
Domnul să-ţi primească dragostea, frate, dar adevăr zic ţie, 
că aş vrea să mă lase Dumnezeu aşa, în această boală, 
chiar şi până la treizeci de ani. Şi n-a vrut să guste. Iar 
fratele, mirându-se de această răbdare a acelui bătrân, s-a 
dus luând mult folos [33; 278]. 



Un pustnic oarecare a fost supărat de iubirea de 
argint. Acesta a adunat din lucrul mâinilor sale un galben, 
apoi doi, după aceea trei şi aşa, nevoindu-se, a câştigat 
cinci. După aceea, îndată a căzut la pat şi picioarele i-au 
putrezit şi a dat doctorului cei cinci galbeni, dar boala nu 

mai înceta. Venind într-o dimineaţă, doctorul i-a zis: 
trebuie să ţi se taie un picior, că de nu, va putrezi tot trupul 
tău. El însă s-a dat pe sine morţii şi, dacă a sosit noaptea, 
plângea, şi a venit către dânsul îngerul Domnului şi, cum 
zăcea, 1-a apucat de picior şi, netezindu-i rana, grăia: mai 
aduna-vei cinci? Şi îndată tămăduindu-1 s-a făcut nevăzut. 
Făcându-se ziuă, a venit doctorul şi a bătut la uşa lui, iar 
el, sculându-se, 1-a întâmpinat pe acesta. Doctorul, când 
1-a văzut, s-a mirat foarte şi, înştiinţându-se de ceea ce s-a 
întâmplat, s-a făcut creştin [33; 355]. 



Povestit-a unul din părinţi că era un magistrat trimis 
cu o solie împărătească, şi pe cale a găsit un mort sărac, 
zăcând gol şi, făcându-i-se milă, a zis slugii sale: ia calul 
şi mergi puţin mai înainte! Acela pogorându-se s-a 
dezbrăcat de una din hainele sale şi a pus-o peste mort şi 
s-a dus. Apoi, după puţin, trimis fiind tot cu o solie şi 
ieşind afară din cetate, a căzut de pe cale şi i s-a frânt 
piciorul. Şi ducându-1 la casa sa, se lupta cu mari chinuri şi 
doctorii încercau să-1 vindece. După ce au trecut cinci zile, 
i s-a înnegrit piciorul. Şi aceasta văzând doctorii, au 
hotărât să-i taie a doua zi piciorul, să nu putrezească şi 
trupul. De aceasta înştiinţându-se magistratul, s-a supărat 
şi plângea de acea primejdie, şi de mâhnire nici nu putea 
să doarmă, ci în noaptea aceea a rămas treaz. Deci 
luminând candela, a văzut la miezul nopţii că se pogoară 
un om pe fereastra cea de sus şi vine la dânsul şi, stând 
lângă dânsul, i-a zis: de ce plângi, de ce te scârbeşti? Iar el 
a răspuns: Doamne, cum să nu plâng, că mi s-a frânt 
piciorul şi mâine vin doctorii să-1 taie? Iar el a zis: arată-mi 
piciorul tău! Şi arătându-1, 1-a uns cel ce s-a arătat şi i-a 
zis: scoală-te şi umblă. Bolnavul însă zicea: Doamne, nu 

pot că este frânt. Iar el a zis către dânsul: sprijineşte-te de 
mine! Şi sprijinindu-se, s-a sculat şi a mers sănătos. Apoi a 
zis iarăşi cel ce s-a arătat: iată, te-ai făcut sănătos! Deci 
culcându-te, odihneşte-te şi nu te scârbi! Vorbindu-i şi 
despre milostenie, i-a spus înainte câteva cuvinte, zicând 
că a zis Domnul: fericiţi cei milostivi, că aceia se vor 
miluit Şi fără de milă este judecata la cel ce nu a făcut 
milă. Şi altele ca acestea. Apoi i-a mai zis: mântuieşte-te! 
Magistratul 1-a întrebat: te duci? Zis-a lui acela: ce mai 
voieşti, dacă te-ai vindecat? Şi iarăşi magistratul: pentru 
Dumnezeu care te-a trimis, spune-mi cine eşti? Răspuns-a 
cel ce s-a arătat: caută la mine! Şi, după ce 1-a privit, i-a 
zis: cunoşti haina aceasta, pe care o port? I s-a răspuns: da, 
Doamne, a mea este! Şi iarăşi a zis acela: eu sunt cel pe 
care l-ai văzut mort, aruncat în drum, şi mi-ai aruncat 
haina ta şi acum m-a trimis Dumnezeu să te vindec. 
Mulţumeşte deci totdeauna lui Dumnezeu! Şi acestea 
zicând, a ieşit pe fereastra prin care a intrat. Iar bolnavul 
vindecat nu a încetat mulţumind lui Dumnezeu, dând 
săracilor din cele ce avea [33; 374]. 



Povestit-au părinţii despre un grădinar că lucra şi 
toată osteneala lui o da milostenie, ţinând numai pentru 
cheltuială. Mai pe urmă însă i-a pus în minte satana, 
zicând: strânge-ţi nişte bani, nu cumva când vei îmbătrâni 
şi te vei îmbolnăvi să nu ai de cheltuială! Şi a adunat şi a 
umplut un borcan cu bani, după care s-a întâmplat de s-a 
îmbolnăvit şi i-a putrezit piciorul şi a cheltuit banii la 
doctori, dar nu i-a folosit. Mai pe urmă a venit un doctor 
iscusit şi i-a zis: de nu ţi se va tăia piciorul, tot trupul o 
să-ţi putrezească. Şi s-a hotărât să i se taie piciorul a doua 
zi. In noaptea aceea, venind grădinarul întru sine şi 

căindu-se pentru ceea ce a făcut strângând bani şi 
nădăjduind mai mult în ei decât în Dumnezeu care 
ocârmuieşte toate şi le hrăneşte, a suspinat şi a zis: adu-ţi 
aminte, Doamne, de lucrurile mele cele proaste de mai 
dinainte, pe care le făceam lucrând şi dând fraţilor mei, dar 
mai vârtos mai-nainte de acestea, adu-ţi aminte de 
bunătatea Ta şi de îndurările Tale cele nenumărate şi mă 
miluieşte după mare şi bogată mila Ta! Şi acestea zicând 
el, a stătut înaintea lui îngerul Domnului şi i-a zis: unde 
sunt banii pe care i-ai strâns? Unde este sfatul pe care l-ai 
primit? Iar el, umilindu-se foarte şi lăcrimând, a zis: 
greşit-am, Doamne, iartă-mă, că de acum nu voi mai face 
aceasta! Atunci s-a atins îngerul de piciorul lui şi îndată 
s-a vindecat. Şi sculându-se dimineaţa, s-a dus să lucreze. 
Iar după puţin timp a venit doctorul să-i taie piciorul, după 
hotărâre, şi, neaflându-1, întreba de dânsul. Şi i-au spus lui: 
azi dimineaţă s-a dus să lucreze la ţarină. Iar doctorul s-a 
dus la ţarina aceea în care lucra, vrând să-1 vadă. Şi 
văzându-1 săpând pământul, L-a proslăvit pe Dumnezeu, 
Cel ce l-a vindecat, cu proslăvire [33; 375]. 



Zis-a un părinte: de -ţi va trimite Dumnezeu vreo 
boală trupului, să nu cumva să te mâhneşti sau să te 
scârbeşti, ca unul din cei necredincioşi, de vreme ce 
Stăpânul şi Făcătorul tău vrea să-ţi lămurească şi să-ţi 
curăţească sufletul cu boala şi pedeapsa trupului, ca un 
pururea purtător de grijă ce este pentru viaţa şi mântuirea 
ta. Tu, făptură fiind, pentru ce să te mâhneşti şi să te 
scârbeşti asupra Făcătorului tău, care te-a făcut din 
nefiinţă întru fiinţă şi dintru ce nu erai întru ceea ce eşti? 
Acela, văzându-ţi şi cunoscându-ţi stricăciunea şi 
bolnăvirea sufletului, pe care ai câştigat-o prin păcatele 

265 



trupului tău, vrea iarăşi să o lămurească şi să o 
tămăduiască prin boala şi pedeapsa trupului tău, precum 
însuşi ştie cum şi ce să facă. Iar tu, frate, cu tot sufletul şi 
voinţa, primeşte toate cele ce îţi vin ţie după voia lui 
întocmai, cele iuţi şi amare ca şi cele dulci, căci toate sunt 
bune şi folositoare care îţi vin cu voia lui Dumnezeu. 
Mulţumeşte bunei Lui voinţe şi te roagă Lui să-ţi dea 
răbdare până în sfârşit. Aşa fă, frate, şi te vei mântui [33; 
342-343]. 



Zis-a iarăşi (maica Singlitichia): dacă ne bucură 
boala, să nu ne mâhnim, ca şi cum pentru boala şi hrana 
trupului nu putem să cântăm cu glas. Toate acestea se 
făceau de noi, spre surparea poftelor. Căci şi postul şi 
culcarea pe jos pentru dezmierdări ni s-au legiuit nouă. 
Deci, dacă boala pe acestea le-a stricat, de prisos este 
cuvântul. Că aceasta este nevoinţa cea mare: a răbda în 
boli şi laude de mulţumită a înălţa lui Dumnezeu [33; 
226]. 



A zis Avva Pimen: de sunt trei la un loc şi unul se 
linişteşte bine, iar unul este bolnav şi mulţumeşte, celălalt 
slujeşte cu cuget curat, toţi trei de o lucrare sunt [33; 170]. 

Sfântul Nicodim Aghioritul 
în mrejele vrăjitorilor 3 

Potrivită este vremea şi îndemânatic ceasul ca să 
împrumut plângătorul grai al Proorocului Ieremia şi să 
strig şi eu cu tânguitor glas: Cine va da apă capului meu şi 
ochilor mei izvor de lacrimi, ca să plâng prea cu amar ziua 
şi noaptea pe poporul creştinilor? (...) 

Cine nu va mărturisi că e vrednică de mult plâns şi 
de suspine aşezarea cea de astăzi a creştinilor? Căci ei cu 
vrăjile şi cu farmecele şi baierele ce le uneltesc şi cu alte 
sataniceşti şi vrăjitoreşti pândiri pe care le fac se silesc 
iarăşi să înnoiască pe cea veche şi desfiinţată slujire a 
dracilor, încă se leapădă de El şi slujesc diavolului şi cea 
mai mare răutate este aceasta că nicidecum nu simt 
creştinii cei de astăzi căci cu vrăjile lor cele de multe feluri 
pe care le uneltesc se leapădă de credinţa în Dumnezeu şi 
cred în draci, defăima pe Hristos şi îmbrăţişează pe 
diavolul şi vând buna credinţă şi aleargă la păgânătate. O, 
mare înşelăciune! Pe cât este de amăgitoare, pe atât de 
vătămătoare de suflet şi purtătoare de moarte! [331-332] 

Dar ce pricinuiesc unii dintre creştini? Noi alergăm, 
zic, la vrăjitori şi la draci: a) pentru că aflăm vindecare 



3 Fragmente extrase din volumul Sfântului Nicodim Aghioritul - 
Hristoitia, Editura Bunavestire, Bacău, 2001. întrucât numărul celor 
care apelează la ajutorul vrăjitorilor este din ce în ce mai mare, am 
considerat potrivită includerea aici a acestor învăţături în care este 
prezentată poziţia Bisericii faţă de cei ce merg la vrăjitori. 

bolilor de care pătimim; b) pentru că ne arată comori 
ascunse şi ce are să ni se întâmple; şi c) pentru că ne 
temem de draci ca de nişte făcători de rău şi urători de 
oameni, şi de aceea cu chip măgulitor le îmblânzim 
răutatea lor prin vrăjitorie, ca să nu ne facă vreun rău. Noi 
vom răspunde la fiecare dintre acestea. Şi la cea dintâi 
răspundem zicând: Ce faci, nebunule creştin, oricine ai fi 
tu care alergi la vrăjitori şi descântători ca să te vindeci? Şi 
crezi tu aceasta vreodată, că diavolul are să vindece boala 
ta? Dacă el este ucigător de oameni dintru început şi a 
omorât tot neamul omenesc, cum se va face acum doctor 
al tău? Căci acela, zice, ucigător de oameni a fost dintru 
început (Ioan 8, 44); „Dumnezeu îl numeşte ucigător de 
oameni şi tu alergi la el ca la un doctor? Şi ce cuvânt vei 
da când se va cere de la tine răspuns?" Sunt cuvintele 
Sfântului Ioan Gură de Aur (Cuvântul 5 - împotriva 
iudeilor). Nu vezi cum într-o clipeală de ochi a omorât 
două mii de porci în mare, şi pe tine te va vindeca? Şi dacă 
de porci nu le-a fost milă dracilor, cum de tine le va fi 
milă? „Şi dacă de porci nu s-au milostivit, cu atât mai mult 
de noi" (Cuvântul 5 - împotriva iudeilor). 

Nu vezi cum dracii n-au putut să vindece nici chiar 
pe vrăjitorii şi fermecătorii care erau slujitori ai lor de 
bubele şi rănile date de Moise în Egipt, şi pe tine au să te 
vindece? Şi nu puteau, zice, vrăjitorii să stea înaintea lui 
Moise, pentru răni, că s-au făcut răni în vrăjitori (Ieşire 9, 
11). Şi dacă dracii nu se milostivesc de sufletul tău, cum 
se vor întrista pentru trupul tău? Dacă dracii se silesc a te 
izgoni din împărăţia lui Dumnezeu, cum te vor izbăvi de 
boală? Râsuri sunt acestea şi basme. Fiindcă, după 
dumnezeiescul Ioan Gură de Aur, dracii ştiu a vicleni şi a 
vătăma, iar nu a vindeca. „Râsuri sunt acestea şi basme, a 
vicleni şi a vătăma ştiu dracii, iar nu a vindeca. Pe suflet 
nu-1 cruţă, şi de ale trupului, spune-mi mie, se vor 

milostivi? Din împărăţie se apucă să te scoată şi de boli au 
să te vindece?" (Cuvânt către cei ce iudaisesc). Şi fiindcă, 
după Marele Vasile, alt lucru mai plăcut nu este dracilor 
decât a mâhni şi a necăji pe om în multe feluri de chipuri 
şi pedepse: „Nu este nimic mai dulce urătorului de oameni 
decât cu felurite chipuri a întrista şi a pedepsi pe om". 

Deci nu te amăgi, creştine, ci încredinţează-te că nici 
lupul nu poate să se facă vreodată oaie - după proverb -, 
nici diavolul nu se va face cândva doctor, că mai lesne 
poate focul să îngheţe şi zăpada să se încălzească, decât 
dracul să vindece cu adevărat. Pentru că el, chiar dacă ar 
voi cumva să te vindece, însă nu poate, fiindcă e cu totul 
neputincios. Şi dacă vom presupune că poate să te 
vindece, însă nu voieşte; fiindcă sănătatea omului este 
bună, iar diavolul totdeauna urăşte cele bune şi pentru 
aceea însă nu voieşte, căci precum zice Areopagitul 
Dionisie (Despre dumnezeieştile numiri, cap. 4): „S-a 
întunecat lumina îngereştii cunoştinţe ce a avut-o"; zice 
însă şi Marele Vasile că, după ce a căzut diavolul, s-a stins 
acea fericită deprindere a cunoştinţei ce avea şi s-a aprins 
în el cu totul, din contră, necunoştinţa, adică răutatea. 
„Căzând din simplitate diavolul şi aruncând departe 
vrednicia îngerească, din năravul lui s-a numit diavol şi 
stingând pe cea dintâi a lui fericită deprindere, a prins 
puterea cea potrivnică acesteia" (Epistola apologetică către 
cei din Cezareea). Dar şi după cum am zis, să presupunem 
că poate şi voieşte şi ştie să te vindece; însă, dacă nu-1 va 
slobozi Dumnezeu, el de la sine nu poate să facă nimic. 

Drept aceea, pleacă-te, frate, şi crede că numai 
singur Dumnezeu este adevăratul doctor al sufletelor şi al 
trupurilor; iar vrăjitorii şi dracii nu vindecă în adevăr, ci cu 
nălucire. Iar dacă vom presupune că vindecă trupul, după 
slobozirea lui Dumnezeu, însă să ştii că-1 vindecă cu scop 
ca să omoare sufletul tău. Cum? Despărţindu-te pe tine de 

la credinţa lui Hristos şi trăgându-te spre a crede şi a sluji 
acelora. Pentru aceea, ce folos vei lua, frate, dacă şi după 
cum am zis, ar vindeca trupul tău, cel ce astăzi trăieşte şi 
mâine moare, în timp ce omoară sufletul tău cel fără de 
moarte? Ce dobândă vei lua, dacă aici vei gusta puţină 
sănătate, iar acolo te vei munci veşnic? Lipsească astfel de 
sănătate! Piară acest fel de viaţă şi sănătate; precum zice 
aurita gură a lui Ioan: „Să nu crezi că vindecă cu adevărat! 
Iar eu şi cu covârşire fac şi zic aceea: că, deşi ar vindeca în 
adevăr, dar mai bine este să mori decât să alergi la 
vrăjmaşii lui Dumnezeu şi într-acest fel să te vindeci. Că 
ce folos este dacă trupul se va vindeca, iar sufletul se va 
pierde? Şi ce dobândă dacă cineva aici va afla mângâiere, 
iar după aceasta se va trimite în focul cel nestins?" 
(Cuvântul 5 - împotriva iudeilor). Şi iarăşi zice: „Deşi 
vindecă diavolul - însă mai mare vătămare a făcut! - şi 
măcar că a folosit, trupul s-a folosit, care puţin mai pe 
urmă murind va putrezi, însă a vătămat sufletul cel 
nemuritor" (Cuvânt către cei ce iudaisesc). 

Deci, fiindcă diavolul, fraţilor, este pescar prea 
viclean, pierde puţină momeală ca să prindă un peşte 
mare; adică se mulţumeşte să vă dea o sănătate de nimic 
numai ca să vă lipsească de rai; vă lungeşte puţin viaţa, ca 
să vă muncească veşnic. Nu vezi (zice Sfântul Ioan Gură 
de Aur) cum slăbănogul zăcea de 38 de ani în pat şi 
jumătate mort şi răbda muceniceşte boala, aşteptând 
ajutorul lui Dumnezeu, fără să ceară a-1 vrăji sau a-i da 
baiere. „Şi nici aşa n-a alergat la vrăjitori, nici nu s-a dus 
la descântători, nici n-a atârnat baiere, ci a aşteptat ajutorul 
lui Dumnezeu" (Sfântul Ioan Gură de Aur). Şi tu, creştine, 
fiindcă te-ai îmbolnăvit puţine zile, de ce eşti atât de 
nerăbdător şi alergi la vrăjitori şi la ţigănci? Nu vezi cum 
Lazăr în toată viaţa lui zăcea înaintea porţii bogatului, atât 
de mult rănit, încât din multa slăbiciune nu putea nici să 

alunge câinii care îi lingeau rănile, totuşi, a ales mai bine 
moartea în această boală decât a cere baiere şi farmece? 
Insă nici fermecători nu a cerut, nici potcoavă nu a 
atârnat... nici vrăjitori nu a chemat la sine (zice acolo 
Sfântul Ioan Gură de Aur); şi tu care iertare vei dobândi, 
când pentru puţine friguri alergi la babele cele beţive şi 
rele? Nu vezi pe viteazul acela Iov care, după ce a pierdut 
copiii şi averea, atât s-a rănit, încât viermii fierbeau peste 
tot trupul lui, neputând nici pâinea a o mânca de multa 
putoare şi cu toate acestea, putând să scape de toate 
durerile cu hula şi să moară, precum îi zicea femeia lui: Zi 
un cuvânt către Domnul şi mori (Iov 2, 9), a răbdat însă 
bărbăteşte şi nici un cuvânt de cârtire n-a scos din gura sa. 
Iar tu de ce eşti atât de nerăbdător şi pentru o prea mică 
zgârietură defaimi pe Dumnezeu, pe Hristos, credinţa şi pe 
sfinţi şi alergi la vrăjmaşii lui Dumnezeu, la vrăjitori şi la 
draci ca să te vindece? Şi ce iertare vei putea lua din 
aceasta, precum îţi zice Sfântul Ioan Gură de Aur? „Deci, 
ce iertare vom avea noi, dacă atâtea înfricoşate patimi au 
pătimit aceia (sfinţii mucenici) şi răbdau; iar noi pentru 
friguri, sau pentru răni, alergăm la adunări şi la vrăjitori şi 
înşelători şi-i chemăm în casele noastre". 

Dar zici că baba aceea creştină şi creştinul acela 
ghicitor când descântă şi dau baiere nu zic, nici nu scriu 
alte nume, fără numai numele lui Dumnezeu, al lui 
Hristos, al Născătoarei de Dumnezeu şi al Sfinţilor. Şi, 
deci, ce rău fac ei? La acestea îţi răspunde dumnezeiescul 
Ioan Gură de Aur şi îţi zice că pentru aceasta mai cu 
seamă se cade a urî acea babă rea şi pe acel rău 
fermecător, fiindcă uneltesc spre ocară şi necinste numele 
lui Dumnezeu şi, creştini fiind, lucrează ca şi elinii. Pentru 
că şi dracii, măcar că numesc numele lui Dumnezeu, însă 
iarăşi tot draci sunt: „Unii voind a se îndrepta, zic că e 
creştină femeia care a descântat acestea şi nimic alta nu 

zice, fără numai numele lui Dumnezeu. Deci pentru aceea 
mai ales o urăsc şi mă întorc, că numele lui Dumnezeu îl 
întrebuinţează spre ocară; că, zicându-se pe sine că este 
creştină, se arată că lucrează cele ale păgânilor. Că şi 
dracii numeau numele lui Dumnezeu, însă tot draci erau şi 
aşa ziceau către Hristos: Te ştim pe tine cine eşti, Sfântul 
lui Dumnezeu (Marcu 1, 14); cu toate acestea, le-a închis 
gura lor şi i-a izgonit" (Andr. 21). 

Aşadar, nu mai este alt doctor, nici alt ajutor ca să te 
duci, creştine, şi să te vindeci când eşti bolnav, decât 
numai vrăjitorul şi diavolul? Nu este Hristos, pe care tu îl 
crezi că este singurul şi desăvârşitul Doctor, care şi când 
era pe pământ a vindecat atâtea mii şi mii de bolnavi. Şi a 
străbătut lisus toată Galileea [...], vindecând toată boala 
şi toată neputinţa în popor (Mat. 4, 23). Şi acum, când S-a 
suit la ceruri, vindecă cu darul şi cu ajutorul Său pe toţi cei 
ce-L cheamă cu credinţă? Nu sunt atâţia şi atâţia doctori: 
Apostolii, Mucenicii, Doctorii cei fără de arginţi, Ierarhii, 
Cuvioşii şi ceilalţi Sfinţi care au luat de la Hristos dar şi 
putere ca să vindece orice fel de boală? Nu este Biserica 
lui Hristos spital de obşte şi gazdă deschisă, ca să 
primească pe toţi fiii săi care pătimesc de felurite boli, atât 
ale sufletului, cât şi ale trupului, spre a-i mângâia, a-i ajuta 
şi vindeca cu sfinţirea apei şi cu dumnezeieştile Taine? „Şi 
nu este răşină în Galaad? Au doctor nu este acolo?" a 
strigat oarecând Proorocul Ieremia către poporul 
israelitean (Cap. 8, 22); şi eu acum strig către creştinii cei 
bolnavi: Nu cumva, fraţilor, nu este în credinţa voastră 
ortodoxă şi în Biserica în care credeţi vindecare şi ajutor? 
Hristos şi Crucea lui, câte vindecări au săvârşit, zice 
Sfântul Ioan Gură de Aur? „El moartea a stricat-o, păcatul 
1-a stins, iadul 1-a făcut netrebnic, puterea diavolului a 
slăbit-o şi a dat vindecare trupului; oare nu este vrednic de 
crezare?" (Andr. 21). Cum vă lasă inima să părăsiţi pe 

Dumnezeu, Căruia îi credeţi, şi să vă duceţi la blestematul 
diavol? Cum lăsaţi pe prea dulcele Iisus Hristos, Făcătorul 
şi Răscumpărătorul vostru, adevăratul vostru Doctor, şi vă 
duceţi la ucigătorul de oameni, la tiranul, la făcătorul de 
rău? Cum rabdă sufletul vostru a defăima atâţia Sfinţi 
prieteni, binefăcători şi doctori ai voştri desăvârşiţi şi să 
năzuiţi la spurcaţii vrăjitori şi la necuraţii draci, cei cu 
totul vrăjmaşi ai voştri? Cum suferiţi a lăsa Sfânta Biserică 
a lui Hristos, maica voastră, şi să alergaţi la drăceştile 
adunări - la draci şi la locuinţele vrăjitorilor? Şi precum 
vindecă o babă rea şi beţivă sau ţigancă, nu e cu putinţă să 
vindece şi Hristos? Deopotrivă cu cărbunii şi cu 
potcoavele şi cu drăceştile baiere, n-au putere Crucea şi 
Aghiasma şi alte mântuitoare Taine ale credinţei voastre? 
Ah, nemulţumitoare făpturi! Ah, neam necredincios şi 
vârtos la inimă! Şi unde sunt fulgerele şi trăsnetele 
cerului? Unde sunt cutremurele pământului şi crăpăturile, 
ca să vă ardă de tot, să vă scufunde şi să vă înghită de vii? 
După dreptate are să strige cu întristare Iisus Hristos 
pentru voi prin gura lui Ieremia; că nici un neam n-a 
părăsit pe Dumnezeul său, fără numai voi, creştinii: 
Treceţi în ostroavele Hetimului şi vedeţi de s-au făcut 
unele ca acestea. De şi-au schimbat păgânii dumnezeii lor 
şi aceia nu sunt dumnezei, iar poporul meu a schimbat 
mărirea sa, întru aceea de la care nu se vor folosi (Ier. 2, 
10). Are dreptate a Se mâhni, că s-au înspăimântat cerul şi 
pământul, pentru că voi, creştinii, aţi lăsat acest izvor al 
vieţii şi al sănătăţii şi aţi poftit gropile cele fără de apă ale 
vrăjitorilor şi ale ţigăncilor. Spăimântatu-s-a cerul de 
aceasta şi s-a înfricoşat mult foarte, zice Domnul. Că 
două rele a făcut poporul Meu: M-a părăsit pe Mine, 
izvorul apei vieţii, şi şi-a săpat lui fântâni surpate care nu 
vor putea ţine apă (Ier. 2, 12). Are dreptate Iisus să strige 
prin gura lui Isaia că El v-a născut de a doua oară prin 

Sfântul Botez şi v-a făcut fii ai Săi, iar voi, de la o mică 
boală, aţi defăimat pe Tatăl vostru şi v-aţi dus la vrăjitori 
şi la draci, vrăjmaşii Lui. Auzi, cerule, şi ascultă, 
pămăntule, că Domnul a grăit: Fii am născut şi am 
crescut, iar aceia s-au lepădat de Mine (îs. 1, 2). Şi cum 
boul şi asinul au cunoscut pe Făcătorul de bine şi stăpânul 
lor, iar voi pe Făcătorul vostru de bine nu-L cunoaşteţi? 
Cunoscut-a boul pe stăpân, şi asinul ieslea Domnului său; 
iar Israil nu M-a cunoscut pe Mine şi poporul Meu nu M-a 
înţeles (Ier. 2, 3). 

Pentru aceea, ca să nu Se întristeze Iisus Hristos din 
pricina voastră şi să zică unele ca acestea şi ca să nu vă 
arătaţi şi voi nemulţumitori către acest de-aproape al 
vostru făcător de bine, încetaţi, fraţii mei, încetaţi de a vă 
mai duce la vrăjitori şi la ţigănci. Şi când se întâmplă să vă 
îmbolnăviţi, alergaţi la Hristos cu călduroasă credinţă şi 
cereţi vindecare, pentru că El este totdeauna Tată al vostru 
prea iubit; şi dacă v-a dat boala, a dat-o spre a încerca 
răbdarea voastră şi ca să vă încununeze mai mult şi să 
vadă dacă II iubiţi cu adevărat din toată inima. Căci care 
fiu, zice, este pe care nu-l ceartă tatăl? (Evr. 12, 7). El, 
deşi vă ceartă şi vă pălmuieşte părinteşte câteodată pentru 
păcatele voastre, însă iarăşi vă vindecă şi vă mângâie ca pe 
nişte fii ai Lui, când vă întoarceţi către Dânsul prin 
pocăinţă, şi din toată inima cereţi ajutorul Lui. Căci fericit, 
zice, este omul pe care îl ceartă Dumnezeu şi dojenirea 
celui Atotţiitor n-o leapădă, că El răneşte şi vindecă, bate 
şi mâinile Lui tămăduiesc (Iov 5, 17). 

Alergaţi când sunteţi bolnavi şi la Doamna noastră 
Născătoare de Dumnezeu, tămăduitoare cea după 
Dumnezeu a bolnavilor şi mângâierea celor întristaţi. 
Alergaţi şi la toţi Sfinţii şi, rugându-i pe ei cu credinţă, 
veţi dobândi vindecarea cea dorită a bolii voastre; şi de nu 
veţi lua sănătatea cea dorită, ci lăsându-vă Dumnezeu să 

vă pedepsiţi - aşa fiind de folos sufletului vostru - se cade 
însă a sta cu bărbăţie întăriţi în credinţă şi să alegeţi mai 
bine de mii de ori a muri decât să chemaţi vrăjitori şi 
vrăjitoare şi cu acest chip să vă lepădaţi de credinţa lui 
Hristos şi să vindeţi dreapta credinţă. Iar de se întâmplă a 
vă îndemna alţii la aceasta - rude sau prieteni -, păziţi-vă 
pentru dragostea lui Dumnezeu şi nu-i ascultaţi şi să fiţi 
încredinţaţi că pentru această răbdare a voastră şi bărbăţie 
sufletească a) Dumnezeu vă va încununa cu cunună 
mucenicească; b) conştiinţa voastră se va bucura şi se va 
veseli fără asemănare mai mult decât dacă aţi fi luat 
sănătate; c) oamenii vă vor lăuda cu cuviincioasă cinste; şi 
d) în cele din urmă veţi lua şi vindecarea bolii voastre, 
după cum acestea toate le dovedeşte condeiul cel aurit al 
lui Ioan Gură de Aur. 

a) Vă va încununa Dumnezeu ca pe nişte mucenici, 
că precum Mucenicii au răbdat muncile, numai ca să nu se 
închine idolilor, aşa şi voi suferiţi chinurile bolii, numai ca 
să nu aveţi vreo nevoie de ajutorul vrăjitorilor şi al dracilor 
şi să vindeţi credinţa şi dragostea lui Hristos. „Ai căzut în 
boală grea şi vin mulţi la tine şi te silesc, unii cu 
descântece, alţii cu baiere şi alţii cu alte lucruri ca să 
îmblânzească răul; iar tu pentru frica lui Dumnezeu rabzi 
cu bărbăţie fără să te îndoieşti şi pe toate ai hotărât să le 
pătimeşti şi să le rabzi, decât să unelteşti ceva din 
obiceiurile idoleşti. Aceasta îţi va aduce cununa 
muceniciei şi nu te îndoi pentru aceasta... că precum acolo 
(adică mucenicul) rabdă durerile muncilor cu bărbăţie, ca 
să nu se închine idolului, aşa şi tu suferi durerile cele din 
boală ca să nu ai nicidecum trebuinţă de ajutorul aceluia, 
nici să faci ceva din cele zise de el" (Ioan Gură de Aur, 
Omilia 3 la Epistola I către Tesaloniceni.). 

b) Au să se bucure conştiinţa voastră şi gândul, 
lăudându-vă lăuntric că v-aţi purtat ca nişte creştini 

adevăraţi şi adevărate slugi ale lui Hristos şi ca nişte 
nevoitori v-aţi împotrivit cu atâta bărbăţie, încât aţi ales 
mai bine să suferiţi de friguri şi de răni decât să primiţi 
drăceştile vrăji şi baiere. „Deşi ai friguri şi suferi mii de 
întristări, gonindu-i pe acei spurcaţi vrăjitori, vei fi însă 
mai bine decât orice om sănătos, fiindcă gândul te va 
înălţa... conştiinţa te va lăuda şi te va mări şi-ţi va zice: 
curaj, curaj, omule! sluga lui Hristos, bărbat credincios şi 
râvnitor al bunei credinţe... împreună cu mucenicii vei sta 
în ziua aceea... pentru că ai hotărât astăzi a te munci, a 
suferi de friguri şi de răni, numai şi numai ca să nu 
primeşti păgâneştile vrăji şi baiere" (Sfântul Ioan Gură de 
Aur, Cuvântul 5 - împotriva iudeilor); 

c) Vă vor lăuda oamenii văzându-vă că aţi scos din 
casele voastre pe ghicitori, pe babele cele rele şi pe ţigănci 
şi n-aţi primit vrăjile şi baierele lor şi se vor minuna şi vor 
urma şi ei bărbăţiei voastre. „Căci, când vei scoate pe 
vrăjitori cu multă ocară din casa ta, toţi auzind te vor lăuda 
şi se vor minuna de tine... şi mai bine le va fi şi vor râvni 
să urmeze bărbăţiei tale" (Sfântul Ioan Gură de Aur, 
Cuvântul 5 - împotriva iudeilor); 

d) Iar în cele din urmă veţi recăpăta sănătatea 
voastră, fiindcă şi Dumnezeu vă va iubi mai mult pentru 
bărbăţia care aţi arătat-o, şi Sfinţii îl vor ruga mai cu 
căldură ca să vă vindecaţi „şi nu vindecarea bolii. Fiindcă 
această bărbătească voinţă a ta va trage harul lui 
Dumnezeu asupră-ţi cu mai multă dragoste şi toţi Sfinţii se 
vor veseli de bunăvoinţa ta şi din adâncul inimii vor face 
rugăciuni pentru tine" (Sfântul Ioan Gură de Aur, 
Cuvântul 5 - împotriva iudeilor). 

Şi ca să zic pe scurt, deşi ai fi încredinţat, frate, că 
vrăjitorii pot să te facă sănătos de boala ta, că pot, de 
pildă, să-ţi dăruiască 50 de ani de viaţă şi că ar avea putere 
să învieze morţii (deşi amândouă lucrurile sunt cu 

neputinţă), iarăşi ia aminte, ia aminte, ia aminte să nu 
alergi la ei ca să-ţi ajute; pentru ce? Pentru că te lepezi de 
Dumnezeu, vinzi pe Hristos, te lepezi de buna cinstire şi 
de credinţa ta şi faci cele potrivnice pentru că slujeşti 
diavolului şi te închini slujitorilor lui draci şi în cele din 
urmă te faci rob al lor. Că, deşi te faci sănătos de boală, 
însă vei pătimi totdeauna o amară mustrare de conştiinţă, 
că pentru o mică ameţeală ai călcat făgăduinţele pe care 
le-ai făcut lui Hristos, lepădându-te de credinţă. De aceea, 
sănătatea ta va fi mai amară şi decât cea mai grea boală, 
precum zice Ioan Gură de Aur (Cuvântul 5 - împotriva 
iudeilor). Vrei să te încredinţezi? Auzi ce zice Dumnezeu 
în a doua Lege: „Iar de se va scula întru tine prooroc sau 
care visează vis şi-ţi va da ţie semn şi va veni semnul sau 
minunea care a grăit către zicând: Să mergem şi să slujim 
la dumnezei străini, pe care nu i-aţi ştiut, să nu ascultaţi de 
cuvintele proorocului acestuia sau ale celui ce visează 
visul acela, că vă ispiteşte pe voi Domnul Dumnezeul 
vostru ca să ştie, oare iubiţi pe Domnul Dumnezeul vostru 
din toată inima voastră şi din tot sufletul vostru" (A doua 
Lege 13, 1). Adică: dacă proorocul acela va zice că eu pot 
să înviez mortul, numai ascultaţi-mă pe mine şi închina- 
ţi-vă idolilor sau dracilor; şi dacă chiar într-adevăr va 
putea cu lucrul să învieze mortul precum a făgăduit, iarăşi 
să nu-1 ascultaţi ca să vă închinaţi diavolului şi dracilor. 
Pentru că Dumnezeu a slobozit să facă acel prooroc o 
minune ca aceea, ca să vadă dacă voi II iubiţi cu toată 
inima voastră şi nu slujiţi altuia fără numai Lui. Aşa 
tâlcuieşte acest grai dumnezeiescul Ioan Gură de Aur în 
cuvântul lui împotriva iudeilor. Auzi, frate, înfricoşat 
cuvânt pe care îl zice însuşi Dumnezeu? Deci lasă această 
stăruinţă ce o pune diavolul înaintea ta, ca să te duci la 
vrăjitori pentru tămăduirea bolii tale şi fugi de ei ca de foc. 
[353-364] 

Sfârşesc pecetluind acest cuvânt de faţă cu spusele 
dumnezeiescului Ioan Gură de Aur şi ale Marelui Vasile şi 
vă zic că dacă voi, creştinii, nu numai că nu veţi unelti 
vreo vrajă, ci nici nu veţi chema vrăjitori şi vrăjitoare să vă 
descânte sau să vă dea baiere la bolile voastre, ori să 
alergaţi la ei ca să vă arate oarecare lucruri, sau să vă ajute 
la vreo nevoie. Dacă, zic, vă veţi păzi de acestea, să ştiţi că 
în ziua Judecăţii are să vă ia Hristos pe fiecare de mână şi 
are să vă pună înaintea priveliştii aceleia a toată lumea - a 
îngerilor, a Arhanghelilor şi a tuturor sfinţilor celor din 
veac. Şi are să zică: - Acest om, îmbolnăvindu-se oarecând 
şi când toţi îl îndemnau să cheme vrăjitori şi vrăjitoare 
spre a-1 descânta ca să-1 facă sănătos din boală, el, pentru 
numele Meu şi pentru frica Mea, nu s-a dus încă să facă 
acest lucru, ci a ales mai bine să moară decât să se lepede 
de dragostea Mea. Aşa o adevereşte aurita gură a lui Ioan: 
„înţelege cât de mare cunună vei lua acolo, când de faţă 
vor fi îngerii şi toţi Arhanghelii; atunci, apropiindu-Se 
Hristos şi luându-te de mână, te va purta înlăuntrul 
priveliştii aceleia şi în auzul tuturor va zice: acest om, 
aprinzându-se oarecând de friguri şi fiind sfătuit a se 
izbăvi de boală, ca să nu se poticnească în ceva, acesta, 
pentru numele Meu şi evlavia cea către Mine, a izgonit şi a 
înfruntat pe cei ce îi făgăduiau să-1 vindece în felul acela - 
vrăjitoresc - şi a ales mai bine a muri în boală decât să 
vândă credincioşia faţă de Mine" (Cuvântul 5 - împotriva 
iudeilor). 

Iar dacă veţi fi biruiţi de boală şi, dorind să rămâneţi 
în viaţă, veţi defăima pe Hristos şi pe Sfinţii Lui şi, 
lepădându-vă credinţa şi buna cinstire, veţi alerga la draci, 
la vrăjitori şi vrăjitoare ca să vă vindece sau alt ajutor să 
vă facă, să ştiţi că în ziua Judecăţii, înaintea a toată 
mulţimea îngerilor şi a oamenilor, aveţi să vă faceţi laudă 

diavolului, iar lui Hristos ruşine şi ocară. Căci atunci 
diavolul are să se laude înaintea Domnului şi să zică: Iată, 
aceşti creştini, pentru o mică boală pe care au avut-o şi 
pentru o mică trebuinţă ce aveau, s-au lepădat de Tine şi 
de credinţa şi dragostea Ta; aceştia pe care i-ai făcut şi i-ai 
zidit şi pentru care ai răbdat moarte, ei au alergat şi au 
venit la mine şi la ajutorul meu. Deşi eu nici nu i-am zidit, 
nici nu am luat moarte pentru ei, totuşi ei au ales mai mult 
dragostea mea decât pe a Ta. Aşa o adevereşte arătătorul 
de cele cereşti, Vasile: „Cel ce acum ne amăgeşte pe noi şi 
cu ademenirile lumeşti şi cu toată meşteşugirea ne sileşte 
să-1 uităm pe Făcătorul nostru de bine, Dumnezeu, spre 
stricarea sufletelor noastre, sărind în mijlocul nostru atunci 
şi ocărând, se va arăta cu mustrare asupra Domnului, spre 
defăimarea noastră lăudându-se cu îndărătnicia 
nesupunerii şi despărţirii noastre, zicând că deşi nici nu 
ne-a zidit şi nici nu a murit pentru noi, însă ne are pe noi 
pentru că i-am urmat lui cu nesupunere şi trândăvie faţă de 
poruncile lui Dumnezeu" (Rânduielile vieţii monahale, II). 
O, rea întâmplare! O, rea nenorocire pe care o veţi 
pătimi, fraţilor! Căci această ocară şi această laudă pe care 
are să o facă atunci diavolul împotriva Stăpânului Hristos, 
pentru voi, va fi mai cumplită pentru voi decât focul cel 
veşnic, decât întunericul cel mai din afară şi decât 
scrâşnirea dinţilor. Va fi mai grea vouă decât tot tartarul, 
decât toţi viermii cei neadormiţi şi decât toate 
neluminatele şi înfricoşatele locuri ale iadului. într-un 
cuvânt, va fi mai grea decât toate muncile care împreună 
au să vă muncească veşnic; aşa cum o zice acest Vasile: 
„Această ocară asupra Domnului şi această laudă a 
vrăjmaşului mai grea mi se pare mie decât toate muncile 
Gheenei. Adică, a ne face vrăjmaşului pricină de laudă şi 
înălţare împotriva lui Hristos, împotriva Celui Ce a murit 
pentru noi şi a înviat" (Rânduielile vieţii monahale, II). Şi 

ca să nu o pătimiţi, fraţilor, păziţi-vă pentru dragostea lui 
Dumnezeu şi pentru mântuirea sufletelor voastre de a mai 
întrebuinţa vreun fel de vrăjitorie sau de a mai alerga la 
vrăjitori şi vrăjitoare, ci în toate împrejurările şi nevoile 
voastre alergaţi la ajutorul lui Dumnezeu, la acoperă- 
mântul Născătoarei de Dumnezeu şi la mijlocirile 
Sfinţilor; ca de bolile şi nevoile voastre să vă vindecaţi şi 
de veşnicele munci să vă izbăviţi şi împărăţiei cerurilor să 
vă învredniciţi, căreia noi toţi să ne învrednicim, cu darul 
lui Hristos. Amin. [394-397] 

CĂTRE PREADULCELE IISUS, 

♦ ♦ 

DOCTORUL SUFLETELOR 

♦ ♦ 

ŞI AL TRUPURILOR NOASTRE 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ După rugăciunile începătoare se zice: 

♦ ♦ 

♦ ♦ 

♦ Troparul: 

Femeia canaaneancă a strigat către Tine X 

♦ „Miluieşte-mă, Doamne, Fiul lui David", şi fiica ei a ♦ 

♦ primit grabnicul Tău ajutor. Slavă Ţie, Cel Ce ai ♦ 

♦ fost numit Fiu al lui David! Slavă Ţie, Fiule al lui ♦ 

♦ Dumnezeu, Care arăţi îndurările Tale celor ce se X 

X roagă Tie cu inimă smerită! X 

♦ ♦ 

♦ ♦ 

♦ ♦ 

♦ Apoi se zic icoasele şi condacele: ♦ 

♦ ♦ 

♦ ♦ 

Condacul 1: 
Miluieşte-1, Iubitorule de oameni, pe robul Tău ♦ 

♦ care pătimeşte, arătându-i mila Ta cea nemăsurată. ♦ 
X Dă-i lui putere să se ridice din patul durerii şi să se X 

♦ roage Ţie împreună cu noi, cei cu sufletele slăbite de ♦ 

♦ patimi dar însetate de tămăduirea Ta: Iisuse * 
X preadulce, Doctorul sufletelor şi al trupurilor ♦ 

X noastre, miluieşte-ne! X 

♦ ♦ 

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

Icosul 1: 
Doamne, Cel Ce ai zis că nu cei sănătoşi au X 

♦ nevoie de doctor, ci cei bolnavi, primind smerita ♦ 
X noastră rugăciune care se aduce Ţie cu zdrobire de X 

♦ inimă, vino cu puterea Ta cea tămăduitoare şi alină ♦ 

♦ durerile robului Tău care se află în mare suferinţă, ♦ 
X trimiţând peste noi harul Tău cel curătitor, ca să X 

♦ strigam: ♦ 

Iisuse, Fiul lui David, miluieşte-ne; 
Iisuse, Fiul lui Dumnezeu, miluieşte-ne; 
Iisuse, Cel Ce ai venit în lume pentru cei ♦ 
X păcătoşi şi bolnavi, miluieşte-ne; X 

Iisuse, Care din dragoste pentru neamul ♦ 

♦ omenesc ai primit a Te răstigni, miluieşte-ne; 

Iisuse, Cel Ce ai luat asupra Ta durerile * 
r noastre, miluieşte-ne; 

Iisuse, întărirea, scăparea şi izbăvirea noastră, ♦ 
X miluieşte-ne; 

Iisuse preadulce, Doctorul sufletelor şi al ♦ 

X trupurilor noastre, miluieşte-ne! \ 

♦ ♦ 

♦ ♦ 

Condacul al 2-lea: 
„Să cinstim boala care este însoţită de sfinţenie X 

♦ şi să-i cinstim pe cei ale căror suferinţe i-au dus la ♦ 

♦ biruinţa, căci poate intre aceşti bolnavi se ascunde ♦ 
X un nou Iov", a grăit Grigorie Cuvântătorul-de- X 

♦ Dumnezeu; noi, lăudându-L pe Dumnezeul Care ♦ 

♦ încununează răbdarea celor ce duc fără cârtire ♦ 



♦ crucea bolii şi Care îi ridică pe cei căzuţi în X 

♦ deznădejde, Ii cântăm: Aliluia! 



♦ 
♦ 

♦ ♦ 

♦ ♦ 

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

Icosul al 2-lea: 
Doamne, Iisuse Hristoase, Cel Ce ai spus că ♦ 

♦ până şi perii capului ne sunt număraţi, Care nu laşi ţ 
X să vină asupra noastră dureri şi necazuri mai mari X 
X decât putem duce, care odată cu încercările ne ♦ 

♦ trimiţi şi puterea de a le face faţă, Cel Ce vezi că de ♦ 

♦ multe ori slăbiciunea firii noastre ne împiedică să ♦ 

♦ simţim ajutorul Tău, primeşte şi puţina noastră ♦ 

♦ rugăciune: ♦ 

Iisuse, Care dai celor ce poartă crucea bolii X 
X nădejdea în puterea Ta şi nu în puterile firii, X 
X miluieşte-ne; 

Iisuse, Care celor ispitiţi le dăruieşti muceni- ♦ 

♦ ceaşcă răbdare, ca să nu hulească Numele Tău, ♦ 



♦ 
♦ 

y , 



♦ miluieşte-ne; 



Iisuse, ca să ne învrednicim de cunună şi nu de * 
| osândă, miluieşte-ne; X 

Iisuse, Cel Ce ne-ai îndemnat să îi cercetăm pe X 
X bolnavi, miluieşte-ne; 

Iisuse, Care nu Te desparţi de cei aflaţi în ♦ 

♦ suferinţe, miluieşte-ne; 

Iisuse, Cel Ce ajungi înaintea oricărui om la ♦ 

♦ cei încercaţi de boală, miluieşte-ne; 

Iisuse preadulce, Doctorul sufletelor şi al ţ 

? Imnurilor nnîisfro miliiiosfp-np' 



♦ 



♦ trupurilor noastre, miluieşte-ne 

♦ ♦ 

♦ ♦ 

Condacul al 3-lea: 
Dacă s-ar ridica încercările nu am putea ♦ 

♦ merge pe calea mântuirii şi porţile raiului ni s-ar ♦ 

♦ închide. Pentru aceasta, atunci când Domnul ♦ 
X îngăduie să vină asupra noastră felurite suferinţe, să ţ 
X căutăm a vedea în ele lucrarea Sa cea curăţitoare şi X 
X să Ii mulţumim că ne poartă de grijă, cântându-I cu ♦ 

♦ evlavie: Aliluia! 

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 



♦ fără-de-sânge, miluieşte-ne; 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

Icosul al 3-lea: 
Când mândria acoperă sufletul, acesta se X 

♦ fereşte a vedea în boală o pedeapsă pentru păcate şi î 

♦ se ridică împotriva lui Dumnezeu; dar când ♦ 
X pocăinţa sfărâmă zidul gros al părerii de sine X 
X sufletul nădăjduieşte că prin boală Domnul îi va da X 

♦ curăţire de păcate. Cerându-Ţi ca împreună cu ♦ 

♦ fratele nostru bolnav să ne apropiem şi noi de ♦ 
X pocăinţa cea nefăţarnică, ne rugăm Ţie: 

Iisuse, Cel Ce cunoşti patimile şi neputinţele X 

♦ oamenilor, miluieşte-ne; 

Iisuse, ca să ne cunoaştem slăbiciunile cele * 
X ascunse şi să Iţi cerem izbăvire, miluieşte-ne; 

Iisuse, Cel Ce primeşti suferinţa ca pe o jertfă X 

♦ 

Iisuse, Care prin boală dai curăţire de păcate, ♦ 
X miluieşte-ne; X 

Iisuse, Care îngădui să vină asupra noastră X 

♦ suferinţe trecătoare ca să ne fereşti de cele veşnice, ♦ 

♦ miluieşte-ne; 

Iisuse, Care ne faci să pricepem marea taină a X 
X bolii, miluieşte-ne; 

Iisuse preadulce, Doctorul sufletelor şi al * 

♦ trupurilor noastre, miluieşte-ne! 

♦ ♦ 

♦ ♦ 

Condacul al 4-lea: 
Chip al morţii fiind boala, avem acum bun i 

♦ prilej să cugetăm la obştescul sfârşit, pentru că ♦ 
X această cugetare îndepărtează patimile şi apropie * 
X Duhul de-viată-dătător de sufletele noastre, ale celor ♦ 

♦ care, cunoscându-ne slăbiciunile, Ii cântăm lui ♦ 

♦ Dumnezeu: Aliluia! 

♦ ♦ 

285 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

Icosul al 4-lea: 

Doamne, izbăveşte-1 pe fratele nostru de ♦ 

X moartea cea năprasnică, dându-i lui vreme de X 

X pocăinţă. Să nu îl tai pe el înainte de vreme ca pe X 

X smochinul cel neroditor, ci cu milostivirea Ta să sapi X 

♦ împrejur şi să îl îngrijeşti cu mila Ta, aşteptând cu ♦ 

♦ iubire de oameni rodul pocăinţei şi al întoarcerii ♦ 

♦ sale. Te rugăm să ne înveţi şi pe noi să ne pocăim cu ♦ 

♦ inimă zdrobită pentru păcatele noastre, ca să fim ♦ 
X izbăviţi de suferinţele cele fără sfârşit şi să îţi X 
X cântăm: X 

Iisuse, dându-ne vreme de pocăinţă, miluie-şte-ne; 3 
Iisuse, primind pocăinţa şi lacrimile noastre, 



♦ 
♦ miluieşte-ne; 



♦ — T ' ♦ 

Iisuse, înţelepţindu-ne prin cugetarea la ♦ 

♦ moarte, miluieşte-ne; ♦ 

Iisuse, Cel Ce i-ai sfinţit pe cei ce s-au nevoit * 
X prin această cugetare, miluieşte-ne; 

Iisuse, alungând de la noi frica morţii, X 

♦ miluieşte-ne; 

Iisuse, Cel Ce ai înviat din morţi, cu moartea ♦ 

♦ pe moarte călcând, miluieşte-ne; 

Iisuse preadulce, Doctorul sufletelor şi al ♦ 

X trupurilor noastre, miluieşte-ne! X 

♦ ♦ 

♦ ♦ 

Condacul al 5-lea: 
„Oare există boală pe care Dumnezeu să nu o 

♦ poată vindeca?" - se întreabă necredincioşii cei 



♦ îndărătnici; dar noi, ştiind mulţimea vindecărilor 
Tale, Fiule al lui Dumnezeu, credem puterii Tale şi 



♦ 
♦ 

♦ Tale, Fiule al lui Dumnezeu, credem puterii Tale şi ♦ 
X mărturisim că nimic nu îţi este cu neputinţă Ţie, ţ 
X Celui Ce ai tămăduit în chip minunat pe cei care în X 
X suferinţele lor au găsit puterea de a-Ţi cânta: ♦ 

♦ Aliluia! 

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

Icosul al 5-lea: 
Cuvintele Sfintelor Evanghelii stau înaintea \ 
X noastră drept mărturie a dragostei Tale pentru ♦ 

♦ oameni, a nemărginitei Tale purtări de grijă faţă de ♦ 

♦ cei aflaţi în suferinţe, şi ne arată că oricât de mari ar ♦ 
X fi căderile noastre nu pot covârşi mulţimea milei şi a X 

îndurărilor Tale. Ştiind aceasta, ne rugăm Ţie, ♦ 

♦ Iubitorule de oameni: 

Iisuse, Care i-ai miluit pe bolnavii care au % 
X alergat la Tine, miluieşte-ne; 

Iisuse, Cel Ce ai miluit mulţime de orbi, de ♦ 

♦ şchiopi şi de demonizaţi, miluieşte-ne; 

Iisuse, Doamne, Care ai putere de a vindeca X 
X orice neputinţă, miluieşte-ne; ♦ 

Iisuse, Cel Ce şi în zilele noastre faci minuni ♦ 

♦ 

♦ mari şi preaslăvite, miluieşte-ne; 

Iisuse, Fiule al lui Dumnezeu, Care nu Te X 
X desparţi de Biserica Ta, miluieşte-ne; 



Iisuse, Cel Ce până la sfârşitul veacurilor vei ♦ 
♦ tămădui bolnavii, miluieşte-ne; 

Iisuse preadulce, Doctorul sufletelor şi al X 



♦ 



♦ trupurilor noastre, mduieşte-ne 

♦ ♦ 

♦ ♦ 

Condacul al 6-lea: 
„Tămăduiţi pe cei neputincioşi, înviaţi pe cei * 

♦ morţi, curăţiţi pe cei leproşi, scoateţi afară pe ♦ 

♦ ' fi ' ' ♦ 

♦ demoni. In dar aţi luat, in dar să daţi!", ai spus, ♦ 

♦ Mântuitorule, ucenicilor Tăi, iar ei, ascultându-Te, ♦ 
X au împărţit în toată lumea vindecări minunate, * 

♦ aducând la dreapta-credinţă pe mulţi dintre cei care X 

♦ au văzut cum s-a biruit prin har rânduiala firii, şi ♦ 

♦ au cântat cu mulţumire: Aliluia! 

♦ ♦ 

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

♦ Icosul al 6-lea: ♦ 
împreună cu Preacurată Maica Ta, cetele X 

♦ Sfinţilor se roagă Tie, Dumnezeule al izbăvirilor, ♦ 

♦ pentru tămăduirea credincioşilor care sunt apăsaţi ♦ 
X de boli, de suferinţe şi necazuri. O, Milostive X 

♦ Doamne, împreună cu rugăciunile lor curate ♦ 



♦ primeşte şi nevrednica noastră rugăciune: 

Iisuse, pentru rugăciunile Preasfintei % 

♦ 
♦ 



♦ Născătoare de Dumnezeu, miluieşte-ne; 

Iisuse, pentru rugăciunile Sfinţilor Doctori ; 

♦ fără-de-arginţi, miluieşte-ne; * 

Iisuse, pentru rugăciunile Sfinţilor făcători de ♦ 

♦ minuni, miluieşte-ne; 

Iisuse, pentru rugăciunile celor ce au tămăduit ♦ 
X boli de nelecuit, miluieşte-ne; 

Iisuse, pentru rugăciunile Sfinţilor pe care îi ♦ 

♦ cinstim cu evlavie, miluieşte-ne; 

Iisuse, pentru rugăciunile tuturor Sfinţilor, 

♦ miluieşte-ne; 

Iisuse preadulce, Doctorul sufletelor şi al ♦ 

X trupurilor noastre, miluieşte-ne! X 

♦ ♦ 

♦ ♦ 

Condacul al 7-lea: 

♦ 

♦ 

♦ 
♦ 
♦ 

♦ 
♦ 
♦ „. " . ' " . " . . . . ♦ 



Pe cât de mult s-a răspândit vestea 

♦ vindecărilor pe care le-au făcut Cuvioşii Tăi, spre 

♦ slava Bisericii Tale, Iisuse, pe atât de mult a încercat 

♦ necuratul diavol să atragă lumea în înşelare prin 

♦ vindecători închipuiţi care necinstesc învăţăturile 
dreptei credinţe, care îi îndepărtează pe oameni de 

♦ Tine şi care cu inimile pătate de noroiul ereziei ♦ 

, cheamă numele Tău şi spun fără teamă: Aliluia! 

♦ ♦ 

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

Icosul al 7-lea: 

Izbăveşte-1, Doamne Iisuse Hristoase, pe robul ♦ 

X Tău de toate vicleşugurile celor care îi amăgesc pe X 

X oameni prin vindecările lor, pentru a-i rupe de Tine X 

X şi a-i arunca în cursele diavolului. Să se ♦ 

♦ învrednicească el de darul deosebirii şi al ♦ 

♦ ♦ 

♦ înţelepciunii, ca nu cumva să fie înghiţit de * 

♦ adâncurile iadului, ci împreună cu noi să îi înfrunte ♦ 
X pe cei ce spun că vindecă prin puterea Ta, deşi ♦ 
X necinstesc învăţăturile Bisericii Tale, şi tot împreună X 
t cu noi să îţi cânte: X 

Iisuse, întărindu-ne în dreapta credinţă, X 

♦ miluieşte-ne; 

Iisuse, fără a cărui milă cădem pradă celui * 

♦ viclean, miluieşte-ne; 

Iisuse, ca să pricepem că cea mai pierzătoare * 

♦ boală este erezia, miluieşte-ne; X 

Iisuse, pentru a lepăda ajutorul cel înşelător, ' 
X miluieşte-ne; 

Iisuse, ca să primim suferinţa şi nu vindecarea 



♦ w ., ... ♦ 

♦ 



♦ cea amăgitoare, miluieşte-ne; 

Iisuse, Cel Ce nu Te-ai lăsat amăgit de diavol ♦ 

♦ în pustie, miluieşte-ne; 



♦ 
Iisuse preadulce, Doctorul sufletelor şi al % 

? Imnurilor nnîisfro miliiiosfp-np' 



♦ 



♦ trupurilor noastre, miluieşte-ne 

♦ ♦ 

♦ ♦ 

Condacul al 8-lea: 
Mult îndurase de la doctori femeia care avea ♦ 

♦ de mulţi ani scurgere de sânge, dar vindecarea a ♦ 

♦ dobândit-o numai când a venit la Tine. Fereşte-i, ♦ 
X Doamne, pe cei credincioşi de doctorii lipsiţi de ţ 
X iscusinţă şi iubitori de arginţi, şi ajută-i să găsească X 
X doctori care le pot fi cu adevărat de ajutor, ca X 

♦ tămăduindu-se să Iţi cânte: Aliluia! 

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

Icosul al 8-lea: 
Doamne, trimite Duhul Tău dătător de viaţă X 
X peste toţi cei care se îngrijesc de robul Tău, ca să ♦ 

♦ facă aceasta aşa cum se cuvine. Ca să nu-i * 

♦ înmulţească suferinţele şi să nu-i umple sufletul de \ 
X amărăciune, ci prin grija lor să mângâie sufletul său X 

♦ necăjit. Trimite peste ei harul Tău, ca să se roage Ţie ♦ 

♦ împreună cu noi: 

Iisuse, Care Te sălăşluieşti în cei care îngrijesc X 
X bolnavii cu jertfelnicie, miluieşte-ne; 

Iisuse, Cel Ce îi ajuţi să Te vadă pe Tine în ♦ 
chipul celor pe care îi îngrijesc, miluieşte-ne; 

Iisuse, care ajuţi bolnavii să vadă în ajutorul 
X omenesc ajutorul Tău cel ceresc, miluieşte-ne; 

Iisuse, Cel Ce fereşti bolnavii de nepriceperea ♦ 

♦ doctorilor, miluieşte-ne; 

Iisuse, Cel Ce pui înaintea celor suferinzi * 
X doctorii cei mai iscusiţi, miluieşte-ne; 

♦ 



Iisuse, Care de toate Te îngrijeşti, rânduind cu 
♦ înţelepciune cele de trebuinţă, miluieşte-ne; 

Iisuse preadulce, Doctorul sufletelor şi al X 



♦ 



♦ trupurilor noastre, mduieşte-ne 

♦ ♦ 

♦ ♦ 

Condacul al 9-lea: 
îţi înălţăm rugăciuni, Doamne, nu numai X 
X pentru cei de aproape ai noştri, ci şi pentru toţi ♦ 

♦ bolnavii pentru care nu are cine să se roage şi ♦ 

♦ pentru toţi cei apăsaţi de singurătate. Dăruieşte-le ♦ 
X lor mila Ta, Preabunule Doamne, dăruieşte-le să * 

♦ cunoască puterea Ta şi să simtă prezenta Ta cea ♦ 

♦ sfântă, ca izbăvindu-se de amărăciune să Iţi cânte: * 
\ Aliluia! 

♦ ♦ 

♦ ♦ 

♦ ♦ 

X Icosul al 9-lea: X 

Nimeni nu este fără de păcat şi fiecare om a X 

♦ ♦ 

♦ greşit faţă de semenii săi; dascăl de nepreţuit este 



X pentru unii suferinţa, căci îi ajută să fie mai buni şi X 

♦ mai înţelegători faţă de neputinţele celorlalţi, şi ♦ 

♦ aceasta ne îndeamnă să ne rugăm Ţie, învăţătorului X 
% nostru; X 

Iisuse, dăruindu-ne dragoste pentru aproapele, * 

♦ miluieşte-ne; * 

Iisuse, ca să fim mai iubitori şi mai blânzi, 

♦ miluieşte-ne; 

Iisuse, trimiţând peste noi pacea pe care ai dat-o X 

♦ ucenicilor Tăi, miluieşte-ne; 

Iisuse, învăţându-ne să ascultăm poveţele ♦ 
X tainice ale îngerului Păzitor, miluieşte-ne; 

Iisuse, ferindu-ne de duhul mâniei, al vrajbei 



X şi al răutăţii, miluieşte-ne; 

Iisuse, îndepărtând de la noi patima mândriei 
şi a iubirii de sine, miluieşte-ne; 

Iisuse preadulce, Doctorul sufletelor şi al * 

- - - - ~i - — -iT 



♦ 



♦ trupurilor noastre, miluieşte-ne 

♦ ♦ 

♦ ♦ 

Condacul al 10-lea: 
Degeaba primim vindecarea trupurilor dacă ♦ 
X sufletele noastre rămân bolnave; degeaba ne ţ 
X tulburăm încercând să dobândim sănătate pentru ♦ 

♦ trupul cel supus stricăciunii dacă părăsim grija ♦ 
X pentru suflet, căci nici o vindecare nu este deplină ţ 
X până ce nu I se înalţă lui Dumnezeu cântarea: X 

♦ Aliluia! 

♦ ♦ 

♦ boala prin care trece să fie pentru el şi pentru noi 

♦ prilej de întoarcere la Tine, îndrăznim să ne rugăm 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

Icosul al 10-lea: 
Doamne, ajută-1 pe robul Tău să caute nu f 
numai vindecarea trupească, ci şi pe cea sufletească. ♦ 

♦ Povăţuieşte-1, călăuzeşte-1, luminează-1 să alerge la * 
X acoperământul Bisericii Tale sfinte, pentru a lua ♦ 
X putere să meargă pe calea mântuirii. Şi pentru ca X 

♦ • _i_ i ± w e. , . j_ . ♦ 

', . * 

" " ♦ 

♦ Tie- ♦ 

Iisuse, sădind în noi dorinţa unei vieţi X 

♦ virtuoase, miluieşte-ne; 

Iisuse, îndemnându-ne să ne spovedim toate ♦ 

X păcatele, miluieşte-ne; * 

Iisuse, dăruindu-ne să ne împărtăşim cu t 

♦ Preacuratele Tale Taine, miluieşte-ne; 

Iisuse, revărsând peste noi darurile Sfântului ♦ 

X Duh, miluieşte-ne; X 

Iisuse, sălăşluindu-Te în inimile noastre cele ♦ 

♦ îndurerate, miluieşte-ne; 

Iisuse, ca să cunoaştem iubirea Ta cea ♦ 

♦ mângâietoare, miluieşte-ne; * 

Iisuse preadulce, Doctorul sufletelor şi al X 

♦ trupurilor noastre, miluieşte-ne! 

♦ ♦ 

♦ ♦ 

Condacul al 11-lea: X 

Mare bucurie se face pe pământ pentru un ♦ 

♦ bolnav care dobândeşte sănătate, şi încă mai mare ♦ 



♦ bucurie se face în cer pentru un păcătos care se ♦ 
X pocăieşte. Cu adevărat mare bucurie va fi în cer şi X 
X pe pământ dacă robul Tău va dobândi atât tămă- ♦ 

♦ duirea trupească, cât şi pe cea sufletească, şi Ţi-ar ♦ 

♦ aduce cântarea de mulţumire: Aliluia! 

♦ ♦ 

292 

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 



♦ 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

Icosul al 11-lea: 
Dacă am avea credinţă cât un grăunte de \ 

♦ muştar, robul Tău ar putea primi vindecare * 

♦ grabnică; oricât de puţină ar fi credinţa noastră ♦ 

♦ însă, nu vom înceta a ne ruga Ţie ca, aşa cum ai ♦ 
X primit oarecând cei doi bani ai văduvei, tot aşa să X 

♦ primeşti acum şi rugăciunile pe care le facem pentru ♦ 

♦ vindecarea trupească şi sufletească a acestuia care ♦ 

♦ boleşte, a noastră şi a tuturor celor aflaţi în patul de X 
t suferinţă: X 

Iisuse, pentru rugăciunile tuturor celor ce îţi ♦ 

♦ cer aceasta, miluieşte-ne; 

Iisuse, ascultând cererile preoţilor care ne X 
X pomenesc la Sfântul Jertfelnic, miluieşte-ne; 

Iisuse, pentru rugăciunile soborului îngeresc, ♦ 

♦ miluieşte-ne; 

Iisuse, ca să sporim în săvârşirea faptelor f 
X bune, miluieşte-ne; 

Iisuse, trecând cu vederea faptele noastre cele ♦ 
| rele, miluieşte-ne; 

Iisuse, dăruindu-ne credinţă puternică şi nefă- X 
X ţarnică, miluieşte-ne; 

Iisuse preadulce, Doctorul sufletelor şi al * 

♦ trupurilor noastre, miluieşte-ne! 

♦ ♦ 

♦ ♦ 

Condacul al 12-lea: 
Deşi noi, cei păcătoşi, nu ştim să căutăm în ♦ 

♦ viaţă decât ceea ce este bine pentru trup, avem în ♦ 
X faţă pildele Cuvioşilor care au purtat cu răbdare X 



X faţă pildele Cuvioşilor care au purtat cu răbdare 4 
X felurite boli şi necazuri fără să ceară de la ♦ 

♦ Dumnezeu uşurare, ci numai puterea de a răbda 

♦ toate şi de a cânta în focul încercărilor: Aliluia! 



♦ 

♦ 
♦ 
♦ ♦ 

♦ ♦ 

♦ ♦ 

Icosul al 12-lea: 

♦ 
♦ 



Doamne, Tu ştii dacă pentru robul Tău este 
X mai de folos să primească grabnică vindecare sau să X 

♦ 
♦ 



♦ se mai nevoiască o vreme răbdând boala, şi pentru 

♦ aceasta Te rugăm să rânduieşti viaţa lui după cum 

♦ este cu adevărat bine şi să îi dai putere pe calea ♦ 
X mântuirii, ca să se roagă împreună cu noi aşa: 

Iisuse, lumina care izgoneşti întunericul, ♦ 

♦ miluieşte-ne; 



Iisuse, nădejdea celor deznădăjduiţi, miluieşte-ne; 

Iisuse, bucurie veşnică a celor ce Te caută, ♦ 

X miluieşte-ne; X 

Iisuse, păstorule al turmei Tale cuvântătoare, ♦ 

♦ miluieşte-ne; 

Iisuse, Mire al sufletelor care au iubit ♦ 

X nevoinţa, miluieşte-ne; X 

Iisuse, Răsăritule al Răsăriturilor, miluieşte-ne; X 

Iisuse preadulce, Doctorul sufletelor şi al X 

♦ trupurilor noastre, miluieşte-ne! 

♦ ♦ 

♦ ♦ 

X Condacul al 13-lea: 

Doamne Iisuse Hristoase, Cel Ce ai fost, eşti şi X 

♦ vei rămâne acelaşi Samarinean milostiv Care ♦ 



♦ îngrijeşti nu numai pe cei căzuţi între tâlharii lumii ♦ 

♦ acesteia, ci şi pe cei aflaţi în multe alte feluri de ♦ 
X suferinţe, acoperă-i pe ei cu harul Tău şi ca un X 
X Iubitor de oameni alină-le durerile, pentru ca în ♦ 

♦ vecii vecilor să-Ţi cânte Ţie: Aliluia! (Acest Condac ♦ 

♦ se zice de trei ori.) 

♦ ♦ 

♦ ♦ 

Apoi se zice iarăşi Icosul întâi: Doamne, Cel Ce ai zis * 



♦ 
X că nu cei sănătoşi au nevoie de doctor... şi Condacul întâi: X 

X Miluieşte-l, Iubitorule de oameni, pe robul Tău... 

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

♦ ♦ 

♦ ♦ 

RUGĂCIUNI 

♦ ♦ 

♦ ♦ 

♦ ♦ 

Rugăciune pentru omul bolnav 

♦ ♦ 

♦ ♦ 

Preaputernice şi slăvite Doamne Iisuse ♦ 
; Hristoase! Tu, Care ai venit în lume să tămăduieşti ♦ 
X neputinţele oamenilor, Care nu ai venit să chemi la ♦ 
X pocăinţă pe cei drepţi, ci pe cei păcătoşi, şi ai primit X 

♦ moarte pe cruce pentru mântuirea noastră! Din * 

♦ adâncul inimii Te rog să primeşti smerita mea ♦ 
X nevoinţă şi această mică rugăciune a mea pentru cel X 
X încercat de boală! X 

Mântuieşte-1, Doamne, precum ştii, ca un bun ♦ 



♦ pentru păcatele sale, tămăduindu-1 cu ierburile 



♦ şi iubitor de oameni, şi rânduieşte Tu toate spre ♦ 
X folosul său. Că noi neputincioşi suntem şi nu îl X 
X putem ajuta dacă nu ne vei lumina cu harul Tău. 

De e voia Ta, îl poţi pedepsi precum se cade ♦ 

" " " "" ♦ 

♦ 

X amare ale durerii, ca un doctor priceput, precum vei X 
X vrea. 

Dar căzând înaintea Ta Te ros, îndură-te de ♦ 

♦ robul Tău, potoleşte-i fierbinţeala, alină-i suferinţa, ♦ 
X ridică-1 din patul durerii. X 

Să îi fie această încercare prin care trece spre X 

♦ îndreptarea vieţii, spre început bun mântuirii şi spre ♦ 

♦ 
♦ 

Şi dacă îi e de folos să ducă mai departe X 
X crucea bolii, fie, Doamne, după voia Ta, nu după X 

♦ 



♦ iertarea păcatelor. 



♦ alungând de la el toată frica şi toată deznădejdea, ca 



♦ voia noastră. Dăruieşte-i lui răbdare şi linişte, 

♦ 
♦ 

♦ ♦ 

♦ ♦ 

♦ să nu fie îngenuncheat de durere şi să cârtească sau ♦ 

♦ să cadă în patima mâniei. 

Ajută-1, Iubitorule de oameni, ca văzând el l 

♦ mila Ta să cadă la picioarele Tale cu lacrimi de ♦ 

♦ pocăinţă şi de mulţumire, ca să se învrednicească să ♦ 

♦ audă glasul Tău cel sfânt: „Iertate îţi sunt păcatele!" J 

X Amin. * 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

♦ ♦ 
Rugăciune pentru bolnavul căzut in deznădejde 

♦ ♦ 

♦ ♦ 

Doamne, Dumnezeule al părinţilor noştri, X 

♦ Care dăruieşti pace multă celor ce iubesc legea Ta, * 
X ai grijă de robul Tău cel bolnav care este greu X 
X încercat de deznădejde. Nori negri s-au abătut X 

♦ asupra sufletului său şi nu mai vede razele iubirii ♦ 

♦ Tale. Cugetul său s-a întunecat şi nu se mai ♦ 
X împărtăşeşte de lumina Ta. X 

O, amară deznădejde! Crudă fiară care se nă- X 

♦ pusteşte asupra sufletului ca asupra unui pui lipsit 

♦ de apărare! Numai Tu ştii, Atotştiutorule, câţi şi-au ♦ 

♦ pus capăt zilelor din această pricină, câţi oameni au X 
X fost aruncaţi de acest duh rău în adâncurile iadului. ♦ 

♦ 

♦ moarte, ci să fie ridicată prin puterea Ta. 

Dăruieşte şi lui şi nouă, Doamne, roadele Du- % 
X hului Tău cel Sfânt, care sunt pacea, dragostea, X 

♦ ^ 1 1 «li 1 • A 1 1 ■*■> 1 A J*> f* J*. 

♦ 

♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ Să nu îngădui ca făptura Ta să fie înghiţită de 



♦ îndelunga răbdare, credinţa, blândeţea, înfrânarea 

♦ şi curăţia, ca atunci când vom părăsi această lume 

♦ să intrăm în odihna Ta cea cerească. Amin! 



♦ le-o porţi. Cum ai făcut să izvorască lacrimi din 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

Rugăciune către Prea Sfânta 

Născătoare de Dumnezeu 

♦ ♦ 

♦ ♦ 

O, Maică Sfântă a celor ce cheamă cu evlavie ♦ 

♦ numele tău! O, grabnică ajutătoare a neamului creş- X 
X tinesc, nădejde a celor deznădăjduiţi! La tine alerg X 

♦ când mă aflu în necazuri şi în dureri, aşteptând « 

♦ milostivirea ta. 

Nici un muritor nu a cunoscut o durere mai X 
X mare decât ai cunoscut-o tu, atunci când L-ai văzut X 

♦ pe Preadulcele tău Fiu răstignit pe cruce. Nici o ♦ 

♦ mamă nu a plâns pentru fiii ei cât ai plâns tu pentru ♦ 
X căderile şi durerile noastre. O, câte icoane ai udat cu X 
X lacrimile tale, ca să vădeşti creştinilor grija pe care ♦ 

♦ 

♦ ochii tăi zugrăviţi de mâini omeneşti! 

Ştiind marea ta grijă pentru cei ce laudă X 
numele tău, te rog, Preacurată, vezi suferinţa mea şi * 

♦ neputinţele mele, Preasfântă Fecioară, şi nu mă lăsa ♦ 

♦ să fiu biruit de ele. 

Ştiu minunile tale, ştiu dragostea pe care o X 
X arăţi neamului creştinesc. De multe ori te-ai arătat X 

♦ în chip minunat şi ai dăruit vindecare celor ♦ 

♦ dreptcredincioşi. 

Ajută-mă, Maică Preasfântă, ca simţind că mă X 
X acoperi cu sfântul tău acoperământ, să te cinstesc ♦ 

♦ împreună cu toţi îngerii şi sfinţii în toate zilele vieţii ♦ 

♦ mele. Amin. 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ 

♦ ♦ 

♦ ♦ 

Rugăciune către toţi sfinţii 

♦ ♦ 

♦ ♦ 



O, sfântă ceată a celor care L-aţi slujit pe ♦ 

♦ Hristos, aducându-mi aminte de faptele voastre ♦ 

♦ minunate, vă aduc laudă după cuviinţă: Bucuraţi-vă, ♦ 
X stele ale cerului duhovnicesc! Bucuraţi-vă, X 

♦ împreună cu cetele îngereşti! Bucuraţi-vă, candele ♦ 

♦ ale Bisericii lui Hristos! Bucuraţi-vă, sfinţilor prin ♦ 
X care Domnul împarte tuturor tămăduiri! 

Voi aţi împărţit neamului omenesc mulţime de * 

♦ vindecări minunate şi, pentru aceasta, la voi alerg ♦ 

♦ astăzi, nădăjduind că nu mă veţi trece cu vederea. ♦ 
X Ajutaţi-mă să primesc tămăduire de la Hristos X 
X Dumnezeul nostru, Cel Ce v-a dat biruinţă în lupta X 

♦ cu trupul, cu patimile şi cu poftele, Căruia Ii aduc - 

♦ smerită rugăciune: Doamne Iisuse Hristoase, Care ♦ 

♦ i-ai rânduit pe sfinţii Tăi drept mijlocitori ai X 
X cererilor oamenilor, arată-mi mila Ta şi mie, ♦ 

♦ păcătosului, care sunt încercat în focul durerilor, şi ♦ 

♦ dăruieşte-mi vindecare trupească şi sufletească. ♦ 

♦ Pentru rugăciunile Preacuratei Maicii Tale şi ale X 
X Sfântului Ioan Botezătorul, dascălul pocăinţei; ale ♦ 

♦ Sfinţilor, măriţilor şi întru-tot-lăudaţilor Apostoli; * 

♦ ale Sfinţilor mari dascăli ai lumii şi ierarhi Vasile cel ♦ 
X Mare, Grigorie Cuvântătorul de Dumnezeu şi Ioan X 
X Gură de Aur; ale celor între sfinţi Părinţii noştri ♦ 

♦ Nicolae, arhiepiscopul Mirelor Lichiei şi Spiridon al * 

♦ Trimitundei, făcătorii de minuni; cu ale Sfinţilor ♦ 
X Mari Mucenici Gheorghe, Purtătorul de biruinţă, X 
X Dimitrie, Izvorâtorul de mir, Ioan cel Nou de la ♦ 

♦ Suceava şi Ioan Valahul; cu ale Sfinţilor Doctori ♦ 

♦ fără de arginţi Cosma şi Damian, Chir şi Ioan, ♦ 

♦ Pantelimon şi Ermolae, Samson şi Diomid, Fotie şi ♦ 

♦ Anichit, Talaleu şi Trifon; cu ale Sfântului Stelian, ♦ 

♦ ocrotitorul copiilor; cu ale preacuvioşilor şi de- X 
■ Dumnezeu-purtătorilor părinţilor noştri: Grigorie ♦ 

♦ Decapolitul, Nicodim de la Tismana, Visarion şi ♦ 
X Sofronie; cu ale preacuvioasei Maicii noastre Paras- X 
X cheva şi ale tuturor Cuvioşilor Părinţi şi Cuvioa- X 

♦ selor Maici, care s-au nevoit în dreapta-credinţă. 

Că Tu eşti Dumnezeul tămăduirilor, Hristoase ♦ 
X Dumnezeule, şi Ţie slavă Iţi înălţăm, împreună şi X 
X Celui fără de început al Tău Părinte şi Preasfântului ♦ 

♦ şi bunului şi de-viaţă-făcătorului Tău Duh, în vecii ♦ 

♦ vecilor. Amin. 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ 300 ♦ 
♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

Rugăciune pentru dobândirea răbdării 

♦ ♦ 

♦ ♦ 

Doamne, Dumnezeul nostru, Care ai răbdat * 

♦ prigonirile, batjocurile şi chiar moartea pe cruce * 
X pentru mântuirea noastră, Cel Ce ne-ai spus că ♦ 
X „prin răbdarea voastră veţi dobândi sufletele X 

♦ voastre", arată-mi, mie, păcătosului, milele Tale cele ♦ 

♦ bogate şi dăruieşte-mi duhul răbdării, ca sufletul ♦ 
X meu cel încercat să dobândească alinare. 

Vezi deznădejdea care mă ispiteşte, vezi încer- X 

♦ carea prin care trec şi ajută-mă să ies din ea curăţit ♦ 

♦ de păcate şi pregătit să- Ţi slujesc în toate zilele vieţii ♦ 
X mele, şi să slăvesc numele Tău cel sfânt, cântând X 
t împreună cu toţi îngerii şi sfinţii: Aliluia! 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

Rugăciunea bolnavului înainte de operaţie 

♦ ♦ 

♦ ♦ 

Doamne, Dumnezeul meu, mărturisesc * 

♦ înaintea feţei Tale neputinţele şi slăbiciunile mele * 

♦ cele multe. Frică mare m-a cuprins înaintea acestei X 
X încercări, în loc să mă cuprindă încrederea în X 

♦ pronia Ta şi în grija pe care o porţi oamenilor. 

Dacă nu m-ar fi acoperit harul Tău, furtuna ♦ 
X deznădejdii m-ar fi doborât la pământ. Nu am, X 
X Atotputernice Doamne, curajul pe care îl au aleşii ♦ 

♦ Tăi înaintea încercărilor vieţii, dar tot ce pot să fac ♦ 

♦ este să cad cu frângere de inimă înaintea Ta şi să Te ♦ 
| rog să nu mă laşi fără ajutor. X 

Tu, Doamne, Cela Ce eşti doctor ceresc, X 

♦ tămăduieşte-mă prin mâna doctorului pământesc, ♦ 

♦ ca să Te laud în toate zilele vieţii mele. Amin. 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

Rugăciune de mulţumire pentru însănătoşire 

♦ ♦ 

♦ ♦ 

De binefacerile Tale ca un rob nevrednic ♦ 

♦ învrednicindu-mă, mulţumire Iţi aduc Ţie, ♦ 

♦ Dumnezeule al îndurărilor şi a toată milostivirea, că ♦ 
X nu ai trecut cu vederea cererile mele, ci mi-ai arătat X 

♦ iubirea Ta de oameni. 

Grele au fost încercările prin care am trecut, şi ♦ 
X teama m-a cuprins că nu voi şti să le stau împotrivă. X 
X Ştiam că neputinţa mea este mare, dar m-ai făcut să X 

♦ simt că mai mare este dragostea Ta fată de tot omul ♦ 

♦ care Te cheamă în ajutor. 

Preadulce Iisuse, aşa cum ai împlinit cererile ţ 
X mele, aşa întăreşte-mă să plinesc şi eu poruncile Tale ♦ 

♦ 

♦ 



* cele sfinte. Precum nu ai şovăit a tămădui trupul 

* meu, aşa nu şovăi a curaţi şi sufletul meu de toată ♦ 

* întinăciunea. Căci ce folos voi avea dacă trupul va X 
X avea sănătate, dar sufletul va fi cuprins de boală? * 

* Sau ce folos voi avea dacă până la sfârşitul vieţii 

* pământeşti trupul meu nu va cunoaşte boala, dacă 



X după înviere va fi pradă durerilor? * 

/-v „x ; „-J „:j„„ î„ „-„-a„a„„ ♦ 



O, să nu-mi pun nădejdea în sănătatea ♦ 

♦ trupului, ca să nu fiu ruşinat. Căci cine se laudă cu 

♦ sănătatea poate fi smerit de Dumnezeu prin amară 



♦ 
X suferinţă. Iar mie să nu-mi fie a mă lăuda decât în X 

X numele Tău, Doamne, Dumnezeul meu. 

îndrăznesc sa Te rog, Preabunule Doamne, ca ♦ 

♦ ori de câte ori furtuna încercărilor se va abate ♦ 
X asupra sufletului meu, să mă ajuţi aşa cum m-ai * 

♦ ajutat şi de data aceasta. Pentru că în afară de Tine X 

♦ nu pot afla izbăvire. 

♦ ♦ 

♦ ♦ 

Mulţumindu-Ţi iară şi iară pentru facerile ♦ 

♦ Tale de bine, pentru cele arătate şi cele ascunse, Te ♦ 
X rog ocroteşte cu harul Tău pe tot poporul X 
X binecredincios, pe toţi cei ce iubesc Biserica Ta şi ♦ 

♦ defăimează învăţăturile pierzătoare de suflet, ca să ♦ 

X Te lăudăm şi să Te slăvim în vecii vecilor. Amin. 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 
Rugăciunea bolnavului pentru cei ce-1 îngrijesc 

♦ ♦ 

♦ ♦ 

Doamne, Dumnezeule al milei şi al îndurărilor, ♦ 

♦ trimite harul Tău cel sfinţitor peste doctorii care mă ♦ 

♦ îngrijesc şi peste ajutoarele lor, acoperindu-i cu ♦ 
X harul Tău ca un bun şi iubitor de oameni. 

Călăuzeşte-i Tu, Doamne, în tot ceea ce vor să ♦ 

♦ facă spre binele meu. Să nu sufăr cum a suferit ♦ 
X femeia care avea curgere de sânge de doisprezece X 
X ani, fără a primi ajutor de la doctori, ci să primesc ♦ 
1 vindecarea de bolile mele. Să nu se adauge durere ♦ 

♦ peste durerile mele, din nepriceperea lor sau din ♦ 

♦ lucrarea celui rău, ci să dobândesc sănătatea mult X 
X dorită. Nu în mâinile lor este viaţa mea, Iubitorule ♦ 

♦ de oameni, ci în mâinile Tale. 

♦ ♦ 

Mă aflu, Doamne, ca cel căzut între tâlhari, ♦ 
X din pricina suferinţei care mă apasă. Răsplăteşte, * 
X Dumnezeule, tot binele pe care mi-1 fac doctorii, X 

♦ 

♦ 

X Tine. X 

Răsplăteşte, Dumnezeul nostru, toată ♦ 



♦ dăruindu-le înţelepciune, sănătate trupească şi 

♦ sufletească şi tot lucrul bun pe care ei îl cer de la 



{ dragostea pe care mi-o arată fraţii mei în Hristos 

♦ care mă cercetează, înmulţind binecuvântările Tale 
X în casele lor. Să fie pentru ei boala mea prilej de a X 
X lucra cele bune, ca să se vădească astfel în inimile ♦ 

♦ lor iubirea pe care ai cerut-o celor ce Te urmează. 

Nu este poruncă mai mare decât porunca de a ♦ 
X Te iubi pe Tine şi de a-i iubi pe semenii noştri. X 
X întăreşte-mă, Dumnezeule preaslăvite, ca văzând ♦ 

♦ iubirea pe care mi-o arată să mă rog ca nici unul din ♦ 

♦ ♦ 

♦ ♦ 

♦ ♦ 

♦ ei să nu cadă în cursele vrăjmaşului, ci să meargă cu ♦ 

♦ toţi pe calea mântuirii. 

Doamne, Dumnezeule al părinţilor noştri, dacă X 

♦ norii deznădejdii şi ai singurătăţii se vor abate ♦ 

♦ asupra sufletului meu, atunci trimite-mi Tu fraţi * 

♦ care să mă cerceteze şi să mângâie sufletul meu. Ca ♦ 
X văzând grija lor pentru mine, păcătosul, să Iţi X 

♦ mulţumesc Ţie, Celui Care prin pronia Ta cea ♦ 

♦ dumnezeiască porţi de grijă robilor Tăi, şi să Te ♦ 

X laud şi să Te slăvesc în vecii vecilor. Amin. 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

Rugăciune pentru bunul sfârşit al vieţii 

(rugăciune de la Muntele Athos) 

♦ ♦ 

♦ ♦ 

Doamne, Iisuse Hristoase, Dumnezeul îndu- ♦ 

♦ rării, cad înaintea Ta cu inimă plină de durere, Ţie X 
X îţi încredinţez ceasul cel din urmă al vieţii mele. 

Când picioarele mele reci îmi vor da să înţeleg ♦ 



♦ 



♦ 



♦ că această corabie a vieţii mele este aproape de ♦ 
X limanul său, Milostive Iisuse, fie-Ţi milă de mine. 

Când ochii mei întunecaţi şi tulburi din X 

♦ pricina morţii ce se apropie vor căuta stăruitor spre 

♦ Tine, Multmilostive Iisuse, fie-Ţi milă de mine. 

Când mâinile mele tremurătoare şi amorţite X 
X nu vor mai putea strânge crucea şi fără de voie o vor * 

♦ lăsa să cadă pe patul durerii mele, Multmilostive ♦ 

♦ Iisuse, fie-Ţi milă de mine. 

Când obrajii mei galbeni ca ceara şi buzele X 
X mele învineţite vor stârni frică şi milă celor ce vor fi X 

♦ în jurul meu, când părul capului meu, ud de ♦ 

♦ sudorile morţii, se va ridica în sus şi va vesti că ♦ 
X sfârşitul este aproape, Multmilostive Iisuse, fie-Ţi X 
î milă de mine. 

Când urechile mele vor fi gata să se închidă ♦ 

♦ pentru totdeauna la vorbele oamenilor şi se vor ♦ 

♦ deschide la glasul Tău care va rosti judecata cea X 

X neschimbătoare de care atârnă soarta mea pentru ♦ 

♦ ♦ 

♦ vecie, Multmilostive Iisuse, fie- Ti milă de mine. 

Când mintea mea va fi îngrozită de închipuiri ♦ 
X înspăimântătoare şi sufletul meu, tulburat de întris- X 
X tarea morţii şi de vederea fărădelegilor mele, se va X 

♦ lupta cu duhurile întunericului care vor voi să îmi ♦ 

♦ răpească mângâierea, acoperindu-mi ochii ca sa nu ♦ 

♦ ♦ 

♦ caut la îndurarea Ta şi să mă arunce în deznădejde, 
Multmilostivc Iisuse, fie-Ţi milă de mine. 

Când voi vărsa cele din urmă lacrimi, f 
X primeşte-le ca pe o jertfă curăţitoare, după care să-mi X 

♦ dau sufletul cu bună pocăinţă; şi în clipa aceea ♦ 

♦ înfricoşată, Multmilostive Iisuse, fie-Ţi milă de ♦ 

♦ mine. ♦ 

Când inima mea istovită de durerile morţii * 

♦ abia va mai bate şi va fi cuprinsă de fiorul ♦ 

♦ sfârşitului şi zdrobită de zbuciumul luptei cu » 

♦ vrăjmaşii mântuirii mele, Multmilostive Iisuse, fie-Ţi ♦ 
X milă de mine. X 

Când rudeniile şi prietenii îndureraţi de starea 
♦ în care mă aflu se vor aduna în jurul meu şi Te vor ♦ 



♦ chema în ajutor cu multă dragoste pentru mine, ♦ 

♦ Multmilostive Iisuse, fie-Ţi milă de mine. 

Când simţurile mele se vor desprinde de lumea * 
X aceasta care va dispărea cu totul pentru mine şi eu X 

♦ voi geme sub povara amărăciunii agoniei şi a 

♦ chinurilor morţii, Multmilostive Iisuse, fie- Ti milă 

♦ de mine. 

X Când sufletul meu se va înfăţişa înaintea Ta şi % 

X va vedea pentru întâia oară strălucirea cea nespusă X 

♦ 



♦ a slavei Tale, nu-l lepăda de la faţa Ta, ci primeşte-l 

♦ 



♦ în sânul cel dulce al îndurării Tale, Multmilostive 

♦ Iisuse, fie-Ţi milă de mine. 

Doamne Iisuse Hristoase, Fiule şi Cuvântul lui X 
X Dumnezeu, pentru rugăciunile Preacuratei Maicii ♦ 

♦ Tale, ale Sfântului înger Păzitor al vieţii mele, ale ♦ 

♦ Părintelui meu duhovnic şi ale tuturor Sfinţilor Tăi, ♦ 
X miluieşte-mă pe mine, păcătosul, spurcatul şi necu- X 
X râtul, acum şi în ceasul morţii, la trecerea prin vămi X 
X şi în ziua judecăţii şi- mi iartă păcatele mele pe care ♦ 

♦ le-am făcut din copilărie şi până acum. Amin. 

X sufletul". Amin. 

♦ ♦ 

♦ ♦ 

Rugăciune pentru bunul sfârşit al vieţii 

♦ ♦ 

♦ ♦ 

Doamne, Iisuse Hristoase, Cel Ce vrei ca toţi ♦ 

♦ oamenii să se mântuiască şi nimeni să nu piară şi 



♦ 
♦ 

X Căruia totdeauna cu nădejde de îndurare ne rugăm, ♦ 

■ *~t I f (\ I 11(< ■ ■ 4 ■ mi rr I «"» £' ■ ■ I I «"» ai r*s\l r\ nm mi n-mt /"»£' r* «"» ■ ~rt f • ™ 

♦ 



X Cel Ce însuţi cu glasul Tău cel dumnezeiesc ai zis: 
„orice veţi cere de la Tatăl în numele Meu, va fi 

♦ vouă", cu inima umilită şi cu lacrimi fierbinţi ♦ 
X căzând înaintea Ta, mă rog ca, şi pentru numele Tău X 
X cel sfânt, în ceasul sfârşitului vieţii mele să-mi dai X 

♦ minte întreagă, cunoştinţă adevărată, mustrare ♦ 

♦ cugetului pentru păcatele vieţii mele, cu care Te-am ♦ 
X mâniat, şi dăruieşte-mi, Dumnezeule, credinţă, X 
X nădejde şi iubire neschimbată, ca astfel cu inimă X 

♦ curată să pot grăi către Tine, Doamne, Cel Ce eşti ♦ 

♦ binecuvântat în veci: „în mâinile Tale îmi dau ♦ 

♦ 



♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ Rugăciune pentru izbăvirea de moarte năprasnică ♦ 

♦ ♦ 

♦ ♦ 

Cel Ce nu voieşti moartea păcătoşilor, ci să se ♦ 

♦ întoarcă şi să fie vii, caută cu milostivire spre mine, ♦ 
X Iubitorule de oameni, şi izbăveşte-mă de spaimele şi X 
X chinurile morţii. Să nu intru la judecată pentru X 

♦ fărădelegile mele, Doamne, ci să văd cum opreşti « 

♦ sabia Ta cea înfricoşătoare care în chip nevăzut, ♦ 
l înainte de vreme, este ridicată deasupra mea. 

Adu-Ţi aminte de îndurările şi milele Tale cele X 

♦ din veac, iar păcatele tinereţii şi ale neştiinţei şi 



» Ta. Adu-Ţi aminte, Doamne, că trup sunt, duh ce 
♦ iese şi nu se mai întoarce, şi cu milostivire opreşte 



♦ 



♦ ticăloşiei mele nu le pomeni. Că de vei căuta la fără- ♦ 

♦ delegi, Doamne, cine va putea suferi? Că tot omul e X 

X praf şi ţărână şi nimeni nu se poate mândri în faţa X 

♦ 
♦ 

♦ 
X mânia Ta cea cu dreptate pornită asupra mea. 

Doamne, Cel Ce stăpâneşti moartea şi viaţa, X 

■ nu mă da pe mine morţii şi întunericului; că nu * 

♦ morţii Te vor lăuda pe Tine, ci cei pe care îi ţii în ♦ 
X viaţă prin harul Tău. X 

Nu eu să pier, Doamne, ci să piară răutatea din X 

♦ mine. Nu eu să mor, Doamne, ci cugetele mele ♦ 

♦ păcătoase. Prelungeşte-mi vremea pocăinţei, ca ♦ 
X umbra morţii m-a împresurat şi a umplut de spaimă * 

♦ «„x.,1 ' TVT.. îi! •!„ 1A„ *„ _„_„ „- „.X ♦ 



♦ sufletul meu. Nu Iti cer zile multe în care să mă ♦ 

♦ * ' s ♦ 
îndulcesc cu plăceri trecătoare, ci Iţi cer vreme de 



♦ 

♦ pregătire de clipa morţii. Că îngerul păzitor nu mă ♦ 
X va ajuta cu nimic, dacă voi muri nepocăit. 

Pe Tine Te rog, Cel Ce ai biruit moartea, * 

♦ ♦ 

♦ îndreptează de acum înainte viaţa mea, ca să fie ♦ 

♦ bineplăcută înaintea feţei Tale. Pentru rugăciunile ♦ 

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ Preacuratei Maicii Tale învaţă-mă să duc o viaţă ♦ 

♦ curată şi sfântă, o viaţă în care să fiu de folos ♦ 

♦ semenilor mei şi în care să slăvesc numele Tău cel X 

t sfânt, că binecuvântat eşti în vecii vecilor. Amin. 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

Rugăciune pe patul de moarte 

♦ ♦ 

♦ ♦ 

Slăvindu-Te, Te slăvesc pe Tine, Doamne, că ai ♦ 

♦ căutat spre smerenia mea şi nu m-ai dat în mâinile 

♦ vrăjmaşilor, şi ai mântuit din nevoie sufletul meu. Şi X 
X acum, Stăpâne, să mă acopere pe mine mâna Ta şi să X 

♦ vină peste mine mila Ta, că s-a tulburat sufletul meu ♦ 

♦ şi amarnic îi este să iasă din netrebnicul şi întinatul ♦ 
X meu trup. Ca nu cumva vicleanul sfat al celui X 
X potrivnic să mă întâmpine şi să mă poticnească X 

♦ întru întuneric, pentru păcatele cele făcute de mine, ♦ 

♦ cu neştiinţă şi cu ştiinţă, în viaţa aceasta. Milostiv fii ♦ 

♦ mie, Stăpâne, şi să nu vadă sufletul meu întunecatul X 
X chip al viclenilor diavoli, ci să-1 ia îngerii Tăi cei ♦ 

♦ străluciţi şi luminaţi. 

Şi când mă vei judeca, să nu mă apuce mâna ♦ 
X stăpânitorului acestei lumi, ca să mă surpe pe mine, * 
X păcătosul, în adâncul iadului, ci stai lângă mine şi-mi X 

♦ fii Mântuitor şi sprijinitor, pentru că aceste chinuri ♦ 

♦ trupeşti veselie sunt robilor Tăi. Miluieşte, Doamne, ♦ 

♦ sufletul meu cel întinat cu patimile acestei vieţi şi, X 
X prin pocăinţă şi mărturisire, curat pe el îl primeşte, ♦ 

♦ că binecuvântat eşti în vecii vecilor. Amin. 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 

♦ ♦ 

♦ ♦ 

Rugăciune pentru mântuire 

♦ ♦ 

♦ ♦ 

Dumnezeul meu, cred întru Tine şi mă rog Ţie, ♦ 

♦ întăreşte-mi credinţa! Te iubesc, dar sporeşte-mi ♦ 
X dragostea! Mă pocăiesc, dar fă-mi căinţa să priso- X 
X sească! Te slăvesc ca pe întâiul meu început! Te X 

♦ doresc ca pe cea mai înaltă dorire a mea! Iti ♦ 

♦ 
♦ 

X chem ca pe puternicul meu apărător. 

Dumnezeul meu, binevoieşte şi povăţuieşte-mă X 

♦ cu înţelepciunea Ta, călăuzeşte-mă cu dreptatea Ta, ♦ 



♦ mulţumesc ca Binefăcătorului meu celui veşnic! Te 



♦ mângâie-mă cu milostivirea Ta, apără-mă cu pute- ♦ 
X rea Ta. X 

Iţi închin, o, Dumnezeule, gândurile, faptele, t 

♦ 



♦ tot ceea ce voieşti Tu. 



♦ dragoste pentru bunătatea Ta, de ură pentru greşe- 

♦ Iile mele, de râvnă pentru binele aproapelui şi de 



î suferinţele mele, ca în viitor să mă gândesc la Tine, 

♦ să Te mărturisesc, să lucrez după voia Ta, să ♦ 
X pătimesc pentru Tine. X 

Doamne, eu voiesc ceea ce voieşti Tu, pentru că X 

♦ Tu voieşti să mă supun voii Tale şi făgăduiesc să fac 



♦ 
Te rog, cu umilinţă, luminează-mi mintea, oţe- ţ 

♦ leşte-mi voia, curăţeşte-mi trupul şi sfinţeşte-mi ♦ 

♦ sufletul! 

♦ ♦ 



Dumnezeule preabun, ajută-mă să mă curăţesc 

♦ de greşelile trecute, să biruiesc ispitele viitoare şi să X 

X lucrez cuvenitele virtuţi. Umple inima mea de ♦ 

♦ 
♦ 
♦ 
♦ 

X defăimare a deşertăciunilor lumeşti. Fă-mă să fiu * 

♦ supus mai-marilor mei şi cu dragoste către cei mai * 

♦ mici, credincios prietenilor şi iertător vrăjmaşilor ♦ 

♦ mei. 

♦ ♦ 

♦ 



♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦ 
Vino, Atotputernice, întru ajutorul meu, ca să ♦ 

♦ biruiesc cele şapte păcate de căpetenie, care sunt ♦ 
X pricina tuturor păcatelor. Să biruiesc adică mân- X 
l dria, prin smerenie creştinească; iubirea de argint, ♦ 

♦ prin milostenie; invidia, prin dragoste şi bucurie * 
X pentru binele aproapelui; desfrânarea, prin înfrâ- ♦ 
X nare şi curăţie; lăcomia, prin cumpătare; mânia, X 

♦ prin răbdare; lenea, prin bărbăţie creştinească. ♦ 

♦ Asemenea să biruiesc şi toate celelalte păcate şi ♦ 
X patimi ce izvorăsc din acestea. X 

Şi-mi dă virtuţile creştineşti: credinţa, X 

♦ nădejdea şi dragostea. 

Dumnezeul meu, fă-mă înţelept întru lucrările ♦ 
X mele, curajos în primejdii, răbdător în nenorociri şi X 
X smerit în propăşire. Nu mă lăsa să uit vreodată a fi X 

♦ 

♦ la masă, grabnic la împlinirea datoriilor şi statornic ♦ 



♦ cu luare-aminte la rugăciuni şi în biserică, cumpătat 



4 , r ¥ 

♦ în hotărâri. Doamne, insuflă- mi grija de a avea X 
X totdeauna conştiinţă dreaptă, înfăţişare * 

♦ cuviincioasă, vorbire folositoare şi purtare în bună ♦ 

♦ rânduială. 

Dă-mi harul Tău, ca să mă deprind a-mi 
X stăpâni totdeauna patimile, a mă învrednici de ♦ 

♦ darurile Tale, a păzi legea Ta şi a dobândi ♦ 

♦ mântuirea. Dumnezeul meu, fă să cunosc cât de mici ♦ 
X sunt bunătăţile pământeşti şi cât de mari sunt cele X 
X cereşti, cât de scurt este timpul acestei vieţi şi cât de ♦ 

♦ nemărginită este veşnicia. Ajută-mă să fiu totdeauna ♦ 

♦ gata de moarte şi să mă cutremur de judecata Ta, să ♦ 
X scap de chinurile cele veşnice şi să dobândesc raiul X 

% prin Iisus Hristos, Domnul nostru. Amin. 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

Rugăciunea doctorului pentru bolnavii săi 

♦ ♦ 

♦ ♦ 

In numele Tatălui şi al Fiului şi al Sfanţului Duh. ♦ 

♦ Amin! 

♦ ♦ 

Doamne Iisuse Hristoase, Fiule şi Cuvântule al lui X 
X Dumnezeu, Cel Care întrupându-Te ai luat asupra ta X 

♦ neputinţele noastre şi bolile noastre le-ai purtat, Cela ♦ 

♦ Ce din marea Ta milostivire şi, ca semn al apropierii ♦ 
X împărăţiei Tale, ai vindecat şi vindeci neîncetat * 
X mulţime de bolnavi, neputincioşi şi stăpâniţi de i 

♦ demoni, vino cu puterea Ta atottămăduitoare şi ♦ 

♦ vindecă bolnavii care cer tămăduire, căci Tu eşti Cel Ce ♦ 
X ai zis: fără Mine nu puteţi face nimic. 

Descoperă, Doamne, prin Duhul Sfânt, Mân- ♦ 

♦ gâietorul pe Care de la Tatăl L-ai trimis în lume, ♦ 
X pricina îmbolnăvirii robilor Tăi {numele); dă-le lor f 
X pocăinţă, linişte, răbdare şi bucurie sufletului încercat X 

♦ în vremea cercetării Tale. 

Şi mai descoperă, Doamne, robilor Tăi că Tu eşti ♦ 

♦ stăpânul vieţii şi al vindecării, stăpân peste orice trup * 

♦ muritor şi peste orice suflet veşnic. 

Fă, Doamne, ca boala robilor Tăi să fie prilej de ♦ 
X vindecare a sufletului, de mărire a credinţei, nădejdii şi \ 
X dragostei. X 

Iar mie, robului Tău, doctor al trupurilor mu- ♦ 

♦ ritoare şi slugă netrebnică, dă-mi a învăţa leacul ♦ 
X potrivit care nu face rău, iar bolnavilor care mă caută X 
X să le descopăr Calea spre Tine, că Tu eşti Tămăduitorul « 

♦ sufletelor şi al trupurilor noastre şi Ţie slavă înălţăm, * 

♦ Tatălui şi Fiului şi Sfântului Duh, acum şi pururea şi-n ♦ 

X vecii vecilor. Amin. X 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

Pentru rugăciunile Preasfîntei Tale Maici şi ale ♦ 

♦ tuturor Sfinţilor, Doamne Iisuse Hristoase, Fiul lui ♦ 

X Dumnezeu, miluieşte-ne pe noi. Amin. X 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

♦ ♦ 

